
Cuvânt înainte 


Această carte care continuă Profeţiile de la 
Celestine este o parabolă descrisă sub forma unei 
aventuri, o încercare de a ilustra transformarea 
spirituală continuă care se petrece în zilele noastre. Am 
scris aceste volume cu speranţa că voi putea prezenta o 
imagine care să fie recunoscută de toată lumea, un 
portret viu al acestor peripeții, trăiri şi fenomene noi ce 
definesc intrarea noastră în cel de-al treilea mileniu. 

Consider că facem cea mai mare greşeală atunci 
când credem că legile spiritualității au fost înțelese, fiind 
de-acum bine stabilite. Istoria ne arată că învățătura 
(cunoaşterea) şi cultura umană evoluează continuu. 
Numai părerile personale nu se schimbă, fiind închistate 
în dogmatism. Adevărul este mult mai dinamic şi marea 
bucurie a vieţii constă în a căuta acest adevăr, în a 
căuta propriile adevăruri şi a le împărtăşi apoi şi altora, 
în a urmări modul cum ele se sincronizează şi evoluează, 
căpătând o formă limpede exact la momentul potrivit 
pentru a produce un impact în viața cuiva. 

Ne îndreptăm cu toţii într-o anume direcţie, fiecare 
generaţie aducându-şi aportul ei la ceea ce au construit 
predecesorii, pentru a ajunge la un final ce ne-a fost 
destinat, dar pe care acum ni-l aducem numai vag 
aminte. Străbatem cu toţii acest proces al „trezirii”, 
încercând să aflăm cine suntem de fapt şi de ce ne aflăm 


aici, sarcină care adesea este foarte dificilă. Cu toate 
acestea, am convingerea fermă că dacă reuşim să 
sintetizăm cele mai bune tradiţii pe care le-am moştenit, 
dacă vom păstra tot timpul în minte ceea ce avem de 
făcut, vom putea trece peste toate încercările şi relaţiile 
tensionate care apar pe măsură ce străbatem acest 
drum, vom reuşi să vedem miracolele din jur şi ceea ce 
ne-a fost destinat să trăim. 

Asta nu înseamnă că trebuie să minimalizăm 
formidabilele probleme cu care se confruntă încă 
omenirea, ci doar că fiecare dintre noi, în felul lui, este 
implicat în găsirea soluţiilor. Dacă vom rămâne treji, 
conştienţi de acest mare mister care este viața, vom 
putea vedea că am fost „plasaţți” perfect, exact la locul 
potrivit pentru... a schimba lumea. 


J .R. - primăvara lui 1996 


... m-am uitat, şi iată că o uşă era deschisă în cer. 
Glasul cel dintâi, pe care-l auzisem ca sunetul unei 
trâmbițe, 

Şi care vorbea cu mine, mi-a zis: 

„Suie-te aici, şi-ţi voi arăta ce are să se întâmple după 
aceste lucruri!” 

Numaidecât am fost răpit în Duhul. 

Şi iată că în cer era pus un scaun de domnie... şi 
scaunul de domnie 
era înconjurat cu un curcubeu ca o piatră de smaragd la 
vedere. 

Împrejurul scaunului de domnie stăteau 
douăzeci şi patru de scaune de domnie; 
şi pe aceste scaune de domnie stăteau 
douăzeci şi patru de bătrâni, îmbrăcaţi în haine albe... 
Apoi am văzut un cer nou şi un pământ nou; 
pentru că cerul dintâi şi pământul dintâi pieriseră... 


Apocalipsa, 4.1, 3, 4; 21.1 


Cap. 1 — INTUIȚII DESPRE DRUM 


Am păşit pe marginea proeminenţei de granit şi m- 
am uitat spre nord, la priveliştea ce mi se aşternea la 
picioare. În faţă se întindea o vale largă a Munţilor 
Apalaşi, de o frumusețe izbitoare, lungă de vreo 
unsprezece kilometri şi lată de vreo opt. De-a lungul văii 
se rostogolea un râu sinuos, ce traversa o pajişte întinsă 
şi păduri dese, pline de culoare - păduri seculare, ai 
căror copaci aveau câteva zeci de metri înălțime. 

Am aruncat o privire peste schița hărții pe care o 
aveam în mână. Desenul coincidea întru totul cu locul în 
care mă găseam: creasta abruptă pe care mă aflam, 
drumul care cobora în vale, descrierea peisajului, râul, 
colinele ce se întindeau pe partea opusă. Acesta trebuie 
să fie locul schițat de Charlene pe bileţelul găsit în biroul 
ei. De ce îl desenase oare? Şi de ce o fi dispărut? 

Trecuse mai bine de o lună de când Charlene nu 
mai luase legătura cu firma de cercetări la care lucra şi, 
între timp, Frank Sims, un coleg de birou, alarmat de-a 
binelea, s-a gândit să mă sune pe mine. 

„Mai are obiceiul să evadeze - îmi spusese el - dar 
niciodată nu a dispărut atât de mult timp, mai ales dacă 
avea programate întâlniri cu clienţii. Ceva nu e în ordine 
aici”. 

„Cum de m-ai sunat tocmai pe mine?” l-am 
întrebat. 

Mi-a spus că găsise în biroul Charlenei o scrisoare 
de-a mea, în care îi povesteam despre peripeţiile din 
Peru. Acolo, pe un bilețel, notasem în grabă numărul 
meu de telefon. 

„l-am sunat pe toți cei care o cunosc”, a adăugat el. 
„Se pare însă că nimeni nu ştie nimic despre ea. 
Judecând după scrisoare, presupun că eşti un prieten 


de-al Charlenei. Speram ca măcar tu să fi auzit ceva de 
ea”. „îmi pare rău”, i-am zis. „Nu am mai vorbit cu ea de 
patru luni”. Spunând acestea, nu mi-a venit să cred că 
trecuse atâta timp. Când primise acea scrisoare de la 
mine mi-a telefonat, lăsându-mi un lung mesaj pe robot, 
prin care îmi făcea cunoscută emoția ei legată de Viziuni 
şi în care comenta despre viteza cu care acestea se 
răspândeau. Mi-am amintit că am ascultat de mai multe 
ori mesajul ei, dar am tot amânat să-i răspund, 
spunându- mi că o voi suna mai încolo, a doua sau a 
treia zi, când mă voi simți pregătit să vorbesc despre 
acel subiect. Ştiam că o convorbire cu ea mă va pune în 
situația de a-mi aminti şi de a explica detalii legate de 
Manuscris şi mi-am spus atunci că am nevoie de mai 
mult timp pentru a mă gândi şi pentru a digera tot ce se 
întâmplase. 

Adevărul era că mă preocupau acele părți ale 
profețiilor al căror efect mă ocolea. Păstrasem cu 
siguranță abilitatea de a mă conecta la energia spirituală 
- ceea ce era reconfortant pentru mine, având în vedere 
că relația cu Marjorie eşuase - şi acum petreceam 
perioade mari de timp în singurătate. Eram mai 
conştient ca niciodată de existența gândurilor şi a 
visurilor intuitive, de strălucirea unui peisaj sau a 
obiectelor dintr-o cameră. Însă mă îngrijora faptul că 
acele  coincidențe despre care vorbea Manuscrisul 
deveniseră sporadice în viața mea. 

De exemplu, mă puteam umple de energie găsind 
întrebările importante ale vieții mele şi de regulă aveam 
o intuiție clară asupra a ceea ce trebuia să fac pentru a 
afla răspunsurile la aceste întrebări, dar, după ce 
acționam în consecință, de prea multe ori efectele erau 
nesemnificative. Nu mi se transmitea nici un mesaj, nu 
se întâmpla nici o coincidenţă. 


Acest lucru era valabil în special atunci când 
intuiţia era legată de o persoană pe care o ştiam 
întrucâtva - poate o veche cunoştinţă sau cineva cu care 
lucrasem. Câteodată găseam puncte comune de interes 
cu acea persoană, dar de cele mai multe ori inițiativele 
mele - în ciuda eforturilor de a transmite energie - nu 
erau dintre cele mai inspirate, sau, mai rău, începeau cu 
entuziasm, pentru a pieri în cele din urmă într-o furtună 
de enervări şi simțăminte neaşteptate. 

Aceste eşecuri nu m-au făcut mai irascibil, dar mi- 
am dat seama că ceva îmi scăpa atunci când încercam 
să trăiesc o perioadă mai lungă de timp conform 
Viziunilor. În Peru acţionasem deseori spontan, în 
funcție de moment, cu un fel de încredere născută din 
disperare. Când m-am întors acasă însă, întâlnind din 
nou mediul meu obişnuit, înconjurat fiind adesea de 
oameni de un scepticism fățiş, parcă mi-am pierdut 
speranțele subtile şi încrederea neclintită, ca şi cum 
intuițiile mele dispăruseră undeva, în necunoscut. 
Uitasem parcă ceva foarte important din acele 
învățături, sau poate că nu descoperisem încă... 

„Nu ştiu ce să mai fac”, a stăruit colegul Charlenei. 
„Cred că are o soră în New York. Ai idee cum aş putea să 
iau legătura cu ea, sau cunoşti pe cineva care-mi poate 
spune unde o găsesc?” 

„Regret - i-am spus - dar nu ştiu. Charlene şi cu 
mine de-abia acum readucem la viață o veche prietenie. 
Nu îmi amintesc despre vreo rudă de-a ei şi nu-i cunosc 
prietenii”. 

„Atunci, dacă nu ai o idee mai bună, cred că o să 
anunț la poliție”. 

„Nu am. Consider că este cea mai înțeleaptă 
soluție. Există cumva şi alte fire?” 


„Doar un desen, care ar putea reprezenta 
descrierea unui anume loc, dar e greu de spus”. 

Mai târziu mi-a transmis prin fax biletul pe care îl 
găsise în biroul Charlenei şi o schiță cu nişte linii, 
numere şi însemnări. Stând apoi la birou şi comparând 
desenul cu drumurile numerotate pe care le-am găsit 
într-un atlas al Americii de Nord, am dat peste ceea ce 
bănuisem: era chiar locul unde mă aflam acum. După 
aceea mi-a apărut în minte o imagine intensă cu 
Charlene, aceeaşi pe care o percepusem şi în Peru, 
atunci când ni s-a povestit despre existența unei A Zecea 
Viziuni. Era oare dispariția Charlenei legată în vreun fel 
de Manuscris? 

O boare de vânt mi-a atins fața şi am privit din nou 
la peisajul de jos. Undeva, departe, în stânga, spre 
partea de vest a văii, se putea distinge un rând de 
terase. Acolo trebuie că se găseşte oraşul marcat de 
Charlene pe hartă. Am băgat hârtia în buzunarul vestei 
şi m-am întors la şoseaua care urca spre Pathfinder. 

Oraşul era mic - două mii de locuitori, dacă e să 
dăm crezare tăbliței indicatoare montată înaintea 
unicului semafor de acolo. Majoritatea magazinelor erau 
aliniate de-a lungul unei singure străzi, paralelă cu râul. 
Am condus până când am găsit un motel lângă intrarea 
în Parcul Naţional, apoi am tras maşina vizavi de un 
restaurant, unde am văzut că intră mulți oameni. 
Printre ei era şi un bărbat înalt, cu tenul închis la 
culoare, cu un păr negru, vâlvoi, care avea în mână un 
rucsac mare. S-a uitat rapid la mine şi privirile ni s-au 
întâlnit pentru o clipă. 

M-am dat jos din maşină, am încuiat şi, având o 
presimțire, am decis să intru mai întâi în restaurant, 
apoi să verific dacă mai au camere libere la motel. 
Înăuntru, în afară de câţiva turişti şi localnici care 


intraseră înaintea mea, nu mai era nimeni. Cei mai 
mulți dintre ei nu mi-au luat în seamă privirea 
insistentă, dar, continuând să cercetez încăperea, ochii 
mi s-au întâlnit din nou cu cei ai bărbatului înalt de mai 
înainte, care se îndrepta acum spre partea din spate a 
încăperii. Mi-a zâmbit uşor, s-a uitat la mine încă o 
clipă, apoi a ieşit pe uşa din dos. 

L-am urmat. Stătea la vreo şapte metri mai încolo 
şi se uita la rucsacul pe care îl avea în mână. Era 
îmbrăcat în jeanşi, purta cămaşă şi cizme de cowboy şi 
avea vreo cincizeci de ani. În spatele lui, soarele de 
după-amiază târzie trimitea umbre lungi peste copaci şi 
ierburi, iar la patruzeci şi cinci de metri mai încolo 
curgea râul, care îşi începea aici călătoria lui de-a lungul 
văii. 

Omul a zâmbit fără prea multă convingere şi a 
ridicat privirea către mine. 

- Încă un turist? a întrebat. 

- Sunt în căutarea unei prietene şi presimt că mă 
poți ajuta. 

A clătinat din cap, studiindu-mă cu atenție. S-a 
apropiat şi mi-a spus că îl cheamă David Lone Eagle, 
apoi mi-a explicat - de parcă ar fi trebuit să ştiu şi eu - 
că este urmaş direct al indienilor ce trăiau la început în 
această vale. Am observat acum o cicatrice subțire pe 
fața lui, care pornea de la marginea sprâncenei stângi şi 
ajungea la bărbie, ocolind ochiul. 

- Vrei o cafea? a întrebat. Fac o cafea bună la 
Perrier, la restaurantul de acolo. În schimb, la cafenea 
este îngrozitoare. 

A înclinat capul, arătând spre râu, unde se vedea 
un cort ce fusese instalat în mijlocul a trei plopi uriași. 
Zeci de oameni se îndreptau spre acel loc, unii dintre ei 
mergând pe drumul ce trecea peste pod şi intra apoi în 


Parcul Naţional. Totul părea să se desfăşoare în deplină 
siguranţă. 

- Sigur că da, am răspuns. Mi-ar face plăcere. 

Ajunşi la locul de campare, a aprins focul la o 
butelie de voiaj, a turnat apă într-un ibric şi l-a pus pe 
foc. 

- Cum o cheamă pe prietena ta? m-a întrebat în 
cele din urmă. 

- Charlene Billings. 

S-a oprit, s-a uitat la mine şi, în timp ce ne 
priveam lung, am văzut cu ochii minţii o imagine clară a 
lui, din alte vremuri. Îmi apărea tânăr, îmbrăcat în piele 
de căprioară, stând lângă un foc mare. Faţa îi era pictată 
cu însemnele războiului. Indigenii făcuseră un cerc în 
jurul lui, dar se mai aflau acolo şi doi albi: o femeie şi un 
bărbat foarte corpolent. Discuţia era încinsă. Câţiva din 
grup pledau pentru război. Alţii doreau o împăcare. I-a 
întrerupt, bătându-şi joc de cei care vroiau pace. „Cum 
puteau să fie atât de naivi - le spunea el - după ce 
fuseseră trădațţi de atâtea ori?” 

Femeia albă înțelegea ce se vorbea şi cerea să fie 
ascultată şi ea. Insista să spună că războiul putea fi 
evitat şi valea protejată cum se cuvine, dacă terapia 
spirituală era suficient de puternică. El i-a respins toate 
argumentele şi după ce s-a certat cu ceilalți a încălecat 
şi a plecat. Cei mai mulți dintre cei prezenți acolo l-au 
urmat. 

- Intuiția ta este corectă, m-a adus el rapid la 
realitate. 

A întins pe jos o pătură ţesută în casă, invitându- 
mă să iau loc. 

- O cunosc. 

M-a privit apoi întrebător. 


- Sunt îngrijorat. Nimeni nu mai ştie nimic despre 
ea şi nu vreau decât să mă asigur că este bine şi să stau 
de vorbă cu ea. 

- Despre cea de A Zecea Viziune? m-a întrebat, 
zâmbind. 

-De unde ştii? 

- Am ghicit. Mulţi dintre cei care vin aici, în vale, 
nu o fac doar pentru a vedea frumusețile rezervației, ci 
mai ales pentru a discuta despre Viziuni. Se bănuieşte 
că A Zecea Viziune se află pe undeva, pe aici. Unii 
pretind chiar că ştiu şi ce conține. 

S-a întors şi a pus cafeaua în apa care fierbea. 
Ceva din tonul vocii lui mă făcea să cred că mă testează, 
încercând să verifice dacă sunt cine am pretins că sunt. 

- Unde este Charlene? am întrebat. 

A arătat cu degetul înspre est. 

- În pădure. De fapt, nu am cunoscut-o personal pe 
prietena ta, dar într-o seară, la restaurant, am auzit 
când a fost prezentată cuiva, apoi am văzut-o de mai 
multe ori. Cu câteva zile în urmă am zărit-o din nou. Era 
singură. Se ducea în vale şi, judecând după bagajele pe 
care le avea, aş putea spune că şi acum se mai află 
acolo. 

Am privit înspre vale. Din acest loc părea imensă, 
întinzându-se în toate direcțiile. 

- Unde crezi că s-ar fi putut duce? am întrebat. 

M-a țintuit o clipă cu privirea. 

- Probabil că spre Canionul Sipsey. Acolo a fost 
găsită una dintre porți. 

Mi-a studiat reacția. 

- Una dintre porți? 

A zâmbit misterios. 

- Întocmai. O poartă spre o altă dimensiune. 


M-am aplecat către el, amintindu-mi de experiența 
de la ruinele Celestine. 

- Cine mai ştie despre asta? 

- Foarte puţini oameni. Până acum nu au fost decât 
zvonuri, informaţii disparate, intuiții. Nimeni nu a văzut 
nimic scris. Mulţi dintre cei care vin să caute cea de A 
Zecea Viziune simt că au fost conduşi intenționat aici, 
pentru a se întâlni, şi încearcă în mod sincer să 
experimenteze Viziunea A Noua, chiar dacă se plâng că 
un timp au fost ghidaţi de coincidente, apoi acestea au 
încetat să se mai producă. 

A chicotit uşor: 

- Cu toate astea, iată că ne aflăm cu toții aici, nu-i 
aşa? Cea de A Zecea Viziune se referă la înțelegerea 
acestei treziri - perceperea coincidențelor misterioase, 
dezvoltarea conştiinţei spirituale pe Pământ, dispariţiile 
provocate de A Noua Viziune - totul fiind văzut din 
perspectiva unei alte dimensiuni, astfel încât să putem 
înțelege de ce au loc aceste transformări şi de ce 
participarea noastră la ele trebuie să fie deplină. 

- De unde ştii toate astea? am întrebat. 

S-a uitat la mine cu ochi pătrunzători, înfuriindu- 
se brusc: 

- Ştiu, pur şi simplu! 

A rămas grav încă o clipă, apoi expresia feţei i s-a 
îmblânzit din nou. S-a întins şi a turnat cafeaua în două 
ceşti, apoi mi-a dat una din ele. 

- Strămogşii mei au trăit aici de mii de ani, a continuat el. 
Credeau că această pădure este un loc sacru, care face 
legătura între o altă lume, superioară, şi cea 
pământească. Oamenii noştri trebuie să postească 
înainte de a intra în vale pentru a căuta leacurile ce le- 
au fost dăruite, dar şi calea pe care o au de urmat în 
această viață. Bunicul mi-a povestit despre un şaman 


(şaman - slujitor al şamanismului (o religie primitivă, care 
are la bază credința că slujitorii cultului pot influența 
spiritele bune sau pe cele rele printr-un ritual special, 
manifestat prin extaz religios, prin dansuri şi prin formule 
magice, practicată de unele populații din nordul şi centrul 
Asiei, de diverse triburi de eschimoşi şi de indienii din 
America de Nord, din America de Sud, din Indonezia şi 
din Africa); vrăjitor (n. ed.)) care a venit aici dintr-un trib 
îndepărtat şi i-a învăţat pe ai noştri să caute ceea ce el 
numea „o stare purificatoare”. Şamanul le-a arătat cum 
să urmeze animalele - având asupra lor doar un cuțit - 
până când acestea îi conduceau la „poarta sacră spre 
lumea superioară”. Dacă se dovediseră vrednici, dacă se 
eliberaseră de simțămintele josnice, atunci poate li s-ar 
fi permis să păşească pe această poartă, să-şi 
întâlnească strămoşii. Acolo ar fi văzut nu numai 
propriul trecut, ci şi pe cel al întregii omeniri. Desigur că 
toate acestea au dispărut odată cu venirea omului alb. 
Bunicul nu-şi mai aminteşte cum se poate ajunge la 
porți, iar eu nici atât. Nu putem face altceva decât să ne 
folosim imaginația, aşa cum fac toţi ceilalți. 

- Ai venit aici pentru a căuta A Zecea Viziune, nu-i 
aşa? am întrebat. 

- Desigur... desigur. Dat tot ce fac nu este decât o 
penitență pentru obţinerea iertării. 

Vocea i-a devenit din nou ascuţită şi părea că 
vorbeşte mai mult pentru sine. 

- De fiecare dată când încerc să merg mai departe, 
ceva din mine nu poate da uitării resentimentele şi furia 
pentru ceea ce s-a întâmplat cu poporul meu. Şi 
lucrurile continuă să se înrăutățească. Cum de ne-au 
fost furate pământurile, cum a putut fi distrus un mod 
de viață? Cum de s-a îngăduit aşa ceva? 


- Aş fi vrut ca nimic din toate astea să nu se fi 
întâmplat, am spus. 

A privit în pământ şi a râs satisfăcut. 

- Te cred. Totuşi, nu mă pot abţine să nu fiu furios 
atunci când mă gândesc că această vale a fost greşit 
folosită. Vezi cicatricea asta? a întrebat arătând spre fața 
lui. Nu am putut evita o bătaie atunci când s-a 
întâmplat ceea ce ţi-am povestit. Cowboii texani băuseră 
foarte mult. Aş fi putut să fug, dar mânia fierbea 
înăuntrul meu. 

- Cea mai mare parte a văii este protejată acum 
prin includerea ei în Parcul Naţional, nu-i aşa? am 
întrebat. 

- Doar jumătate din ea, cea din partea de nord a 
râului. Politicienii caută însă în permanenţă să o vândă 
sau să aducă „civilizația” aici. 

- Şi cealaltă jumătate a cui este? 

- Mult timp a aparţinut unor persoane, dar acum 
vrea s-o cumpere o corporație străină. Nu ştim cine este 
în spatele ei, însă unora dintre proprietari le-au fost 
oferite sume imense ca să vândă. 

A privit în zare un moment, apoi a spus: 

- Ceea ce mă frământă pe mine este că aş fi vrut ca 
ultimele trei secole să se fi petrecut altfel. Mă simt 
ofensat de faptul că europenii au venit şi sau aşezat pe 
acest continent, fără să aibă nici o considerație pentru 
oamenii care se aflau deja aici. A fost o crimă. Aş fi vrut 
ca totul să se fi întâmplat altfel, de parcă aş mai putea 
să schimb cumva trecutul... Modul nostru de viață era 
important. Învăţasem să ne amintim. Acesta ar fi fost 
mesajul extraordinar pe care europenii l-ar fi putut 
primi de la poporul meu, dacă ar fi stat măcar să 
asculte. 


În timp ce vorbea, în mintea mea a apărut o altă 
imagine: doi oameni - un indigen şi femeia albă de mai 
înainte - stăteau de vorbă pe malul unui pârâu. În 
spatele lor era o pădure deasă. După un timp, alți 
indigeni s-au adunat în jurul lor pentru a asculta ce 
vorbeau. 

„Putem să îndreptăm lucrurile”, a spus femeia. 

„Nu ştim încă suficient despre asta”, a răspuns 
indigenul şi pe fața lui se putea citi un mare respect 
pentru femeie. „Cele mai multe căpetenii au plecat deja”. 

„De ce nu? Gândeşte-te la ce am discutat. Chiar tu 
spuneai că dacă există credinţă, totul se poate îndrepta”. 

„Da”, a răspuns el. „Dar credinţa este o certitudine 
care vine din cunoaşterea lucrurilor. Strămoşii aveau 
această cunoaştere, însă puţini dintre noi au ajuns la 
ea”. 

„Poate că a venit momentul să ajungem şi noi la 
această cunoaştere”, a insistat femeia. „Trebuie să 
încercăm!” 

Scena din mintea mea a fost întreruptă de vederea 
câtorva paznici ai rezervației, care s-au apropiat de un 
bărbat în vârstă, ce se afla pe pod. Acesta avea părul 
grizonat, tuns îngrijit şi era îmbrăcat cu nişte pantaloni 
marinăreşti şi o cămaşă scrobită. Când s-a mişcat, mi s- 
a părut că şchiopătează. 

- Îl vezi pe omul de acolo, cel cu paznicii? a întrebat 
David. 

- De vreo două săptămâni îl tot văd prin zonă. Cred 
că numele mic este Feyman, dar nu ştiu cum îl mai 
cheamă. 

David s-a aplecat spre mine şi pentru prima dată 
mi s-a părut că îmi acordă încredere totală. 

- Ascultă-mă pe mine, aici se petrec lucruri foarte 
ciudate. Am impresia că de câteva săptămâni paznicii țin 


socoteala turiştilor care intră în rezervație. N-au mai 
făcut aşa ceva până acum. Cineva mi-a spus ieri că au 
închis partea de est a parcului. Sunt acolo unele zone 
care se află la cincisprezece kilometri depărtare de 
şoseaua principală şi totuşi există persoane care se 
aventurează până la ele, iar unii dintre noi am început 
să auzim zgomote ciudate venind din direcția aceea. 

- Ce fel de zgomote? 

- Zgomote stridente, pe care cei mai mulți nu le pot 
percepe. 

S-a ridicat brusc în picioare, strângându-şi la 
repezeală cortul. 

- Ce faci? l-am întrebat. 

- Nu mai pot sta aici, mi-a răspuns. Trebuie să 
ajung în vale! 

S-a oprit după o clipă şi s-a uitat din nou la mine. 

- Ascultă - mi-a zis - trebuie să-ți spun ceva. Am 
văzut-o de câteva ori pe prietena ta împreună cu 
Feyman. 

- Ce făceau? 

- Stăteau de vorbă, dar sunt sigur că ceva nu e în 
ordine. 

A continuat să-şi strângă lucrurile. 

L-am privit o clipă în tăcere. Nu ştiam ce să cred 
despre ceea ce-mi spusese, dar simțeam că avea 
dreptate când afirma că Charlene trebuie să fie undeva, 
în vale. 

- Aşteaptă să-mi iau şi eu echipamentul, am spus. 
Vreau să merg cu tine. 

- Nu, a zis el repede. E necesar ca fiecare să-şi aibă 
propria experiență în această vale. Deocamdată nu te 
pot ajuta. Este intuiţia mea şi eu sunt cel care trebuie s- 
o urmeze. 

Părea că suferă în timp ce spunea asta. 


- Dar ai putea să-mi indici locul exact unde se află 
canionul? 

- Urmează cursul apei vreo trei kilometri. Vei 
ajunge la un pârâiaş care se varsă în râu, venind 
dinspre nord. Mergi apoi pe firul lui încă vreun 
kilometru şi jumătate şi vei fi chiar la gura Canionului 
Sipsey. 

Am dat din cap în semn că am înțeles şi am vrut să 
plec, dar m-a prins de braț. 

- Ascultă - mi-a spus din nou - poţi să-ți găseşti 
prietena dacă îți măreşti nivelul energetic. Sunt în vale 
anumite locuri care te vor ajuta să faci asta. 

- Porţile spre o altă dimensiune? am întrebat. 

- Da. Acolo poți descoperi A Zecea Viziune, însă 
pentru a găsi aceste locuri, trebuie să înţelegi esența 
intuițiilor tale şi să ştii să menții imaginile mentale. 
Priveşte cu atenție animalele şi vei începe să-ţi 
„aminteşti” ce cauţi tu în această vale, de ce ne aflăm cu 
toții aici... Ai însă grijă să nu fii văzut atunci când intri 
în pădure. 

A căzut pe gânduri o clipă. 

- O să-l găseşti acolo pe un prieten de-al meu. Îl 
cheamă Curtis Webber. Dacă-l vezi, spune-i că m-ai 
întâlnit şi că am să dau eu de el. 

A zâmbit uşor şi a continuat să-şi strângă cortul. 

Aş fi dorit să-l întreb ce a vrut să spună când a 
pomenit de „esenţa intuițiilor” şi de animale, dar a evitat 
să mă mai privească şi s-a concentrat asupra lucrului. 

- Mulţumesc, am spus. 

A dat uşor din mână. 

Am închis fără zgomot uşa de la camera motelului 
şi am ieşit uşurat afară, în noaptea cu lună. Aerul rece 
şi tensiunea momentului m-au făcut să mă înfior. M-am 
întrebat de ce fac toate astea? Nu exista nici o dovadă că 


Charlene se mai afla în vale sau că bănuielile lui David 
ar fi corecte. Totuşi, în adâncul sufletului ştiam că ceva 
nu era în regulă. Timp de câteva ore am cugetat dacă 
este bine să-l sun pe şeriful de acolo. Ce i-aş fi putut 
spune însă? Că prietena mea dispăruse de acasă şi că a 
fost văzută intrând în pădure de bunăvoie, că se afla 
probabil în pericol? Toate astea nu aveau la bază decât 
un bilețel găsit la sute de kilometri de aici. Ar fi fost 
nevoie de foarte mulți oameni pentru a o căuta în 
această sălbăticie şi ştiam că nimeni nu ar fi făcut asta 
fără a avea nişte date sigure. 

M-am oprit şi m-am uitat la luna care se înălța 
deasupra copacilor. Mi- am propus să traversez râul prin 
partea de est a secției de poliție şi apoi să urmez 
şoseaua principală până când voi intra în vale. 
Contasem pe faptul că luna îmi va lumina drumul, dar 
nu aş fi vrut totuşi să o facă atât de bine: se putea vedea 
la o sută de metri în față. 

Am trecut pe lângă restaurant şi m-am îndreptat 
spre locul de campare al lui David, care era neocupat. 
Omul împrăştiase chiar frunze şi cetină, pentru a 
îndepărta orice semn al prezenței sale acolo. Ca să ajung 
unde plănuisem, trebuia să parcurg o porțiune de vreo 
patruzeci de metri, ce se afla în raza vizuală a 
poliţiştilor, însă numai aici mi-am dat seama de asta. 
Prin fereastra clădirii am văzut doi ofițeri stând de 
vorbă. Unul dintre ei s-a sculat în picioare şi a ridicat 
receptorul unui telefon. 

M-am ghemuit, aşezându-mi rucsacul pe umeri şi 
m-am îndreptat spre zona nisipoasă de pe malul râului, 
apoi am intrat în apă, „inotând” printre pietre de râu şi 
buşteni putrezi. Un cor de broaşte şi de greieri s-a 
dezlănţuit în jurul meu. Am aruncat iute o privire spre 
poliţişti: continuau să stea de vorbă, nebăgând de seamă 


că cineva se furişa pe lângă ei. La un moment dat apa 
mi-a ajuns în partea de sus a coapsei, dar în câteva 
secunde am parcurs cei douăzeci şi cinci de metri care 
mă despărțeau de un loc de pe mal unde creşteau pini. 

Am înaintat cu atenție, până când am găsit traseul 
turistic ce ducea în vale. Spre est, acesta se pierdea în 
întuneric şi aveam reţinerii să o pornesc într-acolo. De 
unde venea zgomotul acela misterios, de care David se 
temea atât de tare? Peste ce aş fi putut da în întuneric? 

Am înlăturat teama, ştiind că trebuie să merg mai 
departe, dar făcând un compromis cu mine însumi, m- 
am abătut de la traseu cu doar vreo opt sute de metri, 
intrând în pădurea deasă, unde urma să-mi instalez 
cortul şi să- mi petrec restul nopții şi fiind bucuros că 
puteam să mă descalț de cizmele ude şi să le pun la 
uscat. Era mai înțelept să pornesc la drum ziua. 

M-am trezit în zori, gândindu-mă la misterioasa 
remarcă a lui David, referitoare la menținerea intuiţiilor 
şi, întins încă în sacul de dormit, am trecut în revistă 
ceea ce înțelesesem eu din A Şaptea Viziune, în special 
partea care se referea la conştientizarea faptului că în 
viața noastră coincidențele se petrec după un anumit 
program. Conform celei de 

A Şaptea Viziune, odată ce am ajuns să ne vedem 
limpede teatrul de control (teatrul dc control - scenariul 
pe care ni-l compunem în minte şi pe care apoi îl punem 
în practică, pentru a controla oamenii şi situațiile, în 
scopul dc a câştiga energie; a se vedea capitolul „Lumină 
asupra trecutului” din Profeţiile de la Celestine (n. trad.)), 
vom putea identifica anumite întrebări legate de viața 
noastră, mai precis de carieră, de relaţiile cu ceilalți, de 
locul unde ar trebui să trăim, de felul cum ne vom urma 
calea. Apoi, rămânând în această stare de conştienţă, 
presimţirile, intuiţiile, flerul, ne vor sugera unde să 


mergem, ce să facem, cu cine să stăm de vorbă, pentru a 
găsi răspunsurile la acele întrebări. 

După aceasta, ar trebui să se petreacă o 
coincidență, care ne va dezvălui motivul ce ne-a 
determinat să urmăm acel drum şi ne va da noi 
informații legate de întrebarea noastră, conducându-ne 
astfel mai departe pe drumul vieţii. Cum am putea 
menține ajutorul intuițiilor? 

leşind din sacul de dormit, am scos capul din cort, 
verificând din ochi împrejurimile. Neobservând nimic 
neobişnuit, am înfruntat aerul răcoros de afară, m-am 
dus la râu şi m-am spălat pe față cu apă rece. Apoi am 
împachetat şi m-am îndreptat din nou spre răsărit, 
ciugulind dintr-un sandvici şi având grijă să rămân 
ascuns printre copacii înalți de pe malul râului. După 
vreo cinci kilometri, m-a năpădit un val de teamă şi de 
nelinişte, apoi m-am simţit obosit, aşa că m-am aşezat 
sub un copac, încercând să mă concentrez asupra 
mediului şi să câştig energie. Cerul era senin şi razele 
soarelui dansau printre copaci şi în jurul meu, pe 
pământ. La vreo trei metri mai încolo am observat o 
plantă micuță, cu boboci galbeni şi m-am concentrat 
asupra frumuseţii ei. În lumina soarelui părea mai 
strălucitoare, iar frunzele îi erau de un verde intens. l- 
am simțit deodată parfumul, dimpreună cu mirosul 
frunzelor ude şi al pământului reavăn. 

În acelaşi timp, din copacii dinspre nord s-a auzit 
chemarea unei ciori. M-a uimit bogăţia acelor sunete şi, 
spre surprinderea mea, nu am putut să le localizez cu 
exactitate. Concentrat asupra lor, am devenit conştient 
de zecile de sunete care alcătuiau corul acelei dimineți: 
cântecul păsărelelor, bâzâitul unui bondar care zbura 
printre margaretele de pe malul apei, clipocitul râului 
peste pietre şi ramuri rupte, dar şi altceva, un zgomot 


de-abia perceptibil, care făcea notă discordantă. M-am 
ridicat şi m-am uitat înjur. De unde venea acest zgomot, 
ce era cu el? 

Am luat rucsacul de jos şi mi-am continuat drumul 
spre est. Din cauza zgomotului făcut de propriii paşi, 
trebuia să mă opresc din când în când pentru a putea 
auzi acel bâzâit, care era încă prezent. În față, pădurea 
se sfârşea şi am început să merg pe o pajişte întinsă, 
lungă de vreo opt sute de metri, plină cu sal vie deasă, 
înaltă de vreo şaptezeci de centimetri şi colorată cu Hori 
de câmp. Vântul unduia vârfurile salviei. Ajunsesem 
aproape de capătul pajiştei, când am observat, în spatele 
unui copac căzut la pământ, un rug de mure. 
Frumuseţea lui mi s-a părut izbitoare şi am pornit într- 
acolo pentru a-l privi mai de aproape, gândindu-mă că 
trebuie să fie plin de mure. 

Făcând acest lucru, am avut o senzație acută de 
«deja vu». Împrejurimile mi s-au părut dintr-o dată foarte 
cunoscute, ca şi când mai mâncasem cândva mure aici. 
Cum era posibil? M-am aşezat pe un buştean. În minte 
mi-a apărut imaginea clară a unui lac şi, pe fundal, mai 
multe căderi de apă, ceea ce, de asemenea, mi se părea 
cunoscut. M-am simţit din nou neliniştit. Deodată, un 
animal a fugit zgomotos de lângă rugul de mure, 
facându-mă să tresar, şi s-a îndepărtat vreo şapte metri 
spre nord, după care s-a oprit brusc. Fusese ascuns 
între sal vii şi habar n-am ce era, dar îi puteam vedea 
urmele în iarbă. După câteva minute a țâşnit înapoi 
câțiva metri, rămânând din nou nemişcat preț de mai 
multe secunde, apoi s-a repezit iarăşi vreo trei metri 
spre nord, pentru a se opri din nou. M-am gândit că ar 
putea fi un iepure, deşi făcea nişte mişcări foarte 
ciudate. 


Timp de cinci sau şase minute am privit spre locul 
unde animalul făcuse ultima mişcare, apoi m-am 
îndreptat într-acolo. Când m-am apropiat la vreo trei 
metri, a ţâşnit din nou spre nord. Înainte să dispară, am 
reuşit să zăresc codița albă şi picioarele dinapoi ale unui 
iepure foarte mare. 

Am zâmbit şi mi-am continuat drumul spre est, 
urmând cărarea şi ajungând în sfârşit la marginea 
pajiştii, de unde am intrat din nou într-o pădure deasă. 
Acolo am găsit un pârâiaş, de vreun metru lățime, care 
se vărsa în râul din stânga. Am ştiut că acesta este locul 
despre care-mi spusese David. Acum ar fi trebuit s-o iau 
spre nord. Din păcate, în direcția aceea nu era nici o 
potecă şi, mai rău, de-a lungul pârâului creşteau arbori 
tineri, deşi, precum şi tufişuri de măceşi, pline de 
ghimpi. Nu puteam să trec pe acolo. Trebuia să mă 
întorc la pajişte şi să găsesc o cale de a ocoli acel loc. 

Am făcut drum întors prin iarbă, mergând pe 
liziera pădurii şi căutând o breşă în acel puiet stufos. 
Spre surprinderea mea, mi-am dat seama că o luasem 
pe urmele iepurelui, apoi am văzut din nou pârâiaşul. 
Aici puietul şi tufişurile se mai răreau, permițându-mi 
să ajung într-un loc mai aerisit, cu copaci bătrâni, de 
unde am putut urma apoi pârâul spre nord. 

După vreun kilometru şi jumătate, pe ambele părți 
ale pârâului au început să se înalțe coline şi, mergând 
mai departe, dealurile se transformau în pereți abrupți, 
ce formau intrarea într-un canion. 

Când am ajuns acolo, m-am aşezat la umbra unui 
hicori (hicori - arbore din America de Nord, asemănător cu 
nucul, din al cărui lemn greu, foarte tare şi flexibil, se fac 
diverse obiecte, mai ales schiuri (n. ed.)) mare şi am privit 
ceea ce se desfăşură în fața ochilor mei: pe o distanță de 
o sută de metri, pe ambele părți ale pârâului, dealurile 


aveau proeminențe abrupte de calcar, înalte de vreo 
cincisprezece metri, apoi se arcuiau în afară, formând 
un canion uriaş, lat cam de trei kilometri şi lung de cel 
puţin şase şi jumătate. Prima jumătate de kilometru era 
uşor împădurită şi acoperită cu multă salvie. Mi-am 
amintit de bâzâitul acela bizar de mai înainte şi am 
ascultat cu mare atenţie timp de aproape zece minute, 
dar nu se mai auzea nimic. 

În cele din urmă am scos din bagaje butelia de 
voiaj, am aprins focul, am pus într-un vas apă din 
bidon, am golit în el conţinutul unui plic de supă şi am 
pus vasul pe foc. Am privit câteva clipe cum râul şerpuia 
în sus, apoi se pierdea. Am văzut din nou cu ochii minții 
lacul şi căderile de apă, numai că de această dată parcă 
eram şi eu acolo, părând că vreau să întâmpin pe 
cineva. Am revenit la realitate. Ce se întâmpla oare? 
Parcă aceste imagini erau tot mai reale. Îl văzusem întâi 
pe David într-un alt timp şi acum cascadele acelea... 

Atenţia mi-a fost atrasă de ceea ce se întâmpla în 
canion. Am aruncat o privire înspre pârâu, apoi dincolo 
de el, spre un copac singuratic şi golaş, ce se afla la vreo 
două sute de metri depărtare. Acum era acoperit doar de 
ciori. Câteva dintre ele au zburat şi s-au aşezat pe 
pământ. Cred că erau aceleaşi ciori pe care le auzisem 
mai devreme. Dintr-o dată, şi-au luat toate zborul şi au 
început să se rotească agitate deasupra copacului. În 
acel moment le-am putut auzi din nou croncăniturile şi, 
la fel ca mai înainte, mi s-a părut că acele sunete vin de 
undeva, mult mai de aproape. 

Apa care clocotea şi şuieratul aburului mi-au 
îndreptat din nou atenţia spre butelia mea de voiaj. Apa 
căzuse în lături şi stinsese focul. În timp ce închideam 
gazul, cu cealaltă mână am apucat vasul cu un ştergar. 
După ce lichidul s-a potolit, am pus din nou vasul pe 


foc, apoi m-am uitat iarăşi la copacul din depărtare. 
Ciorile dispăruseră. 

Am mâncat la repezeală, am spălat vasele, am 
împachetat, apoi am intrat în canion. Am băgat de 
seamă că aici culorile erau mult mai intense. Salvia 
părea de un auriu uimitor şi era presărată cu sute de 
flori de câmp - albe şi galbene şi portocalii. Dinspre 
stâncile din partea de est, vântul aducea miresme de 
cedru şi de pin. 

Deşi am continuat să urmez pârâul, mergând spre 
nord, am ţinut sub observaţie copacul înalt din stânga 
mea. Când acesta s-a aflat exact în partea de vest, am 
văzut că pârâul se lățea brusc. Mi-am croit drum printre 
sălcii şi mi-am dat seama că ajunsesem la un lac ce 
alimenta nu numai pârâul de-a lungul căruia mersesem 
până acum, ci şi un altul, care mai încolo cotea spre 
sud-est. La început am crezut că acesta era lacul care- 
mi apăruse în minte, numai că aici nu existau cascade. 

Mai încolo mă aştepta încă o surpriză: spre partea 
de nord a lacului, pârâul meu dispărea complet. Atunci, 
de unde venea apa? Mi-a trecut prin minte gândul că 
atât lacul, cât şi pârâul pe care-l urmasem proveneau 
dintr-un imens izvor subteran, care ieşea la suprafaţă în 
acest loc. 

La vreo cincisprezece metri în stânga am observat o 
ridicătură lină, pe care creşteau trei sicomori (sicomor - 
arbore exotic gigant, cu lemn tare şi cu fructe comestibile, 
asemănătoare cu smochinele (n.ed)), având trunchiurile 
de vreo şaptezeci de centimetri în diametru fiecare. Era 
un loc perfect pentru popas şi pentru a cugeta câteva 
minute. Am mers într-acolo şi mi-am făcut culcuş între 
ei, apoi m-am rezemat de unul dintre cei trei copaci. În 
fața mea, la vreo doi metri şi jumătate se aflau ceilalți 
doi arbori, în stânga se vedea copacul cu ciori, iar în 


dreapta pârâul de care am amintit. Întrebarea cheie era 
următoarea: încotro ar fi trebuit să mă îndrept? Puteam 
să stau aici zile întregi, fără a avea vreun semn despre 
Charlene. Pe de altă parte, ce însemnau acele imagini 
care-mi apăreau în minte? 

Am închis ochii, încercând să refac imaginea 
lacului şi a cascadelor, dar oricât mă străduiam, nu îmi 
mai puteam aminti exact toate detaliile, în cele din urmă 
m-am lăsat păgubaş şi m-am uitat pierdut la iarbă şi la 
florile de câmp, apoi la cei doi sicomori din fața mea. 
Trunchiurile lor aveau scoarța de un cenuşiu închis, 
amestecat cu alb şi străbătut de dungi cafenii şi de 
culoarea chihlimbarului. În timp ce mă concentram 
asupra acestei frumuseți, culorile păreau că se 
intensifică şi că devin mai irizate. Am tras adânc aer în 
piept şi am privit din nou pajiştea şi florile. Copacul cu 
ciori părea de o strălucire aparte. 

M-am ridicat, mi-am luat bagajul şi m-am 
îndreptat către el. În acel moment, într-o străfulgerare, 
am avut din nou în minte imaginea lacului şi a 
cascadelor. De astă dată am încercat să văd toate 
detaliile: lacul era mare, de aproape o jumătate de 
hectar, şi apa care îl alimenta venea de undeva din 
spate, căzând în mai multe trepte. Căderea cea mai mică 
era de vreo cinci metri. Ultima însă era de pe o stâncă 
abruptă, înaltă de vreo zece metri. Şi în această imagine 
părea că merg în întâmpinarea cuiva. Zgomotul unui 
vehicul care venea din stânga m-a întrerupt brusc din 
reverie. M-am lăsat pe vine, în spatele unor tufişuri. 
Dinspre pădurea din stânga venea un jeep, care a 
traversat pajiştea şi s-a îndreptat spre sud-est. Ştiam că 
paznicii rezervației interziseseră prezența vehiculelor în 
această zonă, aşa că pe maşină nu puteau fi decât 
însemnele lor. Spre surprinderea mea, pe jeep nu era 


inscripționat nimic. Când a ajuns la vreo cincisprezece 
metri de mine, vehiculul a oprit. Prin frunzişul din față, 
am putut distinge înăuntru o singură persoană, care, la 
rândul ei, observa zona cu un binoclu, aşa că m-am 
făcut una cu pământul. Oare cine era individul? 

Maşina a pornit din nou, dispărând rapid printre 
copaci. M-am întors şi am rămas locului, ascultând dacă 
se mai aude bâzâitul acela bizar de mai înainte, dar nici 
de data asta nu am mai auzit nimic. Mi-a trecut prin 
minte să mă întorc în oraş şi să caut o altă modalitate 
de a o găsi pe Charlene. Însă în adâncul sufletului ştiam 
că nu este posibil, că aceasta era singura cale. Am 
închis ochii şi mi-am amintit din nou de ceea ce îmi 
spusese David în legătură cu menținerea intuiţiilor, apoi 
am revăzut imaginea lacului şi a cascadelor. M-am 
ridicat şi mi-am continuat drumul spre copacul cu ciori, 
încercând să păstrez în minte scena de mai înainte. 

Deodată, am auzit ţipătul strident al unei alte 
păsări. Îi puteam distinge cu greu forma, undeva, în 
stânga mea, departe de copac. Am mărit pasul, 
încercând pe cât posibil să păstrez pasărea în raza 
vizuală. Apariția ei a determinat parcă o creştere a 
energiei mele, chiar dacă la un moment dat pasărea a 
dispărut dincolo de orizont. Am continuat să merg încă 
vreo doi kilometri în direcția în care ea zburase, 
străbătând un şir de coline stâncoase. Ajuns în vârful 
celei de-a treia, am încremenit din nou când am auzit în 
depărtare alt sunet, ce părea să fie făcut de o apă 
curgătoare. De fapt era vorba de o cascadă. Am coborât 
cu grijă versantul şi am ajuns la un defileu adânc, 
având iarăşi senzaţia de «deja vu». Am urcat apoi dealul 
următor şi, dincolo de creasta lui, am văzut lacul şi 
căderile de apă: erau mult mai frumoase decât îmi 
apăruseră mie în minte şi se întindeau pe o suprafață 


mult mai mare. Numai lacul ocupa aproape un hectar, 
fiind cuibărit între bolovani uriaşi, iar apa lui - limpede 
precum cristalul - era de un albastru strălucitor în 
soarele după-amiezii. În dreapta şi în stânga lacului 
erau o mulțime de stejari gigantici, înconjurați de arțari, 
arbori de cauciuc şi sălcii. 

În celălalt capăt al lacului se vedea o explozie de 
lichid alb, pulverizat, opac, spuma fiind cauzată de două 
cascade învolburate, care cădeau de pe o stâncă ce se 
înălța mult deasupra lacului. Mi-am dat seama că lacul 
nu alimenta nici o apă curgătoare. De aici, apa îşi urma 
cursul în tăcere, pe sub pământ, pentru a ieşi la 
suprafață lângă copacul cu ciori, dând naştere astfel 
pârâului de acolo. 

Pe când observam frumusețea acelui loc, senzația 
de «deja vu» s-a amplificat. Sunetele, culorile, imaginea 
pe care o aveam în fața ochilor, totul mi se părea extrem 
de cunoscut. Era clar că mai fusesem în aceste locuri. 
Dar când? 

Am coborât spre lac şi am străbătut întreaga zonă: 
am gustat din apa lui, am mers la cascade pentru a mă 
lăsa atins de picăturile lor, m-am urcat pe bolovanii 
aceia uriaşi şi am atins copacii. Aş fi vrut să mă 
„scufund” şi eu în acel loc, să fac parte din el. În cele din 
urmă, am grăbit pasul spre unul dintre bolovanii aceia 
netezi, ce se înălțau la vreo şapte metri deasupra lacului 
şi acolo am stat cu ochii închişi în soarele după-amiezii, 
simțindu-i razele care cădeau pe fața mea. În acel 
moment o altă senzaţie cunoscută mi-a străbătut corpul: 
sentimente de afecțiune şi de considerație pe care nu le 
mai trăisem de luni de zile. De fapt, le uitasem cu totul, 
deşi acum recunoşteam această manifestare a lor. Am 
deschis ochii şi m-am întors rapid, ştiind exact pe cine 
voi vedea. 


Cap. 2 - TRECÂND ÎN REVISTĂ CĂLĂTORIA 


Deasupra mea, pe o stâncă, acoperit pe jumătate 
de o altă proeminenţă şi zâmbind larg, stătea Wil. Era 
puţin în afara razei mele vizuale, aşa că a trebuit să 
clipesc şi să mă concentrez pentru a-i distinge 
trăsăturile. 

- Ştiam că o să vii, mi-a spus el, escaladând 
sprinten stânca şi sărind pe bolovanul de lângă mine. Te 
aşteptam. 

În timp ce mă îmbrăţişa, m-am uitat la el copleşit. 
Fața şi mâinile îi erau luminescente, în rest părea 
normal. 

- Nu-mi vine să cred că eşti aici! am îngăimat eu. 
Ce s-a întâmplat în Peru, când ai dispărut? Unde ai fost 
de atunci? 

Mi-a făcut semn să mă aşez pe o stâncă din fața 
lui. 

- O să-ţi povestesc totul - mi-a zis - dar mai întâi 
spune-mi ce te-a adus aici, în vale. 

I-am relatat cu lux de amănunte despre dispariția 
Charlenei, despre bilețelul pe care desenase valea şi 
despre întâlnirea cu David. Wil a vrut să ştie mai multe 
detalii despre ceea ce îmi spusese David, aşa că i-am 
povestit tot ce mi-am putut aminti din conversaţia cu el. 

S-a aplecat spre mine: 

- Ţi-a spus că A Zecea Viziune tratează despre 
înțelegerea renaşterii spirituale pe Pământ în lumina 
unei alte dimensiuni? Şi că trebuie să pricepi adevărata 
natură a intuiţiilor tale? 

- Da, am zis. Aşa este? 

S-a gândit o clipă, apoi a întrebat: 

- Ce-ai simţit când ai intrat în această vale? 


- Am început imediat să văd tot felul de scene, am 
spus. Unele evocau alte timpuri, apoi am văzut în mod 
repetat imaginea acestui lac. Am văzut totul: stâncile, 
căderile de apă, chiar şi faptul că cineva mă aştepta aici, 
deşi nu ştiam că este vorba despre tine. 

- Şi care era locul tău în toată această scenă? Mă 
imaginam continuând să merg, până ce o voi vedea 
aievea. 

- Prin urmare îți vedeai un posibil viitor. 

M-am uitat chiorâş la el. 

- Nu prea înţeleg ce vrei să spui. 

- Prima parte a celei de A Zecea Viziuni se referă la 
faptul că trebuie să înțelegem mai bine intuiţiile. În 
primele nouă Viziuni se spune că o persoană îşi percepe 
intuițiile ca pe nişte simțăminte trecătoare sau ca pe 
nişte vagi presimţiri. Pe măsură însă ce aceste fenomene 
ne devin cunoscute, putem sesiza mai uşor natura lor. 
Gândeşte-te ce s-a întâmplat în Peru. Nu ţi-au apărut 
intuițiile sub forma unor imagini cu ceea ce urma să se 
întâmple, imagini cu tine şi cu alții într-un anume loc? 
Şi nu ai acționat apoi în aşa fel încât să ajungi în acel 
loc? Nu astfel ai ştiut când este momentul să mergi la 
Ruinele Celestine? Şi aici, în vale, s-a întâmplat acelaşi 
lucru. Mintea ta a recepționat o imagine a unor posibile 
întâmplări 

- Găsirea lacului şi a cascadelor şi întâlnirea cu 
cineva - iar tu ai reuşit să faci să se petreacă într-adevăr 
această coincidenţă, descoperind locul în care ne aflăm 
şi întâlnindu-mă pe mine. Dacă nu ai fi dat atenţie 
imaginii, sau ţi-ai fi pierdut încrederea că acest loc 
există, ai fi ratat coincidenţa şi ai fi avut în continuare o 
viață monotonă. Tu însă ai luat în serios scena care ţi s- 
a înfățişat în minte şi ai păstrat-o, ai menţținut-o acolo. 


- Mi-a zis David ceva despre cum să învăţăm să ne 
menţinem intuițiile, am spus eu. 

Wil a dat din cap. 

- Şi ce-i cu celelalte imagini, am întrebat, cu 
scenele dintr-un alt timp, un timp trecut? Dar cu 
animalele? Spune A Zecea Viziune ceva despre toate 
astea? Ai văzut Manuscrisul (în Profeţiile de la Celestine 
primele nouă Viziuni se află sub formă fizică, pe hârtie, 
grupate sub denumirea de „Manuscris” (n. trad.))? 

A făcut un gest cu mâna şi a trecut peste 
întrebările mele. 

- Lasă-mă să-ți povestesc mai întâi despre 
experiența mea în cealaltă dimensiune, pe care am 
numit-o dimensiunea Vieţii de Dincolo. În Peru - Unde 
ştii că am reuşit să-mi menţin nivelul energetic chiar şi 
atunci când voi ați început să vă temețţi şi v-aţi pierdut 
vibrația - am pătruns într-o lume incredibil de frumoasă, 
cu forme strălucitoare. Era un tărâm luminos şi m-a 
copleşit într-un fel pe care nu îl pot descrie. Având încă 
o vibrație înaltă, m-am învârtit mult timp în această 
lume incredibilă, apoi am descoperit ceva uimitor: mă 
puteam plasa oriunde pe planetă, doar gândindu-mă la 
acel loc. Am călătorit peste tot unde bănuiam că v-aş 
putea găsi, pe tine şi pe Julia, dar nu am reuşit să dau 
de voi. În cele din urmă, am început să-mi descopăr o 
altă abilitate: imaginându-mi doar o zonă liberă în 
minte, puteam să pătrund într-un tărâm al ideilor. Acolo 
puteam să creez orice vroiam, doar prin forța 
imaginației. Am creat oceane, munți, peisaje, oameni 
care se comportau aşa cum vroiam eu, tot felul de 
lucruri. Şi fiecare părticică părea la fel de reală ca orice 
altceva de pe Pământ. Însă în cele din urmă mi-am dat 
seama că lumea pe care o construisem după bunul meu 
plac nu-mi aducea nici un fel de satisfacție interioară. 


După un timp m-am „dus” acasă, gândindu-mă la tot ce 
aş fi vrut să fac. Atunci când am avut totuşi suficientă 
substanță, când am devenit din nou vizibil, am putut 
vorbi cu foarte mulți oameni cu o conştiinţă înaltă. Am 
putut mânca şi dormi, deşi nu simțeam această nevoie. 
În cele din urmă mi-am dat seama că uitasem fiorul pe 
care ţi-l dă trăirea coincidențelor. Greşisem crezând că 
fiind atât de „aerian” mă voi menţine conectat, când de 
fapt începusem doar să controlez totul şi rătăcisem 
drumul. E uşor să te rătăceşti atunci când vibraţiile îţi 
sunt mai înalte, pentru că poţi crea totul instantaneu, 
după propria voinţă. 

- Şi ce s-a întâmplat când ţi-ai dat seama? am 
întrebat. 

- M-am retras înlăuntrul meu, căutând o cale mai 
bună de a mă conecta la energia divină şi am realizat că 
această cale era tocmai felul în care obişnuiam noi s-o 
facem. Asta a fost esența învăţăturii pe care am primit- 
o. Apoi, vibrația mea a devenit mai înaltă ca înainte şi 
am început să recepţionez din nou intuiții. Aşa am avut 
o imagine în care apăreai tu. 

- Şi ce făceam? 

- N-aş putea să-ți spun. Imaginea era încețoşată. 
Însă după ce am reuşit s-o păstrez în minte, m-am 
transferat într-o nouă zonă a Vieții de Dincolo, unde am 
putut vedea alte suflete - de fapt, grupuri de suflete - şi 
chiar dacă nu am „vorbit” cu ele - în înțelesul strict al 
cuvântului - le-am recepționat gândurile şi învățătura. 

- Ți-au arătat A Zecea Viziune? am întrebat. 

A înghiţit în sec şi m-a privit de parcă îi vorbisem 
despre o bombă. 

- Nu. A Zecea Viziune nu a fost scrisă niciodată 
aici, pe Pământ. 

- Cuum? Nu face parte din Manuscris? 


-Nu. 

- Vrei să spui că nici măcar nu există? 

- Oh, sigur că există. Dar nu în dimensiunea 
noastră, pământeană. Viziunea nu există încă în planul 
fizic, sub formă materială. Această învățătură se află 
numai în Viața de Dincolo. Doar atunci când un număr 
suficient de oameni va percepe intuitiv această 
informație, când va deveni îndeajuns de reală în 
conştiinţa multora, doar atunci se va găsi cineva care 
să-i dea formă, să o scrie. La fel s-a întâmplat la început 
şi cu cele nouă Viziuni, de fapt, cu toate textele 
spirituale, chiar şi cu Scripturile. Întotdeauna informaţia 
a existat mai întâi în Viața de Dincolo, ca apoi să fie 
transmisă într-o formă suficient de clară în planul fizic, 
unde era recepţionată de cineva şi aşternută pe hârtie. 
De aceea se spune că toate aceste scrieri sunt de 
inspirație divină. 

- Atunci de ce durează atât până când va percepe 
cineva A Zecea Viziune? 

Wil s-a uitat la mine încurcat: 

- Nu ştiu. Grupul de suflete cu care am comunicat 
părea să ştie, însă eu nu am înţeles întru totul. Nivelul 
meu de energie nu era suficient de ridicat. Trebuie făcut 
ceva cu Teama care apare atunci când o cultură tinde să 
treacă de la realitatea materială spre o viziune spirituală 
asupra lumii. 

- Şi tu crezi că A Zecea Viziune este pe cale să 
apară? 

- Da. Sufletele au văzut că A Zecea Viziune îşi va 
face apariția acum, frază cu frază, în toată lumea, aşa că 
vom avea o abordare superioară, ce ne va fi dezvăluită 
din Viața de Dincolo. Dar ea - ca şi celelalte nouă Viziuni 
- va trebui să fie percepută de un număr cât mai mare 
de oameni, pentru a învinge Frica. 


- Ştii despre ce mai vorbeşte A Zecea Viziune? 

- Da. Se pare că doar cunoaşterea primelor nouă 
Viziuni nu este de ajuns. Trebuie să mai înțelegem şi 
cum să îndeplinim acest destin al omenirii, şi asta se 
poate face sesizând legătura specială dintre dimensiunea 
fizică şi Viaţa de Dincolo. Este necesar să înțelegem 
procesul naşterii, de unde venim, să înțelegem această 
reprezentare de anvergură pe care omenirea a încercat s- 
o realizeze de-a lungul istoriei ei. 

Brusc, mi-a trecut prin minte un gând: 

- Stai puţin, nu-i aşa că ai văzut o copie a celei de 
A Noua Viziuni? Ce se spunea acolo despre cea de-A 
Zecea? 

Wil s-a aplecat spre mine: 

Se spunea că primele nouă Viziuni au descris 
evoluția spirituală - atât individuală, cât şi colectivă - 
dar aplicarea acestor Viziuni, trăirea lor şi împlinirea 
destinului cer o înțelegere deplină a procesului, făcând 
necesară o A Zecea Viziune. Aceasta ne va arăta 
transformarea spirituală ce se va produce pe Pământ, nu 
doar din perspectiva dimensiunii pământeşti, ci şi din 
cea a dimensiunii Vieții de Dincolo. Se mai spune că vom 
înțelege mai bine de ce există o legătură între cele două 
dimensiuni, de ce omenirea trebuie să-şi împlinească 
destinul istoric şi că această înțelegere, odată ce va fi 
integrată cultural, va produce efecte. Era menționată şi 
Frica, spunându-se că în acelaşi timp cu trezirea 
spirituală, va apărea şi o mişcare de opoziție, demnă de 
temut, care va încerca să controleze viitorul prin noi 
tehnologii, mai periculoase chiar decât energia nucleară, 
şi că aceste tehnologii au apărut deja. A Zecea Viziune 
rezolvă toate conflictele. 

S-a oprit brusc, arătând spre est: 

- Ai auzit? 


Am ascultat, dar nu auzeam decât zgomotul 
cascadelor. 

- Ce? am întrebat. 

-Bâzâitul acela. 

- L-am auzit mai devreme. Ce-o fi? 

- Nu sunt sigur, dar l-am perceput şi în cealaltă 
dimensiune. Sufletele păreau tulburate la auzul lui. 

În timp ce Wil vorbea, mi-a apărut clar în fața 
ochilor imaginea Charlenei. 

- Crezi că bâzâitul are vreo legătură cu aceste 
tehnologii noi? am întrebat eu, cu gândul pe jumătate în 
altă parte. 

Wil nu mi-a răspuns. Se uita absent la mine. 

- Prietena pe care o cauţi - a întrebat - are părul 
blond, ochii mari şi o privire scrutătoare? 

-Da. 

- Tocmai am perceput o imagine a feţei ei. 

Am făcut ochii mari: 

-Şi eu! 

S-a întors şi s-a uitat o clipă spre cascade, în timp 
ce eu îi urmăream privirea. Spuma aceea albă, 
pulverizată, constituia un fundal grandios pentru 
conversaţia noastră. Simțeam cum îmi creşte energia. 

- Nu ai încă suficientă energie, a spus Wil. Însă, 
graţie puterii acestui loc, cred că dacă te voi ajuta şi eu 
şi dacă ne vom concentra împreună asupra figurii 
prietenei tale, vom putea trece în dimensiunea spirituală 
şi poate vom afla de acolo unde este şi ce se întâmplă în 
vale. 

- Eşti sigur că putem face asta? am spus. Du-te tu 
şi eu te aştept aici. 

Fața i s-a relaxat. Mi-a zâmbit şi m-a atins pe 
spate, dându-mi energie. 


- Nu vezi că prezența noastră aici are un scop? 
Omenirea a început să înțeleagă câte ceva despre Viața 
de Dincolo şi să aibă intuiţii legate de A Zecea Viziune. 
Cred că noi avem şansa să explorăm împreună cealaltă 
dimensiune. Ştii bine că aceste trăiri ne sunt sortite. 

În acel moment am sesizat bâzâitul de mai înainte, 
care depăşea chiar şi zgomotul apei. Îl simţeam parcă în 
plexul solar. 

-Zgomotul ăsta devine tot mai puternic, a spus Wil. 
Trebuie să plecăm. S-ar putea ca Charlene să aibă 
probleme. 

- Ce vom face? am întrebat. 

Wil s-a apropiat încet, continuând să-mi atingă 
spatele. 

- Va trebui să recreăm imaginea pe care am primit- 
o. 

-Şi s-o menţinem? 

- Da. Aşa cum spuneam, suntem în stadiul în care 
învăţăm să recunoaştem şi să credem în intuiţiile ce ne 
sunt transmise de „sus”. Cu toţii am vrea ca aceste 
coincidenţe să fie consistente, dar, pentru cea mai mare 
parte dintre noi, trezirea este ceva nou, iar pe de altă 
parte suntem înconjurați de o cultură care operează 
prea mult cu bine cunoscutul scepticism, aşa că ne 
pierdem speranţele şi încrederea. Avem totuşi un câştig 
şi anume că atunci când suntem foarte atenţi, când 
cercetăm în detaliu un posibil viitor care ne este arătat, 
când păstrăm cu bună ştiinţă în mintea noastră aceste 
imagini, când credem, atunci orice ne imaginăm se va 
realiza mai repede. 

- Aşadar, nu trebuie decât să ne dorim, pentru ca 
ceva să se şi întâmple? 

- Nu-i chiar aşa. Aminteşte-ţi de experiența mea în 
Viața de Dincolo. Acolo, într-adevăr, poţi face ca ceva să 


se întâmple după propria-ți dorinţă, însă această creaţie 
nu aduce satisfacție. Acelaşi lucru e valabil şi aici, în 
dimensiunea fizică, numai că totul se petrece mult mai 
lent. Şi aici, pe Pământ, putem să ne dorim şi să creăm 
aproape orice, însă adevărata împlinire vine doar atunci 
când acționăm în acord cu îndrumarea interioară şi cu cea 
divină (subl. n). Numai atunci ne putem folosi voința 
pentru a face ca un posibil viitor pe care ni-l imaginăm 
să devină real. În acest fel, devenim şi noi corealizatori, 
împreună cu divinitatea. Îți dai seama că această 
învățătură reprezintă începutul celei de A Zecea Viziuni? 
învăţăm acum să ne folosim voinţa şi imaginaţia la fel ca 
în cealaltă dimensiune şi când vom reuşi acest lucru, ne 
vom contopi cu ea, creând astfel o legătură între Cer şi 
Pământ. 

Am dat din cap, în semn că înțelesesem pe deplin 
ceea ce îmi spusese. După ce a inspirat profund de 
câteva ori, Wil şi-a apăsat mai tare mâna pe spatele meu 
şi m-a îndrumat cum să recompun trăsăturile Charlenei. 
Câteva clipe nu s-a întâmplat nimic, apoi, brusc, am 
simțit cum sunt invadat de energie. 

Am fost aruncat cu o viteză fantastică într-un tunel 
cu lumini multicolore. Fiind pe deplin conştient, m-a 
surprins faptul că nu-mi era frică, pentru că ceea ce 
simțeam era o senzaţie de recunoştinţă, mulțumire şi 
pace, ca şi când mai trăisem cândva această experienţă. 
Când mişcarea a încetat, m-am trezit înconjurat de o 
lumină albă, caldă. M-am uitat după Wil şi l-am văzut 
stând puţin în spatele meu. 

- lată-te aici, mi-a spus el, zâmbind. 

Buzele nu i se mişcaseră, însă îi auzeam foarte 
limpede vocea. Atunci i-am observat şi corpul. Arăta ca 
şi mai înainte, doar că emana parcă o lumină interioară. 


Am vrut să-i ating mâna şi am văzut că şi corpul 
meu arăta la fel. Simțeam în jurul brațului său un câmp 
de energie de câţiva centimetri, împingând mai tare, mi- 
am dat seama că nu puteam străpunge acest câmp. În 
schimb, l-am mişcat pe Wil cu totul mai încolo. 

Acesta era cât pe ce să izbucnească în râs. Avea o 
expresie atât de amuzată, încât am râs şi eu. 

- E uimitor, nu-i aşa? a întrebat Wil. 

- Este o vibrație mai înaltă decât cea de la Ruinele 
Celestine, am răspuns. Ştii cumva unde ne aflăm? 

Wil privea tăcut în jur. Se pare că eram undeva, în 
spaţiu. Aveam senzația că facem o mişcare oscilatorie, 
când, de fapt, eram suspendați în aer, fără însă a ne 
mişca, iar în jurul nostru nu se distingea nici un fel de 
orizont. Lumina avea aceeaşi nuanţă peste tot înjur. 

În cele din urmă, Wil a spus: 

- Este un punct de observaţie. Am mai fost aici 
pentru scurt timp, când am avut o imagine a feței tale. 
Aici vin tot felul de suflete. 

- Şi ce fac? 

- Îi observă pe cei care sosesc după ce mor. 

- Poftim? Vrei să spui că ăsta este locul unde 
oamenii ajung imediat după moarte? 

-Întocmai. 

- Atunci noi de ce ne aflăm aici? I s-a întâmplat 
ceva Charlenei? 

S-a întors şi mai mult spre mine. 

-Nu. Nu cred. Adu-ţi aminte ce mi s-a întâmplat 
mie când am început să am imagini cu tine. Am fost în 
multe locuri până când, în sfârşit, ne-am întâlnit din 
nou, la cascade. Probabil că în locul unde ne aflăm 
acum e ceva de văzut, înainte de a o putea găsi pe 
Charlene. Să aşteptăm şi să vedem ce se întâmplă cu 
sufletele. 


A arătat apoi undeva, în stânga, unde la vreo zece 
metri de noi - cel puțin aşa părea - se aflau mai multe 
entități umane. 

Prima mea reacție a fost să fiu precaut. 

- Wil, de unde ştii că au intenţii paşnice? Dacă or fi 
vrând să ne posede, sau mai ştiu eu ce? 

S-a uitat la mine cu o privire gravă: 

- Dar în lumea fizică, pe Pământ, de unde ştii dacă 
cineva vrea să te aibă sub control? 

- Aş face cercetări despre persoana respectivă. Aş 
afla dacă are tendinţe de manipulare. 

- Şi altceva? 

- Presupun că mi-ar lua din energie. Aş simți că îmi 
sunt afectate gândirea şi drumul propriu. 

- Exact. Aceste persoane nu ar putea desluşi sensul 
Viziunilor. Să ştii că principiile de bază sunt aceleaşi în 
ambele dimensiuni. 

Totuşi eu am rămas precaut, în timp ce alte entități 
îşi făceau apariția. Simţeam însă cum o energie plină de 
iubire emana din „corpurile” lor şi ne susținea. Erau 
învăluite într-o lumină alb-gălbuie strălucitoare. Feţele 
lor aveau trăsături umane, totuşi nu le puteai distinge. 
Nici măcar nu-mi dădeam seama câte suflete erau acolo. 
La un moment dat am crezut că sunt trei sau patru, dar 
după ce am clipit mi s-a părut că sunt şase, apoi din 
nou trei. Parcă erau un nor gălbui, strălucitor, însuflețit, 
pe un fond de culoare albă. 

După alte câteva minute, încă o formă s-a 
„materializat” în fața noastră, numai că aceasta se 
distingea mai clar şi avea un corp luminos, ca şi ale 
noastre. Ne-am putut da seama că era un bărbat de 
vârstă mijlocie. A privit speriat înjur, apoi a zărit grupul 
de suflete şi s-a liniştit. 


Spre surprinderea mea, atunci când mi-am 
concentrat mai bine privirea asupra lui, am văzut că pot 
să ştiu ce simte şi ce gândeşte. L-am privit pe Wil şi ela 
dat din cap, confirmând constatarea mea. 

M-am uitat din nou spre acel bărbat şi mi-am dat 
seama că, în ciuda detaşării şi a sentimentelor de iubire 
şi de sprijin, era într-o stare de şoc, descoperind că 
murise. Doar cu câteva minute în urmă îşi făcea 
obişnuita alergare şi în timp ce urca o colină a suferit un 
grav atac de cord. Durerea a ţinut doar câteva secunde, 
apoi s-a trezit dintr-o dată că pluteşte în afara corpului 
şi a văzut de acolo cum martorii incidentului se grăbeau 
să-i sară în ajutor. La puţin timp după toate acestea 
apăruseră şi medicii de la ambulanţă, încercând cu 
înfrigurare să-l readucă la viață. 

Apoi, în maşină fiind, a auzit îngrozit cum unul 
dinte medici i-a constatat decesul. A încercat cu 
disperare să le spună ceva, dar şi-a dat seama că nu 
este auzit. Ajunşi la spital, un medic a confirmat că 
inima lui explodase pur şi simplu, aşa că oricum nu s-ar 
mai fi putut face nimic pentru a fi salvat. 

Pe de o parte a încercat să se împace cu ideea, pe 
de altă parte însă, nu-i venea să creadă. Cum să fie 
mort? A „strigat” după ajutor şi în aceeaşi clipă s-a 
pomenit într-un tunel multicolor, apoi s-a trezit în locul 
unde stătea acum. Ne uitam la el: părea să fie tot mai 
conştient de prezența sufletelor din jur. S-a dus apoi 
spre ele şi, pe măsură ce se apropia, le semăna parcă tot 
mai mult. 

Dintr-o dată a fost smuls din fața noastră şi dus 
într-un fel de birou, plin cu computere, diagrame şi 
oameni. Totul părea la fel de real ca şi Jos”, numai că 
pereţii erau semitransparenți şi se putea vedea ce se 


petrece înăuntru, iar cerul de deasupra „biroului” nu era 
albastru, ci avea o culoare ciudată, oliv. 

- Se amăgeşte singur, a spus Wil. Îşi reconstruieşte 
biroul unde lucra pe Pământ, pretinzând că nu este 
mort. 

Câteva suflete s-au apropiat de el, apoi au apărut 
alte zeci, strălucind cu lumina aceea gălbuie. Părea că îi 
transmit iubire, dar şi nişte informaţii pe care nu le 
puteam înțelege. Treptat, imaginea biroului a început să 
pălească, apoi a dispărut cu totul. 

Bărbatul a rămas cu o expresie de resemnare pe 
față şi s-a îndreptat spre celelalte suflete. 

- Să mergem şi noi cu ei, l-am auzit spunând pe 
Wil, şi în acelaşi timp i- am simţit braţul - mai bine zis 
energia mâinii sale - împingându-mă de la spate. 

De îndată ce mi-am dat tacit acordul, am simţit că 
încep să mă mişc, iar bărbatul şi sufletele mi-au apărut 
într-o lumină mai limpede. Aveau fețele mai 
strălucitoare decât ale noastre, iar mâinile şi picioarele 
erau alcătuite doar din radiații luminoase. De data asta 
am putut privi entitățile preț de patru-cinci secunde 
înainte de a dispărea, apoi a trebuit să clipesc din nou 
pentru a le regăsi. 

Mi-am dat seama că grupul de suflete privea un 
intens punct luminos, care venea spre noi. Acesta s-a 
mărit, transformându-se într-un imens halou şi 
cuprinzând totul înjur. Neputând suporta lumina aceea, 
mi-am întors ochii şi am văzut silueta bărbatului, care 
se uita la halou fără nici o dificultate. 

l-am descifrat şi de această dată gândurile şi 
emoțiile. Haloul îl „umplea” cu sentimente de iubire şi cu 
o linişte ce nu pot fi descrise. Pe măsură ce era învăluit 
de ele, percepţia şi cunoaşterea i s-au dilatat, văzându-şi 


într-un mod surprinzător de limpede toate amănuntele 
vieții pe care o părăsise. 

II chemase John Donald Williams şi se născuse 
într-o familie în care tatăl avusese o oarecare instruire. 
Mama nu era niciodată acasă, fiind implicată în diverse 
activități sociale. Crescuse cu mânia în suflet şi fusese 
un interogator insolent, dornic să demonstreze lumii că 
are o inteligenţă sclipitoare şi că este în stare să devină 
doctor în ştiinţe. La vârsta de douăzeci şi trei de ani şi-a 
luat doctoratul în fizică. A fost profesor la patru 
universități de prestigiu, apoi s-a mutat la Ministerul 
Apărării, iar în cele din urmă la o corporație energetică 
particulară. 

S-a lansat de bunăvoie în această din urmă muncă, 
abandonându-i-se şi nesocotindu-şi propria sănătate. 
După ani în şir de mâncat pe apucate şi de sedentarism, 
i s-a diagnosticat o boală cronică de inimă. Apoi, un 
program de mişcare agresiv s-a dovedit a-i fi fatal. A 
murit în plină putere, la vârsta de cincizeci şi opt de ani. 

În acest punct starea lui Williams s-a schimbat, 
începând să se simtă îndurerat şi având un profund 
regret pentru felul în care îşi condusese viața. Şi-a dat 
seama că familia şi perioada copilăriei îi fuseseră 
dinadins alese astfel, pentru a scoate la lumină tendința 
deja existentă a sufletului său spre sfidare şi elitism, 
spre a se simți important. S-a dovedit că fusese ridicol 
atunci când îşi folosise arma lui principală - aceea de a-i 
desființa pe alţii, criticându-le aptitudinile, munca şi 
personalitatea. Îşi dădea seama acum că toţi cei care îl 
sfătuiseră sosiseră în viața lui la momentele oportune, 
tocmai pentru a-l ajuta să-şi depăşească nesiguranța. 
Cu toţii îi arătaseră un alt drum pe care să-l urmeze, dar 
nu i-a luat deloc în seamă. 


În schimb, s-a ghidat până la capăt după drumul 
pe care vroia el să meargă. Îi fuseseră date semnale prin 
care era îndemnat să-şi aleagă cu grijă munca şi să mai 
încetinească ritmul. Găsirea de noi tehnologii 
presupunea şi unele pericole inerente, dar el nu le lua 
niciodată în seamă. Le permisese subalternilor să-l 
„indoape” cu tot felul de teorii şi principii fizice noi, 
neortodoxe, fără să-şi pună vreodată întrebarea care era 
proveniența lor. Nu-l interesau decât succesul, 
mulțumirile şi recunoaşterea pe care le-ar fi obținut. A 
fost şi de această dată victima nevoii lui de a fi 
recunoscut. „Dumnezeule - îşi spunea el acum - am dat 
greş şi de data asta!” 

„Mintea” lui a trecut brusc la o altă scenă, dintr-o 
existență anterioară, în secolul al nouăsprezecelea: se 
afla într-un avanpost, undeva, în sudul Munţilor 
Apalaşi. Acolo, într-un cort, câţiva bărbaţi stăteau 
aplecați deasupra unei hărți. Luminiţele felinarelor 
dansau pe pereţii cortului. Ofițerii prezenţi au ajuns la 
un consens: războiul era inevitabil, iar tactica militară 
cerea pornirea grabnică la atac. 

Pentru că unul dintre generalii de față venea cu noi 
trupe, Williams era nevoit să contribuie şi el cu altele, 
ajungându-se la concluzia că nu exista o altă opţiune. 
Dacă nu ar fi fost de acord, ar fi însemnat să pună capăt 
carierei sale. În plus, chiar dacă ar fi vrut, nu ar fi putut 
schimba hotărârea celorlalți. Ofensiva urma să ducă la 
bun sfârşit cea mai mare bătălie - probabil - a războiului 
din est împotriva indigenilor. 

Au fost întrerupţi de o santinelă care a intrat să-i 
comunice generalului că un colonist vroia să-l vadă 
imediat pe comandant. Privind pe fereastra cortului, 
Williams a zărit o femeie plăpândă, de vreo treizeci de 
ani, în ochii căreia se putea citi disperarea. A aflat apoi 


că femeia era fiica unui misionar şi aducea mesajul de 
pace al coloniştilor, un apel pe care îl negociase chiar ea, 
asumându-şi mari riscuri. 

Generalul a refuzat s-o vadă, rămânând în cort, în 
timp ce ea striga de afară, şi în cele din urmă a ordonat 
să fie evacuată sub amenințarea puştilor, nevrând nici 
măcar să ştie ce vroia să-i spună femeia. Williams a 
tăcut şi de această dată. Ştia că generalul se afla sub o 
mare presiune, deoarece promisese deja că regiunea va fi 
în curând deschisă expansiunii economice. Acest război 
era necesar pentru a transforma în realitate dorințele 
celor puternici şi ale aliaţilor lor politici. Nu era suficient 
să-i lase pe colonişti şi pe indieni să-şi creeze propriile 
bariere culturale. Nu. În viziunea lor viitorul trebuia 
modelat, manevrat şi controlat în interesul celor care 
făcuseră lumea sigură şi bogată. Ar fi fost îngrozitor şi 
cu totul lipsit de responsabilitate să-i lase pe cei mărunți 
să decidă. 

Williams ştia că războiul era pe placul marilor 
bogătaşi din industria căilor ferate şi a cărbunelui, 
precum şi al celor de curând apăruți în domeniul 
petrolului, dar, în acelaşi timp, îi asigura şi lui un viitor. 
Nu trebuia decât să-şi țină gura şi să le cânte în strună. 
Aşa a şi făcut, protestând prin tăcere, spre deosebire de 
celălalt asistent al generalului. S-a uitat la colegul din 
fața lui, un om mărunțţel, care şchiopăta uşor. Nimeni 
nu ştia de ce şchiopătează, mai ales că nu avea nimic la 
picior. Era ceea ce azi s-ar numi „yes-man”, fiind 
întotdeauna de acord cu generalul. Ştia ce puneau la 
cale mai-marii zilei şi le aproba planurile, fiind bucuros 
chiar să participe la ele. Şi mai era ceva: aceşti oameni - 
generalul şi cei mai mari ca el - se temeau de indieni şi 
vroiau să-i strămute nu numai pentru a-i îndepărta din 
calea expansiunii industriale şi pentru a le invada 


pământurile, ci şi dintr-o cauză mult mai profundă: 
auziseră de existența unor învățături terifiante, ştiute în 
întregime doar de câțiva dintre bătrânii indieni. Se pare 
că prin aceste învățături li se cerea albilor să-şi schimbe 
planurile, să-şi aducă aminte de o altă viziune asupra 
viitorului. 

Williams a mai aflat că fata misionarului intenţiona 
să vină aici cu Marele Vraci, într-o ultimă încercare de a 
fi acceptată învățătura indienilor, o ultimă rugăminte pe 
care o făceau pentru a fi lăsaţi să-şi explice cultura şi 
să-şi consacre valorile într-o lume care se întorsese 
împotriva lor. Williams ştia, în adâncul sufletului, că ar 
fi trebuit ca generalul s-o asculte pe femeia aceea, dar a 
tăcut, iar superiorul lui, doar cu un semn făcut cu 
capul, a înlăturat posibilitatea reconcilierii şi a ordonat 
începerea luptei. 

Apoi, Williams şi-a amintit locul bătăliei: un defileu 
împădurit. Cavaleria a atacat prin surprindere, din 
spatele unei stânci. De cealaltă parte, indienii au pornit 
şi ei la atac. În apropiere, un bărbat corpolent şi o 
femeie se ghemuiseră printre pietre. Bărbatul era un 
tânăr universitar, venit aici doar în calitate de observator 
şi îngrozit că era atât de aproape de desfăşurarea 
ostilităților. Considera că nu este bine ce se întâmplă. Pe 
el îl interesa doar economia şi nu ştia să folosească 
violența. Venise aici convins că albii şi indienii nu 
trebuiau să se bată, că dezvoltarea economică a regiunii 
trebuia să se facă în aşa fel încât să înglobeze ambele 
culturi. 

Lângă tânăr se afla femeia pe care Williams o 
văzuse mai devreme la cort. Se simțea trădată, 
abandonată. Era sigură că eforturile ei ar fi putut avea 
succes dacă cei puternici ar fi ascultat-o, dar era şi 
hotărâtă să nu renunțe până nu va pune capăt 


violențelor. Îşi spunea întruna: „Totul se va îndrepta... 
Totul se va îndrepta”. 

Deodată, în fața lor, doi soldați au atacat un 
indian. M-am chinuit să-i văd fața şi mi-am dat seama 
că era căpetenia mânioasă din viziunea pe care o 
avusesem când stătusem de vorbă cu David, căpetenia 
care vociferase atât de vehement împotriva părerii femeii 
albe. Indianul s-a întors rapid şi a tras o săgeată în 
pieptul unuia dintre urmăritori. Celălalt soldat a sărit de 
pe cal şi s-a aruncat asupra indianului. S-au luptat cu 
înverşunare şi în cele din urmă soldatul a reuşit să-şi 
înfigă baioneta în gâtul inamicului. Sângele a țâşnit pe 
pământul sfârtecat. 

În acest timp, tânărul intrat în panică încerca s-o 
convingă pe femeie să plece împreună de acolo, dar ea i- 
a făcut semn să stea locului liniştit. Williams l-a putut 
vedea şi pe bătrânul vraci, care era ascuns după un 
copac, lângă cei doi. În acel moment o altă trupă de 
cavalerie a ajuns pe creastă, deasupra lor, incendiind 
totul. Atât bărbatul, cât şi femeia au fost sfârtecaţi de 
gloanţe. Indianul a murit şi el, având pe față un zâmbet 
ce sfida moartea. 

Ajuns în acest punct al amintirilor, Williams s-a 
mutat pe un deal de unde se vedea întreaga întâmplare. 
Mai era acolo cineva care privea în jos, la scena bătăliei: 
un muntean, îmbrăcat în piele de căprioară, şi care ţinea 
de căpăstru un catâr. Acesta şi-a schimbat privirea de la 
bătălie şi s-a uitat în jos, în direcția opusă, spre lac şi 
cascade, apoi mai departe, în zare. Am rămas uluit: 
lupta avusese loc în această vale, la sud de cascade. 
Când m-am uitat din nou la Williams, am văzut că 
retrăia oroarea provocată de măcel şi de ură. Ştia că 
lipsa lui de atitudine în acel război împotriva indienilor a 
avut drept efect conturarea trăsăturilor şi aşteptărilor 


ultimei sale vieți, dar şi de data aceasta, ca şi atunci, nu 
reuşise să se trezească. Viaţa îl pusese din nou alături 
de tânărul acela care murise odată cu femeia, dar nici 
unul dintre ei nu-şi adusese aminte ce trebuia să facă. 
Aici, „sus“, unde se afla acum, Williams intenţiona să se 
ducă să-l întâlnească pe acel tânăr pe vârful unui deal, 
unde se aflau nişte copaci mari, aşezaţi în cerc. Se pare 
că acela este locul unde tânărul se va trezi şi va pomi 
apoi în vale, unde va mai găsi alți şase inşi, împreună cu 
care va alcătui un grup de şapte, grup ce va ajuta la 
înlăturarea Fricii. 

Acest gând i-a provocat alte aduceri aminte. Frica a 
fost marele duşman al oamenilor de pretutindeni, pe 
drumul lor sinuos de-a lungul istoriei. El ştia că actuala 
cultură a omenirii ar putea da naştere unei polarizări, ce 
va da ocazia celor care dețin controlul să pună mâna pe 
întreaga putere şi să folosească noile tehnologii în 
interes propriu. 

A intrat în agonie. Ştia că este teribil de importantă 
formarea grupului celor şapte, care urma să acționeze 
solidar. Echilibrul istoriei a fost menţinut de astfel de 
grupuri. Dacă s-ar forma acest grup şi dacă oamenii ar 
înțelege ce era de fapt Frica, atunci acea polarizare nu s- 
ar mai produce şi s-ar pune capăt experienţelor din 
această vale. 

Am revenit încet în lumina albă, blândă, de mai 
înainte. Viziunile lui Williams s-au sfârşit, şi atât el, cât 
şi celelalte entități, au dispărut rapid. Trăisem o regresie 
în timp, care mă lăsase cam amețit şi confuz. 

Am observat că Wil era în dreapta mea. 

- Ce s-a întâmplat? am întrebat. Unde s-a dus? 

- Nu prea ştiu, a spus Wil. 

- Ce s-a întâmplat cu el? 

- Şi-a Trecut în Revistă o parte din vieți. 


Am dat din cap. 

- Ştii ce înseamnă asta? a întrebat. 

- Sigur, am spus. Ştiu că oamenii care au trăit 
experiența morții clinice şi care apoi şi-au revenit au 
povestit cum întreaga viață le-a trecut prin faţa ochilor. 
La asta te referi, nu-i aşa? 

Wil s-a uitat la mine gânditor. 

- Da, numai că dacă vom deveni conştienţi cu 
timpul de acest proces al Trecerii în Revistă, impactul 
asupra culturii omenirii va fi puternic. Acesta este un alt 
aspect al unei viziuni superioare pe care o poate da 
Viaţa de Dincolo. Mii de oameni au trăit experiența morții 
clinice şi pe măsură ce au fost istorisite aceste 
experienţe, realitatea Trecerii în Revistă a devenit o parte 
a înțelegerii, a cunoaşterii noastre. Ştim că după ce 
murim trebuie să ne revedem vieţile, căzând în agonie cu 
fiecare ocazie ratată, cu fiecare moment în care am 
refuzat să luăm atitudine. Aceasta va face ca atunci 
când vom reveni pe Pământ să urmăm cu hotărâre 
fiecare intuiție pe care o avem şi să o menţinem cu 
fermitate în conştiinţa noastră. Ne vom trăi viața într-un 
mod mai chibzuit. Nu vom mai vrea să suferim mai 
târziu, când vom privi din nou în urmă şi ne vom da 
seama că iarăşi am greşit, pentru că nu am luat decizii 
corecte. 

S-a oprit brusc, ridicându-şi capul, de parcă auzise 
ceva. În acelaşi timp am simţit din nou o lovitură în 
plexul solar şi am auzit acel sunet discordant. După un 
moment, sunetul s-a stins. 

Wil s-a uitat în jur. Albul care ne înconjura era 
străbătut de dungi cenuşii, opace, intermitente. 

- Tot ce se întâmplă, jos” afectează şi această 
dimensiune, a spus el. Nu ştiu dacă ne vom mai putea 
menține vibrația. 


Am aşteptat şi, treptat, dungile cenuşii au 
dispărut, iar culoarea albă a revenit. 

- Adu-ţi aminte de avertismentul din cea de A Noua 
Viziune, legat de tehnologiile noi - a adăugat Wil - 
precum şi de comentariul lui Williams despre cei care 
vor să controleze aceste tehnologii, pentru că le este 
Frică. 

- Ce poţi să-mi spui despre grupul celor şapte şi de 
ceea ce a văzut Williams că s-a petrecut în această vale 
în secolul al nouăsprezecelea? am întrebat. Wil, am 
perceput şi eu viziunile lui. Ce crezi că ar putea însemna 
asta? 

Expresia lui Wil a devenit gravă. 

- Cred că ai văzut ceea ce trebuia să vezi. Şi mai 
cred că tu faci parte din grupul celor şapte. 

Deodată, bâzâitul a început să se audă din nou. 

- Williams spunea că pentru a înlătura Frica 
trebuie mai întâi s-o înţelegem, a subliniat Wil. Ăsta este 
următorul pas pe care-l avem de făcut: să găsim o 
modalitate de a înțelege Frica. 

De-abia a terminat de vorbit, când un sunet 
nimicitor mi-a sfâşiat corpul şi m-a proiectat înapoi. Wil 
s-a întins după mine. Am încercat să-l apuc de braț, dar 
a dispărut brusc şi eu m-am prăbuşit, neputincios, 
trecând printr-o succesiune de culori. 


Cap. 3 - SĂ NE ÎNVINGEM FRICA 


După ce mi-am revenit din ameţeală, mi-am dat 
seama că mă aflam din nou la cascade. În faţa mea, pe o 
stâncă, zăcea rucsacul, exact acolo unde îl lăsasem mai 
devreme. M-am uitat înjur: nici urmă de Wil. Ce se 
întâmplase oare cu el? Unde era acum? 

Trecuse mai bine de o oră - după ceasul meu - de 
când intrasem împreună în cealaltă dimensiune şi eram 
impresionat de senzațiile de iubire şi de pace pe care le 
trăisem. Asta până acum, când am revenit în lumea 
fizică. Totul înjur îmi părea ceţos şi tăcut. 

M-am dus nemulțumit să-mi iau rucsacul, simțind 
cum teama îmi strânge stomacul. Mă gândeam că în acel 
loc sunt prea expus, aşa că am pornit-o spre sud, înspre 
zona cu dealuri pe care o străbătusem înainte, urmând 
să mă hotărăsc mai încolo ce voi face. După ce am trecut 
de creasta primului deal şi am început apoi să cobor pe 
versantul celălalt, am zărit undeva, în stânga mea, un 
bărbat scund, de vreo cincizeci de ani, care urca panta. 
Avea cioc, părul roşcat şi era îmbrăcat cu haine sport. 
Înainte să mă pot ascunde, m-a reperat şi el şi a pornit 
drept spre mine. Când a ajuns, a zâmbit şi mi-a spus: 

- Mă tem că m-am abătut de la traseu. Mi-ai putea 
arăta drumul spre oraş? 

L-am îndrumat s-o ia spre sud, până la pârâu, apoi 
să urmeze râul spre vest, până la secția de poliție. 

A răsuflat uşurat. 

- M-am întâlnit mai devreme cu cineva care mi-a 
spus cum să mă întorc, dar în mod sigur m-am orientat 
greşit. Te duci şi tu în oraş? 

Privindu-l mai de aproape, am descifrat pe fața lui 
o expresie de tristețe, amestecată cu mânie. 


- Nu, i-am răspuns. Caut o prietenă care trebuie să 
fie pe aici, pe undeva. Cum arăta persoana pe care ai 
întâlnit-o? 

- Era o femeie cu părul blond şi ochi strălucitori. 
Vorbea repede şi nu i-am reținut numele. Pe cine cauţi, 
de fapt? O cheamă Charlene Billings. Îţi mai aminteşti şi 
altceva despre femeia cu care te-ai întâlnit? 

- A pomenit ceva despre Parcul Naţional. Cred că 
era unul dintre căutătorii aceia care-şi pierd vremea pe 
aici, dar n-aş putea afirma asta cu certitudine. M-a 
avertizat că ar fi bine să plec din vale. Zicea că dă o raită 
prin zonă, apoi va pleca şi ea, deoarece credea că ceva 
nu e în regulă aici, că este un loc periculos. Era foarte 
misterioasă. Sincer să fiu, habar n- am ce vroia să 
spună. 

Îţi dădeai seama din tonul lui că era obişnuit să 
vorbească franc. 

Am spus, cu o voce cât mai prietenoasă: 

- Se pare că era persoana pe care o caut. Spune-mi, 
te rog, cât mai exact unde ai întâlnit-o. 

A arătat spre sud, zicându-mi că o văzuse cu 
aproape un kilometru în urmă, că era singură şi că se 
îndrepta spre sud-est. 

- Te voi însoți până la pârâu, am spus. 

Mi-am luat rucsacul de jos şi în timp ce coboram, 
m-a întrebat: 

- Dacă era într-adevăr prietena ta, unde crezi că se 
ducea? 

-Nu ştiu. 

- Într-un spaţiu mistic, în căutarea unei utopii 
poate, a zâmbit el cinic. 

Mi-am dat seama că mă punea la încercare. 

- Poate, am spus eu. Nu crezi în utopii? 

- Sigur că nu. E o gândire primitivă, naivă. 


I-am aruncat o privire scurtă şi am simțit cum mă 
copleşeşte oboseala. Am încercat să închei acest dialog. 

- Cred că este vorba doar de o diferență de opinii, 
am spus. 

A râs. 

- Nu. E o certitudine: nu există utopii. Lucrurile 
merg spre rău, nu spre bine. Economia a scăpat de sub 
control şi s-ar putea ca totul să sară în aer. 

- De ce spui asta? 

- Argumentul se află în cifre. În acest secol a existat 
în toate țările din Vest o clasă de mijloc, care a fost 
promotoarea ordinii şi a raţiunii şi care avea credinţa că 
sistemul funcționează la fel de bine pentru toți. Acum 
însă, această credință a început să dispară. Se poate 
constata asta oriunde te-ai duce. Din ce în ce mai puţini 
oameni mai cred astăzi în sistem, sau îi respectă 
regulile. Şi asta pentru că acea clasă de mijloc s-a 
subțiat. Dezvoltarea tehnologică a produs o devalorizare 
a muncii şi a împărţit oamenii în două grupuri mari: cei 
ce au (proprietăți şi investiții de amploare) şi cei care rut 
au, care trebuie să se limiteze la o slujbă. Adaugă la asta 
prăbuşirea sistemului educaţional şi vei constata 
gravitatea problemei. 

- Sună îngrozitor de cinic, am spus. 

- Este realitatea. E adevărul gol-goluț. Tot mai 
mulți oameni trebuie să facă mari eforturi doar pentru a 
supraviețui. Ai văzut studiile despre stres? Tensiunea a 
depăşit orice limite. Nimeni nu se mai simte în siguranță 
şi partea cea mai rea nici măcar nu a început. Populaţia 
stă să explodeze şi pe măsură ce tehnologia se va 
extinde, va creşte şi distanța dintre cei instruiți şi cei 
lipsiți de educație. Cei care au vor deţine controlul 
economic pe întreaga planetă, pe când cei care n-au se 
vor „avânta pe culmile” drogurilor şi ale crimei. Ce crezi 


că se va întâmpla în țările subdezvoltate? Multe din 
statele Orientului Mijlociu şi din Africa se află deja în 
mâinile fundamental işti lor religioşi, al căror scop este 
distrugerea lumii civilizate - pe care ei o consideră ca 
fiind un imperiu al lui Satan - şi preluarea conducerii de 
către o teocraţie coruptă, liderii religioşi putând să 
condamne la moarte orice persoană pe care ei o 
consideră eretică. Ce fel de oameni sunt aceia care 
consimt la măceluri în numele spiritualității? Şi 
numărul lor creşte cu fiecare zi. Ştiai că în China, de 
exemplu, încă se mai practică uciderea pruncilor de sex 
feminin”? Poţi să crezi aşa ceva? îți spun că nu mai există 
respect pentru lege şi ordine, pentru viaţă. Oamenii au 
început să aibă o mentalitate de mafioți. Se lasă pradă 
invidiei şi răzbunării şi sunt conduşi de şarlatani 
iscusiți. Ştiai toate astea? Se pare că nimănui nu-i pasă. 
Nimănui! Politicienii nu vor mişca un deget. Nu-i 
interesează decât averile lor şi cum să şi le păstreze. 
Lumea se schimbă prea repede şi nimeni nu o poate 
opri. Cu toţii căutăm să ne plasăm în frunte şi să 
înhățăm tot ce se poate înainte de a fi prea târziu. 
Această atitudine s-a răspândit în toată lumea şi în toate 
grupurile profesionale. 

A făcut o pauză ca să respire şi s-a uitat la mine. 
Mă oprisem pe creasta unuia dintre dealuri pentru a 
privi apusul soarelui şi ochii ni s-au întâlnit. Părea să-şi 
dea seama că o luase razna cu tirada lui şi în acel 
moment mi s-a părut o figură cunoscută. Ne-am 
prezentat şi am aflat că îl cheamă Joel Lipscomb. Ne-am 
privit lung încă o clipă, dar nu a dat semne că m-ar 
cunoaşte. De ce ne întâlnisem oare aici, în vale? 

De îndată ce mi-am pus această întrebare, am aflat 
şi răspunsul: Joel reprezenta glasul acelei Frici, despre 
care pomenise Williams. M-a cuprins frigul. 


M-am uitat la el cu o privire foarte serioasă. 

- Chiar crezi că lucrurile stau aşa de rău? 

- Absolut, a răspuns. Sunt jurnalist şi pot să văd 
că această atitudine predomină în profesia noastră. 
Înainte existau în branşă anumite standarde legate de 
integritate. Acum ele nu mai există. Totul se rezumă la 
atacuri şi la ştiri senzaţionale. Nimeni nu mai caută 
adevărul, sau nu mai încearcă să prezinte lucrurile cât 
mai fidel. Ziariştii aleargă după senzațional, după cele 
mai revoltătoare întâmplări, vor să aducă la lumină 
toată mizeria. Chiar dacă unor acuzații li se poate 
răspunde cu explicaţii logice, ştirea respectivă este totuşi 
publicată, pentru a menţine sau a creşte tirajul şi 
pentru a afecta imaginea acelei persoane. Într-o lume 
indiferentă şi confuză, singurul lucru care se vinde este 
senzaționalul. Nenorocirea e că acest mod de a face 
jurnalism se perpetuează de la sine. Un tânăr pătruns 
de curând în branşă gândeşte că pentru a supraviețui în 
meserie trebuie să intre în joc. Crede că dacă nu va face 
acest lucru, va rămâne de căruţă, va fi terminat şi asta îl 
îmboldeşte să  contrafacă aşa-numitele investigații. 
Lucruri de felul ăsta se întâmplă tot timpul. 

A pornit-o spre sud, pe terenul stâncos. 

- Mai sunt şi alte grupuri profesionale afectate de 
acest mod de gândire, a continuat Joel. Dumnezeule, 
uită-te la avocaţi! Probabil că era o vreme când a fi 
avocat însemna ceva, când cei care participau la un 
proces aveau respect pentru adevăr, pentru dreptate. 
Acum însă nu mai e aşa. lată de pildă ultimele procese 
celebre despre care s-a vorbit la televiziune. Avocaţii fac 
totul pentru a corupe justiția, încercând să convingă 
juraţii să creadă în supoziţii în loc de probe - supoziții 
despre care ei ştiu foarte bine că se bazează pe minciuni 
- doar pentru a face scăpat pe cineva. Alţii fac 


comentarii asupra procedurilor, ca şi când acest lucru 
ar fi ceva obişnuit şi absolut justificat în sistemul nostru 
juridic, ceea ce nu este nici pe departe aşa. La noi, 
oricine are dreptul la o judecată corectă. Avocaţii sunt 
datori să asigure această corectitudine şi nu să 
denatureze adevărul şi să submineze justiția, pentru a-şi 
elibera cu orice preț clienții. Graţie televiziunii, am putut 
vedea ce reprezintă aceste practici corupte: dorința 
avocaților de a rezolva cât mai repede cazurile, în scopul 
creşterii reputației şi, în egală măsură, a onorariilor. 
Sunt atât de gălăgioşi în demersurile lor deoarece 
gândesc că nimănui nu-i pasă, ceea ce este adevărat. 
Oricine altcineva ar face la fel. O luăm pe scurtătură 
pentru a obţine rapid profituri, pentru că acolo, în 
interiorul nostru, conştient sau nu, credem că succesul 
nu dura o veşnicie. Şi acționăm ca atare, chiar dacă 
pentru asta va trebui să înşelăm încrederea altora, 
promovându-ne propriile interese. Curând, toate 
înțelegerile subtile care țin unită lumea civilizată vor fi 
răsturnate. Gândeşte-te ce se va întâmpla atunci când 
şomajul va atinge un anumit nivel în oraşe. 
Criminalitatea a scăpat deja de sub control. Poliţiştii nu 
mai vor s-o țină în frâu, riscându-şi viața pentru 
cetățenii care nici măcar nu observă acest lucru. Când 
nimănui nu-i pasă, de ce să se pună în situația de a fi 
chestionați de două ori pe săptămână de vreun avocat 
pe care, oricum, nu-l interesează adevărul, sau, şi mai 
rău, să se zvârcolească de durere pe vreo alee 
întunecoasă, în timp ce viața li se scurge din trup? Mai 
bine să stea liniştiți până când se vor pensiona şi să mai 
ia din când în când câte-o mită. Ce va opri toate astea? 

A făcut o pauză şi în timp ce ne continuam drumul, 
m-am uitat în spate, la el. 


- O să-mi spui probabil că o renaştere spirituală? a 
mai întrebat. 

- Sper că da. 

A sărit peste un copac căzut la pământ, ca să mă 
prindă din urmă. 

- Ascultă - a continuat - într-o vreme am crezut şi 
eu în toate chestiile astea: scop în viață, destin, intuitii, 
Viziuni. Mi s-au întâmplat şi mie câteva coincidente 
interesante. Dar până la urmă am ajuns la concluzia că 
totul e absurd. Nici nu ne dăm seama câte trăsnăi poate 
scorni mintea omenească. Dacă încerci să dai curs 
acestor poveşti despre spiritualitate, realizezi că totul 
este vorbărie goală. 

Am vrut să-l contrazic, dar m-am răzgândit. 
Intuiţia îmi spunea să-l ascult mai întâi pe el. 

- Da, cred că uneori aşa sună, am spus. 

- Să luăm, de pildă, ce am auzit despre valea asta, 
a continuat el. E un exemplu tipic de prostie. Locul ăsta 
nu e decât o vale ca oricare alta, plină de copaci şi de 
arbuşti. 

În timp ce mergea, s-a sprijinit de un copac: 

- Crezi că acest Parc Naţional va rezista? Nici vorbă! 
După felul în care sunt poluate oceanele, în care 
ecosistemul este saturat de substanțe cancerigene 
făcute de mâna omului, după cum sunt consumate 
hârtia şi alte produse, acest loc va deveni în curând, ca 
multe altele, un coş de gunoi. Nimănui nu-i pasă de 
copacii ăştia. Crezi că guvernul va renunța să 
construiască şi aici drumuri pe cheltuiala 
contribuabilului şi să vândă apoi cheresteaua la preţ 
scăzut? Sau va renunța să accepte în schimbul acestor 
zone frumoase nişte ţinuturi distruse, sărace, din alte 
părți? Şi asta pentru a-i face fericiți pe cei interesați de 
„dezvoltare”. Crezi probabil că se întâmplă ceva de 


natură mistică în această vale? în fond, de ce nu? Oricui 
i-ar plăcea asta, mai ales dacă luăm în considerare 
scăderea calității vieţii. Realitatea este însă că aici nu se 
întâmplă nimic ezoteric. Nu suntem decât nişte animale, 
suficient de istețe, dar şi suficient de ghinioniste pentru 
a înțelege că trăim şi că murim degeaba. Putem pretinde 
şi putem să ne dorim orice, însă un fapt rămâne sigur: 
nu putem cunoaşte. 

M-am uitat din nou în urmă, la el. 

-Nu crezi nicidecum în spiritualitate? 

A râs. 

- Dacă Dumnezeu există, atunci este un monstru 
foarte crud. E imposibil ca în această lume să acționeze 
o spiritualitate. Priveşte mai bine la ea. Ce fel de 
Dumnezeu ar crea un loc atât de distrugător, unde copiii 
mor din cauza cutremurelor, a crimelor fără sens, a 
foamei, în timp ce din restaurante se aruncă zilnic tone 
de mâncare? Probabil că aşa trebuie să fie, a adăugat el. 
Poate că ăsta este planul lui Dumnezeu. Poate că e 
adevărat ce spun oamenii de ştiinţă despre sfârşitul 
lumii. Ei pretind că viața noastră şi întreaga noastră 
istorie sunt un test la care ne supune divinitatea, pentru 
a vedea cine va fi mântuit şi cine nu, pentru a-i putea 
separa pe credincioşi de necredincioşi. 

A vrut să zâmbească, dar zâmbetul i s-a stins 
imediat, în timp ce se lăsa purtat de propriile gânduri. În 
cele din urmă a mărit pasul pentru a merge alături de 
mine. 

Am pătruns iarăşi pe pajiştea cu sal vie şi am văzut 
copacul cu ciori la vreo patru sute de metri mai încolo. 

- Crezi că se apropie acest sfârşit al lumii, despre 
care vorbeşte omenirea? a întrebat el. Acum câţiva ani 
am făcut nişte cercetări pe tema asta şi subiectul mi s-a 
părut fascinant. 


-Nu e chiar aşa, am răspuns, facându-i semn să 
meargă mai departe. 

- Au fost studiate profeţiile care se ascund în Biblie, 
în special în Apocalipsă. Se spune că acum ne aflăm în 
anii numiți sfârşitul veacurilor, ani în care toate aceste 
profeţii se vor adeveri. În principal, cei care au făcut 
aceste cercetări vor să spună că a sosit vremea 
întoarcerii lui lisus şi a împărăției lui Dumnezeu pe 
Pământ. Înainte de asta însă, vor avea loc o serie de 
războaie, catastrofe naturale şi alte întâmplări 
apocaliptice descrise în Scripturi. Cercetătorii cunosc 
toate aceste predicții şi urmăresc îndeaproape ceea ce se 
întâmplă, așteptând următorul eveniment înscris pe 
tabela timpului. 

- Care este următorul eveniment? am întrebat. 

- Un tratat de pace în Orientul Mijlociu, care va 
crea condiţiile pentru reconstruirea Templului din 
Ierusalim. Odată construit acest Templu, se va produce 
o „răpire” în masă a adevărațţilor credincioşi - despre 
cine o fi vorba? - care vor fi smulşi de pe Pământ şi 
înălțați la Cer. 

M-am oprit şi m-am uitat la el: 

- Aşadar aceşti oameni vor începe să dispară? 

- Da, asta spune Biblia. Va urma apoi o perioadă 
de şapte ani de nenorociri pentru cei rămaşi pe Pământ, 
când toate chinurile iadului se vor abate asupra lor. Se 
pare că totul se va prăbuşi: cutremure de pământ 
dezastruoase vor distruge economia; nivelul oceanelor va 
creşte, înghițind o mulțime de oraşe; la toate astea se 
vor adăuga tulburările sociale, crimele şi multe altele. În 
cele din urmă, va apărea - în Europa se pare - un 
politician care va îndrepta situaţia, dacă bineînțeles va fi 
învestit cu puteri depline. Economia va fi controlată cu 
mijloace electronice, care vor coordona comerțul 


interstatal. Pentru a putea participa la această economie 
şi a profita de avantajele ei, toată lumea va trebui să-i 
jure credință acelui conducător şi să aibă implantat în 
palmă un chip, prin care vor fi confirmate toate 
tranzacțiile economice. Acest Antichrist va proteja la 
început Israelul, prin încheierea unui tratat de pace, 
apoi îl va ataca, pornind un război în care vor fi 
implicate până la urmă ţările islamice, Rusia şi în final 
China. Conform profeţiilor, tocmai când Israelul va fi pe 
cale să capituleze, îngerii lui Dumnezeu vor cobori pe 
Pământ şi vor determina câştigarea războiului de către 
Israel, instaurând o pace de o mie de ani. 

Şi-a dres vocea şi m-a privit: 

- Du-te într-un magazin cu cărți religioase şi 
priveşte bine înjur. Vei găsi peste tot comentarii şi 
romane despre aceste profeţii, comentarii care nu 
încetează să apară. 

- Crezi că este adevărat ce spun oamenii de ştiinţă 
despre sfârşitul lumii? 

A clătinat din cap: 

-Nu cred. Singurele profeţii reale în lumea asta 
sunt lăcomia oamenilor şi corupţia. S-ar putea să apară 
un dictator care să preia puterea, dar asta se va 
întâmpla pentru că acel individ va intui că poate profita 
de pe urma haosului. 

- Şi crezi că se va întâmpla aşa ceva? 

- Nu ştiu. De un singur lucru sunt însă sigur: dacă 
va continua decăderea clasei de mijloc, dacă săracii vor 
deveni mai săraci şi dacă în oraşe criminalitatea va 
creşte, extinzându-se de la periferii spre vârful 
piramidei, dacă se vor întâmpla toate acestea, atunci se 
va declanşa o serie de catastrofe şi întreaga economie se 
va prăbuşi; vor exista bande de tâlhari care-i vor jefui pe 
semenii lor şi panica va pune stăpânire peste tot. În fața 


acestei violențe, dacă va apărea cineva care promite că 
va îndrepta situația, cerând în schimb oamenilor să 
renunţe la o parte din libertăţile lor cetăţeneşti, sunt 
sigur că va obţine acordul tuturor. 

Ne-am oprit să bem apă din bidonul meu. Copacul 
cu ciori era la vreo cincizeci de metri în fața noastră. 

Am ciulit urechile. Undeva, departe, am auzit slab 
acel bâzâit disonant. 

Joel a început să se uite cruciş din cauza 
concentrării, privindu-mă cu atenţie. 

- Auzi ceva? a întrebat. 

M-am întors şi m-am uitat la el: 

- E vorba de un zgomot ciudat, un bâzâit. Cred că 
în vale se fac nişte experimente. 

- Ce fel de experimente? Cine le face? Eu de ce nu 
pot auzi zgomotul? 

Vroiam să-i spun mai multe, dar am fost întrerupți 
de un alt sunet. Am ascultat cu atenţie. 

- E o maşină, am spus. 

Două jeepuri gri veneau dinspre est direct înspre 
noi. Ne-am ascuns repede în spatele unor tufişuri înalte 
de măceşi, în timp ce maşinile au trecut la vreo sută de 
metri de noi, fără să se oprească, îndreptându-se spre 
sud-est, pe urmele jeepului pe care-l întâlnisem mai 
înainte. 

- Nu-mi place deloc ce se întâmplă, a spus Joel. 
Cine erau? 

- În orice caz nu erau din serviciul de pază al 
Parcului. În mod normal nimeni nu are voie să vină aici 
cu maşina. Cred că sunt cei care fac experimentele. 

S-a uitat la mine îngrozit. 

- Dacă vrei, poţi să mergi pe un drum pe care vei 
ajunge mai repede în oraş, am spus. Te îndrepți spre 
sud-est, spre creasta de acolo. După mai bine de un 


kilometru o să dai de râu. Continuă apoi să mergi spre 
vest, până când vei ajunge în oraş. Cred că asta se va 
întâmpla înainte de a se întuneca prea tare. 

-Nu vii şi tu? 

- Nu vin acum. O să mă duc spre sud, pe lângă 
râu, şi am s-o aştept pe prietena mea acolo. 

Şi-a încreţit fruntea: 

- Oamenii ăştia n-ar putea face experimente aici 
fără consimțământul celor de la Parc. 

- Ştiu. 

- Doar nu crezi că poţi face ceva în sensul ăsta? E o 
chestiune foarte serioasă. 

N-am răspuns. Am fost cuprins brusc de un val de 
nelinişte. 

Joel a ascultat o clipă, apoi a trecut în grabă pe 
lângă mine. S-a întors şi a privit înapoi o dată, clătinând 
din cap. 

M-am uitat după el până când a străbătut poiana 
şi a dispărut în pădure, apoi am pornit grăbit spre sud, 
cu gândul la Charlene. Ce-o fi făcând? încotro o luase? 
Nu aveam un răspuns la aceste întrebări. 

Forțând nota, am ajuns la râu în aproximativ o 
jumătate de oră. Soarele nu era acoperit încă de norii de 
la orizont şi apusul învăluia pădurea în tonuri 
amenințătoare de gri. Eram obosit şi murdar, iar ceea ce 
spusese Joel şi jeepurile pe care le văzusem îmi 
schimbaseră mult dispoziția. Poate că era cazul să 
anunț autorităţile. Poate că aşa aş fi ajutat-o pe 
Charlene. Mai multe variante îmi treceau prin minte, 
toate spunându-mi că ar fi mai înțelept să mă întorc în 
oraş. 

Deoarece copacii erau rari pe ambele maluri ale 
râului, am hotărât să trec apa şi să intru în pădurea 


deasă de pe partea cealaltă, deşi ştiam că acolo este o 
proprietate particulară. 

Când am vrut să trec la acţiune, zgomotul unui alt 
jeep m-a determinat să mă opresc. Apoi am rupt-o la 
fugă. La vreo cincisprezece metri de mine era un dâmb 
golaş, cu pietre şi bolovani. L-am urcat iute, ajungând în 
vârf şi, mărind pasul, am sărit peste o ridicătură 
alcătuită din bolovani mari, cu intenţia de a ajunge pe 
partea cealaltă a dâmbului. Când am atins pietroiul din 
vârful grămezii, acesta s-a rostogolit în față, piciorul mi- 
a fost aruncat înainte şi întreaga grămadă a început să 
se mişte sub mine. M-am săltat şi am aterizat apoi într-o 
mică viroagă, cu bolovanii rostogolindu-se după mine. 
Câţiva dintre ei, având diametrul între şaptezeci de 
centimetri şi un metru, se îndreptau exact spre pieptul 
meu. Am mai avut timp să mă răsucesc în stânga şi să 
ridic mâinile, dar ştiam că nu mai am scăpare. Am zărit 
apoi cu coada ochiului o formă albicioasă venind spre 
mine. În aceeaşi secundă am ştiut că bolovanii aceia 
uriaşi nu mă vor lovi. Am închis ochii şi i-am auzit 
căzând de-o parte şi de alta a mea. După aceea, i-am 
deschis încet, m-am uitat prin norul de praf şi am dat la 
o parte bucăţelele de pietre şi praful de pe față. Bolovanii 
erau aranjați frumos alături. Cum era posibil? Ce fusese 
forma aceea albicioasă pe care o zărisem? 

M-am uitat din nou în jur şi am sesizat o mişcare 
în spatele unei pietre. Un puişor de linx stătea nemişcat 
acolo şi se uita fix în ochii mei. 

Mi-am dat seama că era suficient de mare ca să 
poată fugi, dar zăbovea acolo, privindu-mă. 

Zgomotul făcut de vehiculul care se apropia l-a 
determinat în cele din urmă să o rupă la fugă în pădure. 
Am sărit în picioare şi am apucat să mai fac câțiva paşi, 
înainte de a ateriza din nou pe un bolovan. O durere 


puternică m-a săgetat când am vrut să mişc piciorul 
stâng. Am căzut din nou la pământ şi m-am târât vreo 
două sute de metri, până când am intrat în pădure. M- 
am ascuns după trunchiul unui stejar uriaş, în timp ce 
maşina s-a îndreptat spre râu, încetinind câteva minute 
şi apoi dispărând, bineînțeles spre sud-est. 

Inima îmi bătea cu putere. M-am ridicat şi m-am 
descălțat, pentru a-mi examina glezna: începuse să se 
umfle. „De ce mi s-a întâmplat asta?”, m-am întrebat şi, 
pe când încercam să-mi „repar” piciorul, am observat la 
vreo zece metri mai încolo o femeie care mă privea. 
Văzând- o că vine spre mine, am înghețat. 

- Eşti teafăr? a întrebat ea, cu o voce îngrijorată. 

Era o negresă înaltă, de vreo patruzeci de ani, 
îmbrăcată într-un costum sport, descheiat, care-i venea 
bine. Părul negru, prins în coadă de cal, îi flutura în 
vânt, pe lângă tâmple. În mână avea un mic rucsac 
verde. 

- Stăteam acolo şi te-am văzut când ai căzut. Sunt 
medic. Mă laşi să arunc o privire? 

- Ţi-aş fi recunoscător, am spus eu ametit, 
nevenindu-mi să cred că se petrecea o astfel de 
coincidenţă. 

A îngenunchiat lângă mine şi mi-a atins piciorul cu 
blândeţe, ţinând în acelaşi timp sub observaţie zona 
dinspre pârâu. 

- Eşti singur pe aici? 

I-am povestit pe scurt că o căutam pe Charlene, 
fără să-i mai spun însă şi altceva. Mi-a zis că nu văzuse 
pe nimeni cu semnalmentele Charlenei. S-a prezentat 
apoi, spunându-mi că o cheamă Maya Ponder, iar eu 
eram convins că îi pot acorda toată încrederea mea. l-am 
spus cum mă cheamă şi de unde sunt. Când am 
încheiat, mi-a zis: 


- De loc sunt din Asheville, dar am o clinică, la 
câțiva kilometri de aici, spre sud, împreună cu un 
asociat. Este un spital nou. Mai deţinem şi vreo 
şaisprezece hectare din această vale, începând de aici şi 
până la Parcul Naţional - a mai spus ea, arătându-mi 
zona unde ne aflam - şi încă şaisprezece dincolo de 
creastă, spre sud. 

Am tras fermoarul rucsacului şi mi-am scos 
bidonul cu apă. 

- Vrei apă? am întrebat-o. 

-Nu, mulțumesc, am şi eu. 

A căutat apoi în rucsac, a scos bidonul şi i-a 
deşurubat capacul. Dar în loc să bea din el, a umezit un 
prosop şi mi l-a înfăşurat în jurul gleznei, lucru care m-a 
făcut să mă strâmb de durere. 

Întorcându-se apoi spre mine, mi-a spus: 

- Glezna ta e luxată, mai mult ca sigur. 

- Cât de grav? am întrebat. 

A ezitat: 

-Tu ce crezi? 

- Nu ştiu. Să încerc să merg. 

Am vrut să mă ridic, dar m-a oprit. 

- Aşteaptă puţin, a spus. Înainte de asta, încearcă 
să faci o analiză. Cât de grav crezi că te-ai rănit? 

- Ce vrei să spui? 

- Vreau să spun că perioada de refacere depinde de 
ce crezi tu, nu de ce îţi voi spune eu. 

M-am uitat la gleznă. 

- Cred că e destul de grav şi dacă am dreptate va 
trebui să mă întorc cumva în oraş. 

- Şi pe urmă? 

- Nu ştiu. Neputând să merg, va trebui să găsesc pe 
altcineva care s-o caute pe Charlene. 

- Ai idee de ce ţi s-a întâmplat acest accident? 


- Nu ştiu. Dar de ce ar avea vreo importanță? 

-Încă o dată îți spun: atitudinea legată de cauza 
unui accident sau a unei boli va afecta perioada de 
recuperare. 

Am privit-o mai bine, conştient fiind că opuneam 
rezistență. Pe de o parte, simțeam că nu aveam timp la 
dispoziție pentru o astfel de discuţie. Deşi bâzâitul 
încetase, am presupus că experimentele continuau. 
Totul părea atât de periculos şi afară era aproape 
întuneric, iar Charlene s-ar fi putut afla într-un mare 
pericol. 

Pe de altă parte, mă simţeam vinovat față de Maya. 
De ce oare? Am încercat să scap de acest sentiment. 

- Ce fel de doctor eşti? am întrebat-o, sorbind 
câteva înghițituri de apă. 

A zâmbit, şi pentru prima oară am văzut cum îi 
creştea energia: se hotărâse şi ea să aibă încredere în 
mine. 

- Dă-mi voie să-ţi povestesc despre medicina pe 
care o practic, a spus ea. Medicina este pe cale de a se 
schimba şi acest lucru se petrece cu rapiditate. Nu mai 
privim corpul omenesc doar ca pe un mecanism ale 
cărui piese se uzează şi trebuie reparate sau înlocuite. 
Am început să înțelegem că sănătatea trupului este 
determinată în mare măsură de procesele mentale, de 
ceea ce credem despre viață şi mai ales despre noi 
înşine, atât la nivel conştient, cât şi în subconştient. 
Acest lucru reprezintă o schimbare fundamentală. 
Înainte, doctorul era expertul şi vindecătorul, iar 
pacientul era un receptor pasiv, care spera că medicul 
are răspuns la toate. Acum însă, este cunoscut că 
atitudinea interioară a pacientului e de o importanţă 
crucială. Un factor cheie îl reprezintă modul cum tratăm 
teama şi stresul. Câteodată conştientizăm frica, însă de 


cele mai multe ori ea se află reprimată în interiorul 
nostru. O atitudine „vitează” este aceea prin care 
problemele sunt negate, date la o parte, sub pretextul că 
avem de îndeplinit nişte planuri măreţe. Dacă vom 
adopta această poziţie, atunci frica va continua să ne 
macine, fără ca noi să ne dăm seama. Adoptarea unui 
punct de vedere pozitiv este foarte importantă în 
menținerea sănătății, însă pentru ca această atitudine 
să fie eficientă, trebuie să fim pe deplin conştienţi, să 
acționăm cu iubire, fără teribilisme. Părerea mea este că 
frica nemărturisită dă naştere unor blocaje în fluxul 
nostru energetic, blocaje care, în cele din urmă, 
cauzează probleme. Frica se va manifesta din ce în ce 
mai puternic, dacă nu ne hotărâm să o înfruntăm. 
Problemele de ordin fizic reprezintă de fapt nişte 
consecinţe. Ideal ar fi ca blocajele să fie tratate din timp, 
preventiv, înainte ca boala să se declanşeze. 

- Aşadar tu consideri că bolile pot fi în cele din 
urmă prevenite sau vindecate? 

- Da. Sunt convinsă că într-un timp mai lung sau 
mai scurt - depinde de voia Creatorului - nu va mai 
trebui să ne îmbolnăvim sau să fim victimele unor 
accidente. 


- Consideri că efectele unor accidente - ca de 
exemplu luxaţia mea - sunt tot o boală? 
A zâmbit. 


- Da. După mine, da. 

Eram încurcat. 

- Uite ce e, nu mai am timp acum pentru această 
discuţie. Sunt foarte îngrijorat pentru prietena mea. 
Trebuie să fac ceva! 

- Ştiu. Dar presimt că această conversaţie nu va 
mai dura mult. Dacă te vei grăbi şi nu vei lua în seamă 


ceea ce îți spun acum, s-ar putea să ratezi ceea ce în 
mod evident este o coincidenţă. 

S-a uitat la mine să vadă dacă am înţeles aluzia la 
Manuscris. 

- Ai aflat despre Viziuni? am întrebat. 

A dat din cap afirmativ. 

- Ce mă sfătuieşti să fac? 

- Ei bine, eu am obținut cele mai mari succese 
folosind următoarea tehnică: mai întâi, vom încerca să 
ne aducem aminte care erau gândurile tale înainte de a 
avea această problemă de sănătate - în speţă, luxaţia 
gleznei. La ce te gândeai? De ce îţi era frică? 

Am stat o clipă, apoi am răspuns: 

- Îmi era teamă de două lucruri în acelaşi timp: pe 
de o parte, situația din vale era mult mai rea decât am 
crezut eu şi aveam senzația că n-o să-i pot face față; pe 
de altă parte, ştiam că Charlene are nevoie de ajutor. 
Eram confuz şi sfâşiat de îndoieli în legătură cu ceea ce 
ar fi trebuit să fac. 

- Aşa că ţi-ai scrântit glezna. 

M-am aplecat spre ea: 

- Vrei să spui că m-am „sabotat” singur, pentru a 
nu mai fi nevoie să acționez? Nu e o explicaţie prea 
simplă? 

- Asta e părerea ta. Eu am altă opinie. Cel mai 
adesea explicaţiile sunt simple. În plus, este foarte 
important să nu ne pierdem vremea căutând cauze sau 
dovezi. E mai bine să luăm lucrurile aşa cum sunt. 
Încearcă acum, pe cât posibil, să-ți aminteşti ce anume 
a provocat problema ta de sănătate. 

- Şi cum să fac asta? 

- Pentru a putea primi aceste informaţii, va trebui 
să-ți calmezi mintea. 

- Le voi primi cu ajutorul intuiției? 


- Cu ajutorul intuiției, al rugăciunii, cum crezi tu 
că se poate. 

Aveam din nou rezerve, nefiind sigur că mă voi 
putea relaxa şi îmi voi limpezi mintea. În cele din urmă 
am închis ochii şi pentru o clipă gândurile au dispărut, 
apoi am fost invadat de o mulțime de amintiri legate de 
Wil şi de evenimentele acelei zile. Le-am lăsat să dispară 
şi mi-am calmat din nou mintea. Imediat, am văzut o 
scenă cu mine, pe când aveam zece ani. Părăseam, 
şchiopătând, o partidă dură de fotbal, prefacându-mă că 
sunt rănit., Asta e!”, mi-am zis în gândul meu. „M-am 
prefăcut că mi-am scrântit glezna, pentru a evita să joc 
sub tensiune”. Uitasem de această întâmplare. Mi-am 
dat seama că ulterior am folosit frecvent acest şiretlic, în 
tot felul de situații. Pe măsură ce pătrundeam în 
memorie, o altă amintire mi-a străfulgerat mintea: m-am 
văzut ca prin ceață într-un alt timp; arătam arogant, 
plin de sine, impulsiv; mă aflam într-o încăpere 
întunecoasă şi lucram la lumina unei lumânări; 
deodată, uşa s-a izbit puternic de perete şi, spre groaza 
mea, m-am pomenit târât afară. 

Am deschis ochii şi m-am uitat la Maya. 

- Cred că am găsit ceva. 

I-am povestit ceea ce-mi amintisem din perioada 
copilăriei. Cealaltă imagine însă mi se părea prea vagă, 
aşa că n-am menţionat-o. 

Apoi, Maya m-a întrebat: 

- Şi ce părere ai? 

-Nu ştiu. 

Luxaţia părea pură întâmplare. Era greu de 
imaginat că accidentul fusese provocat de dorința mea 
de a evita o anumită situaţie. În plus, altădată mă 
aflasem în împrejurări mult mai rele şi totuşi nu-mi 


scrântisem glezna. De ce acest lucru se întâmplase 
tocmai acum? 

M-a privit gânditoare. 

- Cine ştie? Poate că a sosit momentul în care e 
necesar să-ți examinezi acest obicei. Toate accidentele, 
bolile, vindecările sunt mult mai misterioase decât ne 
putem noi imagina. Eu cred că suntem dotați cu 
abilitatea - neştiută încă - de a ne influența viitorul, 
inclusiv starea sănătății. După părerea mea, puterea se 
află în mâinile fiecărui individ. Nu mi-am expus opinia 
în legătură cu gravitatea accidentului tău dintr-un motiv 
foarte limpede: în clinica noastră am învăţat că trebuie 
să fim atenţi atunci când ne exprimăm părerile. De-a 
lungul anilor s-a dezvoltat un cult pentru doctori şi 
atunci când un medic îşi spunea opinia, pacienţii aveau 
tendința să pună totul la inimă. Acest lucru era 
cunoscut acum o sută de ani de doctorii de la țară şi de 
aceea ei înfățişau pacientului situaţia într-o lumină 
optimistă. Atunci când medicul îi spunea pacientului că 
se va face bine, mintea acestuia prelua adesea ideea şi, 
pentru a se însănătoşi, sfida pur şi simplu realitatea. 
Ulterior, considerente de ordin etic au împiedicat 
folosirea acestor denaturări ale adevărului, socotindu-se 
că pacienţii au dreptul să li se prezinte o analiză 
ştiinţifică, la rece, a situației lor. Din păcate, procedând 
astfel, s-a întâmplat ca uneori să cadă morți chiar sub 
ochii medicului, tocmai pentru că li se spusese că 
situația lor este fără scăpare. Acum ştim că din cauza 
puterilor pe care le are mintea, trebuie să fim foarte 
atenți atunci când le prezentăm bolnavilor situația şi să 
concentrăm această putere într-o direcție pozitivă. 
Corpul nostru are posibilități miraculoase de regenerare. 
Părțile trupului - văzute în trecut ca simple forme - sunt 
privite acum ca fiind sisteme energetice în transformare. 


Ai citit despre ultimele cercetări referitoare la rugăciune? 
Dovedirea ştiinţifică a faptului că acest gen de vizualizare 
spirituală dă rezultate a compromis total vechea 
concepție materialistă despre vindecare. Va trebui să 
creăm o nouă teorie. 

S-a oprit pentru a mai turna nişte apă pe prosopul 
ce-mi înfăşură glezna, apoi a continuat: 

- Primul pas pe care va trebui să-l facem în acest 
proces constă în a identifica, a ajunge la acea teamă, 
care este întotdeauna legată de problemele medicale. În 
felul ăsta am debloca în mod conştient energia corpului, 
făcând posibilă vindecarea. Următorul pas ar fi să 
adunăm cât mai multă energie şi să o direcționăm spre 
locul care a suferit blocajul. 

Tocmai vroiam s-o întreb cum se poate face asta, 
dar m-a oprit. 

Lăsându-mă condus de ea, am început să observ 
frumusețea din jurul meu şi să mă conectez spiritual la 
ea. Am simțit cum creşte în mine un sentiment de 
iubire. Culorile deveneau din ce în ce mai vii şi eram tot 
mai conştient de ce se petrecea în jur. Puteam spune că 
şi energia Mayei crescuse odată cu a mea. 

Când am simțit că atinsesem cea mai înaltă 
vibrație, m-am uitat la ea: îmi zâmbea. 

- Foarte bine. Acum concentrează-ţi energia în zona 
afectată de blocaj. 

- Cum să fac asta? am întrebat. 

- Foloseşte-te de senzația de durere. Ea există 
tocmai pentru a te ajuta să te concentrezi asupra ei. 

- Poftim? Păi eu credeam că ar trebui să scap de 
durere! 

- Din păcate aşa s-a gândit întotdeauna, însă 
durerea este de fapt doar un semnal. 

- Un semnal? 


- Da, a spus ea, apăsând în mai multe locuri pe 
picior. Acum cât de tare te doare? 

- Este o durere intermitentă şi nu atât de 
puternică. 

A desfăşurat prosopul. 

- Concentrează-ți atenţia asupra durerii şi încearcă 
pe cât posibil să o simţi. Vei afla astfel cu exactitate 
unde este localizată. 

- Păi ştiu unde este localizată: la gleznă. 

- Da, dar unde anume la gleznă? 

M-am concentrat mai bine şi mi-am dat seama că 
avea dreptate: eu credeam că mă doare toată glezna. Dar 
când tineam piciorul cu vârfurile degetelor orientate 
înainte, durerea se concentra în partea de sus, din 
stânga a articulației, cam la doi centimetri în interior. 

- E-n regulă, am spus. Ştiu! 

- Acum îndreaptă-ţi întreaga atenţie spre această 
porțiune. Plasează-te acolo şi fii prezent cu toată ființa 
ta. 

Am rămas tăcut timp de câteva minute şi m-am 
concentrat pe acea porțiune a gleznei, observând că 
toate celelalte percepții - respiraţia, localizarea palmelor 
şi a braţelor, transpiraţia lipicioasă de pe spate şi gât - 
se estompaseră, rămânând undeva în fundal. 

- Simte întreaga durere, mi-a reamintit ea. 

- Bine, am spus. Sunt acolo. 

- Şi ce se întâmplă acolo? m-a întrebat. 

- Mai simt încă durerea, dar parcă şi-a schimbat 
caracteristicile: a devenit mai suportabilă, mai puţin 
supărătoare, ca un fel de furnicătură. 

În timp ce vorbeam însă, durerea şi-a reluat vechea 
formă. 

- Ce se întâmplă? am întrebat. 


- În afară de faptul că ne avertizează despre ceva 
care nu este în regulă, durerea mai are şi un alt rol: ne 
arată cu exactitate locul unde sunt problemele, astfel 
încât să putem merge în interiorul corpului pe urmele 
acestui semnal şi să ne concentrăm atenția şi energia 
chiar în acel loc. E ca şi când durerea şi atenţia noastră 
concentrată nu pot ocupa acelaşi loc. Desigur că pentru 
a potoli durerile severe - în cazul în care concentrarea 
nu mai dă rezultate - se vor folosi anestezicele, deşi eu 
cred că e mai bine ca durerea să nu fie îndepărtată cu 
totul, pentru a mai avea totuşi un semnal ce ar putea fi 
folosit la nevoie. 

S-a oprit şi m-a privit. 

- Şi mai departe ce se va întâmpla? am întrebat. 

- Mai departe, cu ajutorul durerii, va trebui ca în 
mod conştient să canalizăm energia divină superioară 
spre locul identificat şi, folosindu-ne de iubire, să 
repunem celulele de acolo într-o perfectă stare de 
funcționare, a răspuns ea. 

Am făcut ochii mari. 

- Hai, continuă-ţi treaba, conectează-te din nou, a 
adăugat. Te voi îndruma eu cum să faci asta. 

Când am fost pregătit, i-am făcut semn cu capul. 

- Simte durerea cu toată ființa ta - a început ea - şi 
imaginează-ți cum energia plină de iubire se îndreptă 
spre locul critic, făcând ca atomii din acel loc să aibă o 
vibraţie înaltă. Observă cum particulele fac salturi şi 
pătrund pe acest nivel energetic superior, pur, care 
reprezintă modul optim de existență. Pe măsură ce 
vibrația lor creşte, vei simţi furnicături în acel loc. 

A tăcut timp de un minut, apoi a continuat: 

- Acum rămâi mai departe concentrat pe locul 
dureros şi începe să simți cum energia, furnicătura, se 
ridică spre picioare... spre şolduri... pătrunde în 


abdomen şi în piept... şi în cele din urmă se îndreaptă 
spre ceafa şi spre cap. Simte în întreg corpul această 
furnicătură a unei vibrații înalte. Simte cum fiecare 
organ funcționează cu maximum de eficienţă. 

I-am urmat întocmai instrucțiunile şi după câteva 
clipe aveam corpul mai uşor, mai energizat. Am 
menținut această stare timp de vreo zece minute, apoi 
am deschis ochii şi m-am uitat la Maya. 

Folosindu-se de o lanternă, Maya îmi instala cortul 
pe o porțiune plană dintre doi pini. Aruncându-mi o 
privire, m-a întrebat: 

-Te simți mai bine? 

Am dat din cap în semn că da. 

- Ai înțeles ce ţi-am explicat până acum? 

- Cred că da. Am trimis energie în locul dureros. 

- Corect. Însă la fel de important este ceea ce am 
făcut mai înainte. Ai încercat să vezi înțelesul acestei 
răniri, al acestei boli şi ţi-ai dat seama că leziunea s-a 
produs pentru a-ţi dezvălui existenţa fricii înlăuntrul tău 
şi că această frică te ţine pe loc, nu-ți dă voie să 
progresezi. Având acest accident, ai înlăturat blocajul 
produs de teamă, făcând loc viziunilor. Ai putut folosi 
durerea ca pe un semnal şi ţi-ai ridicat vibrația în locul 
rănit, apoi în întreg corpul. Este de o importanţă vitală 
să cunoaştem ce anume a generat frica. Când originea 
accidentului sau a bolii se află însă în profunzime, 
atunci este necesară hipnoza sau o consiliere de 
specialitate. 

De data asta i-am povestit despre imaginea aceea 
din Evul Mediu, cu uşa dată brusc de perete şi cu mine 
târât afară. 

M-a privit gânditoare. 

- Uneori acest blocaj îşi are originea în vremuri 
foarte îndepărtate. Dacă vei explora în profunzime şi vei 


începe să cunoşti teama care te ține pe loc, vei reuşi să 
înţelegi pe deplin cine eşti şi care este rostul tău aici, pe 
Pământ. Acest lucru va pregăti terenul pentru ultimul 
pas care trebuie făcut în procesul de tămăduire şi pe 
care eu îl consider ca fiind cel mai important: este 
esențial să pătrunzi suficient de profund pentru a-ţi 
aminti ce ai de făcut cu viaţa ta. O tămăduire adevărată 
se va produce atunci când vom putea vedea viitorul 
incitant care ne aşteaptă. Vom fi susținuți în acest 
proces, dacă vom aspira spre el. Oamenii nu vor putea fi 
tămăduiți stând şi uitându-se la televizor. 

Am privit-o o clipă, apoi i-am spus: 

- Ziceai că rugăciunea ajută. Cum trebuie să ne 
rugăm pentru cineva care este în suferință? 

- Încă încercăm să aflăm asta. În cea de A Opta 
Viziune se pomenea ceva despre cum putem trimite spre 
acea persoană energia şi iubirea care ajung la noi de la 
Izvorul Divin, imaginându-ne în acelaşi timp că ea îşi va 
aminti ceea ce trebuie să facă în viață. Uneori, nu-şi mai 
aminteşte decât că trebuie să treacă în cealaltă 
dimensiune şi prin urmare va fi nevoită să accepte acest 
fapt. 

Între timp, Maya a terminat de instalat cortul şi a 
mai spus: 

- Reţine faptul că procedeul pe care ți l-am 
recomandat se foloseşte combinat cu medicina 
tradițională. Dacă am fi fost mai aproape de clinică, ți-aş 
fi făcut o examinare amănunţită. În acest caz însă, te 
sfătuiesc - dacă eşti şi tu de acord - să rămâi aici peste 
noapte. E mai bine să nu te mişti. 

Între timp a luat butelia de voiaj şi a pus pe ea un 
vas cu apă, în care a răsturnat un plic de supă. 

-Eu mă întorc în oraş. Trebuie să aduc aţele 
pentru glezna ta şi alte lucruri care s-ar putea să fie 


necesare. Mă voi întoarce apoi să văd cum te simți. O să 
aduc şi un aparat de emisie-recepţie, în caz că vei avea 
nevoie de ajutor. 

Am dat din cap aprobator. 

A turnat apoi apa din bidonul ei într-al meu, în 
timp ce spre apus dispăreau ultimele raze de lumină. 

- Şi zici că spitalul tău nu e departe de aici? am 
întrebat. 

- E la vreo şase kilometri spre sud, dincolo de 
creastă, însă nu se poate trece direct, a spus ea. Singura 
modalitate de a ajunge acolo este să mergi în oraş şi apoi 
pe şoseaua principală spre sud. 

- Cum de te aflai prin zonă? 

A zâmbit şi m-a privit puţin jenată. 

- E caraghios ce o să-ți spun: am visat că venisem 
în vale şi în dimineața asta m-am hotărât să vin de- 
adevăratelea aici. Am muncit din greu în ultimul timp şi 
simțeam nevoia unui răgaz, pentru a mă putea gândi la 
ce voi face în continuare la clinică. Partenerul meu şi cu 
mine am experimentat şi alte tratamente, cum sunt cele 
specifice medicinei chinezeşti şi cele pe bază de plante, 
iar dacă vrem să apelăm la resursele medicinei 
tradiționale, e suficient să folosim tastatura 
computerului. Am visat ani de zile la clinica asta. 

S-a oprit un moment, apoi a mai spus: 

- Stăteam acolo, înainte de a te vedea pe tine şi am 
simțit cum energia îmi țâşneşte prin creştetul capului. 
Am avut apoi în fața ochilor un tablou în care am putut 
vedea fiecare experiență pe care am trăit-o de-a lungul 
vieţii, începând cu copilăria şi sfârşind cu acest moment. 
A fost cea mai clară experimentare a celei de A Şasea 
Viziuni, pe care am avut-o vreodată. Toate întâmplările 
prin care am trecut n-au făcut altceva decât să 
pregătească terenul pentru ce va urma. Mama mea s-a 


luptat toată viața cu o boală cronică, însă nu a încercat 
niciodată să participe la propria vindecare. Pe atunci, 
medicina cunoştea mai puţine lucruri, însă mi-amintesc 
că pe tot parcursul copilăriei refuzul ei de a-şi face un 
examen lăuntric, de a-şi explora temerile, m-a iritat. Îmi 
notam orice informaţie legată de dietă, vitamine, stres, 
de meditație şi rolul ei în vindecare, încercând s-o 
conving şi pe ea să se implice. În adolescență am fost 
sfâşiată de nehotărâre: să o apuc pe calea bisericii, sau 
să devin medic? Am impresia acum că am fost ghidată 
să învăţ să-mi folosesc atât intuițiile cât şi credința, 
pentru a schimba viitorul, pentru a tămădui. Tata era 
altfel decât mama. Lucra în domeniul biologiei, dar 
niciodată nu a vorbit despre rezultatele muncii lui, cu 
excepția comunicărilor ştiinţifice. „Nu sunt decât nişte 
căutări”, spunea el. Asociaţii lui îl priveau ca pe un 
Dumnezeu. Era inaccesibil - o autoritate supremă. Când 
am mai crescut, a murit de cancer, fără ca eu să-i 
cunosc preocupările, care erau legate de sistemul 
imunitar, în special de modul cum este acesta influențat 
în bine atunci când avem o viață deosebită, când suntem 
total angajaţi în ceea ce facem. A fost primul care a 
văzut această relaționare, pe care acum o arată toate 
cercetările recente. Cu mine n-a vorbit niciodată despre 
asta. M-am întrebat uneori de ce a trebuit să am un tată 
care să mă trateze astfel, dar în cele din urmă am ajuns 
la concluzia că părinții mei constituiau exact acea 
combinaţie de trăsături şi preocupări care urma să 
determine evoluția mea. De aceea dorisem să fiu cu ei, 
să mă nasc în acea familie. Mama, prin comportarea sa, 
mi-a arătat că trebuie să ne asumăm responsabilitatea 
propriei vindecări, să n-o lăsăm numai pe seama altora, 
în esență, tămăduirea înseamnă îndepărtarea fricii din 
viața noastră - frică pe care de cele mai multe ori nu 


vrem s-o privim în față - şi găsirea unui drum propriu, a 
unei viziuni legate de viitor, adică să devenim conştienţi 
că ne aflăm aici pentru a ajuta creația. Prin tatăl meu 
am înțeles că medicii trebuie să fie mai simţitori, să 
cunoască mai multe despre oamenii pe care îi tratează, 
că trebuie să coboare din tumul lor de fildeş. Combinația 
dintre cei doi părinți ai mei m-a determinat să caut un 
nou drum în medicină: acela în care pacientul, prin 
abilitățile lui, preia controlul asupra propriei vieți şi 
regăseşte drumul corect. Cred că mesajul pe care îl am 
eu de transmis sună cam aşa: în adâncul ființei noastre 
ştim cu toţii cum să participăm la tămăduirea noastră 
fizică şi sufletească, cum ne putem modela un viitor 
desăvârşit, şi când vom reuşi să facem acest lucru, 
atunci miracolele se vor petrece. 

Stătea în picioare şi a aruncat o privire spre glezna 
mea, apoi s-a uitat la mine. 

- Trebuie să plec, mi-a spus. Încearcă să nu-ţi laşi 
greutatea pe piciorul rănit şi să te odihneşti. Mă voi 
întoarce dimineaţă. 

Cred că arătam neliniştit, pentru că s-a aşezat din 
nou pe genunchi şi şi-a pus ambele palme pe glezna 
mea. 

- Să nu-ţi fie teamă, a spus. Putem scăpa de orice 
dacă avem suficientă energie, chiar şi de ură şi războaie. 
Trebuie doar să realizăm cu toţii acest lucru. 

M-a bătut uşor cu palma peste picior. 

- Se poate îndrepta!... Se poate îndrepta! 

A mai zâmbit o dată, apoi s-a întors şi a plecat. 

În acel moment am vrut s-o strig şi să-i povestesc 
tot ceea ce trăisem în cealaltă dimensiune, ce ştiam 
despre Frică şi despre grupul celor şapte, dar, în loc să 
fac toate astea, am rămas fără glas, simțind cum mă 
cuprinde oboseala şi mulțumindu-mă s-o privesc doar, 


în timp ce dispărea printre copaci. „E bine şi mâine”, mi- 
am zis, pentru că ştiam precis cine era. 


Cap. 4 - SĂ NE AMINTIM 


A doua zi de dimineață am fost trezit brusc din 
somn de țipătul ascuţit al unui şoim. L-am ascultat 
câteva clipe, încercând să-mi imaginez zborul lui 
avântat. A mai țipat o dată, apoi s-a aşternut tăcerea. M- 
am ridicat şi am privit pe fereastra cortului: afară era 
înnorat, dar cald, şi un vânticel uşor unduia vârfurile 
copacilor. 

Am scos un bandaj din bagaje şi mi-am legat 
glezna cu atenţie, dându-mi seama că mă mai durea 
foarte puţin. După aceea am ieşit afară de-a buşilea, 
apoi m-am ridicat. Peste câteva momente, mi-am lăsat 
greutatea pe ambele picioare şi am încercat să păşesc. 
Glezna era slăbită, dar, şchiopătând puţin, mă 
descurcam. M-am întrebat dacă mă ajutase procedeul 
folosit de Maya, sau pur şi simplu nu fusesem 
accidentat atât de grav. Nu aveam de unde şti care era 
răspunsul. 

Am scos un rând de schimburi din rucsac şi am 
luat vasele murdare din seara precedentă. Cu multă 
precauţie şi atenţie la orice mişcare ciudată, m-am dus 
la râu. Am găsit acolo un loc ascuns privirilor şi am 
intrat în apa rece, care m-a înviorat. Am încercat să nu 
mă mai gândesc la nimic, să nu bag în seamă neliniştea 
care creştea în mine, admirând pierdut culorile de 
deasupra mea. 

Dintr-o dată, mi-am amintit visul din noaptea 
aceea: se făcea că stăteam pe o piatră... Wil era şi el 
acolo şi au mai apărut şi alţii. Îmi rămăsese vag în minte 
un loc galben-azuriu, dar, oricât mă străduiam, nu mai 
reuşeam să-mi amintesc nimic. 

În timp ce destupam un tub cu săpun, am observat 
că tufişurile şi copacii din jur arătau parcă altfel. Faptul 


că îmi adusesem aminte despre acel vis contribuise la 
creşterea nivelului meu energetic. Mă simțeam mai uşor. 
Am spălat vasele şi m-am îmbăiat, apoi am văzut în 
dreapta mea un bolovan mare, care semăna cu cel pe 
care stătusem în vis. M-am dus mai aproape, să-l pot 
examina. Era neted şi avea vreo patruzeci de centimetri 
în diametru. Forma şi culoarea erau exact ca ale pietrei 
din vis, în câteva minute am strâns cortul, am 
împachetat şi mi-am ascuns echipamentul sub crengile 
de pe jos. M-am dus apoi şi m-am aşezat pe bolovan, 
încercând să refac imaginea aceea azurie şi să-mi 
amintesc exact unde stătea Wil. Am reuşit să disting că 
se afla în stânga mea, puţin în spate. l-am văzut limpede 
trăsăturile feței, ca într-un prim-plan fotografic. 
Străduindu-mă să păstrez toate detaliile, i-am recreat 
imaginea şi am învăluit- o în culoarea aceea azurie. 

Câteva secunde mai târziu, am simțit o lovitură în 
plexul solar şi am văzut din nou culori defilându-mi prin 
fața ochilor. Când toate acestea au încetat, m-am 
pomenit înconjurat de un albastru pastelat, luminos, iar 
alături de mine stătea... Wil. 

- Slavă Domnului că te-ai întors! a spus el. 
Deveniseşi atât de dens, încât nu te-am mai putut găsi. 

-Ce s-a întâmplat când ne-am despărțit? l-am 
întrebat. De ce bâzâitul ăla era atât de puternic? 

-Nu ştiu. 

- Unde ne aflăm acum? 

- Este un nivel energetic deosebit, unde se petrec 
visurile. 

M-am uitat înjur la albastrul acela. Totul era 
nemişcat. 

- Şi tu erai aici? 

- Da. Venisem în acest loc înainte de a te întâlni pe 
tine la cascade, deşi atunci nu ştiam de ce o fac. 


Ne-am uitat amândoi înjur, apoi Wil a întrebat: 

- Ce s-a întâmplat după ce ai „căzut”? 

I-am povestit cu însuflețire tot ce se întâmplase, 
punând accent mai întâi pe ceea ce anticipa Joel în 
legătură cu distrugerea mediului şi a societății. Wil 
asculta cu atenţie şi încerca să înțeleagă fiecare aspect 
al expunerii lui Joel. 

- Vorbea Frica din el, a comentat. 

Am dat din cap, aprobând. 

- Şi eu m-am gândit tot aşa. Crezi că într-adevăr se 
va întâmpla ceea ce a spus Joel? am întrebat. 

- Adevăratul pericol constă în aceea că foarte mulți 
oameni au început să creadă că se vor întâmpla toate 
astea. Adu-ţi aminte ce spunea A Noua Viziune: pe 
măsură ce renaşterea spirituală câştigă teren, va avea 
loc şi o polarizare provocată de Frică. 

Am încercat să-i prind privirea. 

- Am întâlnit şi o femeie. 

I-am povestit despre Maya şi Wil m-a ascultat cu 
mare atenţie când am ajuns la accidentul în care m-am 
rănit la gleznă şi i-am spus ce procedeu de vindecare 
folosise Maya. 

Când am terminat, se uita gânditor în zare. 

- Eu cred că Maya este femeia din viziunea lui 
Williams, cea care a încercat să oprească războiul cu 
indienii, am adăugat. 

- E posibil ca ideile ei despre vindecare să fie cheia 
modului în care tratăm Frica, a spus el. 

I-am făcut semn să continue. 

- Toate aceste peripeții trebuie să aibă un sens. Să 
analizăm ce s-a întâmplat de fapt: tu ai venit aici în 
căutarea Charlenei şi l-ai întâlnit pe David, care ţi-a 
spus că A Zecea Viziune reprezintă o înțelegere 
superioară a renaşterii spirituale pe planetă, o înțelegere 


care poate fi atinsă percepând relația noastră cu cealaltă 
dimensiune, cea a Vieții de Dincolo. Ţi-a mai spus că 
Viziunea este legată şi de înțelegerea naturii intuițiilor 
noastre, de modul cum ştim să menţinem, să păstrăm 
aceste  intuiții, de felul în care putem percepe 
coincidențele ce presară drumul nostru spre o viață 
împlinită. Mai târziu, ai învățat cum să-ți menții 
intuițiile legate de această călătorie şi ne-am întâlnit la 
cascade, unde eu ţi-am confirmat faptul că menţinerea 
intuiției - a imaginii mentale în care apăream noi doi - 
reprezenta modul de operare şi în dimensiunea Vieţii de 
Dincolo şi că omenirea va pătrunde curând în această 
dimensiune. La puţin timp după ce ne-am întâlnit am 
asistat la Trecerea în Revistă pe care a făcut-o Williams 
şi l-am văzut suferind cumplit că nu-şi amintise ceea ce 
trebuia să facă - adică să se unească cu alții pentru a ne 
vindeca de această Teamă care ne amenință trezirea 
spirituală. Williams spunea că pentru a putea birui 
Frica, trebuie mai întâi să o înțelegem. Apoi am fost 
separați, iar tu te-ai întâlnit cu ziaristul acela, Joel, care 
ţi-a răpit o groază de timp pentru a-ţi expune ce? O 
viziune înspăimântătoare asupra viitorului. De fapt, 
teama că civilizaţia va fi distrusă în întregime. Ai întâlnit 
apoi o femeie a cărei viață este legată de vindecare şi 
care face acest lucru ajutându-i pe oameni să pătrundă 
în propria memorie şi să învingă astfel blocajele produse 
de frică, aflând în final care e rostul lor pe această 
planetă. Aceste aduceri aminte trebuie să fie cheia. 

O mişcare bruscă ne-a atras atenţia. La vreo sută 
de metri de noi se forma un grup de suflete. 

- Probabil că se află aici pentru a ajuta pe cineva să 
viseze, a spus Wil. 

M-am uitat la el nedumerit. 

- Ne ajută să visăm? 


- Într-un fel, da. Azi-noapte, când tu visai, erau 
aici. 

- De unde ştii despre visul meu? 

- Când ai fost aruncat înapoi, în planul fizic, am 
încercat să te găsesc, dar nu am putut. Apoi, stând şi 
aşteptând, am început să-ți văd fața şi am venit aici. 
Ultima dată când am fost în acest loc nu prea am 
priceput ce se întâmplă, acum însă cred că înțeleg 
fenomenul care se produce atunci când visăm. 

Am clătinat din cap, fără să pricep nimic. 

Wil a arătat spre grup. 

- Aceste suflete se află probabil aici - ca şi mine 
mai înainte - datorită unei coincidenţe şi cred că acum 
aşteaptă să vadă cine va poposi în acest loc, prin 
intermediul visului. 

Bâzâitul a devenit mai puternic, iar eu n-am mai 
putut răspunde. Mă simțeam confuz, amețit. Wil s-a 
apropiat şi mi-a pus mâna pe spate. 

- Rămâi cu mine. Există în mod sigur un motiv 
pentru care trebuie să vedem ce se va întâmpla. 

M-am luptat să-mi revin şi am văzut dincolo de 
suflete o altă formă. La început am crezut că vor mai 
apărea şi alte entități, dar mi-am dat apoi seama că era 
ceva mult mai mare decât văzusem până acum: în fața 
noastră se proiecta o întreagă scenă, ca un fel de 
hologramă, cu decor, personaje şi dialoguri. Un bărbat, 
care mi se părea oarecum cunoscut, se afla în centrul 
acestei acțiuni. După un moment de concentrare, mi-am 
dat seama că bărbatul din faţa noastră era Joel. Întreaga 
scenă a început să se deruleze precum imaginile unui 
film, însă eu mă simțeam tot amețţit şi nu prea am putut 
înțelege ce se întâmpla. Pe măsură ce acțiunea înainta şi 
dialogurile deveneau mai aprinse, sufletele s-au apropiat 


de Joel. După câteva minute, „filmul” s-a sfârşit şi au 
dispărut cu toții. 

- Ce-a fost asta? am întrebat. 

- Bărbatul care era protagonistul scenei visa, a 
spus Wil. 

- Era Joel, cel despre care ţi-am povestit, am zis eu. 

Wil s-a întors spre mine, surprins. 

- Eşti sigur? 

-Da. 

- Ai înțeles ceva din visul lui? 

- Nu. Nu l-am putut urmări. Ce s-a întâmplat? 

- Visa că se află în plin război. Alerga printr-un 
oraş distrus de bombe, în care totul exploda în jurul lui 
şi nu se gândea la altceva decât să supraviețuiască şi să 
se pună la adăpost. A reuşit în cele din urmă să scape 
de spaimă şi să urce pe un munte, de unde a privit în 
jos, spre oraş. Şi-a amintit atunci că i se ordonase să se 
întâlnească cu un grup de soldați, cărora urma să le 
aducă o piesă dintr-un dispozitiv secret, ce ar fi făcut 
ineficiente armele inamicului. Înspăimântat, şi-a dat 
seama că ratând întâlnirea, a cauzat moartea soldaților 
şi distrugerea oraşului. Toate astea i se derulau acum în 
fața ochilor. 

- Dar este un coşmar! am comentat eu. 

- Da. Îşi are însă înţelesul lui. Atunci când visăm, 
ne întoarcem în timp, prin intermediul acestui nivel 
energetic care aparţine visurilor, iar sufletele vin aici 
pentru a ne ajuta. Să nu uităm că uneori putem depăşi 
anumite situaţii în viață tocmai datorită acestor visuri. 
Cea de A Şaptea Viziune spune că acestea trebuie 
interpretate suprapunând imaginile din vis peste cele 
din viaţa reală. 

M-am întors şi l-am privit pe Wil. 

- Dar sufletele ce rol au? 


Nici n-am rostit bine întrebarea, că am început să 
ne mişcăm din nou. Wil îşi ţinea mâna lipită de spatele 
meu. Când ne-am oprit, lumina s-a schimbat, devenind 
de un verde intens, străbătut de minunate dungi gălbui, 
de culoarea chihlimbarului. Uitându-mă mai bine, mi- 
am dat seama că dungile acelea gălbui erau suflete. 

I-am aruncat o privire lui Wil, care zâmbea larg. 
Acest loc transmitea parcă o bună dispoziție şi o bucurie 
crescânde. Privind din nou spre suflete, am văzut că o 
parte din ele formaseră un grup chiar înaintea noastră. 
Aveau fețele senine şi zâmbitoare, dar nu-ți puteai 
focaliza nicicum privirea asupra lor. 

- Sunt atât de încărcaţi de iubire, emană iubire, am 
spus eu. 

- Vezi dacă poți „prinde” ceva din ceea ce cunosc 
ele, m-a sfătuit Wil. 

Concentrându-mă asupra lor cu această intenție, 
mi-am dat seama că sufletele aveau o legătură cu Maya. 
Erau încântate de faptul că Maya se descoperise pe sine 
şi că înțelesese cum tatăl şi mama ei îi pregătiseră 
terenul. Ştiau că ea experimentase cea de A Şasea 
Viziune şi că era aproape de momentul în care îşi va 
aminti de ce s-a născut. 

M-am uitat la Wil şi mi-am dat seama, după 
expresia feței lui, că şi el vedea toate aceste imagini. 

În acel moment am auzit iarăşi bâzâitul. Stomacul 
mi s-a încordat. Wil mă ţinea strâns pe după umeri, 
cuprinzându-mi şi spatele. Când sunetul a încetat, 
vibrația mea scăzuse dramatic şi, încercând să mi-o ridic 
din nou, m-am uitat cu băgare de seamă la grupul de 
suflete, căutând să mă conectez la energia lor. Spre 
surprinderea mea, acestea şi-au schimbat orientarea şi 
s-au îndepărtat de mine, la o distanță de două ori mai 
mare decât înainte. 


- Ce s-a întâmplat? am întrebat. 

- Ai vrut să-ți creşti nivelul energetic conectându-te 
la ele, a spus Wil. În loc să faci asta, ar fi trebuit să 
cobori înlăuntrul tău şi să te conectezi direct la energia 
divină. Şi eu am procedat aşa o dată. Sufletele nu-ţi vor 
permite să le confunzi cu izvorul divin. Ele ştiu că o 
astfel de identificare nu ar fi de folos evoluţiei tale. 

Am făcut apoi ceea ce îmi spusese Wil: m-am 
concentrat spre interior şi mi-am restabilit nivelul 
energetic. 

- Cum să facem să le aducem înapoi? am întrebat. 

Nici n-am apucat să termin de vorbit, că ele s-au şi 
întors în locul în care se aflaseră inițial. 

Wil şi cu mine ne-am privit reciproc, apoi el a 
început să se holbeze la grup, cu o expresie de surpriză 
pe față. 

- Ce-ai văzut? l-am întrebat. 

A arătat cu capul înspre suflete, continuând să 
privească uimit la ele, iar eu am încercat să prind ceva 
din ceea ce cunoşteau. După câteva clipe, am văzut-o pe 
Maya. Se pierdea în culoarea aceea verde care ne 
înconjura. Trăsăturile ei păreau să fie puţin altfel. 
Strălucea intens, însă eram absolut sigur că ea este. 
Concentrându-mi privirea pe fața Mayei, mi-a apărut 
înaintea ochilor o imagine ca o hologramă: scena se 
petrecea în secolul al nouăsprezecelea, în timpul 
războiului despre care am mai pomenit, într-O căsuţă de 
lemn, în care se aflau Maya şi alți câțiva oameni, 
discutând aprins despre oprirea conflictului. Părea să 
simtă că realizarea acestei isprăvi depindea de modul în 
care îşi amintea cum să obţină energie. Acest lucru se 
putea face adunându-i pur şi simplu laolaltă pe cei care 
doreau încetarea ostilităților. Foarte atent la ce se 
întâmpla acolo era un tânăr, îmbrăcat în haine scumpe. 


Imaginea s-a schimbat şi am avut apoi în fața ochilor 
scena în care femeia a încercat în zadar să trateze cu 
şefii militari, iar în cele din urmă am văzut locul bătăliei, 
unde ea şi acel tânăr au fost ucişi. Ajunsă în cealaltă 
dimensiune şi revăzându-şi viața, Maya şi-a dat seama, 
îngrozită, cât de naivă fusese atunci când a vrut să 
oprească războiul. Ştia acum că oamenii fuseseră bine 
aleşi, însă nu sosise încă momentul pentru aşa ceva: nu 
îşi amintiseră suficient din ceea ce ştiau în cealaltă 
dimensiune. 

După Trecerea în Revistă, a ajuns în spaţiul acela 
verde, înconjurată de sufletele care stăteau acum în fața 
noastră. Surprinzător era faptul că pe feţele tuturor se 
putea distinge aceeaşi expresie, parcă toate semănau 
oarecum cu Maya. 

M-am uitat întrebător la Wil. 

- Este grupul de suflete al May ei, mi-a spus el. 

- Ce vrei să zici? am întrebat. 

- Maya rezonează perfect cu aceste suflete, a 
adăugat el cu încântare. Acum încep şi eu să înțeleg 
cum stau lucrurile. Într-una din călătoriile mele aici, 
înainte de a te regăsi, am întâlnit un alt grup, care, într- 
un fel, semăna cu tine şi îmi dau seama acum că era 
grupul tău de suflete. 

Până să pot spune ceva, sufletele din fața noastră 
s-au mişcat, apărând din nou o imagine a Mayei. Se afla 
tot cu grupul ei, înconjurată de verdele acela şi stătea 
tăcută în fața unei lumini albe puternice, asemănătoare 
cu cea pe care o văzusem atunci când Williams îşi 
făcuse Trecerea în Revistă a vieţii. Era conştientă că 
urma să se întâmple ceva deosebit. Abilitatea de a se 
mişca în dimensiunea Vieţii de Dincolo i se diminuase, 
iar atenţia ei s-a îndreptat din nou spre Pământ, unde, 
pe o verandă, a văzut-o pe cea care urma să-i fie mamă. 


Aceasta se întreba dacă starea sănătăţii îi va permite să 
aibă un copil. 

Maya şi-a dat seama cât de mult ar fi putut 
progresa dacă ar fi fost născută de acea femeie, care se 
temea foarte mult pentru sănătatea ei şi care ar fi trezit 
de timpuriu în copilul ce urma să vină pe lume o 
mulțime de întrebări referitoare la sănătate. Era un loc 
perfect, care ar fi putut genera interesul pentru 
medicină şi tămăduire. Dacă ar fi crescut lângă o femeie 
cu o astfel de psihologie, cunoaşterea pe care ar fi 
acumulat-o nu ar fi fost doar contemplativă, pur 
intelectuală, nu ar fi fost o simplă teorie fantezistă, fără 
nici o legătură cu realitatea. Maya ştia acum că avea 
tendința de a fi nerealistă, fantezistă, şi că plătise deja 
scump pentru nesăbuinţa ei. Acest lucru nu trebuia să 
se mai întâmple. Tot ce-i arăta subconştientul ei referitor 
la întâmplările din secolul al nouăsprezecelea o avertiza 
că trebuie să fie mai atentă, să nu se grăbească, să 
profite de clipele de singurătate şi atunci totul va fi 
perfect. 

Wil mi-a prins privirea: 

- Asistăm la o scenă în care îşi contemplă viața 
actuală, a spus el. 

Maya vedea cum urma să se desfăşoare relația cu 
mama ei: ar fi crescut cunoscând negativismul şi 
temerile mamei, precum şi tendința acesteia de a da vina 
pe doctori pentru ceea ce i se întâmpla. Acest lucru ar fi 
trezit interesul Mayei pentru studierea relației minte- 
trup, a rolului pe care îl are pacientul în propria 
vindecare. l-ar fi adus la cunoştinţă mamei ei aceste 
informații, facând-o să se implice în propria vindecare. 
Mama ar fi devenit astfel primul ei pacient, dar şi un 
sprijin de nădejde, un exemplu pentru ceea ce ar fi 
putut însemna binefacerile unei medicine noi. 


Maya şi-a văzut apoi viitorul tată, stând alături de 
femeia din balansoar. Când era întrebat ceva, răspundea 
monosilabic. N-ar fi vrut să vorbească, ci numai să stea 
acolo şi să mediteze. Mintea lui era plină cu tot felul de 
proiecte de cercetare, de întrebări neobişnuite, care nu 
mai fuseseră puse până atunci. Se gândea în special la 
relația dintre aspiraţiile oamenilor şi sistemul lor 
imunitar. Maya vedea din nou ce avantaje ar fi avut de 
pe urma firii reci a tatălui: ar fi învățat de la bun început 
să nu se mai amăgească singură, să raţioneze cu 
propriul cap şi să devină realistă. Ar fi putut, de 
asemenea, să facă schimb de informaţii ştiinţifice cu 
tatăl ei, ceea ce ar fi ajutat-o să capete o bază solidă, cu 
care să pună temeliile unei noi metode. A mai văzut că 
naşterea din aceşti părinți ar fi fost şi în avantajul lor. Ei 
ar fi fost determinaţi de timpuriu să fie interesați de 
procesul vindecării, ar fi fost „forțați? de Maya să-şi 
urmeze propriul destin: mama să-şi accepte rolul pe care 
îl avea în îndepărtarea bolii, iar tatăl să-şi depăşească 
tendința de a se ascunde de alții şi de a trăi numai cu 
propriile gânduri. 

Privind mai departe, şi-a văzut naşterea şi ceea ce 
urma să se întâmple în copilărie. O mulțime de persoane 
vor ajunge în viața ei exact la momentul oportun pentru 
a-i stimula trăirile şi procesul de învățare. Şi în facultate 
va avea parte de pacienții şi de medicii care o vor 
determina să se orienteze spre o altă practică. A văzut 
apoi cum avea să-l întâlnească pe viitorul asociat, cel de 
la clinică, şi cum împreună vor pune bazele unei noi 
metode de vindecare. A mai văzut însă şi altceva: că va fi 
implicată într-un proces de anvergură, care viza trezirea 
oamenilor. Va descoperi - înaintea noastră chiar - 
Viziunile şi va face parte dintr-un grup, unul dintre 
multele ce vor apărea în toată lumea. Componenții 


acestui grup îşi vor aminti cine sunt de fapt şi vor 
constitui instrumentul prin care va fi îndepărtată 
polarizarea cauzată de frică. 

Deodată, Maya a văzut o scenă în care purta o 
discuție importantă cu un bărbat. Era masiv, atletic, 
părea un tip capabil şi era îmbrăcat în ţinută militară. 
Spre surprinderea mea, mi-am dat seama că ştia că 
acela era tânărul care murise odată cu ea în secolul 
trecut. L-am privit la rândul meu cu maximă 
concentrare şi am mai avut un şoc: era acelaşi individ 
care apăruse şi în viziunea lui Williams, colegul lui de 
serviciu, cel care ratase trezirea. 

Viziunea ei a trecut apoi pe un nivel la care nu mai 
aveam acces, corpul unindu-i-se cu lumina orbitoare din 
spate. Tot ce am mai putut percepe a fost faptul că 
această viziune referitoare la naşterea ei şi la realizările 
pe care urma să le aibă făcea parte dintr-o imagine mai 
amplă, care cuprindea întreg trecutul, dar şi viitorul 
speciei umane. Părea că vede o ultimă imagine, din care 
a perceput limpede unde se află acum omenirea şi 
încotro se îndrepta. Toate acestea le simțeam doar, fără 
însă a putea vedea ceva. 

În cele din urmă, viziunile Mayei au luat sfârşit, iar 
ea a apărut din nou scăldată de culoarea aceea verde, 
fiind încă înconjurată de grupul de suflete. Priveau 
acum o scenă care avea loc pe Pământ: viitorii ei părinți 
făceau dragoste, hotărându-se într-adevăr să conceapă 
un copil. 

Grupul Mayei şi-a mărit energia, apărând acum ca 
un vârtej chihlimbariu-albicios, care îşi  extrăgea 
vigoarea din albul de pe fundal. Am simțit această 
energie ca pe un fel de cădere în gol. Era un nivel de 
iubire şi de vibrație aproape orgasmic. Jos, pe Pământ, 
cuplul era îmbrățişat şi, în momentul orgasmului, o rază 


de energie verde-albicioasă s-a desprins din lumina 
aceea puternică, a străbătut grupul Mayei şi a pătruns 
apoi în cuplul de jos. Energia a ajuns în fiecare din cele 
două trupuri, făcând spermatozoidul şi ovulul să se 
împreuneze, aşa cum le fusese destinat. 

Am putut vedea momentul concepţiei şi unirea 
miraculoasă a celor două celule într-una singură. La 
început lent, apoi din ce în ce mai rapid, celulele au 
pornit să se dividă şi să se diferenţieze, pentru a lua în 
cele din urmă forma unei ființe umane. Privind la Maya, 
mi-am dat seama că după fiecare divizare imaginea ei 
devenea tot mai neclară. În cele din urmă, când fetusul 
s-a dezvoltat, a dispărut complet, rămânând în fața 
noastră numai grupul ei de suflete. 

Ceea ce văzusem ar fi putut să-mi transmită mai 
multe informaţii, dacă nu mi-aş fi pierdut concentrarea, 
ratând astfel această ocazie. Imaginea a dispărut apoi 
brusc, de asemenea şi grupul de suflete, iar Wil şi cu 
mine am rămas acolo, holbându-ne unul la altul. Wil era 
teribil de incitat. 

- La ce ne-am uitat? am întrebat. 

- Tocmai am asistat la întregul proces al ultimei 
naşteri a Mayei, care a fost păstrat în memoria grupului 
ei de suflete, a răspuns Wil. Am văzut cum şi-a cunoscut 
viitorii părinți şi care este misiunea ei în această viaţă, 
apoi modul cum a căpătat formă în dimensiunea fizică 
în momentul concepției. 

I-am făcut semn cu capul să continue. 

- Însuşi actul concepţiei deschide o poartă între 
Viaţa de Dincolo şi dimensiunea terestră. Starea 
grupului de suflete este una de iubire extremă - dincolo 
de ce vom putea trăi vreodată pe Pământ - care este 
percepută în lumea materială sub forma orgasmului. 
Punctul culminant al actului sexual deschide o poartă 


spre cealaltă dimensiune şi ceea ce numim noi „orgasm” 
este de fapt o percepere de o clipă a Vieţii de Dincolo, a 
acelui nivel energetic care corespunde iubirii. În 
momentul respectiv, odată cu energia de acolo, poate fi 
trimis spre noi şi un alt suflet. Am şi văzut de fapt cum 
s-a întâmplat acest lucru. Contopirea trupească 
reprezintă un moment sacru, când o părticică de Rai 
coboară pe Pământ. 

Am confirmat, dând din cap şi gândindu-mă la 
ceea ce văzusem, apoi am spus: 

- Maya părea să ştie ce turnură va lua viaţa ei dacă 
se va naşte din aceşti părinți. 

- Aşa este. Se pare că fiecare dintre noi, înainte de 
a se naşte, are o viziune care îi arată cum ar putea fi 
următoarea viață, ce gândesc viitorii părinţi, care sunt 
tendințele noastre în ceea ce priveşte teatrul de control 
şi chiar cum putem să le depăşim având acei părinți, dar 
şi ce trebuie să facem pentru a duce la îndeplinire ceea 
ce ne-am propus. 

- Am văzut în cea mai mare parte toate acestea şi 
totuşi mi se pare curios, am zis. Având în vedere ceea ce 
mi-a povestit Maya, există o discrepanţă între viziunea ei 
dinainte de a se naşte şi ce s-a întâmplat în realitate. Să 
luăm de pildă relaţia ei cu familia: nu a fost aşa cum îşi 
dorise. Mama nu a înțeles-o niciodată, nu şi-a înfruntat 
boala, iar tatăl a fost atât de rece cu ea, încât n-a ştiut 
decât după moartea lui cu ce se ocupase de fapt. 

- Dar totul se leagă, a spus Wil. Viziunea reprezintă 
numai un ghid - în condiţii ideale - pentru ceea ce ar 
dori şinele nostru superior să i se întâmple în viitoarea 
viață, reprezintă scenariul perfect, ca să zic aşa, pentru 
cazul în care ne urmăm întocmai intuițiile. Ceea ce se 
întâmplă în realitate urmăreşte în linii mari acest 
scenariu şi reprezintă tot ce a putut face fiecare, în 


circumstanțele date. Toate aceste informaţii despre Viaţa 
de Dincolo, informaţii care aduc lumină asupra 
experienței noastre spirituale pe Pământ, în special 
acelea care se referă la perceperea coincidenţelor şi a 
modului cum acționează ele, aparțin celei de A Zecea 
Viziuni. Dacă avem o intuiție sau un vis prin care 
suntem îmboldiți să pornim pe un anumit drum în viață 
şi urmăm această îndrumare, unele întâmplări ni se vor 
părea coincidențe miraculoase. Ne vom simți mai plini 
de viață, mai animați. Ceea ce ni se întâmplă pare 
predestinat - şi nu suntem departe de adevăr. Scenele pe 
care tocmai le-am văzut ne fac să privim lucrurile dintr- 
o altă perspectivă, mai înaltă. Intuiţiile, imaginile 
mentale despre un posibil viitor nu sunt altceva decât 
scânteieri ale memoriei, legate de Viziunea Naşterii, de 
ceea ce vroiam să facem într-un anumit moment al 
viitoarei vieți pământene, atunci când ne aflam acolo, 
sus. E posibil ca nu întotdeauna Viziunea Naşterii să 
coincidă cu realitatea, pentru că oamenii sunt dotați cu 
liberul arbitru. Atunci când se întâmplă însă un 
eveniment care este asemănător viziunii originale, ne 
simțim inspirați, pentru că recunoaştem că ne aflăm pe 
drumul ce ne-a fost destinat şi pe care ni l-am dorit tot 
timpul. 

- Şi cum se armonizează grupul nostru de suflete 
cu toate astea? 

- Prin legătura permanentă pe care o avem cu el. 
Grupul ne cunoaşte, împărtăşeşte cu noi Viziunea 
Naşterii, ne urmăreşte de-a lungul vieții şi după aceea 
rămâne cu noi pe timpul Trecerii în Revistă. El se 
constituie într-un rezervor al amintirilor noastre, 
păstrând intactă, de-a lungul evoluţiei pe care o avem, 
informaţia care ne spune cine suntem de fapt. 

S-a oprit un moment, privindu-mă drept în ochi. 


- Se pare că atunci când ne aflăm în Viața de 
Dincolo şi cineva din grup se întrupează în dimensiunea 
fizică, avem şi noi aceeaşi capacitate: devenim o parte a 
grupului care îi va oferi sprijinul. 

- Aşadar, atunci când ne aflăm pe Pământ, grupul 
nostru de suflete ne trimite intuiții şi ne îndrumă? 

- Nicidecum. Din câte am putut să percep de la 
grupul de suflete pe care l-am văzut, intuiţiile şi visurile 
ne aparțin şi provin din legătura pe care o avem cu 
divinitatea. Grupul de suflete nu face nimic altceva decât 
să ne trimită mai multă energie şi să ne ridice nivelul de 
vibrație, dar nu am reuşit să înțeleg cum anume face 
acest lucru. În felul ăsta, el ne ajută să ne amintim mai 
repede ceea ce ştiam deja. 

Eram fascinat. 

- Prin urmare, aşa se explică visul meu şi al lui 
Joel. 

- Întocmai. Atunci când visăm ne reintegrăm în 
grupul nostru de suflete, aducându-ne aminte cine 
suntem cu adevărat şi ce vroiam să facem într-o 
anumită situație din viață. Putem „prinde” astfel care era 
intenția inițială. Ne întoarcem apoi în planul fizic, 
păstrând această informație în memorie, chiar dacă 
uneori ea ne-a fost transmisă sub forma unor simboluri 
arhetipale. Tu, spre exemplu, datorită faptului că eşti 
mult mai deschis spre lumea spirituală, ai putut să-ţi 
aminteşti în amănunt informaţia transmisă. În viziunea 
inițială ne căutam încă o dată unul pe celălalt şi atunci 
când ai avut în fața ochilor imaginea mea, ai visat o 
scenă aproape identică cu cea inițială, din cealaltă 
dimensiune. Pe de altă parte, Joel este mai puțin 
receptiv. Visul lui a fost mai trunchiat şi încărcat cu 
simboluri. Memoria îi este tulbure, iar mesajul i-a fost 
adus la suprafață, în zona conştientului, sub forma 


simbolică a unui război. I s-a transmis astfel, în linii 
mari, ceea ce era înscris în Viziunea Naşterii în legătură 
cu valea în care ne aflăm şi anume că dacă va fugi de 
această problemă, într-o bună zi va regreta. 

- Aşadar grupul de suflete ne trimite tot timpul 
energie, în speranța că ne vom aminti Viziunea Naşterii, 
nu-i aşa? 

- Întocmai. 

- De aceea grupul Mayei era atât de mulțumit? 

Expresia feței lui Wil a devenit mai sobră. 

- Era fericit pentru că Maya şi-a amintit de ce s-a 
născut din acei părinți şi cum o vor pregăti întâmplările 
vieții pentru profesiunea ei de vindecător. Ceea ce a 
văzut a fost însă doar prima parte a Viziunii Naşterii. 
Mai sunt încă multe lucruri pe care trebuie să şi le 
amintească. 

- Am văzut acea parte în care se întâlneşte din nou 
- şi în această viaţă - cu bărbatul care a murit odată cu 
ea. Au mai fost însă şi alte lucruri, pe care nu le-am mai 
putut înțelege. Tu ai reuşit să mai „prinzi” ceva? 

- Nu, nici eu. În orice caz, era vorba de Teama care 
creşte în noi şi am avut confirmarea faptului că Maya 
face parte din grupul celor şapte, pe care l-a văzut 
Williams. Ea şi-a dat seama că grupul, pe lângă 
intențiile inițiale ale membrilor săi, îşi va aminti o 
Viziune mai cuprinzătoare, care va ajuta la risipirea 
Fricii. 

Wil şi cu mine ne-am privit lung minute în şir, apoi 
am simțit din nou în trup o vibraţie provocată de 
experimente. În acel moment mi-a apărut în minte 
imaginea unui tip solid, pe care îl văzuse şi Maya în 
visul ei. Oare cine ar fi putut să fie? 

Eram pe punctul de a putea păstra acea imagine, 
pentru a-i povesti lui Wil despre ea, dar o durere în 


stomac mi-a tăiat răsuflarea. În acelaşi timp un sunet 
înalt, strident, a făcut să-mi scadă vibrația. Ca şi data 
trecută, l-am căutat pe Wil şi l-am văzut dispărând. Am 
încercat din răsputeri să mă mențin acolo, apoi mi-am 
pierdut echilibrul şi am alunecat din nou în cădere 
liberă. 


Cap. 5 - SĂ NE DESCHIDEM SPRE CUNOAŞTERE 


„Fir-ar să fie, mă aflu din nou la râu”, mi-am zis 
eu, văzând că zăceam lat pe bolovanul acela aspru, care 
mă înțepa în spate. Am privit un timp cerul plumburiu 
de deasupra mea, prevestitor de ploaie, şi am ascultat 
apa care curgea în apropiere. M-am sprijinit apoi în cot, 
pentru a mă uita înjur. În acelaşi timp mi-am dat seama 
că mă simțeam obosit şi greoi, ca şi data trecută când 
părăsisem cealaltă dimensiune. 

M-am ridicat cu stângăcie în picioare şi am simțit 
cum o uşoară durere îmi pulsa în gleznă. Am intrat 
înapoi în pădure, şchiopătând. Mi- am pregătit ceva de 
mâncare, mişcându-mă foarte încet şi fără să mă 
gândesc la nimic. Spre surprinderea mea, chiar şi în 
timpul mesei mintea mi-a rămas golită de gânduri, ca 
după o lungă meditaţie. Apoi, încet- încet am început să- 
mi măresc nivelul energetic, inspirând adânc de câteva 
ori şi reținându-mi respirația. Deodată, am auzit din nou 
bâzâitul. În timp ce ascultam, mi-a apărut în minte o 
altă imagine: se făcea că mergeam în direcţia acelui 
sunet, spre răsărit, pentru a afla ce anume îl produce. 

Acest gând m-a înspăimântat şi am simţit din nou 
nevoia de a părăsi locul în care mă aflam, dar sunetul a 
încetat şi n-am mai auzit decât frunzele care foşneau în 
urma mea. M-am întors brusc şi am văzut-o pe Maya. 

- Apari întotdeauna atunci când e nevoie de tine? 
am îngânat eu. 

- Să apar? Glumeşti! De când te caut! Spune-mi, de 
unde vii? 

- Am fost în josul râului. 

- Ba n-ai fost acolo, pentru că am căutat şi în 
partea aceea. 


M-a fixat o clipă, apoi a aruncat o privire spre 
glezna mea. 

- Ce-ţi mai face glezna? 

Am reuşit să schițez un zâmbet. 

- Glezna e bine, dar trebuie să stăm de vorbă 
despre altceva. 

Şi eu vroiam să stau de vorbă cu tine, pentru că se 
întâmplă ceva foarte ciudat. Aseară, când m-am dus în 
oraş, m-am întâlnit cu un agent din serviciul de pază al 
Parcului şi i-am povestit despre situaţia ta. Mi s-a părut 
că vroia ca totul să rămână secret şi a insistat să trimită 
în dimineața asta o maşină, care să te ia de-aici. l-am 
precizat locul unde te afli şi mi-a promis că vom veni 
împreună de dimineață. Mi s-a părut ceva straniu în 
felul cum vorbea, aşa că m-am hotărât să vin înaintea 
lui, dar probabil că va sosi şi el din clipă în clipă. 

-În cazul ăsta trebuie să plecăm! am spus, 
adunându-mi la repezeală lucrurile. 

- Stai puţin! Spune-mi şi mie ce se întâmplă. 

S-a uitat la mine speriată. M-am oprit din 
împachetat şi am privit-o în ochi. 

- Cineva, nu ştiu cine, face nişte experimente aici 
în vale. Cred că prietena mea, Charlene, este implicată 
cumva în toată povestea asta şi s-ar putea să fie în 
pericol, iar o persoană din serviciul de pază al Parcului a 
aprobat aceste experimente. 

Maya se uita fix la mine, încercând să înțeleagă. 

Mi-am ridicat bagajul de jos şi am luat-o de mână. 

- Vino te rog cu mine o bucată de drum! Mai am 
ceva să-ți spun. 

A dat din cap, în semn că e de acord, şi-a luat 
rucsacul, după care, mergând spre est, pe malul râului, 
i-am istorisit toată povestea: cum îi întâlnisem pe David 
şi pe Wil, cum am asistat la Trecerea în Revistă a vieții 


lui Williams şi ce-mi spusese Joel. Când am ajuns la 
partea în care ei i se arăta Viziunea Naşterii, m-am 
aşezat pe nişte bolovani. Maya s-a sprijinit de trunchiul 
unui copac ce se afla în dreapta mea. 

- Şi tu eşti implicată în povestea asta, i-am spus. În 
mod sigur ştii deja că menirea ta este să găseşti 
modalități alternative de vindecare, dar mai este şi 
altceva: se pare că faci parte din grupul pe care l-a văzut 
Williams aici. 

- De unde ştii toate astea? 

- Wil şi cu mine am asistat la Viziunea Naşterii tale. 

A scuturat din cap şi a închis ochii. 

- Maya, fiecare dintre noi, înainte de a veni pe 
Pământ, are o viziune în care i se arată cum ar putea fi 
viața lui şi ceea ce ar vrea să facă în acea viață. Apoi, 
toate intuiţiile, visurile şi coincidențele din timpul vieții, 
ne sunt date pentru a ne menţine pe calea care ni s-a 
arătat, pentru a ne aminti cum am vrut să se desfăşoare 
viața noastră. 

- Spune-mi atunci ce altceva mai vreau să fac? 

- Nu ştiu să-ţi spun cu exactitate. N-am reuşit să 
înțeleg acest lucru. Ceea ce ştiu însă este că trebuie să 
se facă ceva în legătură cu Frica aceasta colectivă, care 
creşte în conştiinţa omenirii. Experimentele sunt o 
consecinţă a Fricii... Maya, intenţia ta acolo, sus, era să- 
ți foloseşti cunoştinţele pentru vindecarea fizică, dar şi 
în rezolvarea problemei din această vale. Trebuie să-ți 
aduci aminte! 

Stătea acolo şi privea în depărtare. 

- Oh, nu. Nu poți pune pe umerii mei o astfel de 
responsabilitate! Numi aduc aminte despre nimic de 
felul ăsta. Fac ceea ce trebuie să facă un doctor şi detest 
maşinațiile de felul ăsta. Ai înţeles? Le detest! Acum am, 


în sfârşit, o clinică aşa cum mi-am dorit. Doar nu te 
aştepţi să mă implic în toate astea? Ai greşit persoana! 

M-am uitat la ea, gândindu-mă ce-aş putea să-i 
mai spun, dar între timp am auzit din nou bâzâitul 
acela. 

- Maya, poţi percepe sunetul ăsta disonant, ca un 
bpâzâit? Este produs din cauza experimentelor. Se 
întâmplă chiar în acest moment, încearcă să-l auzi! 

A ascultat o clipă, apoi a spus: 

-Nu aud nimic. 

Am prins-o de braţ. 

- Încearcă să-ţi creşti nivelul energetic! 

Şi-a tras mâna. 

- Nu aud nici un bâzâit! 

Am inspirat adânc aer în piept. 

- Bine, e-n regulă. Îmi cer scuze. Poate greşesc eu 
şi nu aşa trebuie să se întâmple lucrurile. 

M-a privit o clipă. 

- Cunosc pe cineva la poliție şi dacă vrei te pot 
pune în legătură cu acea persoană. E tot ce pot să fac. 

- Nu ştiu dacă asta ajută la ceva, am spus. Se pare 
că nu toată lumea poate auzi sunetul ăla. 

- Vrei să-l chem aici pe polițist? 

- Da. Spune-i însă c-ar fi mai bine să facă cercetări 
de unul singur, să nu mai afle şi altcineva. Nu prea cred 
că se poate avea încredere în cei de la serviciul de pază 
al Parcului. 

Mi-am luat din nou rucsacul. 

- Sper să mă înţelegi, a mai spus ea. Pur şi simplu 
nu mă pot implica în toată povestea asta. Presimt că se 
va întâmpla ceva îngrozitor. 

- Asta tocmai din cauza celor petrecute în secolul 
trecut aici, în vale, când ai mai încercat o dată să 
împiedici ceva oribil. Chiar nu-ţi aminteşti nimic? 


A închis ochii, nevrând să mai asculte. 

Apoi, mi-a apărut deodată în față o imagine clară 
cu mine, îmbrăcat în piele de căprioară şi ținând de 
dârlogi un cal de povară. Era aceeaşi care- mi răsărise în 
minte mai înainte, în cealaltă dimensiune. Se vede 
treaba că munteanul acela eram chiar eu! Apoi viziunea 
a continuat: mă îndreptam spre vârful unui deal şi m- 
am oprit pentru a arunca o privire în urmă. Se vedeau 
de aici cascadele, iar pe partea cealaltă canionul. Acolo 
erau Maya, indianul şi tânărul universitar. Bătălia de- 
abia începuse. Am fost cuprins de nelinişte şi am mers 
mai departe, nefiind în stare să-i ajut să evite ceea ce 
urma să se întâmple. 

M-am descotorosit de această imagine. 

- E-n regulă, am spus, dându-mă bătut. Îmi dau 
seama cum te simți. 

Maya a venit mai aproape. 

- i-am mai adus nişte apă şi alimente. Ce ai de 
gând să faci? 

- Mă voi duce spre est, cel puţin o vreme. Ştiu că 
Charlene mergea într-acolo. 

S-a uitat la picioarele mele. 

- Eşti sigur că glezna îţi va da voie? 

M-am dus mai aproape de ea şi i-am spus: 

- Nici nu ţi-am mulțumit pentru tot ce-ai făcut. 
Glezna e bine, mă mai doare foarte puţin. Cred că nu voi 
şti niciodată cât de grav ar fi putut să fie. 

- Când lucrurile se întâmplă aşa, nu avem de unde 
şti. 

Am dat din cap aprobator, mi-am luat rucsacul şi 
am pornit-o spre răsărit, uitându-mă încă o dată înapoi, 
la Maya. M-a privit o clipă vinovată, apoi pe faţa ei s-a 
aşternut o expresie de uşurare. 


Am mers în direcția de unde venea sunetul, având 
tot timpul râul în stânga şi oprindu-mă doar pentru ca 
piciorul accidentat să se poată odihni. Pe la prânz 
sunetul a încetat, aşa că am poposit ca să mănânc şi să 
evaluez situația. Glezna mi se umflase puţin şi înainte 
de a face o trecere în revistă a călătoriei m-am odihnit 
vreo oră şi jumătate. Am pornit-o apoi la drum, dar după 
numai doi kilometri m-a cuprins iarăşi oboseala şi a 
trebuit să fac un nou popas. Pe la patru-cinci după- 
amiaza îmi căutam deja un loc de campare. 

Am intrat în păduricea deasă de pe malul râului şi 
în fața ochilor mi-a apărut o privelişte cu dealuri 
molcome, acoperite de copaci bătrâni, ce aveau poate 
patru sute de ani. Printre crengile copacilor, se zărea o 
stâncă mare, ce se înălța la vreun kilometru şi jumătate 
în față, spre sud-est. 

Am localizat un dâmb înverzit în apropierea 
primului deal, care părea perfect pentru a înnopta acolo. 
Apropiindu-mă, mi-a atras atenția mişcarea dintre 
copaci. M-am strecurat în spatele unor stânci golaşe şi 
am cercetat locul cu precauţie, să văd despre ce era 
vorba. Ce putea fi? O căprioară, un om? Am aşteptat 
câteva minute, apoi m-am îndepărtat, ducându-mă spre 
nord. În timp ce înaintam, am văzut la sud de dâmb un 
bărbat masiv, care, după toate aparențele, îşi instala 
cortul. Stând foarte aproape de pământ şi mişcându-se 
cu îndemânare, a înălțat cu mare dexteritate un cort 
micuț, pe care l-a camuflat cu crengi. M-am gândit o 
secundă că ar putea fi David, numai că se mişca altfel şi 
era mult mai solid. După aceea, a dispărut din raza mea 
vizuală. 

Am mai aşteptat câteva minute, apoi am decis să 
merg mai departe spre nord, până ce voi fi ferit de 


privirile curioase. N-am mers nici cinci minute, când un 
bărbat a apărut deodată în fața mea. 

- Cine eşti? m-a întrebat. 

I-am spus cum mă cheamă şi m-am hotărât să fiu 
sincer. 

- O caut pe o prietenă de-a mea. 

- Este periculos să te afli aici. Ţi-aş recomanda să 
te întorci, pentru că eşti pe o proprietate particulară. 

- Dar tu de ce te afli aici? am întrebat. 

M-a privit fără să scoată o vorbă. 

Mi-am amintit apoi ceea ce îmi spusese David. 

- Eşti Curtis Webber? l-am întrebat. 

S-a mai uitat o clipă la mine, apoi a zâmbit. 

- Îl cunoşti pe David Lone Eagle! 

- Am avut o scurtă discuţie cu el. Mi-a spuscăo să 
te găsesc aici şi ţi-a transmis că o să vină în vale şi o să 
dea el de tine. 

Curtis a clătinat din cap şi s-a uitat spre cortul pe 
care îl înălțase. 

- E târziu şi trebuie să dispărem de aici. Să mergem 
la cort. Poţi să-ți petreci noaptea acolo. 

Am coborât o pantă, apoi am urcat până când am 
ajuns la adăpostul unui copac imens. Cât eu am instalat 
cortul, el a făcut cafeaua şi a deschis o conservă de ton. 
Contribuţia mea a constat în pâinea pe care mi-o 
adusese Maya. 

-Ziceai că eşti în căutarea cuiva, a spus Curtis. 
Cine este acea persoană? 

I-am povestit pe scurt despre dispariția Charlenei 
şi că David o văzuse intrând în vale. l-am mai spus că o 
altă persoană cu care mă întâlnisem o văzuse mergând 
în direcția spre care mă îndreptam eu acum. În schimb, 
nu i-am pomenit nimic despre ceea ce s-a întâmplat în 


cealaltă dimensiune, dar am amintit de bâzâitul pe care 
îl auzeam şi de maşinile care trecuseră pe aici. 

- Bâzâitul provine de la nişte generatoare de 
energie. Cineva face aici experimente, dar nu ştiu în ce 
scop. Nu ştiu nici dacă experimentele se află sub 
patronajul unei agenţii guvernamentale sau al unui grup 
privat. Cei mai mulți din serviciul de pază al Parcului nu 
au cunoştinţă despre ceea ce se întâmplă aici. Nu pot 
spune însă acelaşi lucru şi de administratorii Parcului. 

- Ai vorbit despre asta cu vreun ziarist sau cu vreo 
autoritate locală? 

- Încă nu. Problema este că nu toată lumea aude 
bâzâitul. 

A privit spre vale. 

- Dacă aş şti cu exactitate locul unde se află... 
Porțiunea particulară şi Parcul Naţional însumează mii 
de hectare. Zgomotul poate veni de oriunde. Bănuiesc că 
vor să-şi termine experimentele şi să dispară înainte ca 
cineva să-şi dea seama ce se întâmplă. Asta în cazul în 
care vor totuşi să evite o tragedie. 

- Ce vrei să spui? 

- Vreau să spun că ar putea distruge complet locul 
ăsta, să-l transforme într-o „zonă crepusculară”, într-un 
Triunghi al Bermudelor, unde legile fizicii urmează un 
curs imprevizibil. 

S-a uitat drept în ochii mei. 

- Este incredibil ceea ce fac acolo. Oamenii nu ştiu 
prea multe lucruri despre complexitatea fenomenelor 
electromagnetice. Cele mai recente teorii susțin că aceste 
radiații traversează nouă dimensiuni până ajung să se 
manifeste în planul fizic. Instalaţiile de aici au puterea 
să străpungă cele nouă dimensiuni. Ca urmare, s-ar 
putea produce cutremure de pământ dezastruoase, sau 
unele zone ar putea fi dezintegrate pur şi simplu. 


- De unde ştii toate astea? am întrebat. 

S-a posomorât. 

- Ştiu, pentru că în anii optzeci am ajutat şi eu la 
dezvoltarea unora dintre aceste tehnologii. Am fost 
angajatul unei corporaţii multinaționale, „Deltech”. De- 
abia mai târziu, după ce m-au concediat, am aflat că 
„Deltech” era o firmă fantomă. Ai auzit de Nicola Tesla? 
Ei bine, noi am dezvoltat multe dintre teoriile lui şi am 
făcut legătura între descoperirile sale şi tehnologiile pe 
care le furniza compania. Tehnologia la care mă refer 
este alcătuită din mai multe părți distincte, însă 
principiul de bază ar fi următorul: închipuieşte-ţi 
câmpul magnetic al Pământului ca fiind o baterie uriaşă, 
care poate furniza energie electrică din belşug, dacă ştii 
cum să te conectezi la ea. Pentru asta, va trebui să 
combini un sistem supraconductor cu un inhibitor 
electronic complex, prevăzut cu conexiune inversă, 
obținând astfel la semnalul de ieşire o creştere a 
rezonanței statice. Pentru amplificarea energiei se leagă 
în serie mai multe generatoare de acest fel şi, dacă 
reuşeşti să le calibrezi, vei avea rapid energie - şi asta pe 
gratis. Ca să porneşti instalaţia este nevoie de o energie 
scăzută - poate fi de la o baterie - apoi procesul se 
desfăşoară de la sine. Un dispozitiv de dimensiunea unei 
pompe de căldură ar putea să producă energie pentru 
câteva case, ba chiar şi pentru o fabrică. Există totuşi 
două probleme. Prima constă în calibrarea 
minigeneratoarelor, care este incredibil de complicată. 
Am avut acces la unele dintre cele mai puternice 
computere existente la acea oră şi totuşi nu am putut s- 
o facem. A doua problemă a fost descoperirea faptului că 
atunci când încercam să creştem puterea obținută 
mărind deplasarea masei, spaţiul din jurul generatorului 
devenea instabil, deformându-se. Străpungeam de fapt 


nivelul energetic al unei alte dimensiuni - pe atunci nu 
ştiam acest lucru - şi asta a dat naştere unor fenomene 
stranii. Odată ne-a dispărut generatorul cu totul, exact 
ca în Experimentul Philadelphia. 

- Chiar crezi că atunci a dispărut vaporul, 
reapărând în 1943 în alt loc? 

- Sigur că da! Există o mulțime de tehnologii 
secrete foarte avansate, în cazul de față, de exemplu, au 
reuşit să sisteze activitatea întregii echipe în mai puțin 
de o lună, concediindu-ne pe toți, fără a prejudicia 
siguranța operaţiunilor, pentru că fiecare echipă lucra 
independent de celelalte, la o anumită parte a 
tehnologiei. Atunci nu-mi puneam prea multe întrebări 
despre toate astea. Am crezut ceea ce ni se spusese, şi 
anume că au apărut obstacole prea mari pentru a mai 
putea continua şi că cercetările duceau într-un punct 
mort. Am auzit ulterior că o parte din vechii angajați 
fuseseră cooptați din nou la o altă companie. 

A rămas o clipă gânditor, apoi a continuat: 

- Oricum, vroiam să mă ocup cu altceva. Acum 
sunt consultant la câteva firme producătoare de 
tehnologii. Îi sfătuiesc pe cei de acolo cum să obţină o 
eficiență mai mare în munca de cercetare, cum să-şi 
folosească resursele cât mai bine şi cum să-şi diminueze 
pierderile, probleme de felul ăsta. Lucrând cu ei, mi-am 
dat seama tot mai mult că Viziunile pot influența 
economia. Modul în care se fac acum afacerile este în 
continuă schimbare. Socotesc însă că trebuie să folosim 
încă mult timp de acum încolo sursele tradiționale de 
energie. Până când nu m-am mutat în această regiune, 
nu am dat importanță experimentelor la care 
participasem. Am fost şocat atunci când, plimbându-mă 
prin vale, am perceput acel bâzâit caracteristic, pe care îl 
auzisem ani de zile, în perioada în care lucrasem la 


proiect. Cineva continuă cercetările şi, judecând după 
rezonanța pe care o sesizez, au ajuns mult mai departe 
față de stadiul în care ne aflam noi atunci. Ulterior, am 
încercat să iau legătura cu cei doi specialişti care ar fi 
putut să-mi spună mai multe despre acel sunet şi 
eventual să ne adresăm Agenţiei de Protecția Mediului 
sau unor congresmeni, dar am aflat că unul dintre ei 
murise cu zece ani în urmă, iar celălalt - un prieten din 
perioada în care am lucrat la corporație - a murit şi el 
ieri, în urma unui atac de cord. 

În acel moment i-a pierit glasul. 

- Când am aflat, am venit aici, în vale, încercând să 
găsesc o explicaţie pentru prezența celor de la firmă în 
acest loc, a continuat el. În mod normal, astfel de 
experimente se fac în laborator. Apoi, mi-am zis: „în 
fond, de ce nu? Sursa de energie pe care o folosesc este 
chiar spaţiul înconjurător”, şi totul mi s-a limpezit: 
probabil că se află foarte aproape de momentul în care 
vor obţine calibrarea, ceea ce însemna că acum se 
ocupau de problema amplificării. Cred că încearcă să se 
conecteze la vortexurile de energie din vale, pentru a 
putea stabiliza astfel întregul proces. 

O expresie de mânie i s-a aşternut pe față. 

- Asta este o nebunie fără rost. Dacă într-adevăr 
pot obţine calibrarea, atunci n-ar mai exista nici un 
motiv ca tehnologia să nu poată fi folosită pentru diverse 
necesități. Ceea ce încearcă ei să facă, este, repet, o 
nebunie. Ştiu destul de multe despre acest subiect, ca 
să-mi dau seama de pericol şi îți spun că valea ar putea 
fi distrusă, sau şi mai rău. Cine ştie ce s-ar mai putea 
întâmpla dacă vor reuşi să se plaseze pe un nivel 
energetic interdimensional? 

S-a oprit brusc. 

- Înţelegi ce vreau să spun? Ai auzit de Viziuni? 


M-am uitat la el o clipă, apoi am spus: 

- Curtis, trebuie să-ți povestesc ce mi s-a mai 
întâmplat aici, în vale. S-ar putea să ți se pară 
incredibil. 

A dat din cap, apoi a ascultat răbdător când i-am 
povestit de întâlnirea cu Wil şi despre experiența mea în 
cealaltă dimensiune. Când am ajuns la partea cu 
Trecerea în Revistă, am întrebat: 

- Cum îl cheamă pe prietenul tău, cel care a murit 
de curând? Nu cumva Williams? 

- Exact. Dr. Williams. De unde ştii? 

- Pentru că l-am văzut atunci când a ajuns în 
cealaltă dimensiune, imediat după ce a murit, şi am 
asistat la Trecerea în Revistă a vieţii lui. 

Curtis era tulburat. 

- Mi-e greu să cred ceea ce-mi spui. Cunosc 
Viziunile - cel puţin la nivel de percepţie intelectuală - şi 
cred că este posibil să existe o altă dimensiune. Ca om 
de ştiinţă însă, îmi este greu să cred ceea ce se spune în 
cea de A Noua Viziune, că putem „vorbi“ cu morții... Tu 
spui că dr. Williams trăieşte încă, pentru că de fapt 
esența fiinţei lui este intactă? 

- Da. Şi mai spun că se gândeşte la tine. 

Mă privea foarte concentrat când i-am spus că 
Williams şi-a dat seama că ei doi ar fi trebuit să se 
implice în oprirea experimentelor şi să ajute la 
înlăturarea Fricii. 

- Nu înţeleg, a zis el. Ce a vrut să spună când s-a 
referit la extinderea Fricii? 

- Nici eu nu ştiu prea bine, dar cred că se referea la 
acea parte a omenirii care nu crede în apariția unei noi 
treziri spirituale, ci, dimpotrivă, consideră că civilizația 
umană se află în declin, lucru care a condus la o 
polarizare a opiniilor şi a credințelor. Omenirea nu poate 


evolua atâta timp cât există această polarizare. Speram 
ca tu să-ți aminteşti ceva despre asta. 

S-a uitat la mine inexpresiv. 

- Nu ştiu nimic despre polarizare, însă voi face tot 
posibilul să opresc aceste experimente. 

Privea în zare şi furia i s-a aşternut din nou pe 
față. 

- Se pare că Williams şi-a dat seama cum se poate 
face asta, am spus. 

- Poate, dar nu mai avem cum să aflăm, nu-i aşa? 

În timp ce vorbea, am avut din nou imaginea aceea 
cu Williams şi Curtis, care comunicau între ei pe un deal 
înverzit, înconjurați de nişte copaci uriaşi. 

Încă supărat, Curtis a pregătit masa, apoi am 
mâncat în tăcere. După aceea m-am dus lângă un hicori 
şi m-am rezemat de trunchiul lui, aruncând o privire în 
sus, spre deal, la dâmbul înverzit din apropiere. Pe 
creastă, patru sau cinci stejari imenşi formau un 
semicerc aproape perfect. 

- De ce nu ţi-ai făcut cortul pe deal? l-am întrebat 
pe Curtis, arătându-i locul pe care îl văzusem. 

- Nu ştiu. M-am gândit şi eu la asta, dar mi-am zis 
că este prea expus sau poate prea înzestrat cu o 
anumită putere. I se spune Dâmbul lui Codder. Vrei să 
mergem acolo? 

Am dat din cap în semn că da şi m-am ridicat în 
picioare. În timp ce urcam, Curtis a admirat frumuseţea 
copacilor şi a arbuştilor întâlniți. Din vârf, chiar dacă 
începuse să se întunece, se putea vedea la vreo patru 
sute de metri spre nord şi spre est. În depărtare, luna 
plină se înălța deasupra copacilor. 

- Ar fi mai bine să ne aşezăm, pentru a nu fi văzuți, 
m-a sfătuit Curtis. Am rămas acolo tăcuți multă vreme, 
admirând priveliştea şi simțindu-i energia. Apoi, Curtis a 


scos din buzunar o lanternă şi a îndreptat fasciculul de 
lumină spre pământ, lângă el. Am rămas vrăjit de 
culorile frunzelor căzute pe jos. 

Revenind la realitate, Curtis a întrebat: 

- Nu simți că parcă miroase a fum? 

M-am uitat imediat înspre pădure, adulmecând 
aerul cu gândul la un incendiu. 

- Nu, nu cred. 

Dispoziţia lui Curtis s-a schimbat: a devenit trist, 
nostalgic. 

- Ce fel de fum crezi că e? am întrebat. 

- Fum de ţigară. 

În lumina lunii l-am văzut că zâmbeşte, gândindu- 
se la ceva. Apoi, brusc, am început să simt şi eu mirosul 
de fum. 

- Ce-o fi asta? am întrebat, privind din nou înjur. 

- Dr. Williams fuma țigări din astea. Nu-mi vine să 
cred că s-a dus... Mirosul a dispărut apoi şi am dat 
uitării incidentul, bucurându-mă că puteam admira 
salvia şi stejarii bătrâni de lângă noi. Am realizat dintr-o 
dată că acesta era locul unde Williams a văzut că îl va 
întâlni pe Curtis. Da, acesta era locul! 

În secunda următoare am zărit dincolo de copaci o 
formă care prindea contur. 

- Vezi ceva acolo? l-am întrebat în şoaptă pe Curtis, 
indicându-i direcția. 

De îndată ce am vorbit însă, forma a dispărut. 

Curtis se străduia să distingă ceva. 

- Ce să văd? Nu se vede nimic. 

Nu i-am răspuns. Intuitiv, am început să primesc 
informații, exact ca atunci, cu grupul de suflete, numai 
că de data asta erau trunchiate. Percepeam ceva despre 
experimentele legate de energie, percepții care îmi 


confirma suspiciunile lui Curtis. Experimentele vizau 
într-adevăr vortexurile interdimensionale. 

- Mi-am amintit! a spus brusc Curtis. Cu ani în 
urmă, Williams lucra la un dispozitiv de dirijare de la 
distanță a focalizării, un fel de antenă parabolică. Pun 
pariu că de-asta se folosesc de porți. Mă-ntreb însă cum 
de ştiu unde se află ele? 

Am perceput imediat un răspuns la întrebarea lui: 
au fost ajutaţi de o persoană mai evoluată spiritual, care 
le-a arătat aceste locuri, până când au învăţat şi ei să 
lucreze cu variațiile spaţiului, folosindu-se de un 
computer conectat la sistem. Am perceput informația ca 
atare, dar nu prea înțelegeam ce vroia să însemne. 

- Ar putea şti doar dacă le-ar arăta cineva aceste 
locuri încărcate cu energie - a spus Curtis - o persoană 
care are capacitatea de a le detecta. Ar întocmi apoi un 
fel de „hartă” a energiilor acestui loc şi s-ar putea plasa 
oriunde ar vrea, scanând regiunea cu ajutorul 
dispozitivului lui Williams. Probabil că persoana care-i 
ajută nici nu-şi dă seama ce se întâmplă de fapt acolo. 

A clătinat din cap. 

- Nu mai există nici o îndoială: oamenii ăştia sunt 
complet lipsiţi de scrupule. Cum pot să facă aşa ceva? 

Drept răspuns, am mai primit nişte informaţii, 
destul de vagi pentru a le putea percepe, dar care îmi 
dădeau de înţeles că toate acestea se întâmplau dintr-un 
anumit motiv. Mai întâi însă, trebuia să înțelegem ce era 
de fapt Frica şi să aflăm cum s-o biruim. 

Curtis părea adâncit în gânduri. 

În cele din urmă, s-a uitat la mine şi mi-a spus: 

- Aş vrea să ştiu de ce Frica şi-a făcut apariția 
tocmai acum. 

- Pentru că s-a produs o schimbare culturală: 
vechile credinţe şi puncte de vedere au fost înlocuite de 


obiceiuri noi, iar acest lucru i-a neliniştit pe mulți. Dacă 
unii oameni se trezesc şi consimt să se conecteze interior 
la un sentiment superior - iubirea - acest lucru dându-le 
putere şi ajutându-i să evolueze mai rapid, alții au 
senzaţia că totul în jurul lor se schimbă prea repede şi 
că nu ne aflăm pe calea cea bună. Aceştia devin temători 
şi încep să-i controleze, să-i domine pe cei din jur, 
încercând astfel să obțină mai multă energie. Polarizarea 
provocată de frică poate fi periculoasă, pentru că 
oamenii care se tem pot trece la măsuri extreme. 

Pe când vorbeam, aveam senzaţia că extrapolez 
ceea ce spuseseră Wil şi Williams mai devreme, dar, în 
acelaşi timp, simțeam că ştiusem toate astea cu multă 
vreme în urmă, numai că de-abia acum îmi dădeam 
seama. 

- Înţeleg, a spus Curtis cu convingere. Acum 
realizez de ce aceşti oameni sunt atât de dornici să 
distrugă valea. Ei cred că civilizația umană va decădea şi 
că nu vor fi în siguranţă decât dacă vor prelua controlul 
asupra situației. Ei bine, nu voi permite ca acest lucru 
să se întâmple. O să arunc în aer toată maşinăria asta! 

M-am uitat foarte atent la el. 

- Ce vrei să spui? 

- Exact ceea ce am spus. Am fost expert în demolări 
şi ştiu cum se face. 

Trebuie că arătam alarmat, pentru că a continuat: 

- Nu-ţi fie teamă. O s-o fac în aşa fel încât să nu fie 
nimeni rănit. Nu aş vrea să am pe cineva pe conştiinţă. 

Am simţit atunci cum sunt invadat de un nou val 
de informații. 

- Nu crezi că violenţa - oricum s-ar manifesta ea - 
nu duce la nimic bun? 

- Şi în cazul ăsta, ce e de făcut? 


Am zărit iarăşi cu coada ochiului forma aceea, care 
apoi a dispărut din nou. 

- N-aş putea să-ți spun acum, dar dacă ne lăsăm 
cuprinşi de mânie, de ură, nu vor vedea în noi decât 
nişte duşmani, iar asta o să-i încrânceneze şi mai mult; 
frica lor va fi şi mai mare. Presupun că grupul despre 
care vorbea Williams va acționa într-un fel. Dar pentru 
asta ar trebui să ne amintim fiecare în întregime 
Viziunea Naşterii, apoi s-ar putea să ne aducem aminte 
şi de Viziunea Omenirii. 

Termenul mi se părea cunoscut, dar nu ştiam unde 
îl mai auzisem. 

- Viziunea Omenirii... a murmurat Curtis, care 
căzuse din nou pe gânduri. Parcă David Lone Eagle a 
pomenit ceva despre asta. 

- Da, exact! am spus eu. 

- Ce crezi că este această Viziune a Omenirii? 

Tocmai mă pregăteam să-i spun că nu ştiu, când 
mi-a venit o idee: 

- Este o înţelegere, ba nu, o aducere aminte despre 
modul cum îşi va atinge omenirea țelul pe care îl are de 
înfăptuit. Asta înseamnă că va trebui să ajungem pe un 
nou nivel energetic - acela al iubirii - putând astfel să 
înlăturăm polarizarea şi să punem capăt experimentelor. 

- Nu-mi dau seama cum va fi posibil acest lucru, a 
spus Curtis. 

- E vorba de schimbarea energiei care îi înconjoară 
pe cei cărora le este Frică, am spus eu, părându-mi-se 
oarecum cunoscut ceea ce auzeam. 

Ar trebui sensibilizați, determinaţi să-şi 
conştientizeze acţiunile şi să opteze pentru încetarea 
experimentelor. 

Timp de câteva momente s-a aşternut liniştea, apoi 
Curtis a spus: 


- S-ar putea să ai dreptate. Dar cum le vom 
schimba nivelul energetic? 

Nu-mi venea nimic în cap. 

- Tare-aş vrea să ştiu cât de departe pot să ducă 
aceste experimente, a mai spus el. 

- Din ce cauză se aude bâzâitul ăla? am întrebat. 

- Din cauza cuplării imperfecte a generatoarelor. 
Ăsta e un semn că lucrează încă la calibrarea instalaţiei. 
Bâzâitul este cu atât mai puternic, cu cât defazarea este 
mai mare. 

A rămas gânditor o clipă. 

- Mă întrebam pe care vortex energetic au de gând 
să se focalizeze. 

Am simţit deodată o senzație de nervozitate, care 
nu venea însă din interiorul meu, ci din afară, ca şi când 
alături de mine s-ar fi aflat o persoană neliniştită. M-am 
uitat la Curtis: părea foarte calm. Am zărit din nou, în 
spatele copacilor, conturul vag al unei forme. Se mişca 
de parcă era agitată, speriată. 

- Cred că o persoană care se află în zona vizată de 
experimente, aude acel bâzâit şi simte că aerul e 
încărcat cu un fel de electricitate statică, a spus Curtis 
absent. 

Ne-am privit şi în liniştea care se aşternuse s-a 
putut auzi un sunet slab, mai degrabă o vibrație. 

- Ai auzit? a întrebat Curtis, alarmat. 

În timp ce mă uitam la el, am simţit cum mi se 
ridică părul pe ceafa şi pe braţe. 

- Ce-o fi asta? 

Curtis şi-a privit şi el brațele, apoi s-a uitat la 
mine, înspăimântat. 

- Trebuie să plecăm de aici! a strigat el. 

Şi-a înhăţat lanterna, a sărit în picioare şi aproape 
că m-a târât spre vârful pantei. 


Apoi, brusc, a apărut un vuiet care-ţi spărgea 
timpanele - acelaşi pe care-l auzisem când eram cu Wil 
în cealaltă dimensiune - şi care a produs o undă de şoc, 
aruncându-ne la pământ. În acelaşi timp, terenul de sub 
noi a început să se zgâlțâie violent, provocând o 
crăpătură masivă la vreo douăzeci de metri mai încolo şi 
lăsând în urmă un nor de praf şi de grohotiş. 

În spatele nostru un stejar semeţ, scos din rădăcini 
de mişcarea pământului, a început să se încline şi apoi a 
căzut, făcând un zgomot asurzitor, care s-a adăugat la 
cel inițial. După alte câteva secunde, o crăpătură şi mai 
mare a apărut chiar lângă noi. Curtis, care nu avea de 
ce să se ţină, a început să alunece spre hăul care se 
căscase. M-am agăţat de un tufiş şi l-am prins pe Curtis 
de mână. O clipă am reuşit să-l ţin strâns, apoi l-am 
scăpat şi am privit neputincios cum aluneca spre buza 
prăpastiei. În acest timp crăpătura se lărgea, aruncând 
în aer o coloană de praf şi de pietre. Pământul s-a mai 
zeâlțâit o dată, apoi s-a liniştit. O creangă de sub 
copacul căzut s-a rupt zgomotos, după care tăcerea 
nopții s-a aşternut din nou. 

Am aşteptat să se aşeze praful, am dat apoi drumul 
tufişului şi m-am târât spre marginea crăpăturii. De- 
abia acum mi-am dat seama că amicul meu nu căzuse 
în prăpastie, ci era întins, cu fața în jos, pe marginea ei. 
S-a rostogolit spre mine, după care a sărit în picioare. 

- Să plecăm de-aici! a strigat el. S-ar putea repeta! 

Fără alte vorbe, am luat-o la fugă în jos, spre locul 
de campare. Curtis alerga în față, iar eu în urma lui, 
şchiopătând. Odată ajuns acolo, a înşfăcat amândouă 
corturile, smulgându-le din pământ şi le-a îndesat în 
rucsaci. Ne-am continuat apoi drumul spre sud-est, 
până când am dat de pământ neted, acoperit de copăcei 


deşi. După vreo încă opt sute de metri, epuizarea şi 
glezna mea slăbită ne-au forțat să ne oprim. 

Curtis observa terenul. 

- S-ar putea să fim şi aici în siguranţă, dar ar fi mai 
bine dacă am intra mai adânc în pădurice, a spus el. 

M-am luat după el şi am mai înaintat vreo 
cincisprezece metri în pădure. 

- Să ne punem corturile aici, a mai spus. 

În câteva minute am înălțat ambele corturi, le-am 
acoperit cu crengi şi în cele din urmă ne-am aşezat în 
fața cortului său, gâfâind şi uitându-ne unul la altul. 

- Ce crezi că s-a întâmplat? am întrebat. 

Curtis era tras la față şi s-a pornit să caute în 
rucsac bidonul cu apă. 

- S-a întâmplat exact ceea ce era de aşteptat, a 
spus. Încearcă să focalizeze generatorul pe o anumită 
zonă. 

A luat o gură de apă. 

- Trebuie să-i oprim pe oamenii ăştia să distrugă 
valea! a adăugat. 

- Dar ce zici de mirosul de fum care se simțea? 

-Nu ştiu ce să cred, a spus Curtis. Parcă dr. 
Williams ar fi fost şi el acolo. Aveam chiar impresia că 
aud ce ar fi spus în acea situație, că îi aud inflexiunea şi 
tonul vocii. 

M-am uitat în ochii lui. 

- Părerea mea e că dr. Williams chiar se afla acolo. 

Curtis mi-a întins bidonul. 

- E posibil aşa ceva? 

- Nu ştiu, dar cred că vroia să îți transmită un 
mesaj. În timpul Trecerii în Revistă a vieţii a suferit 
cumplit pentru că nu reuşise să se trezească, să- şi 
aducă aminte de ce se născuse. Era convins că şi tu 
făceai parte din acel grup de şapte despre care a 


pomenit. Chiar nu-ți aminteşti nimic despre asta? Cred 
că vroia să-ţi spună că nu-i poți opri pe oamenii ăştia 
prin violență. Trebuie găsită o altă cale, ceva legat de 
acea Viziune a Omenirii, despre care mi-a vorbit David. 

S-a uitat la mine inexpresiv. 

- Când pământul a început să se mişte - am 
continuat - şi s-a format crăpătura aceea, ştiu sigur că 
ai căzut înăuntru şi totuşi, când am ajuns acolo, te-am 
găsit pe marginea prăpastiei. 

M-a privit perplex. 

- Nu-mi dau seama ce s-a întâmplat, a spus. N-am 
avut de ce să mă ţin şi am căzut înăuntru. În timp ce mă 
prăbuşeam, am fost învăluit de o senzaţie de pace, de 
linişte şi parcă aterizasem pe o saltea moale. Eram 
înconjurat de ceva ca o lumină lăptoasă şi tot ce-mi mai 
aduc aminte este că atunci când ai ajuns tu la 
crăpătură, eu stăteam întins pe marginea ei. Crezi că dr. 
Williams a făcut asta? 

- Nu cred, am răspuns. Am trăit şi eu ieri o 
experiență similară. Era cât pe ce să fiu zdrobit de nişte 
bolovani şi, la fel ca tine, am văzut forma aceea albă. Eu 
cred că explicaţia este alta. 

Curtis s-a uitat fix la mine, apoi a mai zis ceva, dar 
nu i-am mai răspuns: adormisem. 

- Ar fi cazul să mergem la culcare, a mai spus el. 

A doua zi, când am ieşit din cort, Curtis se sculase 
deja. Dimineaţa era frumoasă, dar un văl de pâclă 
învăluia pădurea. În acea clipă, am ştiut că amicul meu 
era furios. 

- Nu pot să nu mă gândesc la ce fac oamenii ăştia, 
a spus. Şi nu se vor da bătuţi. Habar n-au ce dezastru 
au provocat acolo, pe deal. Vor face o pauză pentru 
recalibrare, apoi sunt convins că vor încerca din nou. Nu 
îi pot opri, dar trebuie să aflăm unde sunt. 


- Curtis, violența va înrăutăți lucrurile. N-ai înțeles 
asta de la dr. Williams? Ceea ce trebuie să facem este să 
descoperim cum ne putem folosi de Viziune. 

- Nu! a ţțipat, gâtuit de emoție. Am încercat asta 
până acum! 

M-am uitat la el. 

- Când? 

Era încurcat. 

- Nu ştiu. 

- Ei bine, eu cred că ştiu. 

Mi-a făcut semn să mă opresc. 

- Nici nu vreau să aud. E o nebunie. Eu sunt 
vinovat pentru toate astea. Dacă nu aş fi lucrat la acea 
tehnologie, probabil că nu s-ar fi întâmplat nimic. 

A început să-şi adune lucrurile. 

Am ezitat o clipă, apoi mi-am strâns şi eu cortul, 
gândindu-mă ce să fac mai departe. După un moment, i- 
am spus: 

- Am trimis deja după ajutoare. O cunoştinţă de-a 
mea, Maya, crede că îl poate convinge pe şerif să facă 
cercetări asupra cazului. Promite-mi că îmi laşi un 
răgaz. 

Era în genunchi lângă rucsac şi verifica un 
buzunar. 

- Nu-ţi promit nimic. Atunci când voi avea ocazia, 
voi acționa. 

- Ai cumva şi explozibil în rucsac? 

A venit spre mine. 

- i-am spus doar că nu am de gând să rănesc pe 
nimeni. 

- Dă-mi un răgaz, am repetat eu. Dacă l-aş găsi din 
nou pe Wil, atunci aş putea afla ceva despre Viziunea 
Omenirii. 


- Bine, a spus. Dacă voi putea, o să-ți dau un 
răgaz. Insă în cazul în care vor relua experimentele şi voi 
considera că sunt în criză de timp, va trebui să acţionez 
cumva. 

Pe când îmi spunea toate astea, mi-a apărut din 
nou în minte fața lui Wil, care era înconjurat de un 
verde-smarald intens. 

- E cumva prin apropiere un loc cu energie 
ridicată? am întrebat. 

Curtis a arătat spre sud. 

- Am auzit că undeva, mai sus de povârnişul de 
acolo, se află o stâncă. Ai grijă însă că intri pe o 
proprietate particulară. Nu ştiu a cui este. 

- O să merg într-acolo şi, dacă ajung unde trebuie, 
s-ar putea să-l găsesc pe Wil. 

Curtis terminase de împachetat. M-a ajutat şi pe 
mine să-mi leg echipamentul, apoi a împrăştiat frunze şi 
crengi pe locul unde fuseseră corturile. Dinspre nord-est 
se auzea zgomotul slab făcut de nişte maşini. 

- Eu o iau spre est, a spus Curtis. 

L-am însoţit cu privirea în timp ce se îndepărta, 
apoi mi-am luat rucsacul în spate şi am pornit spre sud. 
După ce am trecut de câteva dealuri mai mici, am atacat 
povârnişul abrupt pe care mi-l arătase Curtis. Ajuns la 
jumătatea drumului, am scrutat pădurea deasă, crezând 
că voi zări stânca undeva, mai sus, dar nimic, nici un 
semn. După alte câteva zeci de metri, m-am oprit din 
nou: nu se vedea încă porțiunea despădurită. Eram 
derutat, nu ştiam încotro s-o iau, aşa că m-am hotărât 
să mă aşez şi să încerc să capăt mai multă energie. 
După câteva minute mă simțeam mai bine. Am ascultat 
ciripitul păsărelelor şi orăcăitul broaştelor de copac. 
Deodată, un vultur auriu şi-a luat zborul din cuib, 
planând de-a lungul crestei, spre răsărit. 


Am ştiut că prezența păsării trebuie să însemne 
ceva, aşa că m-am hotărât s-o urmez, cum făcusem mai 
înainte cu şoimul. Încet-încet, povârnişul a început să 
devină mai pietros. Am întâlnit şi un pârâiaş ce curgea 
printre pietre; mi-am umplut bidonul şi mi-am răcorit 
fața. După încă vreo opt sute de metri, am dat de o 
pădurice de brazi şi acolo, chiar în fața mea, a apărut 
stânca aceea majestuoasă. Terase uriaşe de calcar se 
întindeau pe aproape un sfert de hectar, iar stânca avea 
o proeminenţă lată de vreo şapte metri şi înaltă de cel 
puţin doisprezece, care oferea o privelişte impresionantă 
asupra văii. Preţ de o secundă am văzut în jurul 
proeminenței o lumină de un verde-închis, ca de 
smarald. 

Am ascuns rucsacul sub un morman de frunze, 
apoi m-am aşezat pe terasa formată de proeminenţă. Pe 
măsură ce mă concentram, îmi apărea în minte 
imaginea lui Wil. Am inspirat adânc şi... am pornit. 


Cap. 6 - POVESTEA TREZIRII NOASTRE SPIRITUALE 


Când am deschis ochii, mă aflam într-un loc cu o 
lumină de un albastru intens, iar familiara de acum 
stare de bine şi de calm era şi ea prezentă. Wil se afla în 
stânga mea. 

Ca şi în celelalte dăți, m-a privit uşurat şi fericit că 
mă întorsesem. A venit mai aproape de mine şi mi-a 
şoptit: 

- O să-ți placă aici. 

- Unde ne aflăm? am întrebat. 

- Priveşte mai bine. 

- Mai întâi trebuie să stăm de vorbă. Este absolut 
necesar să dăm de urma acestor experimente şi să le 
punem capăt. Au distrus de curând o colină. Dumnezeu 
ştie ce mai urmează. 

- Şi cum vom acţiona dacă reuşim să-i găsim? a 
întrebat Wil. 

-Nu ştiu. 

-Nici eu. Povesteşte-mi ce s-a întâmplat. 

Am închis ochii, încercând să mă concentrez, după 
care i-am povestit cum mă întâlnisem din nou cu Maya, 
punând accentul pe reticenţa ei atunci când îi spusesem 
că face parte din grup. 

Wil a dat din cap, fără să zică nimic. 

După aceea i-am povestit cum l-am cunoscut pe 
Curtis, apoi despre prezenţa lui Williams în locul unde 
ne aflasem - Curtis şi cu mine - şi cum am reuşit să 
scăpăm teferi în urma experimentului. 

- Williams ţi-a vorbit? a întrebat Wil. 

- Nu. Nu a fost o comunicare mentală, aşa cum se 
întâmplă cu noi doi, dar am avut senzația că gândurile 
care ne veneau în minte ne erau induse de el. Era ca un 


fel de informaţie pe care o ştiam dinainte, din altă parte. 
Ştiu că pare straniu, dar sunt sigur că era acolo, cu noi. 

- Ce v-a transmis? 

Mi-a confirmat ceea ce văzusem aici legat de Maya 
şi anume că în afară de scopurile individuale, dezvăluite 
prin Viziunea Naşterii, există o Viziune mai 
cuprinzătoare, despre întreaga omenire şi ţelurile ei, dar 
şi despre cum pot fi atinse aceste scopuri. Se pare că 
dacă ne vom aminti Viziunea Omenirii, acest lucru va 
produce o creştere a energiei, care ne va ajuta să punem 
capăt Fricii şi... experimentelor. 

Wil a rămas tăcut. 

- Ce părere ai? l-am întrebat. 

- Părerea mea este că toate astea reprezintă 
informații în plus, aduse de cea de A Zecea Viziune. Te 
rog să mă înţelegi că îți împărtăşesc dorința de a rezolva 
cât mai repede problema experimentelor, dar nu vom 
reuşi decât dacă vom continua să explorăm acest tărâm, 
al Vieţii de Dincolo, până când vom afla despre Viziunea 
Omenirii. Trebuie să existe o cale de a ne aminti. 

Am sesizat undeva, mai departe, o mişcare. Opt 
sau zece entități au venit mai aproape de noi cu vreo 
cincisprezece metri. Dincolo de ele mai erau alte câteva 
zeci, învăluite în cunoscutul fum de culoarea 
chihlimbarului. Toate emanau parcă un sentiment de 
nostalgie, care-mi era cunoscut. 

- Ştii cine sunt aceste suflete? a întrebat Wil, 
zâmbind larg. 

M-am uitat la grup, simțind că entităţile îmi sunt 
foarte apropiate. 

Ştiam şi nu ştiam cine sunt. În timp ce mă uitam 
la ele, s-a produs între noi o legătură afectivă, dincolo de 
tot ceea ce trăisem vreodată până acum - totul mi se 
părea cunoscut. Mai fusesem în acest loc şi altădată. 


Grupul s-a mai apropiat cu încă vreo cinci metri, în 
timp ce eu mă simțeam cuprins de euforie. M-am lăsat 
bucuros în voia acestui sentiment. Nu-mi doream decât 
să fiu mângâiat de senzația aceea şi poate pentru prima 
oară eram pe deplin mulțumit. Mintea mi-a fost 
năpădită de „valuri” de cunoaştere. 

- Ţi-ai dat seama acum? a întrebat Wil încă o dată. 

M-am întors şi m-am uitat la el. 

- Este grupul meu de suflete, nu-i aşa? 

Spunând asta, am fost cuprins de un noian de 
amintiri: mă aflam în secolului al treisprezecelea, în 
curtea unei mănăstiri din Franța; în jurul meu călugări, 
râsete, o atmosferă viciată. M-am văzut apoi mergând 
singur pe un drum prin pădure. Doi bărbaţi în zdrențe, 
cu chipuri ascetice, îmi cereau ajutorul în legătură cu 
păstrarea unor învățături secrete. 

Am îndepărtat această imagine şi m-am uitat la 
Wil, cuprins de o frică stăruitoare. Ce urma să văd oare? 
Am încercat să mă concentrez şi grupul de suflete s-a 
mai apropiat cu un metru. 

- Ce se întâmplă? a întrebat Wil. Nu prea înţeleg. 

I-am descris ceea ce văzusem. 

- Continuă-ţi incursiunea, mi-a sugerat el. 

I-am văzut din nou pe asceți şi am aflat - nu ştiu 
cum - că erau membri ai unui ordin secret al 
franciscanilor -  Spiritualiştii - care fuseseră 
excomunicați după ce Papa Celestin al V-lea renunțase 
la scaunul papal. 

Papa Celestin? M-am uitat la Wil. 

- Ai reuşit să „prinzi” informația asta? Habar n-am 
avut că a existat un papă cu numele ăsta. 

- Celestin al V-lea a trăit în ultima parte a secolului 
al doisprezecelea, mi-a confirmat Wil. Ruinele din Peru, 


unde am găsit cea de A Noua Viziune, au fost 
descoperite pe la 1600 şi au primit numele lui. 

- Cine erau Spiritualiştii? 

- Nişte călugări care au crezut că izolându-se de 
lume şi contemplând natura, vor ajunge la o cunoaştere 
superioară a vieţii. Papa Celestin şi-a însuşit această 
credință, trăind chiar el o perioadă de timp într-o 
peşteră. A pierdut, desigur, scaunul papal, iar mai târziu 
toți cei care au practicat această credință au fost 
catalogați drept „enostici” şi au fost excomunicați. 

Intre timp, tot mai multe amintiri au început să 
iasă la suprafaţă: cei doi asceți mi-au cerut să-i ajut şi 
ne-am dat întâlnire - fără prea multă tragere de inimă 
din partea mea - undeva, în adâncul pădurii. Conduita 
lipsită de teamă şi sinceritatea care li se citea în ochi m- 
au făcut să-mi plec urechea la rugămințţile lor. Mi-au 
spus că era vorba despre nişte scrieri vechi, ce erau în 
pericol de a dispărea pentru totdeauna. Mai târziu, le- 
am adus pe furiş la mănăstire şi le-am citit, la lumina 
lumânării, în chilia mea, după ce am ferecat bine uşa. 

Scrierile erau copii în limba latină după cele nouă 
Viziuni, iar eu am consimţit să mai fac o copie după ele, 
folosind fiecare moment liber pentru a reproduce cu 
minuțiozitate zecile de pagini ale manuscrisului. La un 
moment dat ceea ce citeam m-a subjugat atât de mult, 
încât am căutat să-i conving pe asceţi să facă publice 
învățăturile acelea. 

Au refuzat categoric, explicându-mi că scrierile 
ajunseseră la ei traversând secolele şi că aşteptau 
vremurile când acestea vor fi înțelese aşa cum trebuie de 
către Biserică. Întrebându-i ce vroiau să spună cu 
aceste ultime cuvinte, mi-au explicat că Viziunile nu vor 
fi acceptate până când Biserica nu va reconsidera ceea 
ce ea numea dilema gnosticismului. 


Mi-am amintit - cum, nu ştiu - că gnosticii au 
apărut în perioada creştinismului timpuriu şi susțineau 
că cei care cred într-un singur Dumnezeu ar trebui nu 
numai să-l slăvească pe lisus, dar şi să se străduiască 
să-l depăşească. Ei căutau să descrie această emulațţie 
în termeni filozofici, ca pe o metodă ce trebuia 
practicată. Când Biserica şi-a formulat canoanele, 
gnosticii au fost consideraţi nişte eretici irecuperabili, 
care refuzau să-şi întoarcă fața către Dumnezeu. 
Biserica acelor timpuri a ajuns la concluzia că pentru a 
deveni un adevărat credincios, trebuia să renunţi să 
înţelegi şi să analizezi lucrurile. Era de ajuns să te 
mulțumeşti cu revelarea divinității şi să te supui voinţei 
lui Dumnezeu, nefiind nevoie să-i cunoşti planurile. 

Acuzându-i de  tiranie pe slujitorii Bisericii, 
enosticii au argumentat că dorința lor de a înțelege 
lucrurile, precum şi metodele pe care le foloseau, slujeau 
acestei cerinţe de „a te lăsa în voia Domnului” impusă de 
Biserică, chiar mai mult decât predicile rostite de preoți. 

Gnosticii au pierdut în această confruntare, fiind 
îndepărtați din funcțiile bisericeşti şi din scrierile vremii. 
Conceptele lor s-au pierdut printre credinţele diverselor 
secte şi ordine. Totuşi, dilema continua să existe. Atâta 
timp cât Biserica va continua să pună piedici 
transformării spirituale - urmare a legăturii cu 
divinitatea - atâta timp cât va continua să-i persecute pe 
cei care vorbeau deschis despre această experienţă - 
trezirea spirituală - „împărăția din noi” va rămâne doar 
un concept teoretic al dogmei bisericeşti, iar Viziunile 
vor fi distruse, ori de câte ori vor răzbate la lumină. 

Atunci, în secolul al treisprezecelea, i-am ascultat 
cu interes pe asceţi, fără să scot un cuvânt, însă în sinea 
mea nu le dădeam dreptate. Eram convins că Ordinul 
Benedictinilor- din care făceam şi eu parte - ar fi fost 


interesat de aceste scrieri, în special unii dintre călugări. 
Mai târziu, fără să le spun, i-am arătat o copie unui 
prieten, care era sfătuitorul cardinalului Nicholas în 
ținutul nostru. Reacţia n-a întârziat să apară. Mi s-a 
transmis că Nicholas era plecat din ţară, dar mi s-a 
cerut să nu mai vorbesc cu nimeni despre acel subiect şi 
să mă duc neîntârziat la Neapole, pentru a raporta 
superiorilor despre descoperirea mea. Am intrat în 
panică şi am împrăştiat imediat copii ale manuscrisului 
peste tot unde am considerat că este posibil, în speranța 
că voi obține sprijinul unora dintre fraţi, care s-ar fi 
putut arăta interesați de subiect. 

Pentru a-mi întârzia plecarea, am inventat că m-am 
accidentat la gleznă şi am scris nenumărate epistole, în 
care îmi explicam indisponibilitatea. Am amânat 
călătoria luni de zile, timp în care am făcut în chilia mea 
copii după manuscris. În cele din urmă, într-o noapte cu 
lună nouă, uşa chiliei a fost doborâtă la pământ de 
soldați. M-au bătut crunt, apoi m-au legat la ochi şi m- 
au dus în castelul unui nobil din partea locului, unde 
am fost pus în obezi. Am zăcut acolo câteva zile, înainte 
de a fi decapitat. 

Amintirea acestei morți mi-a produs un şoc, 
aducându-mi din nou teama în suflet şi provocând o 
durere puternică în glezna rănită. Grupul de suflete s-a 
mai apropiat puţin, până când am reuşit să mă 
concentrez din nou. 

Rămăsesem totuşi un pic derutat. Am clătinat din 
cap atunci când Wil mi-a spus că văzuse întreaga scenă. 

- Presupun că aşa au început problemele mele cu 
glezna, am spus. 

- Da, mi-a răspuns Wil. 

I-am căutat privirea. 


- Dar ce spui despre celelalte informaţii care ne-au 
fost transmise? Ai înțeles în ce constă dilema 
gnosticismului? 

A dat din cap, uitându-se drept în ochii mei. 

- De ce a vrut Biserica să creeze această dilemă? l- 
am mai întrebat. 

- Fiindcă la început i-a fost frică să spună că lisus 
a adus un model de viaţă, la care fiecare dintre noi poate 
să aspire, deşi lucrul ăsta este arătat foarte limpede în 
Scripturi. Oamenii Bisericii s-au temut că acest punct 
de vedere îi va face pe supuşii lor mai puternici, aşa că 
au generat o contradicţie. Pe de o parte, Biserica le cerea 
credincioşilor să caute acea împărăție mistică a lui 
Dumnezeu înlăuntrul lor, să ghicească voința Domnului 
şi să se lase învăluiți de Duhul Sfânt. Pe de altă parte 
însă, condamna orice discuţie referitoare la modul în 
care cineva ar fi putut să ajungă în acest stadiu, 
considerând-o blasfemie şi recurgând adesea la crime 
fățişe pentru a-şi menţine puterea. 

- Înseamnă că a fost o prostie din partea mea, 
atunci când am încercat să fac cunoscute Viziunile. 

-Nu aş numi-o aşa. l-aş spune mai degrabă o 
atitudine lipsită de diplomaţie, a zis Wil gânditor. Ai fost 
ucis pentru că ai forțat înțelegerea lucrurilor înainte de 
vreme. 

M-am uitat o clipă în ochii lui Wil, apoi m-am 
întors la ceea ce îmi transmitea grupul. De data asta mă 
aflam în secolul al nouăsprezecelea, în timpul unui 
război; mă duceam la o întâlnire a căpeteniilor din vale, 
ținând de dârlogi un cal de povară. Ca om al muntelui şi 
vânător eram prieten atât cu indienii, cât şi cu coloniştii. 
Aproape toți indienii se declaraseră în favoarea 
războiului, însă o parte din ei erau de acord cu Maya şi 
pledau pentru pace. Eu îi ascultam în tăcere, apoi în 


imaginea din fața mea am văzut cum mai toate 
căpeteniile părăseau adunarea. 

Maya a venit spre mine. 

- Presupun că şi tu vrei să pleci. 

Am dat din cap în semn că da, explicându-i că 
dacă aceşti şefi de trib nu reuşiseră să-i înțeleagă 
punctul de vedere, eu cu atât mai puțin îl înțelegeam. S- 
a uitat la mine, crezând că glumesc, apoi şi-a îndreptat 
atenția către altcineva: era Charlene! Mi-am amintit 
dintr-o dată că într-adevăr şi ea fusese acolo. Era o 
femeie indiană, cu puteri miraculoase, pe care unele 
căpetenii prezente acolo, invidioase, nu prea o băgau în 
seamă, tocmai pentru că era femeie. Părea că ştie un 
secret foarte important, transmis de strămoşii ei, însă 
nimeni nu vroia să o asculte. 

Dorința mea ar fi fost să rămân, să o ajut pe Maya 
şi să-i arăt Charlenei ce atitudine aveam față de ea, însă 
în cele din urmă am plecat şi eu de acolo. Probabil 
greşeala pe care o făcusem în secolul al treisprezecelea 
se afla undeva, în subconştient, iar acum nu vroiam 
decât să fug cât mai departe şi să evit să-mi asum vreo 
responsabilitate. Cursul vieţii mele era bine stabilit: 
puneam capcane pentru a lua blana animalelor şi nu 
aveam de gând să-mi frâng gâtul pentru nimeni. Poate 
că data viitoare voi face lucrurile mai bine. 

Data viitoare? Imaginile s-au derulat înainte şi m- 
am văzut undeva sus, privind spre Pământ şi 
contemplându-mi actuala încarnare. Era Viziunea 
Naşterii şi mi-am dat seama că aveam posibilitatea de a- 
mi depăşi ezitarea şi de a nu mai rămâne pasiv, de a lua 
poziție în fața situațiilor întâlnite. Am văzut cum aş fi 
putut să folosesc la maximum potențialul familiei în care 
urma să mă nasc, învățând de la mama să apreciez 
spiritualitatea, iar de la tata să fiu integru şi să mă 


bucur de viață. Bunicul urma să-mi dezvăluie - 
frumusețea naturii, iar unchiul şi mătuşa m-ar fi învăţat 
să fiu disciplinat şi să-mi respect îndatoririle financiare 
față de Biserică. 

Plasarea într-o familie cu caractere atât de 
puternice va grăbi trezirea mea spirituală. La început, 
personalitatea lor bine conturată şi aşteptările mari pe 
care le aveau de la mine mă vor speria, facându-mă să 
bat în retragere, să mă ascund. Mai târziu însă, voi 
încerca să înving această teamă şi să văd partea bună a 
lucrurilor. În felul ăsta voi putea să-mi urmez drumul 
fără nici un fel de rezerve. 

Toate acestea puteau constitui o pregătire perfectă 
pentru ceea ce ar fi urmat, adică pornirea în căutarea 
detaliilor legate de spiritualitate, pe care le întâlnisem în 
Viziuni cu secole în urmă. Aş fi putut explora descrierea 
din punct de vedere psihologic a Mişcării pentru 
Potenţialul Omenirii, înțelepciunea Orientului, apoi i-aş 
fi cunoscut pe misticii Occidentului, pentru ca în cele 
din urmă să revin la Viziuni, exact în momentul în care 
acestea ieşeau din nou la lumină, pentru a aduce, în 
sfârşit, o trezire în masă. Voi continua apoi cercetările, 
încercând să înțeleg cum au schimbat Viziunile cultura 
omenirii şi cum voi ajunge să fac parte din grupul văzut 
de Williams. 

M-am uitat la Wil. 

- Ce s-a întâmplat? m-a întrebat el. 

- Nici la mine lucrurile nu s-au petrecut ca în 
varianta ideală. Am senzația că am ratat perioada 
pregătitoare din viața mea. Nici măcar n-am reuşit să 
trec peste reținerile pe care le am. Sunt atâtea cărți pe 
care nu le-am citit şi au existat atâția oameni care ar fi 
putut să-mi transmită un mesaj, dar pe care nu i-am 


luat în seamă. Uitându-mă în urmă, am senzaţia că am 
ratat toate ocaziile. 

Pe Wil era gata să-l pufnească râsul. 

- Nici unul dintre noi nu îşi poate urma întocmai 
Viziunea Naşterii. 

S-a oprit, uitându-se lung la mine. 

- Îţi dai seama ce ţi se întâmplă în acest moment? 
Ţi-ai amintit cum ar fi trebuit să se desfăşoare viața ta 
în versiunea ideală, inițială, şi făcând comparaţie cu 
realitatea te simți copleşit de regrete, exact aşa cum a 
fost Williams după ce a murit şi a putut vedea câte 
ocazii a irosit. Spre deosebire de el însă, tu ai trăit acum 
Trecerea în Revistă a vieţii, şi nu după moarte. 

Nu înţelegeam prea bine ce vroia să spună. 

- Nu-ţi dai seama? Asta trebuie că este o parte 
cheie a celei de A Zecea Viziuni. Înţelegând pe deplin cea 
de A Şasea Viziune, putem analiza când ne-am abătut 
de la drumul nostru sau când nu am profitat de ocaziile 
ivite şi în acest fel vom putea găsi imediat un drum mult 
mai apropiat de cel ce ne-a fost menit. Cu alte cuvinte, zi 
de zi punem bazele unui proces de conştientizare. 
Înainte, pentru a face o trecere în revistă a vieţii, trebuia 
să păşim pragul morţii; acum însă, ne putem trezi mult 
mai repede şi putem face ca moartea să devină un 
concept perimat, aşa cum ne este arătat în cea de A 
Noua Viziune. 

În sfârşit, înţelesesem. 

- Aşadar, asta este misiunea oamenilor atunci când 
vin pe Pământ: să-şi amintească şi, cu timpul, să se 
„trezească”. 

- Exact. Am devenit în sfârşit conştienţi de un 
proces ce a rămas ascuns în subconştientul nostru încă 
de la începuturile omenirii. Încă de atunci oamenii îşi 
vedeau Viziunea Naşterii, pentru ca apoi, după naşterea 


în dimensiunea pământeană, această Viziune să rămână 
undeva, în subconştient, sub forma unor vagi intuiţii. În 
zorii istoriei omenirii, distanța dintre ceea ce trebuia să 
facem şi ceea ce realizam de fapt era foarte mare. Cu 
trecerea timpului însă, această distanță s-a micşorat, iar 
acum suntem pe punctul de a ne aminti totul. 

În acel moment, am fost atras din nou de 
informațiile pe care mi le oferea grupul. Cunoaşterea 
mea părea să atingă un nou nivel şi am avut 
confirmarea a tot ceea ce-mi spusese Wil. În sfârşit, 
puteam vedea acum istoria nu doar ca pe o luptă 
sângeroasă a animalului care se cheamă „om” - al cărui 
egoism l-a determinat să vrea să domine natura şi să 
iasă din junglă pentru a crea o civilizație complexă - ci, 
mai degrabă, ca pe un proces spiritual, ca pe un efort 
sistematic, extraordinar, al unor suflete, care, generație 
după generație, viață după viață, s-au luptat din greu 
de-a lungul mileniilor pentru un singur scop: să-şi 
amintească ceea ce ştiau deja din Viața de Dincolo şi să 
aducă această cunoaştere pe Pământ. 

O hologramă imensă a apărut deasupra mea şi am 
putut percepe, dintr-o singură privire, îndelungata 
poveste a istoriei omenirii. Fără să fiu prevenit, m-am 
trezit învăluit de ea, scenele derulându-se cu 
repeziciune, în timp ce eu retrăiam fiecare moment, ca şi 
cum m-aş fi aflat într-adevăr acolo. 

Deodată, am asistat la începuturile trezirii noastre. 
Eram undeva în Africa, pe o câmpie întinsă, bătută de 
vânt. O mişcare mi-a atras atenția: un grup de oameni, 
care culegea nişte boabe. Am realizat dintr-o dată 
caracteristicile acelei perioade: oamenii erau intim legați 
de ritmurile şi de semnele naturii, predominând 
instinctele. Viaţa de fiecare zi se consuma în căutarea 
hranei şi se desfăşură într-un grup restrâns, o familie. 


Organizarea se făcea pe principiul puterii fizice, în 
ordine descrescătoare, şi fiecare îşi accepta locul lui în 
această ierarhie, la fel cum accepta tragediile şi 
vicisitudinile vieții: fără să cugete asupra lor. 

S-au scurs apoi mii de ani, timp în care au trăit şi 
s-au perindat nenumărate generații. După aceasta, au 
început să apară indivizi nemulțumiți de ceea ce le 
oferea viața. Când le-a murit copilul în brațe, s-au 
întrebat „de ce?” şi „cum ar putea evita pe viitor ceva 
asemănător?” Aceşti oameni au fost primii care au avut 
conştiinţă de sine, întrebându-se de ce se aflau acolo şi 
de ce erau în viață. Ei au fost în stare să înlăture rutina, 
răspunsurile mecanice şi să sesizeze adevăratul scop al 
existenței. Viaţa lor se desfăşura după ciclurile lunare şi 
solare, după anotimpurile care se perindau continuu, 
dar, văzând că tot ce este viu moare, şi-au dat seama că 
şi zilele lor se vor sfârşi. Care era atunci sensul? 

Privindu-i mai atent pe aceşti oameni care 
începuseră să-şi pună întrebări, am realizat că le 
puteam percepe Viziunea Naşterii: scopul lor precis în 
dimensiunea pământeană era acela de a iniția 
conştientizarea laturii existențiale a oamenilor. Ştiam că 
acest scop se inspira dintr-o viziune mai cuprinzătoare, 
Viziunea Omenirii. Ei au devenit conştienţi înainte de a 
se naşte că omenirea pornise într-o lungă călătorie, pe 
care o puteau vedea deja. Mai ştiau şi că drumul va fi 
anevoios, că se vor perinda multe generaţii până când 
omenirea se va trezi şi îşi va înfăptui destinul, lăsând în 
urmă liniştea şi pacea pe care ți le dau lipsa de 
cunoaştere. Dar odată cu bucuria şi eliberarea pe care ni 
le dăruia cunoaşterea faptului că existăm, au apărut 
teama şi incertitudinea, pentru că nu ştiam de ce 
existăm. 


Puteam vedea acum că istoria omenirii se va 
desfăşura în jurul acestui conflict. Pe de o parte existau 
intuițiile şi imaginile mentale despre îndeplinirea unor 
țeluri, despre progresul culturii, pe care numai noi, ca 
indivizi, le-am fi putut obţine, dacă am fi acționat cu 
înțelepciune şi curaj. Toate acestea ne vor da forța să 
învingem teama, să ne amintim că oricât de nesigură ar 
părea viaţa, nu suntem singuri, că existența noastră avea 
un scop, un sens. 

Pe de altă parte însă, vom ceda adesea impulsului 
de a ne pune la adăpost față de acest sentiment de 
Frică, rătăcind astfel drumul, pierzând din vedere 
obiectivele, căzând pradă neliniştii şi abandonând totul. 
Vom fi conduşi de Frică, de dorinţa de a fi în siguranţă, 
ne vom lupta pentru a ne păstra pozițiile câştigate, vom 
fura energie unul de la celălalt şi vom opune mereu 
rezistență schimbărilor şi progresului, vom respinge tot 
ceea ce este nou. 

Trezirea omenirii a continuat peste milenii. Cu 
timpul, oamenii - urmând o tendință naturală - au 
început să se adune în grupuri tot mai mari, iar 
organizarea socială a devenit tot mai complexă. Această 
tendință era urmarea unor vagi intuiții - cunoscute pe 
deplin în Viaţa de Dincolo - că destinul oamenilor pe 
Pământ era acela de a se aduna laolaltă. Urmând 
această intuiție, ne-am dat seama că va trebui să 
renunțăm la viața nomadă, de vânători, şi să începem să 
cultivăm pământul, respectând nişte reguli bine 
stabilite. De asemenea, am fi putut domestici animalele 
din jur, asigurându-ne proteinele necesare. Odată ce 
aceste imagini din Viziunea Omenirii s-au întipărit în 
subconştientul nostru, am început să întrezărim o 
schimbare, ce urma să fie una dintre cele mai dramatice 


din istoria umanităţii: saltul înainte de la viața nomadă 
la aşezările de oameni care cultivau pământul. 

Pe măsură ce comunitățile de cultivatori s-au 
mărit, surplusul de hrană era cedat contra altor 
produse, apărând astfel prima grupare pe meserii: pe de 
o parte existau păstorii, iar pe de altă parte negustorii, 
prelucrătorii de metale şi soldații. Ca urmare, au apărut 
rapid diverse forme de scris, dar şi socotitul. Însă 
vitregiile naturii şi provocările vieții au făcut ca trezirea 
noastră să întârzie, iar întrebarea nerostită „de ce 
existăm?” continua să persiste. Ca şi mai înainte, am 
putut vedea Viziunea Naşterii unor oameni care au 
încercat să înțeleagă realitatea lumii spirituale. Aceştia 
au apărut pe Pământ pentru a-i face pe semenii lor 
conştienţi de prezența divinității, însă primele lor intuiții 
legate de asta au fost neclare, vagi, îmbrăcând formele 
politeismului. Oamenii au început să ia act de o mulțime 
de zei cruzi şi cu pretenţii, care se aflau în afara ființei 
lor: zei ai anotimpurilor, ai vremii şi ai recoltelor. 
Nesiguranţa în care trăiam ne-a făcut să credem că 
pentru a-i îmbuna pe zei trebuia să le închinăm tot felul 
de ritualuri şi să le aducem sacrificii. 

După mii de ani, comunitățile umane au continuat 
să se mărească, dând naştere civilizaţiilor din 
Mesopotamia, Egipt, Valea Indului, Creta, Nordul 
Chinei, fiecare având propriii zei. Dar aceştia nu reuşeau 
să le dea oamenilor mai multă siguranță, să le 
îndepărteze neliniştea. Am văzut apoi multe generaţii de 
suflete care au venit pe Pământ pentru a transmite că 
oamenii vor putea progresa numai împărtăşindu-şi unii 
altora ceea ce ştiau şi făcând schimb de idei. Odată 
ajunşi însă în dimensiunea fizică, aceşti indivizi cedau în 
fața Fricii şi intuiţia inițială se transforma într-o nevoie 


inconştientă de a cuceri şi a domina, de a se impune 
prin forță. 

A început astfel marea eră a imperiilor şi a 
tiranilor. Conducătorii s-au succedat, folosindu-se de 
puterea popoarelor lor pentru a cuceri cât mai multe 
teritorii şi pentru a impune acolo propria cultură şi 
civilizație. Dar pe tot parcursul acestei perioade tiranii 
au fost la rândul lor cuceriţi şi obligați să suporte jugul 
altora, mai puternici. Timp de mii de ani diverse imperii 
şi-au disputat poziția efemeră de cuceritori ai lumii, şi- 
au făcut cunoscute ideile, au reuşit să ajungă la o 
înflorire economică şi să-şi îmbunătăţească tehnica de 
război. Toate acestea însă doar pentru a fi detronați mai 
târziu de o civilizație mai puternică. Astfel, chiar dacă 
schimbarea a fost lentă, noul a luat locul vechiului. 

Aveam acum în fața ochilor tot acest proces 
sângeros. Totuşi, adevăruri-cheie au reuşit să răzbată 
dinspre dimensiunea Vieții de Dincolo. Unul dintre cele 
mai importante - cel referitor la o nouă etică a relațiilor 
interumane - este cel mai bine exprimat de filozofia 
Greciei antice, într-o clipă, am perceput Viziunea 
Naşterii a sute de persoane din Grecia acelor timpuri, 
fiecare dintre ele sperând că îşi va aminti această viziune 
a vremii lor. 

Ele văzuseră cum timp de generații oamenii s-au 
pierdut în dispute inutile, văzuseră nedreptăţile şi 
violența, pe care omenirea le îndreptase împotriva ei 
înseşi şi şi-au dat seama că oamenii puteau să se ridice 
deasupra acestui obicei de a-i cuceri pe alţii, instaurând 
un nou sistem, în care indivizii să facă schimburi de idei 
şi să le dezbată, un sistem care să apere dreptul absolut 
al fiecăruia de a avea păreri proprii, fără a şi le impune 
cu forța. Acest sistem funcționa în Viaţa de Dincolo. 


Noile relații interumane au început să apară şi pe 
Pământ, numindu-se în cele din urmă democrație. 

Schimburile de idei au degenerat însă adesea într-o 
luptă pentru supremație, dar de astă dată - pentru 
prima oară în istoria omenirii - disputa a rămas la nivel 
verbal. 

În acelaşi timp, o altă concepţie crucială - menită 
să transforme total înțelegerea realității spirituale - a ieşit 
la lumină prin istorisirile scrise ale unui mic trib din 
Orientul Mijlociu (Este vorba despre secta esenienilor şi 
despre Manuscrisele de la Marca Moartă (Qumran) (n. 
trad.)). Şi de această dată am asistat la Viziunea Naşterii 
multor susținători ai acestei concepţii. Persoanele 
respective - evrei de origine - au aflat înainte de a se 
naşte că deşi omenirea intuise în mod corect existența 
unui izvor divin, totuşi imaginea pe care o aveam noi 
despre acest izvor era distorsionată. Credința în mai 
mulți zei nu era decât un fragment dintr-un tablou mult 
mai cuprinzător. Acei indivizi şi-au dat seama că 
Dumnezeu era unic, însă în viziunea lor El rămânea încă 
amenințător, emitea pretenții, menținea patriarhatul” şi 
exista tot în afara noastră. Totuşi, pentru prima dată în 
istorie, se dovedea a fi simţitor la necazurile oamenilor şi 
era unicul creator al omenirii. 

Am văzut apoi cum această intuiție referitoare la 
un singur izvor divin s-a răspândit în toate culturile 
lumii. În China şi India - care au deţinut supremaţia în 
privința tehnologiilor, comerțului şi a dezvoltării sociale - 
hinduismul, buddhismul şi alte religii ale Orientului i-au 
făcut pe oameni să acorde mai multă atenție 
contemplării, meditațţiei. 

Cei care au dat naştere acestor religii au intuit că 
Dumnezeu era mai mult decât un personaj. El 
reprezenta o forță, era Conştiinţă, şi putea fi găsit prin 


atingerea a ceea ce ei au numit „iluminare”. Religiile 
Orientului au considerat că decât să încercăm să-i 
facem pe plac lui 

Dumnezeu supunându-ne unor reguli şi ritualuri, 
mai bine încercăm să îl căutăm înlăuntrul nostru. Acest 
punct de vedere a reprezentat o schimbare a conştiinţei, 
o deschidere spre armonia şi protecţia ce ne sunt oferite 
în permanenţă. 

Mi-a apărut apoi în fața ochilor Marea Galileii şi am 
putut vedea cum şi aici imaginea unui Dumnezeu 
patriarhal şi critic s-a transformat cu timpul, ca şi în 
Orient. Acum se susținea părerea că Dumnezeu se află 
în noi, că împărăţia Lui poate fi găsită în interiorul 
nostru. Am privit cum s-a întrupat în dimensiunea 
pământeană o entitate care şi-a amintit în totalitate 
Viziunea Naşterii. 

Ştia că se află aici pentru a aduce lumii o nouă 
energie, o nouă cultură, bazată pe iubire. Mesajul lui era 
următorul: Dumnezeul unic era un duh sfânt, o energie 
divină; existența lui putea fi simțită şi dovedită prin 
cunoaştere. Trezirea spirituală însemna mai mult decât 
ritualuri, sacrificii şi rugăciuni în locuri publice. Ea 
implica o pocăință profundă, o schimbare a mentalităţii, 
care avea la bază suprimarea viciilor dictate de ego şi 
renunțarea, în sensul transcendental al cuvântului. Am 
fi putut culege astfel roadele adevăratei vieți spirituale. 

Acest mesaj a început să se răspândească în timpul 
unuia dintre cele mai puternice imperii - Imperiul 
Roman - fiind îmbrăţişată o nouă religie, care predica 
despre existenţa unui singur Dumnezeu, ce poate fi găsit 
înlăuntrul nostru. Noua religie a cuprins aproape toată 
Europa. Mai târziu, când au năvălit barbarii din nord şi 
imperiul a început să se dezmembreze, religia creştină a 


continuat să supraviețuiască şi în timpul noii organizări 
sociale, cea feudală. 

În acest moment al istoriei, îşi fac din nou apariţia 
enosticii, care au cerut Bisericii să pună accent pe 
transformarea interioară a omului, luând ca exemplu 
viața lui lisus. Oamenii Bisericii cu căzut din nou pradă 
Fricii, temându-se că vor pierde controlul asupra 
situației şi au continuat să-şi construiască dogma 
bazându-se pe puternica ierarhie bisericească şi 
erijându-se în mediatori între divinitate şi mulțime. 
Toate scrierile care aveau legătură cu gnosticismul au 
fost considerate blasfemii, fiind eliminate din Biblie. 

Chiar dacă au existat indivizi care au încercat să 
facă noua religie mai cuprinzătoare şi s-o 
„democratizeze”, eforturile de a iniția o nouă cultură au 
fost zadarnice, pentru că teama oamenilor era mare şi în 
cele din urmă totul a fost folosit pentru a controla şi a 
domina. 

În acest moment a apărut din nou Ordinul 
Franciscanilor, care a încercat să impună respectul 
pentru natură şi căutarea divinului în lumea din noi. 
Aceşti indivizi veniseră în dimensiunea pământeană 
intuind că trebuia rezolvat conflictul cu gnosticii, dar 
fiind în acelaşi timp hotărâți să apere vechile 
manuscrise, care rezistaseră veacurilor. Personal, am 
avut şi acum o tentativă prea timpurie de a face publice 
acele scrieri - prefacându-mă din nou că sunt bolnav - 
dar, ca şi altădată, am părăsit această lume înainte de 
vreme. 

Cu toate acestea, o nouă eră se deschisese. Puterea 
Bisericii a început să fie concurată de o altă formă de 
organizare socială: statul naţional. Pe măsură ce 
oamenii au căpătat conştiinţă de sine, era marilor 
imperii s-a apropiat de sfârşit. Noile generaţii au fost 


capabile să intuiască faptul că oamenii trebuie să se 
unească şi au promovat conceptul de „conştiinţă de 
neam”, care-i unea într-un teritoriu suveran pe toți cei 
ce vorbeau aceeaşi limbă. Aceste state continuau să fie 
organizate pe principiul autocrației (autocrație - formă dc 
guvernare în care întreaga putere a statului c concentrată 
în mâna unei singure persoane (n. ed.)) - conducătorii lor 
pretinzând că deţin puterea prin drept divin - însă o 
nouă civilizație începea să se dezvolte: se stabileau 
granițele, monedele naţionale ale fiecărui stat şi 
drumurile comerciale. 

În cele din urmă, odată cu răspândirea belşugului 
şi a ştiinţei de carte, în Europa a început Epoca 
Renaşterii. Aveam acum în față Viziunea Naşterii multor 
indivizi care au trăit în acele timpuri. Ştiau că destinul 
lor era să dezvolte şi să întărească democraţia şi au venit 
pe Pământ cu dorinţa de a-l înfăptui. Scrierile greceşti şi 
romane care fuseseră descoperite le-au stimulat 
aducerea aminte. A apărut primul parlament democratic 
şi au început să se audă glasuri care cereau să se pună 
capăt domniei regilor şi dominației sângeroase a Bisericii 
asupra vieţii sociale şi spirituale. S-a produs apoi 
Reforma Protestantă, în urma căreia credincioşii au avut 
acces la Scripturi, putând comunica direct cu 
Dumnezeu, fără să mai fie nevoie de intermediari. 

În acelaşi timp, indivizi în căutarea libertăţii şi a 
unor posibilități mai mari, au ajuns pe continentul 
american, un pământ întins, aşezat simbolic între 
cultura Orientului şi cea a Occidentului. Viziunea 
Naşterii acestor europeni mi-a arătat că ei ştiau că acele 
pământuri erau deja locuite, fuseseră conştienţi de 
faptul că nu puteau iniția o comunicare şi nici 
imigrarea, decât dacă erau acceptaţi. În adâncul 
sufletului, aceşti oameni au ştiut că băştinaşii ar fi 


putut constitui piatra de temelie, un nou început pentru 
o Europă care pierduse în scurt timp legătura sacră cu 
natura şi care se îndrepta spre o laicizare periculoasă. 
Cultura indienilor americani, chiar dacă nu era perfectă, 
oferea un nou model, cu ajutorul căruia europenii şi-ar 
fi putut recâştiga identitatea. 

Cu toate astea, Frica şi-a spus încă o dată 
cuvântul. În dorinţa lor de libertate, nu au mai avut alte 
intuiții în afara celor legate de modul în care puteau să 
ajungă pe aceste meleaguri, aducând odată cu ei şi 
nevoia de a domina, de a cuceri şi de a căuta doar 
propria siguranţă. Importantele învățături ale indigenilor 
s-au pierdut din cauza nerăbdării cu care au fost 
exploatate resursele naturale ale acestor terenuri 
întinse. 

Între timp, în Europa Renaşterea îşi urma cursul şi 
vedeam acum posibilitățile imense pe care le oferea A 
Doua Viziune. Rolul Bisericii de a defini realitatea s-a 
diminuat, iar europenii s-au trezit la o nouă viaţă. 
Datorită curajului a numeroşi indivizi - inspirați cu toţii 
de ceea ce îşi amintiseră - ştiinţa a început să fie folosită 
pentru a cerceta şi a înțelege lumea în care trăiam. 
Metoda ştiinţifică - cercetarea unor fenomene naturale, 
ajungerea la nişte concluzii şi comunicarea acestora - a 
contribuit la punerea bazelor unui consens. În acest fel, 
omenirea ar fi putut să-şi înțeleagă rostul ei pe planetă 
şi să-şi descopere originea spirituală. 

Oamenii Bisericii însă, cuprinşi de Frică, au 
încercat să defăimeze această nouă ştiinţă. Pentru că 
existau forțe politice de ambele părți, s-a ajuns la un 
compromis: oamenii de ştiinţă erau liberi să cerceteze 
lumea materială, însă - la cererea Bisericii, care avea 
încă suficientă influenţă - trebuiau să respecte dogmele 
bisericeşti.  Trăirile interioare - iubirea, intuiţiile, 


coincidențele, relaţiile interpersonale şi chiar visurile - 
nu au constituit obiectul noii ştiinţe. 

În ciuda acestor restricții, oamenii de ştiinţă au 
început să facă cercetări minuțioase şi să descrie modul 
cum e alcătuită şi cum funcționează lumea materială, 
furnizând informații importante despre felul în care 
putea fi stimulat comerțul şi utilizate resursele naturale. 
A crescut securitatea economică a individului şi, cu 
timpul, nu am mai fost interesați de misterul vieții, nu 
ne-am mai pus întrebări despre sensul acesteia. Ne-am 
mulțumit că existam şi am considerat că este suficient 
să ne propunem construirea unei lumi mai bune şi mai 
sigure pentru noi şi urmaşii noştri. Cu timpul, am 
aderat la modul de gândire general, care nu lua în 
seamă realitatea morții şi care a creat iluzia că lumea 
fusese explicată, că nu avea nimic neobişnuit şi că era 
lipsită de orice mister. 

În felul ăsta, intuiţia de mare forță pe care o 
avusese omenirea în legătură cu un izvor divin a trecut 
pe un plan secund. În această lume materialistă, 
divinitatea era percepută ca un fel de Dumnezeu deist 
(deism - credință în existența lui Dumnezeu, fără a 
recunoaşte însă revelațiile (n. ed), un Dumnezeu care a 
creat Universul şi care apoi s-a retras, lăsându-l să 
funcționeze precum un mecanism, totul petrecându-se 
la întâmplare. 

Viziunea Naşterii unor indivizi din acea perioadă 
mi-a arătat că aceştia ştiau că dezvoltarea tehnologiilor 
şi a producției industriale erau importante, pentru că ar 
fi putut apărea astfel tehnologii nepoluante, care să-l 
slujească pe om şi care să elibereze omenirea. 
Născându-se însă în acea perioadă, nu şi-au mai adus 
aminte decât că trebuie să construiască, să producă şi 
să muncească, având însă grijă să mențină democrația. 


Nicăieri în lume nu s-a manifestat atât de puternic 
această intuiție ca la crearea Statelor Unite, unde a 
apărut o constituție democratică şi un sistem financiar 
bine pus la punct. America a fost construită având la 
bază schimbul de idei, acesta fiind de fapt o 
caracteristică a viitorului. Indigenii americani şi africani, 
precum şi alții, pe spatele cărora a fost inițiat acest 
experiment, îşi strigau însă nemulțumirea, cerând şi ei 
un loc în această lume a albilor. 

În secolul al nouăsprezecelea ne-am aflat foarte 
aproape de cea de a doua mare transformare culturală, 
bazată pe descoperirea unor noi surse de energie: 
petrolul, aburul şi electricitatea. S-a produs o explozie a 
tehnicii, care a provocat o creştere economică 
nemaiîntâlnită, piața fiind invadată de o mulțime de 
produse. Au avut loc migrări masive de la sat la oraş, 
oamenii renunțând la viața de până atunci în favoarea 
noului. Începea revoluția industrială. 

În perioada aceea mulți credeau că pentru a 
eficientiza comerțul mondial se impunea un capitalism 
clădit pe baze democratice, eliberat de normele 
guvernamentale. Majoritatea celor născuţi în acea 
perioadă a venit în dimensiunea fizică având speranţa de 
a perfecționa capitalismul. Din păcate, Frica i-a 
împiedicat şi de această dată şi tot ce au mai putut intui 
a fost să-şi asigure securitatea personală, să exploateze 
munca altora, să-şi mărească profiturile, pentru aceasta 
ajungând adesea la înțelegeri secrete cu concurenţa şi 
cu guvernul. Ne aflăm în epoca jafului comis de marii 
magnați, a operaţiunilor bancare secrete şi a 
cartelurilor. 

La începutul secolului al douăzecilea, ca urmare a 
abuzurilor acestui capitalism scăpat de sub control, au 
apărut încă două variante de sisteme economice. Lucrul 


ăsta s-a întâmplat mai întâi în Anglia, unde doi bărbați 
au publicat un Manifest (Este vorba despre Manifestul 
Partidului Comunist, al lui Karl Marx şi Friederich 
Engels)), în care era descris un sistem economic utopic, 
condus de proletariat. Se preconiza aici ca resursele 
existente să fie împărțite fiecăruia după nevoi, eliminând 
lăcomia sau competiția. 

Condiţiile foarte grele de muncă de atunci au făcut 
ca această teorie să aibă mulți susținători. Mi-am dat 
repede seama că Manifestul - conceput în termeni 
materialişti - a abătut omenirea de la drumul pe care îl 
avea de urmat. Când mi-a apărut în fața ochilor 
Viziunea Naşterii celor doi, am realizat că aceştia 
intuiseră faptul că omenirea ar fi putut împlini această 
utopie. Din nefericire însă, ei nu şi-au mai amintit că 
pentru asta era necesară o participare democratică, 
născută din acordul liber al tuturor, proces ce ar fi 
trebuit să se desfăşoare lent. 

În consecinţă, când a avut loc revoluţia comunistă 
din Rusia, cei care au inițiat-o au crezut în mod greşit că 
acest sistem poate fi introdus prin forță, pe căi 
dictatoriale, ceea ce a făcut ca totul să se sfârşească 
într-un mod lamentabil, cu prețul a milioane de vieţi. Cei 
doi, în nerăbdarea lor, au imaginat această utopie care 
în final a dus la apariția comunismului - o tragedie ce a 
durat mai multe decenii. 

Imaginea din fața mea s-a schimbat şi am văzut 
cealaltă variantă care se opunea capitalismului 
democratic: nenorocirea numită „fascism”. Acest sistem 
a fost conceput în scopul măririi profiturilor şi 
controlului deținute de o elită care gândea că omenirea 
ar fi trebuit să se considere privilegiată pentru că este 
condusă de astfel de oameni. Această elită socotea că o 
națiune îşi putea atinge potențialul maxim şi o poziție 


privilegiată în lume numai renunțând la democrație şi 
făcând un pact între guvern şi marii industriaşi ce 
dețineau puterea. 

Am văzut foarte limpede că cei care au creat acest 
sistem nu şi-au amintit mai nimic din Viziunea Naşterii. 
Ei veniseră în planul fizic cu dorința de a arăta că 
societatea se putea perfecționa şi că o naţiune unită, 
având aceleaşi scopuri şi năzuinţe, care se străduia să-şi 
folosească pe deplin potenţialul, ar fi putut obţine o 
eficiență maximă în tot ceea ce întreprindea. Ce s-a 
realizat în fapt a fost un regim al terorii, care a 
proclamat în mod nejustificat superioritatea unor rase şi 
a unor națiuni, creând astfel premisele dezvoltării unei 
supremațţii al cărei destin - susțineau ei - era să 
conducă lumea. Încă o dată, intuiţia care arăta că toţi 
oamenii vor atinge perfecțiunea a fost denaturată de 
nişte indivizi slabi şi temători, lumea fiind supusă 
regimului criminal al celui de-Al Treilea Reich. 

Îi vedeam acum pe cei care trăiau în societăți 
democratice şi care au înțeles în mod înțelept că 
omenirea trebuia să tindă spre perfecțiune. Aceştia au 
intuit că e necesar să combată cele două variante de 
organizare socială pomenite mai înainte. Fascismul a 
fost îndepărtat în urma unei conflagrații mondiale 
sângeroase, plătindu-se un preț foarte mare, iar 
împotriva blocului comunist a pornit un război de lungă 
durată, numit „războiul rece”. 

Mă găseam acum în Statele Unite, la începutul 
războiului rece, în anii cincizeci. Atunci America se afla 
la apogeul a patru sute de ani de materialism. 
Abundența şi sentimentul de securitate au dus la 
apariția clasei de mijloc - larg răspândită - şi din această 
lume materialistă, care cunoscuse succesul, urma să se 


nască o nouă generație, generație ale cărei intuiții aveau 
să îndrepte omenirea spre a treia mare transformare. 

Acestei generații i s-a spus tot timpul că trăieşte în 
cea mai puternică țară din lume, o ţară liberă, în care 
justiția era aceeaşi pentru toți. Maturizându-se însă, 
mulți şi-au dat seama că exista o neconcordanţă între 
realitate şi imaginea Americii despre care li se tot 
vorbise. Au aflat acum că numeroşi oameni din țară - 
femeile şi unele minorități rasiale - nu erau de fapt liberi. 
Până în anii şaizeci aceşti tineri au cercetat fenomenul 
mai îndeaproape, găsind şi alte imagini distorsionate ale 
Americii. Printre ele s-a numărat şi vehicularea unui 
patriotism prost înțeles, în numele căruia li se cerea să 
ducă un război într-o țară străină, pentru nişte cauze de 
ordin politic, război ale cărui scopuri nu erau limpede 
precizate şi în care nu se întrevedea perspectiva unei 
victorii. 

La fel de distorsionate erau şi practicile ce ţineau 
de viața spirituală. Materialismul celor patru sute de ani 
a făcut ca misterul vieții şi al morţii să treacă pe plan 
secund. În biserici şi sinagogi se desfăşurau ritualuri 
pompoase, lipsite de conținut. Serviciul religios 
îmbrăcase mai degrabă forme sociale decât spirituale, 
participanții fiind preocupați de modul cum erau 
percepuți şi judecați de către ceilalți. 

Noua generație a început să gândească şi să 
analizeze lucrurile, impulsionată de o intuiție profund 
înrădăcinată în conştiinţa ei, care-i spunea că viața 
trebuie să mai însemne şi altceva, nu doar această 
latură materială. Ea a sesizat partea nevăzută a realității 
vieții şi anume latura ei spirituală şi a căutat să 
cunoască alte religii şi puncte de vedere referitoare la 
spiritualitate. Astfel, a studiat şi a înţeles - lucru care se 
întâmpla pentru prima oară - religiile Orientului, ceea ce 


i-a validat intuiţia că spiritualitatea se manifestă printr- 
o trăire interioară. Acest lucru a produs o schimbare în 
conştiinţa noastră, modificând pentru totdeauna modul 
de percepere a propriei persoane şi a ţelului nostru în 
viață. În mod similar, scrierile cabalistice evreieşti, 
precum şi misticii creştini ai Occidentului - Maestrul 
Eckehart şi Teilhard de Chardin - au făcut descrieri 
şocante referitoare la spiritualitate. 

Tot acum apar şi alte informaţii, furnizate de 
ştiinţă - sociologie, psihiatrie, psihologie, antropologie şi 
fizica modernă - informaţii care aruncă o lumină nouă 
asupra conştiinţei umane şi a caracterului creator al 
omului. 

Aceste cunoştinţe, coroborate cu învățătura 
Orientului, au determinat apariția unui curent intitulat 
Mişcarea pentru valorificarea potențialului uman. 
Membrii ei susțineau că omul foloseşte doar o mică 
parte din resursele sale psihice, psihologice şi din 
potenţialul spiritual. 

La capătul mai multor decenii, aceste informaţii, 
precum şi trăirea spirituală s-au răspândit atât de mult, 
încât au determinat apariția unei mase critice (analogic 
cu „masa critică” din fizica nucleară; a sc vedea primul 
capitol al Profeţiilor de la Celestine (n. trad.)) a celor treziți 
spiritual, un salt al conştiințelor. Ajunşi în acest punct, 
ne-am format o nouă gândire despre viață, la care s-a 
adăugat de curând descoperirea celor nouă Viziuni. 

Deşi această nouă gândire care se cristalizase a 
cuprins, ca o epidemie, întreaga lume, transformând 
conştiințele, unii dintre componenții noii generații au 
început să bată în retragere, alarmațţi brusc de creşterea 
instabilității culturale, ceea ce putea da naştere unor noi 
modele culturale. Timp de sute de ani existase în lume o 
ordine bine stabilită, strictă chiar, care se datora 


faptului că omenirea acceptase vechea viziune asupra ei 
înseşi. Fiecare îşi cunoştea foarte bine locul şi ştia ce are 
de făcut: bărbaţii trebuiau să muncească, iar femeile să 
stea acasă şi să îngrijească de copii. Această etică a 
muncii exista pretutindeni. Cetăţenii trebuiau să-şi 
găsească locul în sistemul economic, să fie conştienţi de 
importanța familiei şi a copiilor şi să ştie că scopul vieții 
era să avem condiții bune de trai şi să asigurăm 
securitatea materială pentru generațiile viitoare. 

A urmat perioada de căutări, analize şi atitudini 
critice a anilor şaizeci, iar regulile care până atunci 
fuseseră de nezdruncinat, au început să se clatine. În 
cele din urmă, comportamentul nostru a încetat să mai 
fie determinat de oamenii puternici din jur. Acum toată 
lumea era puternică, liberă să-şi planifice viața aşa cum 
dorea şi să-şi folosească din plin potenţialul. În acest 
climat, ceea ce gândeau alții despre noi nu a mai 
constituit un factor determinant pentru acțiunile şi 
conduita noastră, care au început să fie tot mai mult 
hotărâte de propriile trăiri interioare şi de propria 
morală. 

Pentru cei care adoptaseră noul mod de gândire 
legat de spiritualitate - caracterizat prin cinste şi iubire 
față de semeni - respectarea moralei nu constituia o 
problemă. Îngrijorător era acest mod de gândire pentru 
cei ce nu mai aveau nici un fel de jaloane care să-i 
ghideze pe drumul vieţii şi nu- şi alcătuiseră un cod 
moral propriu. Aceştia acționau ca şi când se aflau în 
„țara nimănui”, unde totul era permis: crime, droguri şi 
alte vicii, ca să nu mai pomenim de dispariția oricărei 
etici legate de muncă. Lucrurile s-au înrăutățit şi mai 
mult atunci când noua Mişcare pentru valorificarea 
potenţialului uman a fost folosită de mulţi în scopul de a 
sugera că cei cu un comportament deviant, criminalii şi 


infractorii nu erau decât nişte victime ale unei culturi 
opresive, care tolerase în mod ruşinos acele condiţii 
sociale ce au modelat astfel de oameni. 

Începusem să înțeleg acum mai bine ceea ce 
vedeam: se crease pe planetă o polarizare în jurul celor 
care susțineau noul mod de gândire, legat de 
spiritualitate, iar cei care fuseseră nehotărâți reacționau 
acum, considerând că acest fenomen nu ducea decât la 
haos şi nesiguranţă, poate chiar la distrugerea în 
totalitate a unui mod de viață. În special în Statele 
Unite, tot mai mulți oameni considerau că se confruntă 
cu ceea ce ei numeau o luptă pe viaţă şi pe moarte cu 
toleranța şi liberalismul ultimilor douăzeci şi cinci de ani 

„războiul culturilor”, cum i-au zis ei - care putea 
provoca chiar dispariția civilizației occidentale. Aceştia 
considerau cauza aproape pierdută, motiv pentru care 
pledau pentru măsuri extreme. 

Confruntaţi cu astfel de critici severe, susținătorii 
Mişcării, cuprinşi de teamă, au bătut în retragere, 
simțind că victoriile obținute - legate de drepturile 
omului şi de compasiunea societății pentru cei aflați în 
nevoie - erau în pericol de a fi spulberate de acest val de 
conservatorism. Mulţi dintre ei considerau reacția pe 
care conservatorii o aveau împotriva eliberării spirituale 
ca fiind un atac generat de lăcomie şi de dorința de a-i 
exploata pe alţii, o ultimă tentativă de a-i domina pe acei 
membri ai societății lipsiți de apărare. 

Vedeam limpede cum fiecare parte considera că 
cealaltă era întruchiparea Răului. 

Susținătorii vechiului punct de vedere nu mai 
considerau că ceilalți se înşeală, sau că sunt naivi, ci îi 
acuzau direct că au aderat la ideile comuniste, că fac 
parte dintr-o întinsă conspirație a guvernelor socialiste, 
care încercau să-şi realizeze scopul: erodarea vieţii 


culturale, pentru a putea crea premisele apariției unei 
guvernări omnipotente, ce urma să „îndrepte „ lucrurile. 
În opinia lor, această conspirație se folosea de teama pe 
care o inspira criminalitatea în creştere, făcând să 
sporească numărul armelor şi înfricoşând sistematic 
populaţia. Acest lucru întărea controlul deținut de o 
birocraţie centralizată, care, în cele din urmă, folosindu- 
se de Internet, ar fi putut monitoriza mişcarea banilor şi 
a cărților de credit, justificând că toate acestea erau 
necesare pentru a preveni criminalitatea sau pentru 
colectarea impozitelor, în scopul evitării sabotajelor. 
Probabil că în cele din urmă, sub pretextul unui 
dezastru iminent, Marele Frate (Aluzie la romanul 1984, 
al lui George Orwell, în care dictatorului i sc spunea Big 
Brother (Marele Frate) (n. trad.)) va merge şi mai departe, 
confiscând averile şi declarând legea marțială. 

Pentru susținătorii eliberării şi ai schimbării, un 
scenariu opus celui dinainte era mai probabil. Ei aveau 
impresia că tot ce câştigaseră se năruia chiar sub ochii 
lor, din cauza avantajului pe care îl obţinuseră 
conservatorii pe scena politică. Erau conştienţi de 
creşterea violențelor şi a criminalităţii, de dezintegrarea 
familiei, numai că socoteau intervenţia statului ca fiind 
slabă şi tardivă. 

Capitalismul a făcut ca o întreagă clasă de oameni 
să eşueze în toate ţările şi asta dintr-un motiv simplu: 
săracii erau excluşi din sistem, nu aveau acces la 
educaţie, la slujbe. În loc să-i ajute, guvernul părea 
pregătit să-i îndepărteze, odată cu programele pentru 
săraci şi cu toate drepturile câştigate în ultimii douăzeci 
şi cinci de ani. 

În marea lor dezamăgire, reformatorii începuseră 
să-şi imagineze tot ce era mai rău şi anume că această 
scindare a societăţii ar fi putut fi rezultatul unei 


manipulări din partea marilor corporaţii financiare. 
Acestea aveau guvernele şi mass-media la dispoziția lor 
şi în cele din urmă vor reuşi să împartă lumea în două 
categorii: cei ce au şi cei ce nu au, aşa cum s-a 
întâmplat şi în Germania nazistă. Corporaţiile îi vor 
înghiți pe micii întreprinzători, devenind tot mai 
prospere. Desigur că se vor produce tulburări sociale, 
însă acest lucru va fi în avantajul elitei, care va întări 
controlul polițienesc. 

Dintr-o dată, puterea mea de înţelegere a atins un 
nivel superior şi în sfârşit am priceput ce însemna 
polarizarea cauzată de Frică: cele două puncte de vedere 
au câştigat fiecare numeroşi adepţi, ambele părți 
considerând că duc un război împotriva răului şi ambele 
văzând în adversari autorii unei conspirații de mari 
proporții. 

Mi-am dat seama şi de influența crescândă a celor 
ce pretindeau că pot explica originea răului. Era vorba 
despre cei care analizau textele referitoare la sfârşitul 
lumii. Despre ei îmi vorbise mai înainte şi Joel. Agitaţia 
provocată de tranziție creştea, iar aceşti analişti 
începuseră să aibă tot mai multă putere. Ei au luat ad- 
litteram  profeţiile din Biblie şi au considerat că 
vremurile incerte pe care le trăiam  prevesteau 
Apocalipsa ce urma să vină. Războiul sfânt avea să 
înceapă cât de curând, iar lumea va fi împărțită în două 
tabere: una de partea forțelor răului, ale întunericului, 
cealaltă de partea forțelor binelui, ale luminii. Războiul 
va fi scurt şi sângeros şi era indicat ca la începutul lui 
să te afli de partea binelui. 

Ca şi în celelalte perioade care au marcat o cotitură 
în istoria omenirii, am putut vedea şi de această dată 
Viziunea Naşterii pentru actuala viaţă a celor implicați 
în conflict. Aceştia - indiferent de care parte se aflau - 


veniseră în planul fizic cu intenția de a diminua 
polarizarea. Pe de o parte se dorea o trecere lină de la 
punctul de vedere materialist la cel care susținea 
spiritualitatea, iar pe de altă parte se voia ca această 
transformare să includă şi învățăturile vechilor civilizații. 

Puteam să văd limpede că acest conflict care se 
amplifica era aberant, fiind rezultatul Fricii şi nu al 
relelor intenţii. Viziunea noastră inițială spunea că în 
societate va fi menţinută morala doar dacă fiecare 
individ va fi complet eliberat şi dacă mediul în care 
trăiam va fi protejat; economia se va transforma dacă 
țelul nostru spiritual va fi cunoscut de către toată 
lumea. În momentul în care se va realiza acest lucru, se 
va produce un miracol, ce ar putea fi asimilat cu acel 
„sfârşit al veacurilor” despre care pomenesc Scripturile. 

Cunoaşterea mea s-a amplificat atunci când am 
privit din nou Viziunea Naşterii Mayei. Eram pe punctul 
de a percepe spiritualitatea de pe un nivel superior de 
înțelegere, de a avea o imagine cuprinzătoare a istoriei 
omenirii, a modului în care s-ar fi putut realiza o 
conciliere între cele două părți şi a felului în care 
omenirea urma să-şi împlinească destinul. Am simțit 
apoi cum capul începe să mi se învârtească şi nu m-am 
mai putut concentra, aşa că nu am atins nici acum acel 
nivel energetic de unde aş fi putut percepe toate astea. 

Imaginea din fața mea a început să dispară. M-am 
străduit s-o rețin, însă n-am reuşit să văd decât situația 
din prezent. Era limpede că fără ajutorul acestor 
informații provenite din Viziunea Omenirii, polarizarea 
produsă de Frică se va accelera. Cele două părți se vor 
încrâncena, ostilitatea va creşte şi fiecare va gândi 
despre celălalt nu numai că nu are dreptate, dar şi că a 
făcut un pact cu diavolul. 


După un moment de ameţțeală, când am simţit că 
încep să „mă mişe”, l-am văzut pe Wil că se uita la mine, 
apoi a început să privească atent în jurul lui, unde totul 
era cenuşiu-închis. Ne aflam într-un alt „loc”. 

- Ai reuşit să percepi imaginile despre istoria 
noastră? l-am întrebat. 

S-a uitat din nou la mine şi a dat din cap în semn 
că da. 

- Ceea ce tocmai am avut în fața ochilor a fost o 
interpretare a istoriei din punct de vedere spiritual, care 
ne-a făcut dezvăluiri uimitoare. Nu am mai văzut aşa 
ceva până acum. Informaţiile primite fac parte din cea de 
A Zecea Viziune - o imagine clară a căutărilor omenirii, 
văzută din Viaţa de Dincolo. Am înțeles că la naştere 
avem cu toții intenţii bune şi că încercăm să facem 
cunoscute aici, pe Pământ, cât mai multe informaţii din 
cealaltă dimensiune. Subliniez încă o dată că asta e 
valabil pentru toţi. Istoria noastră este de fapt un lung 
proces de trezire. Când ajungem în planul fizic, uităm 
ceea ce am vrut să facem, fiind nevoiți să ne adaptăm la 
realitățile culturale ale zilei. Cu toate astea, suntem cu 
toţii înzestrați cu îndrăzneală, cu anumite virtuţi şi avem 
cu toții intuiții care ne îndrumă să acționăm într-un 
anume fel. De fiecare dată însă trebuie să ne luptăm cu 
Frica. Uneori ea este atât de mare, încât nu reuşim să 
facem ceea ce intenționasem, sau ne poate abate din 
drum. Însă cu toţii, repet, cu toții venim aici având 
intenții bune. 

- Prin urmare, după părerea ta, chiar şi un criminal 
în serie a venit pe Pământ cu intenţia de a face ceva 
bun. 

- Inițial, da. Toate crimele sunt rezultatul mâniei, 
reprezintă o critică aspră şi un mod prin care indivizii 
încearcă să-şi înfrângă Frica lăuntrică şi neputinta. 


- Nu ştiu ce să zic, am spus eu. Nu cumva unii 
oameni sunt în esenţă răi? 

- Nu. Sunt doar înspăimântați din cauza Fricii şi 
fac greşeli înfiorătoare, pentru care suportă apoi 
consecințele. Trebuie să înţelegem însă că toate acestea 
se întâmplă şi din cauză că oamenii au tendința să-i 
considere pe aceşti semeni ai lor răi din naştere. Este o 
idee greşită, care alimentează polarizarea. Nefiind în 
stare să înțelegem că unii dintre noi comit anumite acte 
fără să fie în esenţă răi, contribuim la dezumanizare, la 
alienare, intensificând astfel Frica şi înrăindu-i pe 
oameni. 

Părea din nou confuz şi privea undeva, departe. 

- Fiecare parte consideră că adversarii sunt 
implicați într-o conspirație de amploare - a adăugat el - 
şi că întruchipează tot ce este mai rău. 

S-a uitat iarăşi în depărtare. l-am urmărit privirea 
şi când am reuşit să mă concentrez, am simţit o senzație 
de nelinişte, prevestitoare de rău. 

- Părerea mea - a continuat el - este că nu vom 
putea percepe Viziunea Omenirii şi nu vom rezolva 
problema legată de polarizare, până când nu vom 
înțelege adevărata natură a răului şi ceea ce numim 
„lad”. 

- De ce spui asta? am întrebat. 

M-a privit încă o dată, apoi s-a uitat înjur, la 
cenuşiul acela sumbru. 

Pentru că este exact locul în care ne aflăm. 


Cap. 7 - IADUL DIN NOI 


Uitându-mă în jur, am simțit că mă cuprind fiorii. 
Senzaţia de amenințare de mai înainte se transformase 
parcă în alienare şi în disperare. 

- Ai mai fost aici? l-am întrebat pe Wil. 

- Doar prin apropiere, dar nu am „intrat” niciodată, 
a răspuns el. Simti cât de frig este? 

Am dat din cap afirmativ, în timp ce atenţia mi-a 
fost atrasă de o mişcare. 

- Ce-o fi? 

Wil a clătinat din cap. 

- Nu prea-mi dau seama. 

O masă de energie, ca un vârtej, părea că se 
îndreaptă spre noi. 

- Trebuie că este un alt grup de suflete, am spus. 

Când s-au apropiat, am încercat să le prind 
gândurile, dar am simțit o alienare şi mai puternică, 
furie chiar. Am vrut să îndepărtez această senzație, 
căutând să rămân deschis comunicării. 

- Aşteaptă, nu ai încă suficientă energie, îmi 
spunea Wil, dar eu de-abia îl mai auzeam. 

Era prea târziu. M-am scufundat într-un negru 
total şi am văzut ceva asemănător unui oraş. Am privit 
îngrozit în jur, încercând să rămân cu mintea limpede. 
După forma construcțiilor mi-am dat seama că mă aflam 
în secolul al nouăsprezecelea; eram la colțul unei străzi 
pe unde trecea multă lume; în depărtare se înălța cupola 
unui capitoliu. Unele aspecte nu se potriveau însă cu 
realitatea: orizontul era învăluit într-un gri ciudat şi 
cerul era măsliniu, ca acela pe care îl văzusem deasupra 
laboratorului zămislit de mintea lui Williams, atunci 
când nu-i venea să creadă că murise. 


- Mi-am dat seama apoi că de vizavi mă priveau 
patru bărbați. Am simţit un fior rece în tot corpul. Cu 
toții erau bine îmbrăcați, iar unul dintre ei îşi ridicase 
trufaş capul, pufăind dintr-un trabuc. Un altul şi-a scos 
ceasul de buzunar, ca să vadă cât era ora, apoi l-a pus 
la loc în buzunarul vestei. Cu toții aveau priviri 
amenințătoare. Oricine reuşeşte să-i înfurie îmi este 
prieten, am auzit o voce slabă în spatele meu. 

M-am întors şi am văzut venind spre mine un 
bărbat corpolent, ca un butoiaş. Era bine îmbrăcat, iar 
pe cap purta o pălărie de fetru, cu boruri largi. Figura 
lui mi se părea cunoscută. II mai văzusem. Dar unde? 

- Nu-i băga în seamă. Nu sunt atât de deştepţi pe 
cât se cred. 

M-am uitat atent la ţinuta lui caraghioasă, la 
statura şi la privirea-i crucişă, amintindu-mi în cele din 
urmă cine era: comandantul trupelor federale, în 
războiul din secolul al nouăsprezecelea, cel care refuzase 
să o primească pe Maya şi care decisese că trebuia 
pornită lupta împotriva indienilor. 

Probabil că oraşul era rodul imaginaţiei lui. II 
crease după ce murise, pentru că, la fel ca Williams, 
refuza să creadă acest lucru. 

- Toate astea nu sunt reale. Eşti... mort, am scăpat 
eu fără să vreau. 

Nu m-a băgat în seamă. 

- Ce-ai făcut de i-ai supărat pe şacalii ăştia? 

-N-am făcut nimic. 

- Oh, ba da, trebuie să fi făcut tu ceva. Cunosc 
privirile astea pe care ţi le aruncă acum. Au impresia că 
ei sunt stăpânii acestui oraş, că pot conduce întreaga 
lume şi că viitorul se desfăşoară după dorinţa lor; nu 
cred în existența unui destin. Au convingerea că ei 
dirijează totul: economia, guvernele, circulaţia banilor, 


chiar şi stabilirea valorii acestora. Dumnezeu e martor 
că lumea asta e plină de idioţi, care o vor distruge dacă-i 
vom lăsa de capul lor. Ei cred că oamenii trebuie ținuți 
laolaltă, ca o turmă, pentru a putea fi controlați şi dacă 
cineva reuşeşte să facă şi bani din asta, cu atât mai 
bine. Smintiţii ăştia încearcă acum să mă hăituiască şi 
pe mine. Dar nu le ţine, pentru că sunt mult mai istet 
decât ei. Întotdeauna am fost prea istet pentru ei. 
Spune-mi aşadar, ce ai făcut? 

- Încearcă să înţelegi că nimic din toate astea nu 
este real, i-am răspuns. 

- Haide, ţi-aş sugera să ai încredere în mine. Dacă 
ți i-ai făcut duşmani, atunci să ştii că eu sunt singurul 
tău prieten. 

M-am uitat în lături, dar mi-am dat seama că tot 
nu mă crezuse. 

- Sunt nişte oameni perfizi, a continuat el. N-o să te 
ierte niciodată. Uite eu, de exemplu. S-au folosit de 
experiența mea ca militar, pentru a-i strivi pe indieni şi a 
le lua pământurile. Însă nu le-a ţinut cu mine. Ştiam că 
nu se poate avea încredere în ei şi că trebuie să fiu cu 
băgare de seamă. 

Mi-a aruncat o privire şireată. 

- După ce m-au folosit, a fost dificil să se 
descotorească de mine, fiindcă devenisem un erou, nu? 
Când s-a terminat războiul am intrat în viaţa publică. În 
felul ăsta i-am făcut să aibă de-a face cu mine. Dă-mi 
voie să-ți spun însă că nu trebuie să faci niciodată 
greşeala de a-i subestima pe aceşti indivizi. Sunt în stare 
de orice! 

S-a întors cu spatele la mine pentru o clipă, ca şi 
cum s-ar fi gândit mai bine la apariția mea. 

- De fapt, s-ar putea ca ei să te fi trimis aici, ca să 
mă spionezi. 


Neştiind ce să fac, am început să mă îndepărtez de 
el. 

- Ticălosule! a strigat în urma mea. Am avut 
dreptate! 

A băgat mâna în buzunar şi a scos un pumnal. 
Deşi am rămas împietrit pe moment, am luat-o apoi la 
fugă în josul străzii, intrând pe un gang şi auzindu-i 
paşii în urma mea. În dreapta am zărit o uşă pe 
jumătate deschisă. M-am repezit înăuntru, încuind-o. 
Am simţit un miros greu de opiu. Eram înconjurat de 
zeci de oameni care mă priveau absenți. Mă întrebam 
dacă sunt adevăraţi, sau erau şi ei prinşi într-o 
construcție imaginară a minţii. 

S-au întors repede la pipele lor, iar eu m-am 
strecurat printre saltele murdare şi canapele spre o altă 
uşă. 

- Te cunosc, a bolborosit o femeie. Stătea rezemată 
de peretele unde era uşa şi capul îi atârna în față, de 
parcă era prea greu pentru gâtul ei. 

-Ţi-am fost elevă. 

M-am uitat la ea nedumerit, apoi mi-am amintit de 
o tânără liceană, ce avea dese crize de depresie, 
provocate de folosirea drogurilor. A murit în cele din 
urmă din cauza unei supradoze. 

- Sharon, tu eşti? 

A reuşit să schițeze un zâmbet, iar eu am aruncat o 
privire spre uşă, temându-mă să nu ajungă aici 
comandantul cu pumnalul lui. 

- Linişteşte-te, a spus ea. Poţi să rămâi aici, cu noi, 
şi vei fi în siguranță. Nimic nu-ţi poate face rău aici. 

M-am apropiat de ea şi, folosind un ton cât mai 
blând, i-am spus: 

- Nu vreau să rămân aici. Totul nu este decât o 
iluzie. 


Trei sau patru inşi s-au întors şi m-au privit 
furioşi. 

- Te rog, Sharon, vino cu mine, i-am şoptit. 

Doi indivizi care erau mai aproape s-au ridicat în 
picioare şi s-au aşezat în faţa ei. 

- Cară-te de-aici şi las-o în pace! a spus unul dintre 
ei. 

- Nu-l asculta, e nebun! a spus celălalt. Avem 
nevoie unii de alții. 

M-am aplecat încet, aşa încât s-o pot privi în ochi. 

- Sharon, nimic din toate astea nu e adevărat. Tu ai 
murit. Trebuie să plecăm de aici. 

- Gura! a țipat un altul. 

M-am trezit înconjurat de patru sau cinci indivizi. 
În ochii lor se putea citi ura. 

-Lasă-ne în pace! 

M-am dus spre uşă; mulțimea venea însă înspre 
mine. Printre trupuri, o vedeam pe Sharon, care se 
întorsese la pipa ei. M-am răsucit şi am dat să fug la 
uşă, dar mi-am dat seama că mă aflam într-o altă 
încăpere, înconjurat de computere, dulapuri cu 
documente, un panou electronic pentru conferințe - 
mobile şi echipamente modeme, din secolul al 
douăzecilea. 

- Hei, ce cauţi aici? a întrebat cineva. 

M-am întors şi am văzut un bărbat de vârstă 
mijlocie, care se uita la mine pe deasupra ochelarilor. 

- Unde-o fi secretara? Nu am timp de tine. Ce 
doreşti? 

- Mă urmărea cineva şi am încercat să mă ascund. 

- Dumnezeule mare, omule! Dar nu aici! Ţi-am 
spus că nu am timp pentru aşa ceva. Habar n-ai câtă 
treabă am! Priveşte dulapurile astea pline cu dosare. 
Cine crezi că se va ocupa de ele, dacă nu eu? 


Mi s-a părut că pe chipul lui descifrez spaimă. Am 
dat din cap şi am căutat o altă uşă. 

- Nu ştii că eşti mort? am întrebat. Toate astea sunt 
rodul imaginației tale. 

S-a oprit şi spaima i s-a transformat în mânie. M-a 
întrebat: 

- Cum ai intrat aici? Nu cumva eşti un asasin? 

Am găsit o uşă ce dădea afară şi m-am repezit spre 
ea. Străzile erau pustii, nu trecea decât o trăsură, care 
s-a oprit în fața hotelului de peste drum. Din ea a 
coborât o femeie frumoasă, îmbrăcată în veşminte de 
seară. Mi-a aruncat o privire şi mi-a zâmbit. Avea ceva 
care mă atrăgea şi am simțit cum un fel de căldură îmi 
cuprinde trupul. Am traversat iute strada, îndreptându- 
mă spre ea. S-a oprit pentru a mă privi mai îndeaproape 
şi mi-a aruncat un zâmbet sfios, ca o invitaţie. 

- Eşti singur, a spus ea. De ce nu vii cu mine? 

- Unde te duci? am sondat eu terenul. 

- La o petrecere. 

- Şi cine va mai fi acolo? 

-N-am idee. 

A deschis uşa hotelului, spunându-mi să merg cu 
ea. Am urmat-o, neavând nici o ţintă şi încercând să mă 
gândesc ce să fac mai departe. Am urcat în lift, iar ea a 
apăsat pe butonul ce indica etajul patru. În timp ce 
urcam, senzația aceea de căldură şi atracția pe care o 
exercita asupra mea au crescut. Cu coada ochiului am 
văzut că se uita la mâinile mele. Când privirile ni s-au 
întâlnit, a zâmbit din nou, spunându-mi că se gândea la 
ceva. 

După ce am coborât din lift, a ciocănit la o uşă, 
unde ne-a deschis un bărbat. La vederea femeii fața i s-a 
luminat. 

-Intră, intră! a zis el. 


M-a lăsat să intru înaintea ei şi de îndată ce am 
păşit înăuntru a venit la mine o tânără şi m-a prins de 
braț. Avea pe ea un neglije şi era desculță. 

- Sărăcuţul de tine, te-ai rătăcit, a spus ea. Aici, cu 
noi, vei fi în siguranță. 

Dincolo de uşă am văzut un bărbat fără cămaşă pe 
el. 

- Priveşte înjur, a mai spus ea, uitându-se insistent 
la mine. 

- Are nişte mâini perfecte, a comentat altcineva. 

Uluit, mi-am dat seama că în cameră erau o 
mulțime de oameni mai mult sau mai puțin dezbrăcați, 
iar unii dintre ei chiar făceau sex. 

- Stai puţin, nu pot să rămân, i-am spus, iar femeia 
care se ținea de brațul meu m-a întrebat: 

- Chiar vrei să pleci? N-o să mai găseşti un grup ca 
ăsta. 

Şi-a pus apoi mâna pe pieptul meu. 

Deodată, în cealaltă parte a încăperii a început o 
încăierare. 

- Dă-mi drumul! a ţipat cineva. Vreau să plec de 
aici! 

Un tânăr care nu avea mai mult de optsprezece ani 
a ieşit în fugă pe uşă, îmbrâncind câteva persoane. M- 
am folosit de moment pentru a pleca şi eu. Tânărul nu a 
mai aşteptat liftul şi a început să coboare în grabă pe 
scara de serviciu. M-am luat după el. Când am ajuns 
jos, în stradă, el se afla deja pe partea cealaltă. 

Aveam de gând să-l strig, dar am văzut că era 
paralizat de spaimă. Puțin mai încolo, pe aceeaşi parte a 
străzii, se afla comandantul - care era tot cu pumnalul 
în mână - însă de această dată avea o confruntare cu cei 
care se uitaseră la mine mai înainte. Vorbeau toți 
deodată şi erau furioşi. Brusc, o persoană din grup a 


scos un pistol, iar comandantul s-a repezit la el cu 
pumnalul. S-au auzit împuşcături. Un glonț a străpuns 
fruntea comandantului. Pălăria şi pumnalul i-au sărit 
cât colo, după care s-a prăbuşit cu zgomot la pământ. 
Ceilalți s-au oprit brusc şi imaginea lor a început să se 
estompeze, până ce a dispărut cu totul. La fel s-a 
întâmplat şi cu omul căzut la pământ. 

Vizavi de mine, tânărul, punându-şi mâinile în cap, 
făcea eforturi să-şi stăpânească tulburarea. M-am dus 
repede la el, cu toate că şi mie îmi tremurau genunchii. 

- Linişteşte-te, i-am spus. Au dispărut. 

- Nu-i adevărat, a spus el. Priveşte acolo. 

M-am întors şi i-am văzut pe cei patru care 
dispăruseră: stăteau în fața hotelului, pe partea cealaltă 
a străzii. Incredibil! Se aflau în aceeaşi poziție în care îi 
văzusem prima dată. Unul dintre ei pufăia din trabuc, 
iar altul se uita la ceas. 

Inima mi s-a oprit în loc când l-am văzut şi pe 
comandant care stătea vizavi de ei şi îi fixa amenințător. 

- Toate astea se repetă la nesfârşit, a spus tânărul. 
Nu mai suport! Să mă ajute cineva! 

Înainte să pot spune ceva, în dreapta lui au apărut 
două forme, care au rămas neclare însă. 

Tânărul s-a uitat atent la ele mult timp, apoi, 
tulburat, a întrebat: 

- Roy, tu eşti? 

Cele două forme s-au apropiat de el, apoi l-au 
învăluit şi după câteva minute au dispărut complet cu 
toții. 

Eu am rămas holbându-mă la locul acela gol, apoi 
am perceput prezența unei vibrații înalte. Vedeam din 
nou, cu ochii minții, grupul meu de suflete şi simțeam 
grija şi dragostea lui profundă. Concentrându-mă 
asupra acestei senzații, am putut să mă debarasez de 


anxietatea care mă cuprinsese şi să îmi cresc treptat 
energia, până ce am reuşit în cele din urmă să mă 
deschid spre mine însumi. În acel moment, cenuşiul din 
jur a devenit mai luminos, iar oraşul a dispărut. Pe 
măsură ce energia îmi creştea, mi-am putut imagina 
figura lui Wil şi, în aceeaşi clipă, Wil a apărut de- 
adevăratelea alături de mine. 

- Eşti teafăr? m-a întrebat el, îmbrăţişându-mă. 

Am citit pe fața lui o imensă uşurare. 

- Iluzia asta a fost foarte puternică şi tu ai căzut în 
capcană de bunăvoie. 

- Ştiu. Nu mai eram în stare să gândesc, să-mi 
aduc aminte ce trebuie să fac. 

- Eşti plecat de mult timp şi tot ce am putut să 
facem pentru tine a fost să-ți trimitem energie. 

- Cum adică să facem? 

- Eu şi toate aceste suflete, a spus Wil, arătând 
înjur. 

Când m-am uitat mai atent, am văzut până departe 
sute de suflete. Unele ne priveau, celelate păreau că se 
concentrează în altă direcție. M-am uitat şi eu într-acolo 
şi am zărit în depărtare câteva fuioare de energie. 
Concentrându-mă şi mai bine, mi-am dat seama că unul 
dintre ele era chiar oraşul din care tocmai reuşisem să 
scap. 

- Ce sunt locurile astea? l-am întrebat pe Wil. 

- Sunt construcții mentale ale acelor suflete care 
nu s-au putut trezi nici după moarte şi care în timpul 
vieții au jucat un teatru de control foarte puternic, 
limitând mult libertatea celor din jur, a spus Wil. 
Întâlneşti aici mii de astfel de suflete. 

- Ai putut percepe ce s-a întâmplat cât m-am aflat 
„inăuntru”? 


- În cea mai mare parte. Am înţeles ce se întâmpla 
cu tine când m-am concentrat asupra acestor suflete. 
Ele hrănesc în permanenţă cu energie astfel de iluzii, 
sperând să prindă pe cineva în capcană. 

- Dar băiatul? Mie mi s-a părut că ar fi putut să se 
trezească, însă îl împiedicau ceilalți, care nu vedeau 
nimic altceva înjur. 

Wil s-a întors cu fața la mine. 

- Îţi mai aminteşti Trecerea în Revistă a vieţii lui 
Williams? La început n-a vrut să accepte că este mort şi 
a încercat să se amăgească, creând construcția mentală 
a laboratorului în care a lucrat. 

- Da. Şi eu m-am gândit la asta când mă aflam 
acolo. 

- Ei bine, la fel se întâmplă cu toți cei care mor şi 
care sunt încă atât de legaţi de viața din planul fizic, de 
rutina ei, de teatrul de control - pe care l-au folosit 
pentru a îndepărta problemele şi nesiguranța vieţii - 
încât nici după moarte nu reuşesc să se trezească. Ei 
încearcă să-şi continue vechiul mod de viaţă şi, pentru a 
se simți în siguranță, creează aceste construcții iluzorii. 
Dacă Williams, de exemplu, nu ar fi fost găsit de grupul 
lui de suflete, acum s-ar fi aflat şi el într-un loc ca acela 
pe care l-ai „vizitat” - un adevărat iad. Toate astea 
reprezintă o reacție la Frică. Oamenii care se aflau acolo 
vor fi în continuare paralizați de Frică, dacă nu vor găsi 
o modalitate de a se apăra împotriva ei şi de a o reprima, 
de a nu-i mai permite să iasă la suprafață. Acum nu fac 
altceva decât să-şi repete la infinit dramele, fără să se 
poată opri. 

- Înseamnă că aceste construcţii iluzorii nu sunt 
decât rezultatul teatrului de control din planul fizic? 

- Da. Cu toţii folosesc acest teatru de control, 
numai că aici lucrurile se amplifică, ei nemaiputând să 


se gândească la nimic altceva. Comandantul, de 
exemplu - omul cu pumnalul - era evident un 
intimidator*, după felul în care fura energie de la alții. 
Motivația comportamentului său consta în aceea că - 
presupunea el - toată lumea era împotriva lui. Prin 
urmare, în viața pământeană a avut exact acest tip de 
contacte, făcând ca ceea ce era în imaginaţia lui să 
devină realitate. Aici, pentru a copia realitatea, nu a 
făcut altceva decât să-şi imagineze oameni care îl 
urmăresc. Dacă nu ar mai alerga să-i intimideze pe alţii, 
energia sa ar scădea şi s-ar simți din nou cuprins de 
nelinişte. Aşa că trebuie să joace în continuare rolul său 
de intimidator, să acţioneze aşa cum a fost obişnuit. E 
singura manieră pe care o cunoaşte şi doar în felul ăsta 
îşi poate ține mintea ocupată, poate birui Frica. Doar 
dacă se agită, dacă simte cum îi creşte adrenalina, doar 
aşa poate să-şi îndepărteze anxietatea şi să atingă 
pentru scurt timp pacea sufletească. 

- Ce părere ai despre cei care se drogau? am 
întrebat. 

- Aceştia au dus la extrem atitudinea pasivă a 
bietului-de-mine, proiectând o imagine a unei lumi plină 
de disperare şi cruzime şi motivându-şi astfel nevoia de 
evadare din această lume. Obsesia pentru droguri le ţine 
şi lor mintea ocupată. Aşa îşi reprimau anxietatea în 
dimensiunea fizică şi aşa o fac şi aici. Acolo, pe Pământ, 
drogurile produc adesea o euforie asemănătoare cu cea 
pe care ţi-o dă iubirea. Această euforie este însă falsă; 
corpul opune rezistență substanţelor chimice, se luptă 
cu ele şi dacă cineva continuă să le folosească, va avea 
nevoie de cantități din ce în ce mai mari pentru a atinge 
starea de euforie, ceea ce duce, în cele din urmă, la 
distrugerea fizică. 

Mi-am amintit din nou de comandant. 


- S-a întâmplat ceva ciudat acolo. Omul care mă 
urmărea a fost ucis, apoi parcă a prins din nou viaţă şi 
scena se repeta încontinuu. 

- Ăsta e modul în care funcționează acest iad, pe 
care ni-l impunem singuri. Toate aceste construcții 
mentale se repetă iar şi iar, cu efectele lor nimicitoare. 
Cineva care încearcă să-şi depăşească problemele 
îngurgitând cantități uriaşe de grăsimi, va muri în urma 
unui atac de cord; consumatorii de droguri îşi ruinează 
în cele din urmă organismul; comandantul tău a murit. 
Şi toate astea se repetă la infinit. Acelaşi lucru se 
petrece şi în dimensiunea fizică: un teatru de control 
coercitiv va fi sortit în final eşecului. Asta se întâmplă de 
obicei atunci când suntem supuşi încercărilor şi 
provocărilor vieţii, care ne scot din ritmul obişnuit şi ne 
dau un sentiment de nelinişte. Ne confruntăm în astfel 
de cazuri cu ceea ce se numeşte „o situație limită”, 
moment în care ar trebui să ne trezim şi să găsim o altă 
modalitate de a aborda Frica. Cei care nu reuşesc, o iau 
de la capăt, comportându-se exact ca înainte. Dacă nu 
ne trezim atunci când suntem în dimensiunea fizică, s- 
ar putea să ne fie greu s-o facem chiar şi în cealaltă 
dimensiune. Comportamentul coercitiv este răspunzător 
pentru toate întâmplările îngrozitoare din planul fizic. El 
se află în spatele unor acte inimaginabile, cum ar fi 
molestarea copiilor, sadismul, crimele în serie şi alte 
monstruozități. Cei care au o asemenea conduită nu fac 
decât să perpetueze singurul mod de a se comporta pe 
care îl cunosc. Astfel, mintea lor va rămâne amorțită şi 
nu vor mai simți anxietatea provocată de rătăcire. 

- Aşadar - am strecurat eu - tu susții că nu există 
în lume un complot satanic, o conspirație a răului, 
căreia noi i-am căzut pradă. 


- Nu există nici un fel de conspirație. Există doar 
frica oamenilor şi un mod bizar în care aceştia încearcă 
să se apere de ea. 

- Cum rămâne atunci cu numeroasele referiri la 
Satan, pe care le fac textele sacre şi Scripturile? 

- Este o metaforă, un mod simbolic de a-i avertiza 
pe oameni că sunt în siguranță numai atunci când 
caută divinitatea. Impulsurile, chemările lor egoiste şi 
obiceiurile pe care le au nu le vor asigura securitatea 
personală. Probabil că într-un anumit stadiu al 
dezvoltării noastre era important să dăm vina pentru tot 
răul din lume pe o forță din afara noastră. A face însă 
acest lucru şi acum ar însemna să ascundem adevărul, 
deoarece a considera că o forță exterioară nouă este 
vinovată pentru propriile fapte nu înseamnă altceva 
decât declinarea responsabilității. A existat tendinţa de a 
ne folosi de acest Satan pentru a lansa ideea că unii 
oameni sunt răi prin definiție, putând astfel să-i 
îndepărtăm din calea noastră pe cei care aveau alte 
opinii față de restul lumii şi să-i decădem din calitatea 
de oameni. A sosit însă timpul să înțelegem adevărata 
natură a răului din om şi să ne ocupăm de această 
problemă. 

- Dacă nu există un complot satanic, atunci 
înseamnă că nu există nici oameni „posedațţi” de diavol. 

- Aici lucrurile sunt puțin diferite, a ţinut el să 
accentueze. Există „posedarea” psihologică, care însă nu 
este rezultatul unei conspirații diabolice, ci e o problemă 
legată de energie. Oamenii temători vor să-i controleze 
pe cei din jurul lor. Aşa se explică de ce există grupuri 
care încearcă să ne atragă în interiorul lor şi să ne 
convingă să le urmăm. Vor avea apoi pretenţia să ne 
supunem autorităţii lor, iar dacă încercăm să părăsim 
grupul, vor face tot posibilul să ne împiedice. 


-La început, când m-am trezit în acel oraş 
imaginar, am crezut că sunt posedat de o forță 
demonică. 

- Nu era aşa. Ai ajuns acolo pentru că ai făcut 
aceeaşi greşeală ca şi data trecută: nu te-ai deschis spre 
aceste suflete, pentru a le putea „auzi”, în schimb, te-ai 
abandonat lor - ca şi când ai fi putut găsi la ele toate 
răspunsurile - fără a verifica mai întâi dacă erau 
conectate la iubire şi motivate de ea. Ai văzut că spre 
deosebire de sufletele conectate la sursa divină, acestea 
nu s-au îndepărtat de tine. Te-au atras pur şi simplu în 
lumea lor, aşa cum fac în dimensiunea fizică unele 
grupuri sau secte cu idei nebuneşti cu cei care nu au 
discernământ. 

Wil s-a oprit, gândindu-se parcă la ceva, apoi a 
continuat: 

- Tot ce-am văzut face de asemenea parte din cea 
de A Zecea Viziune. De aceea ne-a fost arătat. Pe măsură 
ce se va intensifica „dialogul” dintre cele două 
dimensiuni, întâlnirile cu sufletele vor fi tot mai dese. 
Această parte a celei de A Zecea Viziuni vrea să ne 
spună că trebuie să discernem între sufletele care s-au 
trezit şi sunt conectate la iubire şi cele care încă se tem 
şi sunt prinse într-un fel de transă obsesivă. Deosebirea 
trebuie făcută fără a-i da deoparte, fără a-i scoate din 
rândul oamenilor pe cei prinşi în astfel de drame, 
considerându-i demoni sau diavoli. Ei sunt, ca şi noi, 
suflete aflate pe drumul evoluţiei. De fapt, oamenii prinşi 
în diverse drame de care nu pot scăpa sunt cei care au 
avut în cealaltă dimensiune o Viziune a Naşterii foarte 
optimistă. 

Am clătinat din cap, înțelegând acum ce a vrut să 
spună mai înainte. 


- De aceea - a continuat el - au ales ca viața să-i 
supună unor situații drastice, de temut, care necesitau o 
voință puternică pentru a le putea face față. 

- Când spui „situaţii”, te referi la familiile cu 
disfuncţii, unde se practică abuzul? 

- Întocmai. Teatrul de control intens, de orice fel ar 
fi el - violență, perversiuni sau alte vicii - este rezultatul 
acelor medii în care au existat abuzuri, disfuncţii, 
constrângere şi unde Frica atinge un nivel atât de 
ridicat, încât cei care au fost supuşi unor astfel de 
tratamente au perpetuat aceeaşi mânie şi aceleaşi 
perversiuni, generație după generație, iar şi iar. Cei care 
s-au confruntat cu aceste situații au ales cu bună 
ştiinţă să se nască în astfel de medii. 

Ideea mi se părea absurdă. 

-De ce să vrea cineva să se nască într-un 
asemenea mediu? 

- Pentru că au fost siguri ca sunt suficient de 
puternici să iasă din acele situații, să încheie în sfârşit 
ciclul şi să ajute familia în care s-au născut. Au avut 
încredere că se pot trezi şi că vor trece peste 
resentimente şi furie. Au considerat totul ca pe o etapă 
pregătitoare pentru misiunea lor, care consta în 
ajutorarea celor ce se aflau în situații similare. Chiar 
dacă aceşti oameni sunt violenți, trebuie să vedem că în 
ei există în stare latentă dorinţa de a se elibera din acest 
cerc vicios. 

- Înseamnă că teoria susținută de cei cu idei 
liberale, cum că oricine se poate schimba şi poate fi 
reabilitat este cea corectă? lar modul de abordare 
conservator este lipsit de valoare? 

Wil a zâmbit. 

- Nu chiar. Liberalii au dreptate atunci când susțin 
că cei care au trăit într-un mediu abuziv şi opresiv sunt 


produsul acelui mediu, iar conservatorii nu greşesc 
atunci când spun că oprirea crimelor sau încetarea 
ajutorului public reprezintă nişte opţiuni ce trebuie 
asumate în mod conştient. Însă abordarea liberală a 
problemei este la fel de superficială, atunci când se 
susține că oamenii se pot schimba dacă au condiții mai 
bune de trai, dacă sunt sprijiniți financiar şi beneficiază 
de educaţie. De regulă, programele sociale nu servesc la 
altceva decât să-i ajute pe oameni - şi nu neapărat pe cei 
care într-adevăr au nevoie - să ia decizii mai bune. Când 
este vorba de delicte grave, ori se recurge la sfaturi 
superficiale - în cel mai bun caz - ori la justificări şi la o 
atitudine binevoitoare, adică exact ceea ce nu trebuie 
făcut. De fiecare dată când cineva care are tulburări de 
comportament - generate de teatrul de control la care a 
fost supus - este „plesnit peste mână”, nu se face altceva 
decât să se perpetueze acel comportament şi să se creeze 
condițiile propice pentru repetarea lui. 

- Şi atunci ce trebuie făcut în astfel de situații? am 
întrebat. 

Wil părea că trăieşte o emoție intensă. 

- Putem învăța să intervenim pe cale spirituală! 
Asta înseamnă să-i facem să devină conştienţi de tot 
acest proces, aşa cum fac şi sufletele de aici cu cei prinşi 
în capcana construcțiilor iluzorii. 

Wil s-a uitat atent la grupul de suflete, apoi la mine 
şi a clătinat din cap. 

-Am înțeles toate informațiile pe care ți le-au 
transmis aceste suflete, însă nici acum nu pot percepe 
cu claritate Viziunea Omenirii. Încă nu ştim cum să 
acumulăm suficientă energie pentru a face asta. 

M-am concentrat şi eu asupra sufletelor, dar nu 
am reuşit să percep mai mult decât recepționase Wil. 
Era limpede că grupurile de suflete sunt depozitarele 


unei cunoaşteri superioare, pe care o proiectează asupra 
acelor construcții mentale - urmări ale fricii - însă, ca şi 
la Wil, înţelegerea mea se oprea aici. 

- Cel puţin am mai aflat o parte din cea de A Zecea 
Viziune, a spus Wil. Ştim acum că oricât de indezirabil 
ar fi comportamentul unor semeni de-ai noştri, trebuie 
să înțelegem că ei sunt - ca şi noi - suflete care încearcă 
să se trezesească. 

Brusc, am fost aruncat în spate de suflul unui 
zgomot disonant şi un vârtej de culori a apărut în fața 
mea. Wil s-a întins, reuşind să mă prindă în ultimul 
moment şi, ţinându-mă bine de spate, mi-a dat din 
energia lui. Pentru o clipă, m-am simțit zgâlțâit cu 
violență, apoi totul a trecut. 

- Au reluat experimentele, a spus Wil. 

Mi-am revenit din ameţțeală şi m-am uitat la el. 

- Asta înseamnă că probabil Curtis încearcă să-i 
oprească prin forță. Este convins că e singura soluție. 

Spunând acestea, mi-a apărut în minte o imagine 
foarte clară a lui Feyman, cel despre care David Lane 
Eagle credea că are o legătură cu experimentele. Stătea 
undeva şi se uita către vale. Aruncând o privire către 
Wil, mi-am dat seama că şi el vedea acelaşi lucru. A dat 
din cap în semn că mă înțelesese şi, în acelaşi moment, 
am început să ne deplasăm. 

Când ne-am oprit, ne aflam unul în fața celuilalt şi 
eram înconjurați de şi mai mult cenuşiu. Un alt sunet 
puternic, dizarmonic, a spart tăcerea şi din nou am 
început să-l văd pe Wil ca prin ceaţă. Acesta continua să 
mă ţină strâns lângă el. După câteva clipe, sunetul s-a 
oprit. 

- Zgomotele astea se repetă din ce în ce mai des, a 
spus Wil. Nu mai avem mult timp la dispoziţie. 


Am confirmat dând din cap, în timp ce mă luptam 
cu amețeala. 

- Haide să aruncăm o privire prin jur, a mai spus 
el. 

Îndreptându-ne atenţia asupra împrejurimilor, la 
vreo câteva sute de metri de noi am văzut o masă de 
energie, care în acel moment s-a şi deplasat mai 
aproape, la vreo zece sau cincisprezece metri. 

-Ai grijă! m-a atenționat Wil. Nu te identifica 
complet cu ele. E de- ajuns să fii atent şi să afli cine 
sunt. 

M-am concentrat asupra lor cu multă precauţie şi 
am văzut că sufletele au început să se mişte, apoi a 
apărut imaginea oraşului din care reuşisem să scap. 

M-am dat înapoi cu teamă, ceea ce le-a făcut să se 
apropie şi mai mult de noi. 

- Rămâi centrat pe iubire, m-a învățat Wil. Nu ne 
pot atrage înăuntru decât dacă lăsăm impresia că vrem 
să fim salvaţi de ele. Încearcă să trimiţi în direcţia lor 
dragoste şi energie. Ori le va ajuta, ori le va face să 
plece. 

Dându-mi seama ca sufletele se temeau mai tare 
decât mine, am reuşit să mă concentrez şi să fac ceea ce 
îmi spusese Wil. În acelaşi moment, şi-au reluat poziţia 
inițială. 

- De ce nu acceptă iubirea şi nu se trezesc? l-am 
întrebat pe Wil. 

- Pentru că atunci când simt această energie, care 
le ridică gradul de conştiinţă, neliniştea lor creşte şi asta 
nu-i ajută să îndepărteze anxietatea cauzată de 
singurătate. Dacă se trezesc şi se eliberează de teatrul 
de control, la început acest lucru le va provoca nelinişte, 
fiindcă sentimentul de constrângere apare înainte de a 
putea afla înlăuntrul lor soluția pentru această rătăcire. 


O mişcare în dreapta noastră ne-a atras atenția. 
Mi-am dat seama că în zonă se mai aflau şi alte suflete: 
unele se apropiau, altele se îndepărtau. M-am străduit 
să înțeleg ceea ce făceau. 

- De ce crezi că se află aici? l-am întrebat pe Wil. 

A ridicat din umeri. 

- Cred că au o legătură cu individul acela, Feyman, 
a spus. 

În spaţiul din jurul lor a început să se desfăşoare o 
scenă. Concentrându-mă asupra ei, mi-am dat seama că 
era imaginea unei fabrici imense, undeva, pe Pământ. Se 
vedeau construcții mari de metal şi nişte şiruri ce 
păreau a fi transformatoare, conducte şi kilometri întregi 
de legături metalice. În mijlocul acestui complex, pe cea 
mai mare dintre clădiri, se afla un centru de comandă, 
construit din sticlă. Înăuntru erau multe computere şi 
aparate de măsură. Am aruncat o privire către Wil. 

- Văd, mi-a spus. 

Continuând să privim, puterea noastră de percepţie 
s-a extins şi acum reuşeam să vedem totul ca şi când 
ne-am fi aflat chiar deasupra complexului. În faţa 
noastră erau kilometri întregi de fire care străbăteau 
fabrica în toate direcţiile şi făceau legătura cu nişte 
turnuri uriaşe, din care un fel de raze laser - presupun - 
porneau spre alte baze. 

- Ştii cumva ce sunt toate astea? l-am întrebat pe 
Wil. 

A dat din cap. 

- E o centrală energetică. 

Atenția ne-a fost atrasă de o mişcare la un capăt al 
fabricii. Lângă una din cele mai mari clădiri sosiseră 
câteva maşini de pompieri. La etajul trei al clădirii se 
vedea o lumină amenințătoare. Apoi lumina a devenit 
foarte puternică, iar pământul din jur părea că se crapă. 


Clădirea s-a cutremurat,  prăbuşindu-se într-o 
detunătură de praf şi moloz. Alături, o altă clădire a 
explodat, cuprinsă de flăcări. 

Imaginea s-a schimbat şi am văzut centrul de 
comandă, unde tehnicienii alergau frenetic de colo-colo. 
S-a deschis o uşă în dreapta şi în încăpere a intrat un 
bărbat cu brațele pline de tot felul de proiecte şi 
diagrame. Le-a întins pe masă şi s-a pornit să le 
examineze, părând hotărât şi foarte încrezător în ceea ce 
făcea. S-a îndreptat apoi şchiopătând spre un perete al 
încăperii şi a început să umble la butoane şi să facă tot 
felul de reglaje. Încet-încet, pământul s-a liniştit, iar 
incendiul a putut fi stăpânit. Bărbatul continua să 
lucreze în mare grabă, dându-le instrucţiuni celorlalți. 

M-am uitat mai bine la el, apoi m-am întors spre 
Wil. 

- Dar ăsta e Feyman! 

Până să-mi mai răspundă ceva, scena a început să 
se deruleze cu repeziciune înainte: uzina fusese salvată, 
iar acum se lucra în grabă la demontarea ei, clădire cu 
clădire. În acelaşi timp, în apropiere, a fost înălțată o 
fabrică mai mică, menită să producă generatoare mai 
compacte, în cele din urmă, locul complexului a fost luat 
de pădure - aşa cum fusese de fapt inițial - iar 
instalațiile produse, fiind de mărime redusă, serveau 
acum în fiecare casă şi instituție din țară. 

Brusc, imaginea s-a derulat înapoi, până când în 
prim-plan a apărut un individ care-şi contempla 
Viziunea Naşterii vieții curente. Era Feyman. 

Wil şi cu mine ne-am uitat unul la celălalt. 

- Ceea ce tocmai am văzut a fost o parte din 
Viziunea Naşterii lui, nu-i aşa? am întrebat. 

Wil a dat din cap, confirmându-mi bănuiala. 


- Ăsta trebuie că este grupul lui de suflete. Hai să 
vedem ce mai putem afla despre el! 

Ne-am concentrat amândoi asupra grupului şi în 
fața noastră a apărut o nouă imagine: câmpul de luptă 
din secolul al nouăsprezecelea şi cortul în care se afla 
cartierul general. Feyman stătea alături de comandantul 
cu care mă întâlnisem în oraşul-fantomă, fiind unul 
dintre cele două ajutoare ale acestuia. 

Privindu-i, ne-am dat seama de legătura care exista 
între ei. Pentru că era un tactician strălucit, Feyman 
fusese însărcinat să se ocupe de strategie şi de partea 
tehnologică. Comandantul ordonase ca înaintea atacului 
să li se dea indienilor - în schimbul altor obiecte - pături 
infestate cu variolă. Feyman se opusese cu înverşunare 
acestei stratageme, şi asta nu din cauza efectului ei 
asupra populației indigene, ci pentru că nu se justifica 
din punct de vedere politic. Mai târziu, chiar dacă 
succesul bătăliei a fost primit cu urale la Washington, 
presa a aflat despre folosirea păturilor infestate şi a 
început să cerceteze cazul. Comandantul şi apropiații 
acestuia au acționat în aşa fel încât Feyman a ajuns 
țapul ispăşitor al întregii poveşti, iar cariera lui s-a 
năruit. Ulterior, comandantul a făcut o glorioasă carieră 
politică, pentru ca apoi să fie şi el trădat de aceiaşi 
indivizi de la Washington care îl susținuseră mai înainte 
şi care acum trecuseră de cealaltă parte a baricadei. 

Cât despre Feyman, el nu şi-a mai revenit 
niciodată. Ambiţiile sale politice fuseseră complet 
distruse. Cu trecerea anilor, a devenit tot mai înrăit, mai 
cuprins de resentimente şi a încercat cu disperare să 
convingă opinia publică de adevărul despre acea bătălie. 
O perioadă, au existat numeroşi ziarişti care i-au redat 
istorisirile, apoi interesul publicului a scăzut, iar el a 
căzut în dizgrație. Spre sfârşitul vieţii, a suferit cumplit, 


dându-şi seama că obiectivele sale politice nu se vor 
realiza şi a continuat să-i învinuiască pe vechii lui şefi 
pentru umilința îndurată. În cele din urmă, în timpul 
unui dineu oficial, a încercat să-l asasineze pe fostul 
politician, dar a fost împuşcat mortal de cei însărcinați 
cu paza. 

Pentru că Feyman a ratat de bunăvoie şansa de a 
evolua spre linişte interioară şi iubire, nu a putut să se 
trezească nici după moarte. Mult timp a crezut că 
scăpase de acest impuls predestinat de a-l ucide pe 
vechiul comandant şi a trăit într-o lume imaginară, 
alimentându-şi ura şi fiind condamnat să repete oroarea 
de a plănui un alt asasinat, nefăcând însă altceva decât 
să reia la infinit propria moarte prin împuşcare. 

Privind în continuare, mi-am dat seama că Feyman 
ar fi putut să rămână prins în capcana acestei iluzii încă 
mult timp, dacă nu ar fi existat eforturile hotărâte ale 
altui bărbat, care se aflase împreună cu el în tabăra 
militară. Văzând imaginea acestuia, l-am recunoscut. 

- Este Joel, ziaristul cu care m-am întâlnit, i-am 
spus lui Wil, rămânând concentrat asupra imaginii. 

Ca răspuns, Wil a dat din cap. 

După moarte, Joel a devenit membru al grupului 
de suflete din fața noastră, dedicându-se în totalitate 
efortului de a-l trezi pe Feyman. În timpul vieţii, intenţia 
lui a fost să arate toate cruzimile şi înşelătoriile pe care 
le suferiseră indienii din partea armatei. Chiar dacă ştia 
de folosirea păturilor infestate, a fost totuşi convins - 
prin mită şi amenințări - să păstreze tăcerea. După 
moarte, când şi-a văzut Trecerea în Revistă, s-a simțit 
devastat, însă a reuşit să rămână conştient. A jurat să-l 
ajute pe Feyman, convins fiind că pasivitatea lui îl 
distrusese. 


După o perioadă îndelungată de timp, Feyman a 
reacționat la eforturile lui Joel, având o lungă şi 
dureroasă Trecere în Revistă a propriei vieți. Atunci, în 
secolul al nouăsprezecelea, intenţia lui fusese de a 
deveni inginer şi de a se implica în crearea de noi 
tehnologii. S-a lăsat însă ademenit de perspectiva de a fi 
erou de război, de a dezvolta noi strategii şi de a 
descoperi noi arme. 

Între două vieţi, în momentul în care şi-a dat 
seama că pentru el se apropia o nouă întrupare, i-a 
„ajutat” pe cei din dimensiunea fizică să folosească 
tehnologia în mod adecvat. La început mai timid, apoi cu 
toată convingerea, a realizat că pământenii vor descoperi 
în curând o nouă formă de energie, care ar fi putut 
elibera omenirea, dar care era însă şi extrem de 
periculoasă. 

Pe măsură ce simțea că va începe o nouă viaţă, şi-a 
dat seama că urma să lucreze cu această nouă energie, 
însă, în acelaşi timp, era conştient de dorința lui de 
succes, care putea să-l împingă şi de această dată spre 
râvnirea puterii şi recunoaşterea unei poziții privilegiate 
în societate. Vedea totuşi că ar fi putut fi ajutat să-şi 
depăşească aceste tendinţe. Pe lângă el, mai existau încă 
alți şase oameni. A vizualizat valea în care ne aflam şi a 
văzut întregul grup, undeva, în întuneric; apoi, în fundal 
au apărut cascadele, iar în cele din urmă grupul făcea 
cunoscută lumii Viziunea Omenirii. 

Când această imagine a pălit, am început să înțeleg 
ceea ce văzuse Feyman. Iniţial, cei şapte îşi vor aminti 
întâmplări din vieți trecute, în care apar şi alți membri ai 
grupului; apoi, aceştia se vor ocupa de sentimentele 
reziduale şi îşi vor amplifica în mod conştient energia, 
folosindu-se de tehnicile ştiute din cea de A Opta 
Viziune şi descoperindu-şi Viziunea Naşterii. În cele din 


urmă, vibrația va creşte, ducând la unificarea grupurilor 
de suflete ale fiecăruia dintre ei. Pe lângă cunoaşterea 
deja dobândită, grupul îşi va aminti în întregime viitorul 
spre care tindem, adică Viziunea Omenirii, în care se 
arată încotro ne îndreptăm şi ce trebuie să facem pentru 
a ne împlini destinul. 

Brusc, întreaga scenă a dispărut, iar odată cu ea şi 
grupul lui Feyman. Wil şi cu mine am rămas acolo 
stingheri. 

Wil se însuflețise. 

- Ai văzut ce s-a întâmplat acolo? m-a întrebat el. 
Asta înseamnă că inițial Feyman a intenționat să 
perfecționeze şi apoi să folosească în scopuri publice 
tehnologia la care lucrează acum. Dacă va reuşi să facă 
acest lucru, experimentele vor înceta. 

- Trebuie să dăm de el, am spus. 

- Nu, a răspuns Wil, oprindu-se să se gândească. 
Deocamdată asta nu ne e de nici un folos. Trebuie să-i 
găsim pe ceilalți şase membri ai grupului. Pentru a 
readuce în memorie Viziunea Omenirii este nevoie de 
energia întregului grup. 

-Nu prea am înțeles partea cu sentimentele 
reziduale. 

Wil a venit mai aproape de mine. 

- Îţi aduci aminte de imaginile acelea mentale pe 
care le-ai avut? Amintiri din alte timpuri şi din alte 
locuri? 

-Da. 

- Ei bine, cei şapte care vor constitui grupul menit 
să rezolve problema acestor experimente s-au mai 
întâlnit şi altă dată, în alte timpuri. De aceea există între 
ei sentimente reziduale pe care trebuie să şi le clarifice şi 
de care trebuie să scape. 

A privit o clipă în depărtare, apoi a adăugat: 


- Şi acest lucru face parte tot din cea de A Zecea 
Viziune. Nu doar un grup, ci toate celelalte trebuie să 
înveţe să-şi clarifice resentimentele. 

În timp ce vorbea, mă gândeam la acele situaţii în 
care membrii unor grupuri se plac reciproc de la prima 
vedere, pe când între alții se naşte o antipatie, aparent 
fără motiv. Mă întrebam dacă nu cumva omenirea era 
pregătită acum să perceapă sursa îndepărtată a acestor 
reacții datorate subconştientului. 

Apoi, fără să fiu avertizat, am simţit cum corpul îmi 
era invadat de vibraţiile unui alt sunet strident. Wil m-a 
înşfăcat şi m-a tras mai aproape de el. 

- Dacă o să „cazi” acum, nu cred că vei mai reuşi să 
te întorci atâta timp cât experimentele produc astfel de 
zgomote. Trebuie să-i găseşti pe ceilalți! 

Un al doilea suflu ne-a despărțit, iar eu m-am 
pomenit din nou în acel vârtej de culori, ştiind că mă 
ducea înapoi, spre dimensiunea pământeană. Numai că 
de astă dată prăbuşirea nu a mai fost bruscă, ci mult 
mai lentă. Am simțit că ceva mă loveşte în plexul solar, 
împingându-mă lateral. M-am forțat să mă concentrez şi 
furtuna din jur a început să se calmeze, iar eu am 
perceput prezența unei alte persoane, pe care însă, pe 
moment, nu o puteam distinge. Senzaţia provocată de 
aceasta îmi era cunoscută şi mă întrebam cine ar putea 
fi? 

Apoi am reuşit să disting o figură neclară la vreo 
zece-cincisprezece metri mai încolo. Aceasta s-a 
apropiat, până când am recunoscut-o. 

Era Charlene! Când a ajuns la vreo trei metri de 
mine, am simțit ca un fel de relaxare în tot corpul. În 
acelaşi timp, am văzut că Charlene era învăluită de un 
câmp energetic de culoare roz-roşiatică şi după câteva 
secunde mi-am dat seama - spre surprinderea mea - că 


şi în jurul meu era un astfel de câmp. Când ne-am aflat 
la un metru unul de celălalt relaxarea de mai înainte s-a 
transformat într-o senzualitate crescândă, apoi am 
simţit un val de iubire, asemeni unui orgasm. Mintea mi 
s-a oprit în loc. Ce se întâmpla? 

Chiar în momentul în care câmpurile noastre erau 
pe cale să se atingă, sunetul disonant a reapărut, iar eu 
mi-am continuat prăbuşirea, pierzându-mi complet 
controlul. 


Cap. 8 - SĂ IERTĂM 


Când mi-am revenit, am simțit pe obrazul drept 
ceva rece şi umed. Am deschis încet ochii şi am înghețat: 
un lup tânăr, cu coada zbârlită, se uita la mine, trăgând 
zgomotos aer pe nări. Apoi a luat-o la fugă spre pădure, 
iar eu m-am tras speriat înapoi, după care m-am ridicat 
în picioare. 

Spre stupoarea mea, mi-am găsit rucsacul, chiar 
dacă lumina era slabă. Am intrat apoi în desişul pădurii, 
pentru a-mi instala cortul, după care m-am prăbuşit în 
sacul de dormit. M-am străduit să rămân treaz, intrigat 
de întâlnirea aceea ciudată cu Charlene. Ce căuta în 
cealaltă dimensiune? Cum de ne întâlnisem? 

A doua zi m-am sculat devreme, mi-am pregătit 
cerealele, am mâncat repede, apoi mi-am croit drum 
înapoi până la pârâu. Ajuns acolo, m-am spălat pe față 
şi am umplut bidonul cu apă. Mai simțeam încă 
oboseala, dar eram şi nerăbdător să-l găsesc pe Curtis. 

Deodată, însă, o explozie înspre est m-a făcut să 
sar în picioare. „Curtis trebuie să fie!”, m-am gândit eu, 
alergând înapoi la cort. Mi-am strâns lucrurile şi am 
pornit în direcția dinspre care se auzise explozia, 
simțind cum mă cuprinde frica. 

După vreo patru sute de metri pădurea s-a 
terminat brusc, iar în față mi-a apărut o păşune. Câteva 
fire țţepoase, de un roşu-cafeniu, atârnau printre copacii 
de pe marginea potecii. Am cercetat cu privirea păşunea 
care se întindea în față, precum şi copacii şi tufişurile 
dese ce se vedeau dincolo de ea. În acel moment, dintre 
tufişuri, venind agale spre mine, a apărut Curtis. l-am 
făcut semn cu mâna, după care m-a recunoscut şi a 
iuțit pasul. Când a ajuns aproape de mine, s-a cățărat 


cu grijă pe un fir din acela, apoi şi-a dat drumul lângă 
copac, gâfâind. 

- Ce s-a întâmplat? l-am întrebat. Ce ai aruncat în 
aer? 

A dat din cap. 

N-am putut să fac mare lucru. Experimentele au 
loc în subteran. N-am avut suficient explozibil şi... şi n- 
am vrut să-i rănesc pe cei de acolo. Aşa că n-am făcut 
decât să arunc în aer o antenă parabolică. Sper ca asta 
să-i mai întârzie. 

- Cum ai reuşit să ajungi atât de aproape de ei? 

- Am pregătit încărcătura de cu seară. Nu se 
aşteptau să fie cineva prin zonă, pentru că erau puțini 
paznici acolo. 

A făcut o pauză, timp în care am auzit nişte 
camioane undeva, în depărtare. 

- Trebuie să plecăm de aici şi să aducem ajutoare, 
a continuat el. Asta e singura soluție acum, pentru că o 
să ne caute. 

- Aşteaptă, i-am spus. Părerea mea este că îi putem 
opri, însă trebuie să le găsim pe Maya şi pe Charlene. 

A făcut ochii mari. 

- Vrei să spui Charlene Billings? 

-Exact. 

- O cunosc. Încheiase cu corporaţia nişte contracte 
de cercetare. N-am mai văzut-o de câțiva ani, în schimb 
am zărit-o noaptea trecută pe când intra în buncărul 
subteran. Era însoțită de mai mulți bărbați înarmați 
până în dinți. 

- Or fi ţinând-o acolo captivă? 

- N-aş putea să-ți spun, a zis el neatent, stând cu 
urechile ciulite la camioane, care acum păreau că se 
îndreaptă în direcția noastră. 


- Trebuie să plecăm de aici! Ştiu un loc unde ne 
putem ascunde până la căderea serii, dar trebuie să ne 
grăbim. 

A privit în urma lui, spre est. 

- Am lăsat eu urme false, însă asta n-o să le abată 
atenţia prea mult timp. 

- Vreau să-ți povestesc ce mi s-a mai întâmplat, i- 
am spus. L-am găsit din nou pe Wil. 

- Bine. O să-mi povesteşti pe drum, a zis el, mărind 
pasul. Trebuie să plecăm de aici! 

M-am uitat cu atenţie la gura peşterii, apoi la 
defileul adânc ce ne despărțea de colina de vizavi. Nu se 
vedea nici o mişcare. Am ascultat, la fel de atent: tot 
nimic. Mersesem spre nord-est vreun kilometru şi 
jumătate şi în timpul ăsta i-am povestit foarte rapid lui 
Curtis despre întâmplările prin care trecusem în cealaltă 
dimensiune, subliniind că - în opinia mea - Wil avea 
dreptate: experimentele puteau fi oprite dacă îi găseam 
şi pe ceilalți membri ai grupului şi dacă ne aminteam 
Viziunea Omenirii. 

Curtis se opunea însă. Un timp m-a ascultat, apoi 
a început să divagheze despre vechea asociere cu 
Charlene. Mă simţeam frustrat, pentru că nu putea să- 
mi spună ce legătură avea acum Charlene cu aceste 
experimente. Mi-a mai povestit cum l-a cunoscut pe 
David şi că sau împrietenit în urma unei întâlniri, când 
şi-au dat seama că amândoi aveau cunoştinţe în 
domeniul militar. 

I-am spus că dacă David, Charlene şi cu mine ne- 
am cunoscut, acest lucru avea o semnificație anume. 

- Nu ştiu dacă asta înseamnă ceva, a zis el distrat. 

N-am mai spus nimic, dar eram sigur că venirea 
noastră, a tuturor, în această vale era o dovadă în plus a 
existenței unui motiv. 


Ne-am continuat apoi drumul în tăcere, Curtis 
căutând cu privirile peştera. După ce am găsit-o, s-a 
întors să şteargă urmele, folosindu-se de crengi de pin 
uscate. A mai zăbovit apoi pe afară până ce s-a convins 
că nu ne văzuse nimeni. 

- Supa e gata, l-am auzit pe Curtis în spatele meu. 

Folosisem ultimul plic şi după ce m-am dus să iau 
nişte castroane, m- am aşezat din nou la gura peşterii, 
pentru a putea privi afară. 

-la spune-mi, cum crezi că ar putea grupul să 
acumuleze suficientă energie, astfel încât să producă un 
efect asupra acelor oameni? 

- Nu ştiu exact, i-am răspuns. Va trebui să aflăm. 

A clătinat din cap. 

-Nu prea cred că este posibil aşa ceva. Am 
impresia că prin explozia pe care am provocat-o n-am 
făcut altceva decât să-i irit şi să-i pun în gardă. Cred că 
vor suplimenta paza şi îşi vor continua experimentele. 
Probabil că au pe acolo o antenă în loc. Poate că ar fi 
trebuit să arunc în aer uşa de la intrare. Dumnezeu mi-e 
martor că aş fi putut s-o fac. Gândindu-mă însă că 
înăuntru erau Charlene şi mulți alți oameni, am 
renunțat la această idee. Ar fi trebuit să le dereglez 
regulatorul şi chiar dacă m-ar fi prins, poate că merita. 

- Nu, nu cred, am spus. Vom găsi o altă cale. 

-Cum? 

-O să aflăm. 

Se auzea din nou zgomotul slab făcut de vehicule, 
dar în acelaşi timp am văzut ceva mişcându-se pe 
povârnişul de sub noi. 

- E cineva acolo! am spus. 

Ne-am lăsat în jos şi am privit mai atent. Forma 
aceea s-a mişcat din nou, însă era acoperită parţial de 
copăcei. 


- Dar asta e Maya, am spus eu, nevenindu-mi să- 
mi cred ochilor. 

Ne-am uitat lung unul la altul, apoi m-am ridicat. 

- Mă duc s-o aduc, am spus. 

Curtis m-a prins de braţ. 

- Să stai aplecat şi dacă maşinile se apropie cumva, 
las-o în pace şi întoarce-te. Nu risca să fii văzut. 

Am dat din cap în semn că am înțeles şi am 
început să cobor dealul în fugă, însă cu prudenţă. Când 
m-am aflat suficient de aproape de locul cu pricina, m- 
am oprit să ascult. Maşinile continuau să se îndrepte 
spre noi. Am strigat-o pe Maya în şoaptă. Pe moment a 
încremenit, apoi m-a recunoscut şi a urcat până la mine 
pe povârnişul pietros. 

- Nu-mi vine să cred că am dat de tine! a spus ea, 
luându-mă de gât. 

Am dus-o la peşteră şi am ajutat-o să intre. Părea 
epuizată, iar braţele îi erau pline de zgârieturi. Unele 
mai sângerau şi acum. 

- Ce s-a întâmplat? m-a întrebat. Am auzit o 
explozie, apoi maşinile au împânzit locul. 

- Te-a văzut cineva venind încoace? a întrebat-o 
Curtis iritat. 

Stătea în picioare şi se uita afară. 

- Nu cred, pentru că m-am ascuns, a răspuns ea. 

Am făcut repede prezentările. Curtis a clătinat din 
cap, după care a spus: 

- Voi arunca totuşi o privire. 

Apoi s-a strecurat prin deschizătură şi a dispărut. 

Între timp, am scos din rucsac trusa de prim 
ajutor. 

- L-ai găsit pe amicul tău de la poliție? 

- Nu. Nici măcar nu m-am putut întoarce în oraş. 
Paznicii Parcului mişunau peste tot. M-am întâlnit cu o 


femeie pe care o cunoşteam şi am rugat-o să-i ducă un 
bilet. Asta e tot ce am putut să fac. 

l-am pus nişte antiseptic la genunchi, pe o 
zgârietură mai adâncă. 

- Şi de ce n-ai plecat şi tu cu femeia aceea? De ce 
te-ai răzgândit şi ai venit aici? 

A luat antisepticul din mâna mea şi a început să şi- 
l aplice singură. În cele din urmă a spus: 

- Nu ştiu de ce m-am întors. Poate fiindcă am 
continuat să-mi aduc aminte. 

Şi-a ridicat privirea. 

- Vreau să înţeleg ce se întâmplă aici. 

M-am aşezat în fața ei şi i-am rezumat tot ceea ce 
se întâmplase după ce ne despărțisem, punând accentul 
pe informația pe care o primisem - Wil şi cu mine - şi 
anume că pentru a descoperi Viziunea Omenirii grupul 
trebuia mai întâi să-şi învingă resentimentele, care 
aveau rădăcini în trecut. 

Maya mă privea copleşită, însă părea că-şi acceptă 
rolul. 

- Am observat că nu te mai doare glezna. 

- Da. Cred că totul s-a lămurit în momentul în care 
am înțeles de unde venea această problemă. 

S-a uitat lung la mine o clipă, apoi a spus: 

- Nu suntem decât trei. Parcă ziceai că atât 
Williams cât şi Feyman au văzut şapte persoane. 

- Nu ştiu, i-am răspuns. Mă bucur că măcar tu te 
afli aici. Tu eşti cea care are informaţii despre credința 
în vindecare şi vizualizarea locului bolnav. 

Am văzut pe fața ei că era înspăimântată. 

După câteva minute s-a întors şi Curtis, 
spunându-ne că nu văzuse nimic ieşit din comun pe 
afară. Apoi s-a aşezat şi şi-a continuat masa. Eu am mai 
căutat un vas şi i-am dat şi Mayei o porţie de supă. 


Curtis s-a aplecat şi i-a întins bidonul cu apă. 

- Să ştii că ţi-ai asumat un risc al naibii de mare 
mergând printr-o zonă deschisă, cum e asta, a spus el. 
Ai fi putut să-i aduci direct la noi. 

Maya s-a uitat la mine, apoi a spus, apărându-se: 

- De fapt, încercam să scap! Nu ştiam că sunteți 
aici. Nici nu aveam de gând să vin în direcția asta dacă 
păsările nu ar fi... 

- Ei bine, cred că înţelegi în ce încurcătură am 
intrat! a întrerupt-o Curtis. Nu am reuşit încă să oprim 
experimentele. 

S-a ridicat din nou şi s-a aşezat după o stâncă de 
lângă intrarea peşterii. 

- De ce e atât de furios pe mine? m-a întrebat 
Maya. 

-Ziceai că ţi-ai amintit ceva. Despre ce e vorba? 

- Nu prea ştiu nici eu... Cred că era ceva din alte 
timpuri. Încercam să pun capăt unor violenţe. De aceea 
mi se pare totul atât de ciudat. 

- Curtis nu ți se pare cunoscut? 

S-a căznit să se gândească. 

- Poate. Nu-mi dau seama. Dar de ce mă-ntrebi? 

- Îţi aminteşti când ţi-am povestit că am avut o 
imagine din trecut, cu noi toți, în timpul războiului 
împotriva indienilor? Ei bine, într-una din lupte ai fost 
ucisă şi odată cu tine a mai murit o persoană care îţi 
împărtăşea ideile. Cred că acea persoană era Curtis. 

- Şi el consideră că eu sunt de vină? Dumnezeule, 
nu e de mirare că e aşa de supărat. 

- Maya, îți poţi aminti ce vroiaţi să faceți? 

A închis ochii, încercând să se gândească; apoi i-a 
deschis brusc şi s-a uitat la mine. 

- Era acolo şi un şaman indian? 

- Da, am zis eu. A fost şi el omorât. 


- Ne gândeam la ceva... 

S-a uitat în ochii mei. 

- Credeam că putem opri războiul... Asta e tot ce 
pot să percep. 

- Trebuie să stai de vorbă cu Curtis şi să-l ajuţi să- 
şi depăşească această mânie, pentru că numai astfel ne 
putem aminti. 

- Glumeşti? Când e aşa de furios? 

- O să vorbesc eu întâi cu el, i-am spus, ridicându- 
mă în picioare. 

A dat uşor din cap, uitându-se în zare. 

Eu m-am îndreptat spre gura peşterii, m-am târât 
afară şi m-am aşezat lângă Curtis. 

- Ce crezi? l-am întrebat. 

M-a privit puţin jenat. 

- Cred că e ceva la prietena ta care mă face să mă 
înfurii. 

- Spune-mi ce simți. 

- N-aş putea să-ți explic, dar atunci când o văd mă 
enervez. Am senzația că ar putea face vreo boacănă care 
să ne pună în pericol, sau că am putea fi prinşi din 
cauza ei. 

- Poate chiar omorâţi? 

- Da, chiar omorâți. 

Tăria cu care rostise cuvintele ne-a surprins pe 
amândoi. Curtis a tras aer în piept, apoi a înălțat din 
umeri. 

- Îţi aduci aminte ce ţi-am povestit? Despre 
imaginea aceea din secolul al nouăsprezecelea, în timpul 
războiului împotriva indienilor? 

- Vag, a mormăit el. 

- Ei bine, nu ţi-am spus, dar tu şi cu Maya erațţi 
acolo şi aţi fost ucişi de soldați. 

A privit spre plafonul peşterii. 


- Şi crezi că de asta sunt furios pe ea? 

Am zâmbit, însă în acel moment un uşor sunet 
disonant a străbătut aerul, după care amândoi am auzit 
bâzâitul acela. 

- Fir-ar să fie! a spus Curtis. lar au început! 

L-am prins de braţ. 

- Curtis, trebuie să aflăm ce intenţionaţi să faceți 
tu şi cu Maya atunci, în secolul trecut şi de ce planul 
vostru a eşuat. Apoi, cum aveaţi de gând să schimbaţi 
ceva acum, în această viaţă. 

A clătinat din cap. 

- Nu ştiu ce să cred despre toate astea şi nici cu ce 
să încep. 

- Părerea mea e că dacă veți sta de vorbă, vă veți 
aminti ceva. 

S-a uitat la mine. 

- Măcar o să încerci? 

În cele din urmă a dat din cap că este de acord, 
apoi a intrat înapoi în peşteră. 

Maya a zâmbit, stingherită. 

- Îţi cer scuze că am fost atât de furios, a făcut 
Curtis primul pas. Se pare că mânia mea îşi are originea 
în ceva petrecut cu multă vreme în urmă. 

- Să lăsăm asta. Acum nu-mi doresc decât să ne 
aducem aminte ce vroiam să facem. 

Curtis s-a uitat îndelung la Maya. 

- Parcă îmi aduc aminte ceva: încercai să rezolvi o 
problemă. 

Mi-a aruncat o privire scurtă. 

- Sau tu mi-ai povestit despre asta? 

- Nu cred, i-am răspuns. Însă aşa este. 

- Sunt medic, a spus Maya şi în munca mea mă 
bazez pe gândirea pozitivă şi pe credinţă. 


- Pe credință”? Vrei să spui că tratezi oamenii din 
perspectivă religioasă? 

- Se poate spune şi aşa. Când am folosit cuvântul 
„credință” m-am referit la forța pe care o degajă 
speranța, aşteptările oamenilor. La clinica unde lucrez 
încercăm să înțelegem acest fenomen, pe care noi îl 
considerăm un proces mental ce poate fi folosit pentru 
construirea viitorului. 

- De când te ocupi cu aşa ceva? a întrebat Curtis. 

- Toată viața mea de până acum m-a condus aici. 

A continuat, povestindu-i lui Curtis aceeaşi istorie 
pe care mi-o spusese şi mie mai înainte, inclusiv despre 
temerile mamei ei că ar fi bolnavă de cancer. În timp ce 
Maya vorbea, atât eu, cât şi Curtis îi puneam întrebări. 
O ascultam cu atenţie, transmițându-i energie, aşa încât 
oboseala a început să-i dispară de pe față, ochii îi 
străluceau, iar spatele i se îndreptase. 

La un moment dat, Curtis a întrebat: 

- Crezi că îngrijorarea mamei tale şi faptul că vedea 
viitorul în negru i-au afectat sănătatea? 

- Da. Se pare că oamenii împart evenimentele din 
viața lor în două categorii: unele în care sunt încrezători, 
iar altele de care le este teamă. Această catalogare este 
făcută însă în mod inconştient. Ca doctor, sunt de 
părere că am avea numai de câştigat dacă tot acest 
proces s-ar desfăşura în deplină cunoştinţă de cauză, 
dacă ar fi adus în zona conştientului. 

Curtis a dat din cap. 

- Dar cum să facem asta? 

Maya nu i-a răspuns. S-a ridicat în picioare şi a 
privit înainte, cuprinsă de panică. 

- Ce s-a întâmplat? am întrebat-o. 

- În clipa asta am în fața ochilor scena... scena... 
care s-a petrecut în timpul războiului. 


- Şi ce s-a petrecut? a întrebat Curtis. 

S-a uitat la el. 

- Suntem în pădure; pot să văd totul: soldații, 
fumul de la praful de puşcă... 

Curtis căzuse parcă pe gânduri, încercând, în mod 
evident, să-şi scormonească memoria. 

- Sunt şi eu acolo, a murmurat el. Ce caut oare 
acolo? 

S-a uitat la Maya. 

- Tu m-ai adus în locul ăla! Eu habar n-aveam 
despre ce e vorba. Nu eram decât un simplu observator 
din partea Congresului. Mi-ai spus că împreună am fi 
putut opri bătălia! 

Maya s-a întors, luptându-se din răsputeri să 
înțeleagă. 

- M-am gândit că am fi putut... că ar exista o cale 
să... la stai aşa, acolo mai era cineva. 

S-a întors şi m-a privit stăruitor, în timp ce pe față 
începea să i se vadă mânia. 

- Şi tu erai acolo şi ne-ai abandonat! De ce? 

Această afirmaţie mi-a stimulat memoria şi le-am 
povestit ceea ce-mi amintisem mai înainte şi anume 
despre întâlnirea la care participaseră căpeteniile 
câtorva triburi, eu şi Charlene. Le-am spus că una 
dintre căpetenii o sprijinise pe Maya, însă considerase că 
nu sosise încă momentul, că triburile nu descoperiseră 
calea corectă. Le-am mai spus că o altă căpetenie 
izbucnise mânioasă, cu gândul la atrocitățile comise de 
soldați. 

- Nu puteam să mai rămân acolo, am zis eu în cele 
din urmă, descriindu-le experiența mea mai veche cu 
franciscanii. Nu am putut rezista impulsului de a fugi 
din acel loc. Trebuia să mă salvez. Îmi pare rău. 


Maya părea scufundată în gânduri. l-am atins 
mâna şi am spus. 

- Şefii de triburi ştiau că n-o să meargă, iar 
Charlene a confirmat şi ea faptul că nu ne amintiserăm 
încă învăţăturile străbunilor. 

- Atunci de ce căpetenia aceea a rămas cu noi? 

- Pentru că nu voia ca voi doi să muriți singuri. 

- Dar eu n-aveam de gând să mor! s-a repezit 
Curtis, uitându-se la Maya. Tu m-ai dus acolo! 

- Îmi pare rău - a spus ea - dar nu-mi aduc aminte 
ce nu a mers. 

- Să-ţi spun eu ce nu a mers! a mai zis Curtis. 
Credeai că războiul se va opri doar pentru că aşa vrei tu! 

S-a uitat lung la el, apoi la mine. 

- Are dreptate. M-am gândit că trebuie să-i oprim 
pe soldați, dar nu am avut şi imaginea clară a modului 
în care am fi putut face asta. N-am reuşit să-i oprim 
pentru că nu am avut toate informaţiile necesare. Cu 
toții am vizualizat frica, iar nu credința, la fel ca în 
procesul de vindecare a trupului: numai atunci când ne 
vom aduce aminte ceea ce vroiam să facem în viață, 
numai atunci ne vom putea restabili sănătatea. Aşa şi în 
cazul celălalt: când vom fi în stare să ne amintim ce 
trebuie să facă omenirea de acum încolo, atunci vom 
putea îndrepta tot răul din lume. 

- Se pare că Viziunea Naşterii fiecăruia dintre noi 
cuprinde - pe lângă intenţiile noastre pentru 
dimensiunea fizică - şi informații referitoare la o viziune 
mai largă, în care se arată ce au încercat oamenii să facă 
de-a lungul istoriei, precum şi detalii despre obiectivul 
spre care ne îndreptăm şi cum se poate ajunge acolo. 

Înainte ca Maya să mai facă vreun comentariu, 
Curtis a sărit în picioare şi s-a dus la intrarea în 
peşteră. 


- Am auzit ceva, a spus el. Cred că e cineva afară. 

Maya şi cu mine ne-am înghesuit lângă Curtis, 
străduindu-ne să vedem ceva, dar n-am sesizat nici o 
mişcare. Apoi mi s-a părut că aud zgomot de paşi. 

- Mă duc să verific, a spus Curtis, ieşind. 

M-am uitat la Maya. 

- Cred c-ar fi bine să mă duc cu el. 

- Vin şi eu cu voi, a zis ea. 

Am mers după Curtis de-a lungul povârnişului, 
până când am ajuns într-o zonă despădurită, de unde, 
chiar sub noi, se putea vedea defileul. Pe stâncile de 
dedesubt urcau - îndreptându-se spre vest - un bărbat 
şi o femeie, pe care nu-i vedeam bine din cauza 
copăceilor. 

- Femeia are probleme, a spus May a. 

- De unde ştii? am întrebat-o. 

- Ştiu, pur şi simplu. Mi se pare cunoscută. 

Femeia s-a întors şi individul a împins-o, dând la 
iveală un pistol pe care îl ținea în mâna dreaptă. 

Maya s-a aplecat, uitându-se la noi. 

- Aţi văzut? Trebuie să facem ceva! 

M-am uitat mai bine. Femeia avea părul deschis la 
culoare şi era îmbrăcată cu un tricou şi o salopetă verde. 
S-a întors să-i spună ceva celui care o capturase, apoi a 
privit în direcția noastră şi i-am putut vedea foarte bine 
fața. 

- E Charlene! am spus. Unde-o fi ducând-o? 

- Cine ştie, a răspuns Curtis. Ascultaţi-mă, cred că 
pot s-o ajut, dar trebuie să merg singur. Voi doi staţi 
aici! 

Am protestat, însă Curtis a rămas pe poziție. L-am 
urmărit cum cobora povârnişul, prin pădure, apoi s-a 
furişat repede după nişte stânci care se aflau doar la 
vreo trei metri de fundul defileului. 


- Vor trece pe lângă el, i-am spus Mayei. 

Am urmărit cu îngrijorare cum se apropiau de 
stânci. Când au ajuns acolo, Curtis s-a aruncat asupra 
bărbatului, l-a trântit la pământ şi l-a ţinut de gât până 
când acesta n-a mai mişcat. Charlene s-a dat înapoi, 
speriată, apoi a luat-o la fugă. 

- Aşteaptă, Charlene! a strigat Curtis. 

S-a oprit şi a făcut cu precauţie un pas înainte. 

- Sunt Curtis Webber. Am lucrat împreună la 
„Deltech”, nu-ţi mai aminteşti? Vreau să te ajut. 

L-a recunoscut şi s-a dus mai aproape de el. Maya 
şi cu mine am început să coborâm dealul cu multă 
atenție. Când m-a văzut, mai întâi a încremenit, apoi a 
alergat să mă îmbrăţțişeze. Curtis a venit repede la noi, 
împingându-ne la pământ. 

- Culcat! Am putea fi văzuți. 

L-am ajutat să-l lege pe cel care-o păzise pe 
Charlene, folosind nişte bandă adezivă pe care-am găsit- 
o la el în buzunar, apoi l-am tras în sus, pe povârniş, în 
pădure. 

- Ce-aţi făcut cu el? ne-a întrebat Charlene. 

- L-am scos doar din funcţiune, a spus Curtis. N-o 
să păţească nimic. 

Maya s-a aplecat şi i-a verificat pulsul. 

Charlene s-a uitat la mine, prinzându-mă de mână. 

- Cum ai ajuns aici? m-a întrebat. 

După ce am luat o gură de aer, i-am povestit cum 
mă sunase cineva de la ea de la birou pentru a-mi spune 
că dispăruse; am găsit apoi schița care m-a îndreptat 
spre această vale, unde am venit s-o caut. 

A zâmbit. 

- Aveam de gând să te sun atunci când am făcut 
schița, dar a trebuit să plec pe neaşteptate, aşa că n-am 
mai avut timp... 


Se uita în ochii mei şi vocea îi tremura. 

- Cred că te-am văzut ieri, în cealaltă dimensiune. 

Am tras-o deoparte. 

- Şi eu te-am văzut, dar n-am mai putut comunica 
cu tine. 

Ne-am uitat lung unul la altul şi am simţit că devin 
mai uşor. Am fost străbătut de un val de iubire 
orgasmică, ce nu îşi avea originea în zona pelviană, ci 
undeva, în afara corpului. M-am scufundat în ochii ei. A 
început să zâmbească şi mi-am dat seama că şi ea 
simţea la fel. 

O mişcare a lui Curtis a rupt vraja şi am realizat că 
el şi cu Maya se uitaseră la noi în tot acest timp. 

M-am întors spre Charlene. 

- Vreau să-ți povestesc ce s-a mai întâmplat între 
timp, am spus. 

I-am descris apoi întâlnirea cu Wil, cum am aflat 
despre polarizarea cauzată de Frică, despre grupul celor 
şapte şi despre Viziunea Omenirii. 

- Spune-mi, Charlene, cum ai reuşit să pătrunzi în 
cealaltă dimensiune? 

S-a întristat. 

- Toate astea se întâmplă din vina mea, dar până 
ieri n-am ştiut cât este de periculos. Eu i-am povestit lui 
Feyman despre Viziuni. Pe scurt, după ce am primit 
scrisoarea de la tine, am aflat despre existenţa altui grup 
care cunoştea cele nouă Viziuni şi le-am studiat 
împreună. Am avut nenumărate experienţe de felul celei 
despre care mi-ai vorbit. Ulterior, am venit în vale cu un 
prieten, pentru că auziserăm că aici ar exista nişte locuri 
sacre, ce aveau o legătură cu cea de A Zecea Viziune. 
Prietenul meu nu a trăit prea multe experienţe de acest 
gen, eu în schimb da. Aşa că am rămas aici, să mai 
cercetez. L-am cunoscut astfel pe Feyman, care m-a 


angajat să-l învăţ ce ştiam. Din acel moment nu ne-am 
mai despărțit nici un minut. A insistat ca din motive de 
securitate să nu sun la birou, aşa că am scris, pentru a- 
mi reprograma întâlnirile de afaceri. Numai că scrisorile 
s-au întors înapoi, iar eu mi-am dat seama că fuseseră 
interceptate. De asta cei de acolo m-au dat dispărută. 
Împreună cu Feyman am cercetat vortexurile, în special 
pe cele de la Colina lui Codder şi de la Cascade. El nu 
putea percepe energia şi mai târziu am aflat că în 
momentul în care reuşeam să mă acordez la frecvența 
unui vortex, mă localiza cu ajutorul aparaturii 
electronice, aflând poziția exactă a vortexului. 

M-am uitat la Curtis, care dădea din cap cu 
subînțeles. 

Charlene avea ochii plini de lacrimi. 

- M-a prostit de-a binelea. Zicea că face nişte 
cercetări asupra unei forme de energie necostisitoare, 
care va fi folosită apoi spre binele public. M-a trimis de 
multe ori în pădure, pentru a descoperi zonele încărcate 
cu energie. Mult mai târziu, în urma unei confruntări cu 
el, a recunoscut că ceea ce făcea era periculos. 

Curtis s-a întors cu fața la Charlene. 

- Feyman Carter a fost inginer-şef la „Deltech”, nu- 
ți aduci aminte? 

- Nu, a răspuns ea. Acum conduce acest proiect, în 
care este implicată o altă companie şi pentru care au 
pază armată. Feyman le zice acestor bărbați înarmați 
„operatori”. Când i-am spus că vreau să plec, m-a pus 
sub pază, iar la afirmaţia mea că n-o să scape basma 
curată a început să râdă şi s-a lăudat că e mână în 
mână cu cineva din serviciul de pază al Parcului. 

- Şi acum unde te trimisese? a întrebat Curtis. 

Charlene a clătinat din cap. 

-Habar n-am. 


- Nu cred că după tot ce ţi-a spus mai vroia să te 
lase în viaţă. 

Peste grup s-a lăsat liniştea. 

- Nu înțeleg de ce a vrut să facă experimentele 
tocmai aici, în această pădure. Ce urmăreşte? a întrebat 
Charlene. 

Ochii mei şi ai lui Curtis s-au întâlnit din nou, 
după care el a spus: 

- Vrea să amplifice această nouă energie pe care a 
descoperit-o, focalizându-se pe „porţile” dintre cele două 
dimensiuni, care există aici, în vale. De aceea 
experimentele sunt atât de periculoase. 

Mi-am dat seama că Charlene o fixa pe Maya şi 
zâmbea, iar aceasta, la rândul ei, i-a întors o privire 
caldă. 

- La cascade am pătruns în cealaltă dimensiune şi 
am început să-mi amintesc multe lucruri, a spus 
Charlene. 

M-a privit. 

- Am reuşit apoi să fac asta de mai multe ori, chiar 
şi ieri, când eram sub pază. 

M-a privit din nou. 

- Aşa te-am întâlnit... 

S-a oprit şi s-a uitat la grup. 

- Am văzut că ne aflăm aici cu toţii pentru a opri 
experimentele, asta în cazul în care vom reuşi să ne 
amintim totul despre noi. 

Maya s-a uitat mai atent la ea. 

- Atunci, în timpul războiului, ştiai ce vrem să 
facem şi totuşi ne-ai sprijinit, chiar dacă ţi-ai dat seama 
că nu vom reuşi. 

Zâmbetul de pe fața Charlenei spunea că îşi 
amintise şi despre asta. 


- Se pare că în mare ne-am adus aminte ce s-a 
întâmplat atunci, am spus. Insă nu am reuşit să aflăm 
cum aveam de gând să acționăm acum, să schimbăm 
ceva, să îndreptăm răul produs în acel război. Tu îţi 
aminteşti? 

Charlene a clătinat din cap. 

- Doar parțial. Ştiu că înainte de a merge mai 
departe trebuie să ne clarificăm simțămintele pe care le 
avem unii față de ceilalți, simțăminte care zac în 
subconştientul nostru. 

S-a oprit, uitându-se în ochii mei. 

- Toate astea fac parte din cea de A Zecea Viziune... 
Numai că deocamdată aici, pe Pământ, pot fi aflate doar 
cu ajutorul intuitiei, nefiind aşternute pe hârtie. 

Am dat din cap, aprobator. 

- Ştim asta. 

- O mare parte din cea de A Zecea Viziune este o 
extensie a celei de A Opta. Numai un grup care aplică 
cea de A Opta Viziune poate să experimenteze aceste 
trăiri înalte. 

- Nu înţeleg ce vrei să spui, a zis Curtis. 

- A Opta Viziune ne învaţă cum să ridicăm energia 
altora, cum le putem transmite energie concentrându-ne 
asupra frumuseţii, a sinelui lor superior. Procedând 
astfel, nivelul energetic al grupului, precum şi 
creativitatea lui vor creşte exponențial. Din păcate, 
puţine grupuri pot face asta, chiar dacă altădată unii 
dintre membrii lor reuşeau. De regulă, acest lucru se 
întâmplă cu echipele de angajaţi, de exemplu, sau în 
cazurile în care diverşi indivizi se adună pentru a lucra 
la realizarea unui proiect. Dar pentru că persoanele 
implicate au mai fost împreună şi în alte vieţi, toate 
emoțiile cumulate de-a lungul timpului vor constitui un 
obstacol în calea lor. Ne trezim uneori puşi în situația de 


a colabora cu cineva care ne displace de la bun început, 
fără să ştim de ce. Sau invers, noi îi suntem antipatici 
acelei persoane şi nu înțelegem motivele. Simțămintele 
care apar sunt diverse: gelozie, iritare, invidie, 
ranchiună, amărăciune, dorința de a face reproşuri. Am 
înțeles foarte clar că dacă membrii grupului nu vor 
încerca să-şi explice, să înțeleagă aceste sentimente şi să 
le îndepărteze, atunci grupul nu-şi va putea atinge 
potenţialul maxim. 

Maya s-a aplecat înainte. 

-Tocmai asta facem noi acum: încercăm să trecem 
peste resentimentele ce îşi au originea în vremuri 
trecute, când eram împreună. 

- Ţi-a fost arătată Viziunea Naşterii? am întrebat-o 
pe Charlene. 

- Da, a răspuns ea. Insă nu am putut să percep 
prea multe, pentru că nu aveam suficientă energie. Tot 
ce am înţeles se referea la formarea unui grup de şapte 
persoane, aici, în vale. 

În acel moment ne-a atras atenţia zgomotul făcut 
de un alt vehicul undeva, spre nord. 

-Nu mai putem rămâne aici, a spus Curtis. Ne 
expunem prea mult. Să ne întoarcem la peşteră. 

Charlene a luat ultima înghiţitură de mâncare şi 
mi-a întins farfuria, pe care, nea vând apă, am pus-o 
aşa, murdară, în rucsac. Curtis s-a dus la gura peşterii 
şi s-a aşezat lângă Maya, care i-a zâmbit cu sfială. 
Charlene a venit în stânga mea. Pe gardian l-am lăsat 
afară, legat şi cu căluş la gură. 

- E-n regulă acolo, afară? l-a întrebat Charlene pe 
Curtis, care examina zona, neliniştit. 

- Aşa se pare. Se aud însă nişte zgomote dinspre 
nord. Părerea mea e că trebuie să rămânem înăuntru 
până la căderea întunericului. 


Ne-am privit cu toţii, încercând să ne ridicăm 
nivelul energetic. 

Le-am povestit apoi celorlalți despre Viziunea 
Omenirii, de care aflasem pe când eram cu grupul de 
suflete al lui Feyman. Când am încheiat, m-am uitat la 
Charlene şi am întrebat-o: 

- Tu ce ai reuşit să mai „prinzi” despre această 
Viziune? 

- Tot ce-am putut să percep a fost faptul că nu vom 
reuşi să obţinem informaţii în plus dacă nu ne vom 
armoniza şi nu vom simți decât iubire unul pentru 
celălalt. 

- Uşor de spus, însă mai greu de făcut, a spus 
Curtis. 

Ne-am uitat din nou unii la alţii, apoi am înțeles cu 
toții că energia se mutase spre Maya. 

- Cheia acestui proces constă în a recunoaşte ceea 
ce simțim, a deveni perfect conştienţi de emoţiile 
noastre. Apoi va trebui să le împărtăşim celorlalți, chiar 
dacă o vom face cu stângăcie. Procedând astfel, vom 
deveni conştienţi de prezenţa lor şi până la urmă le vom 
putea „surghiuni” în trecut, acolo unde le este locul. 
Este necesar să recunoaştem aceste sentimente, să 
discutăm despre ele „cu cărțile pe față”. Asta va aduce o 
limpezire a conştiinţei, putând apoi să revenim la iubire, 
sentimentul cel mai înălțător. 

- Stați aşa, am spus. E posibil să existe nişte 
sentimente reziduale şi față de Charlene. 

M-am uitat la Maya. 

- Ştiu că tu aveai astfel de simțăminte. 

- Da, a răspuns Maya. Numai că aceste emoţii sunt 
pozitive, ceva asemănător cu recunoştinţa. Charlene a 
rămas atunci de partea noastră şi a încercat să ne 
ajute... 


A făcut o pauză, studiind trăsăturile Charlenei. 

- Încercai să ne comunici ceva legat de strămoşii 
noştri. Noi însă nu te-am ascultat. 

M-am aplecat spre Charlene. 

- Ai fost şi tu ucisă atunci? 

A răspuns Maya în locul ei: 

- Nu, ea nu a murit. Se dusese în tabăra adversă, 
pentru a face o ultimă încercare de a sta de vorbă cu 
soldații. 

- Aşa este, numai că deja plecaseră de acolo. 

Apoi Maya a întrebat: 

- Mai are cineva vreun fel de sentiment față de 
Charlene? 

- Eu nu, a spus Curtis. 

- Dar tu, Charlene? Ce poţi să ne spui despre 
simțămintele tale față de noi? am întrebat-o. 

A trecut cu privirea peste fiecare membru al 
grupului. 

- Se pare că față de Curtis nu există nici un fel de 
emoții din trecut - a spus ea - şi tot ce e legat de Maya 
este pozitiv. 

Ochii i-au rămas ațintiți asupra mea. 

- Cred că față de tine există nişte resentimente. 

- Din ce cauză? am întrebat. 

- Pentru că erai atât de pragmatic şi de detaşat; 
genul de om care nu se implică în nimic dacă simte că 
rezultatul este nefavorabil. 

- Dar Charlene, pe vremea când eram călugăr m- 
am sacrificat pentru aceste Viziuni şi am simțit că 
sacrificiul mi-a fost inutil! 

Se pare că protestul meu a iritat-o, pentru că s-a 
uitat în altă parte. 

Maya m-a atins pe braț. 


- Comentariul tău a fost defensiv. În asemenea 
situații, interlocutorul parcă nici nu te aude. Emoţiile 
nutrite îi stăruie în minte, pentru că se gândeşte tot 
timpul cum să te convingă, cum să te facă să înţelegi. 
Dacă rămân în subconştient, vor slăbi energia dintre voi. 
În ambele cazuri, emoţiile constituie un obstacol în calea 
noastră. Părerea mea este că ar trebui să te întrebi ce 
anume a provocat aceste sentimente ale Charlenei față 
de tine. 

M-am uitat la Charlene. 

- Oh, dar am făcut-o! Mi-aş fi dorit ca atunci să vă 
fi ajutat. Poate că aş fi reuşit s-o fac dacă aş fi avut 
curaj. 

Charlene a dat din cap şi a zâmbit. 

- Dar tu? a întrebat Maya, uitându-se la mine. Care 
sunt sentimentele tale față de Charlene? 

- Mă simt vinovat, am spus. Nu atât pentru 
războiul de atunci, cât pentru situația de acum. M-am 
izolat timp de mai multe luni. Poate că dacă aş fi stat de 
vorbă cu tine imediat după întoarcerea mea din Peru, 
am fi reuşit să oprim experimentele din timp şi nu s-ar 
mai fi întâmplat nimic din toate astea. 

Au rămas cu toții tăcuți. 

- Mai are cineva şi alte sentimente? a întrebat 
Maya. 

Ne-am uitat unii la alții. 

Din acel moment, îndrumați de Maya, ne-am 
concentrat fiecare pe propria ființă, încercând pe cât 
posibil să ne ridicăm cât mai mult nivelul energetic. 
Privind cu atenţie frumusețea din jurul meu, m-am 
simţit învăluit de un val de iubire. Pereţii şi plafonul 
peşterii - care până atunci păreau şterşi - au început să 
prindă strălucire. Feţele noastre iradiau energie, iar eu 
am simțit un fior pe şira spinării. 


- Acum suntem gata să aflăm ce intenționam să 
facem în această viață, a spus Maya. 

Era din nou gânditoare. 

- Am ştiut.. .am ştiut că aşa o să se întâmple, a mai 
spus ea în cele din urmă. Ceea ce se petrece acum face 
parte din Viziunea Naşterii mele: menirea mea era să 
conduc acest proces de amplificare a energiei. În secolul 
al nouăsprezecelea nu am ştiut cum să facem asta. 

În timp ce vorbea, am văzut o mişcare pe peretele 
din spatele ei. La început am crezut că era lumina care 
se reflecta, apoi însă am observat o nuanţă de verde, 
identică celei pe care o văzusem când întâlnisem grupul 
de suflete al May ei. Străduindu-mă să mă concentrez pe 
o suprafață mai mică, de câteva zeci de centimetri 
pătrați, mi-a apărut în fața ochilor o hologramă cu 
numeroase forme umane, neclare însă. Am aruncat o 
privire spre ceilalți şi am avut impresia că nici unul nu 
mai vedea imaginea aceea. 

De îndată ce mi-am dat seama că era vorba de 
grupul de suflete al Mayei, am început să percep intuitiv 
un aflux de informații. Am văzut din nou Viziunea 
Naşterii Mayei, dorința ei de a se naşte în acea familie, 
boala mamei, care a generat interesul ei pentru 
medicină şi în special pentru legătura minte-trup, iar în 
cele din urmă adunarea de acum. Mi s-a transmis foarte 
limpede că „nici un grup nu-şi va folosi întregul potenţial 
creator până când nu-şi va rezolva în mod conştient 
problemele interne, pentru a putea apoi să-şi amplifice 
energia”. 

- Odată eliberat de astfel de sentimente - a 
continuat Maya - un grup poate depăşi cu uşurinţă 
luptele pentru putere şi teatrul de control şi îşi poate 
descoperi din plin creativitatea. Acest proces trebuie să 
se facă însă în deplină cunoştinţă de cauză. 


Privirea nedumerită a lui Curtis cerea explicații 
suplimentare. 

- Aşa cum ne-a fost dezvăluit în cea de A Opta 
Viziune, dacă privim mai îndeaproape fața cuiva, vom 
putea da la o parte toate măştile şi scuturile construite 
de ego şi vom descoperi şinele adevărat care se ascunde 
în spatele acestor măşti. De obicei însă oamenii nu ştiu 
la ce să fie atenți atunci când stau de vorbă cu cineva. 
Să fie la ochi? E greu totuşi să-i urmăreşti pe amândoi. 
Atunci la ce? Să urmărească o extremitate, cum ar fi 
nasul sau gura? Noi ne concentrăm de fapt asupra 
întregii feţe, ale cărei lumini, umbre şi trăsături unice o 
fac să semene mai degrabă cu o pată de cerneală. În 
spatele acestor trăsături putem descoperi adevărata 
expresie, sufletul care iradiază în afară. Atunci când ne 
concentrăm cu toată iubirea asupra cuiva, energia 
iubirii noastre ajunge la şinele superior al acelei 
persoane şi vom avea impresia că ea s-a tranformat 
chiar sub ochii noştri, ca şi când i-am fi trezit întregul 
potențial. Toţi marii dascăli au transmis elevilor lor o 
asemenea energie. De aceea au fost profesori de 
excepție. Efectul este şi mai mare atunci când e vorba de 
un grup, când fiecare membru al lui trimite energie către 
ceilalți, sporind în acest fel energia şi înțelepciunea 
întregului grup, care, la rândul lui, va emana această 
energie în afară, către alții, amplificând-o astfel pe cea 
inițială. 

M-am uitat la Maya, care încerca să găsească 
forma optimă pentru ceea ce avea de spus. Nu mai părea 
nici obosită şi nici şovăitoare. În schimb, pe faţa ei se 
putea citi siguranţă, ba chiar un anume har, trăsături 
inexistente până atunci. Am aruncat o privire spre 
ceilalți şi am văzut că se uitau şi ei la Maya cu aceeaşi 
atenție. Aceasta iîmprumutase parcă nuanța verzuie, 


caracteristică grupului ei de suflete şi nu numai că 
percepuse informații de la el, dar se şi afla în armonie cu 
grupul. 

S-a oprit din vorbit şi a inspirat adânc, iar eu am 
simțit cum energia s-a deplasat spre altcineva. 

- Am ştiut dintotdeauna că grupurile pot atinge un 
nivel optim, superior, de funcționare - a spus Curtis - şi 
asta se întâmplă în special atunci când trebuie să 
realizeze ceva, însă până acum nu am trăit pe pielea 
mea lucrul ăsta. Ştiu că scopul venirii mele în 
dimensiunea pământeană a fost perfecționarea lumii 
afacerilor, schimbarea modului de abordare a acestora, 
astfel încât noile surse de energie să fie folosite în mod 
corect, iar învățăturile conţinute în cea de A Noua 
Viziune să poată fi utilizate la automatizarea producției. 

A căzut pe gânduri, tăcut, apoi a continuat: 

- Se vehiculează ideea că lumea afacerilor aparține 
celor lacomi şi ticăloşi, lipsiţi de conştiinţă şi se poate 
spune că până acum aşa a fost. Senzaţia mea este însă 
că şi această lume începe să se orienteze spre 
spiritualitate, simțindu-se nevoia unei noi etici care s-o 
guverneze. 

Am văzut din nou o mişcare luminoasă şi în spatele 
lui Curtis. După câteva secunde, mi-am dat seama că 
era grupul lui de suflete. Concentrându-mă asupra 
imaginii formate, am putut „culege” şi de această dată 
informațiile transmise. Curtis se născuse în momentul 
de apogeu al revoluției industriale, adică imediat după 
cel de-al doilea război mondial. Energia nucleară 
reprezentase triumful ultim - dar şi şocant - al punctului 
de vedere materialist asupra lumii. Curtis venise în 
dimensiunea fizică cu gândul că omenirea putea realiza 
şi folosi acum progresul tehnologic, fiind perfect 
conştientă de consecinţe. 


- De-abia acum - a continuat Curtis - a sosit 
momentul când suntem pregătiți să conştientizăm ce 
înseamnă progresul tehnologic şi evoluția în domeniul 
afacerilor, momentul când putem lua decizii corecte. Nu 
întâmplător unul dintre cei mai importanți indici 
economici este productivitatea, adică numărul de bunuri 
sau de servicii produse de fiecare individ. Această 
productivitate a crescut în mod constant, grație 
descoperirii de noi tehnologii şi folosirii pe scară tot mai 
largă a resurselor naturale şi a energiei. De-a lungul 
anilor, omul a devenit tot mai inventiv. 

În timp ce vorbea mi-a venit în minte o idee, pe 
care la început am vrut s-o ţin doar pentru mine, însă 
am văzut că îşi mutaseră cu toții privirile în direcția 
mea. 

- Faptul că această creştere economică provoacă 
mari stricăciuni mediului în care trăim, nu ar trebui să 
constituie o barieră naturală în calea dezvoltării? am 
întrebat. Nu mai putem continua să mergem în această 
direcție, pentru că dacă o vom face, pur şi simplu vom 
distruge mediul. Mulţi dintre peştii care trăiesc în 
oceane sunt deja atât de afectați de poluare, încât nu 
mai pot fi mâncaţi. Rata îmbolnăvirilor de cancer creşte 
exponențial. Ni se spune că femeile însărcinate şi copiii 
nu ar trebui să mănânce legumele care se găsesc pe 
piață, pentru că au fost tratate cu pesticide. Dacă 
lucrurile vor continua în felul ăsta, vă puteţi imagina în 
ce fel de lume vor trăi copiii noştri? 

Zicând toate astea, mi-am adus aminte de ceea ce- 
mi spusese Joel despre prăbuşirea mediului. Exprimând 
aceeaşi Teamă ca şi el, am simţit cum îmi scădea 
energia. 

Brusc, am fost „lovit” de o explozie de energie 
provenită de la ceilalți, care mă priveau atenți, făcând 


eforturi să mă regăsească pe mine, cel real. Am reuşit să 
mă reconectez rapid. 

- Ai dreptate - a spus Curtis - însă ceea ce facem 
noi în acest moment dă un răspuns şi la problema asta. 
Tehnologiile s-au dezvoltat până acum fără a avea o 
viziune conştientă asupra acestui lucru. Omenirea a 
uitat că se află pe o planetă vie, care are propria energie. 
Tocmai de aceea, unul din domeniile în care ne putem 
dovedi cel mai bine creativitatea este cel care abordează 
problema poluării. Necazul este că până acum am lăsat 
această problemă doar pe seama guvernului. Există de 
mult timp legi împotriva poluării, însă nu vor fi niciodată 
suficient de multe pentru a preveni şi împiedica 
împrăştierea de substanțe chimice sau evacuarea de 
gaze toxice pe coşurile furnalelor la adăpostul nopții. 
Poluarea biosferei nu va putea fi oprită decât atunci 
când cetățenii, alarmați fiind, vor renunța să mai stea în 
fața aparatelor video şi vor trece la acțiune, prinzându-i 
asupra faptului pe cei vinovaţi. 

May a s-a aplecat spre noi. 

- Eu mai văd şi altă problemă în modul în care 
evoluează economia. Ce se Va întâmpla cu toţi acei 
oameni care îşi pierd locurile de muncă în urma 
automatizării? Cum vor supraviețui? înainte, clasa de 
mijloc era numeroasă. Acum însă ea se diminuează 
rapid. 

Curtis zâmbea, iar ochii îi străluceau. Imaginea 
grupului de suflete din spatele lui s-a amplificat. 

- Cei disponibilizați vor supraviețui învățând să-şi 
folosească intuiţiile, a spus el. Cu toţii vom înțelege că 
nu mai există cale de întoarcere. Ne aflăm de acum în 
era informației. Fiecare trebuie să se instruiască cât mai 
bine, să devină expert într-un domeniu restrâns, aşa 
încât atunci când va fi nevoie de el, să se găsească la 


locul potrivit în acel moment. Cu cât lumea se schimbă, 
cu cât totul în jurul nostru devine din ce în ce mai 
tehnic, cu atât avem nevoie de mai multe informații, pe 
care le putem obţine de la cei care apar în viața noastră 
la momentul oportun. Pentru a da aceste informații nu 
este nevoie de o pregătire oficială, instituționalizată; 
putem învăța şi singuri. Totuşi, pentru ca acest flux să 
se desfăşoare în mod optim, va trebui ca întregul proces 
să capete un caracter conştient. Intuițiile care ne 
călăuzesc devin mai limpezi atunci când abordăm 
problema din perspectiva evoluţiei. În loc să ne întrebăm 
„Ce serviciu sau produs să scot pe piață pentru a face 
mai mulți bani?”, vom începe să spunem „Ce-aş putea 
produce pentru a contribui la informarea şi eliberarea 
oamenilor, pentru a face ca lumea asta să devină un loc 
mai bun şi pentru a păstra echilibrul mediului 
înconjurător?” Ecuaţiei liberei inițiative i se va adăuga 
un nou cod moral. Oriunde ne-am afla, va trebui să 
devenim conştienţi şi să ne întrebăm: „Tot ceea ce creăm 
şi ceea ce facem serveşte în mod conştient scopului 
general pentru care a apărut tehnologia, acela de a face 
existența mai uşoară, astfel încât să putem schimba 
mentalitatea preponderentă - conform căreia oamenii se 
mulțumesc doar să existe, având un minimum de 
confort - cu informarea spirituală?” Fiecare dintre noi va 
trebui să-şi aducă partea lui de contribuție la scăderea 
costurilor existenţei, pentru ca, în cele din urmă, să iasă 
la lumină adevărata semnificaţie a vieţii. Nu ne putem 
îndrepta spre un „capitalism luminat” decât dacă, în loc 
să umplem piața până la refuz cu produse, vom aplica o 
nouă etică în afaceri, scăzând prețurile cu un anumit 
procent. Aceasta ar reprezenta o formulare conştientă a 
declarației noastre cu privire la direcția spre care vrem 
să se îndrepte economia. Procedând astfel, am aplica şi 


în domeniul economic învățăturile celei de A Noua 
Viziuni cu privire la zeciuială. 

- Înţeleg ce vrei să spui. Dacă toată lumea ar 
reduce prețurile cu zece la sută, atunci toate costurile - 
inclusiv cele ale materiilor prime şi materialelor - ar 
scădea. 

- Exact, deşi s-ar putea întâmpla ca la început 
unele prețuri să crească, dacă se va lua în considerare 
adevăratul cost al unor resurse pe cale de epuizare, 
precum şi alte efecte produse de mediu. În general însă, 
preţurile vor scădea în mod sistematic. 

- Dar lucrul ăsta nu se întâmplă deja din cauza 
presiunilor pieţei? am întrebat. 

- Desigur - a răspuns el - însă acest proces ar 
putea fi accelerat dacă s-ar desfăşura în mod conştient. 
A Noua Viziune prezice o şi mai mare îmbunătăţire a lui 
prin descoperirea unei surse ieftine de energie. Se pare 
că Feyman a găsit deja această energie. Ea va avea 
impactul dorit, eliberator, doar dacă va fi pusă la 
dispoziția publicului, şi asta la cel mai mic preț posibil. 

Pe măsură ce vorbea părea tot mai inspirat. S-a 
întors şi s-a uitat direct în ochii mei. 

- Asta este ideea cu privire la economie, pentru care 
am venit aici, pe Pământ, şi la care am vrut să-mi aduc 
şi eu contribuţia. Până acum nu am avut-o prea clar în 
minte. De asta mi-am dorit viața pe care am avut-o: mă 
pregăteam pentru transmiterea acestui mesaj. 

- Şi crezi că vor exista suficient de mulți oameni 
care să reducă prețurile, astfel încât diferența să fie 
sesizabilă? a întrebat Maya. Mai ales dacă asta le va 
afecta propriile portofele. E ca şi cum te-ai opune naturii 
umane. 


Curtis nu a răspuns. S-a uitat la mine, de parcă eu 
aveam răspunsul la întrebarea Mayei. Am rămas tăcut 
un moment, simțind cum îmi creştea energia. 

- Curtis are dreptate, am spus în cele din urmă. 
Toate astea se vor întâmpla, chiar dacă pe termen scurt 
vom renunţa la profituri. Însă va trebui ca oamenii să 
perceapă învățăturile din a Noua şi A Zecea Viziune. 
Dacă se va crede în continuare că viața reprezintă doar o 
luptă pentru existență, într-o lume ostilă, lipsită de 
sens, atunci este perfect logic ca toate eforturile să se 
îndrepte spre obţinerea unui trai cât mai confortabil şi 
spre crearea aceloraşi condiții pentru urmaşi. Dacă vor fi 
însă înțelese învățăturile din cele nouă Viziuni şi vom 
începe să percepem viața ca pe o evoluţie spirituală, cu 
responsabilități de ordin spiritual, punctul nostru de 
vedere se va schimba total. Odată înțeleasă şi cea de A 
Zecea Viziune, vom putea vedea procesul naşterii din 
perspectiva Vieţii de Dincolo şi vom înţelege că ne aflăm 
cu toţii aici, pe Pământ, pentru a face ca această planetă 
să fie înglobată în Sfera Cerească. Ocaziile favorabile şi 
succesul sunt de altfel nişte procese misterioase şi dacă 
în domeniul material al vieții noastre vom acţiona în 
deplin acord cu planul general, atunci ne vor ieşi în cale 
simultan mulți alți oameni care se comportă la fel ca noi 
şi vom constata că, dintr-o dată, prosperitatea nu ne 
mai este străină. În final, oamenii vor acţiona aşa cum 
spunea Curtis, pentru că fiecare dintre noi va avea 
intuiții şi va trăi anumite coincidențe. Ne vom aminti tot 
mai multe lucruri legate de Viziunea Naşterii şi ne va fi 
tot mai clar că intenţia noastră inițială era să ne aducem 
contribuția la evoluţia acestei lumi. Vom afla - şi asta 
este cel mai important - că dacă nu ne vom urma 
intuițiile, nu numai că vor dispărea acele coincidențe 
magice şi odată cu ele sentimentul că suntem inspirați, 


că avem o viață împlinită, dar va trebui să ne 
confruntăm şi cu propriile eşecuri atunci când ne vom 
privi Trecerea în Revistă. 

M-am oprit brusc, observând că Charlene şi Maya 
se uitau cu nişte ochi mari, undeva, în spatele meu. M- 
am întors instinctiv şi am văzut conturul nedesluşit al 
grupului meu de suflete: zeci de entități se amestecau în 
depărtare, ca şi când peretele peşterii nici nu exista. 

- La ce vă uitaţi? a întrebat Curtis. 

- La grupul lui de suflete, a spus Charlene. Când 
am fost la cascade am văzut aceste grupuri. 

- Eu am văzut un grup şi în spatele Mayei şi al lui 
Curtis, am zis. 

Maya s-a întors, uitându-se în spate. Grupul a 
licărit o dată, apoi a rămas nemişcat. 

-Nu văd nimic, a spus Curtis. Unde sunt? 

Maya continua să se uite mirată, fiind evident că 
vedea grupurile. 

- Sunt aici să ne ajute, nu-i aşa? Putem afla de la 
ele ceea ce căutăm. 

De îndată ce a rostit aceste cuvinte, toate grupurile 
s-au îndepărtat foarte mult, devenind mai puţin vizibile. 

- Ce s-a întâmplat? a întrebat Maya. 

- E vorba de ceea ce aşteptai tu de la suflete. Dacă 
încerci să iei energie de la ele, în loc să te conectezi la 
energia divină, grupurile pleacă, nepermițând această 
dependenţă. La fel mi s-a întâmplat şi mie. 

Charlene a dat din cap, confirmând. 

- Şi mie. Aceste suflete sunt ca o familie. Suntem 
legați de ele prin ceea ce gândim, însă pentru a ne 
conecta la ele şi a „culege” din informaţiile lor - care 
reprezintă de fapt o memorie superioară a noastră - 
trebuie mai întâi să menţinem legătura cu sursa divină. 


- Şi spui că ne păstrează amintirile? a întrebat 
Maya. 

- Da, a răspuns Charlene, uitându-se la mine. 

Apoi a vrut să spună ceva şi s-a oprit, rămânând 
pe gânduri. În cele din urmă a continuat: 

- Acum încep să înțeleg ceea ce am văzut în 
cealaltă dimensiune. În Viaţa de Dincolo fiecare dintre 
noi aparține unui grup de suflete şi fiecare grup, la 
rândul lui, deţine anumite informaţii pe care le are de 
oferit celorlalți. 

Mi-a aruncat o privire. 

- Tu, de exemplu, provii dintr-un grup menit sa 
faciliteze. Ştiai asta? Grupul tău de suflete ajută la 
înțelegerea filozofică a vieţii. Toţi cei care aparţin acestui 
grup se străduiesc să găsească cea mai bună modalitate 
de a descrie realitatea spirituală pe înțelesul tuturor. Vă 
luptaţi cu o informaţie complexă şi din cauza învelişului 
de materie  grosieră, caracteristic dimensiunii 
pământene, continuaţi să forțați lucrurile, să cercetaţi, 
până când găsiţi o formulare clară a acestei informații. 

M-am uitat chiorâş la Charlene, ceea ce a făcut-o 
să izbucnească în râs. 

- Ăsta este un har, a mai spus ea, ca să mă 
liniştească. 

Întorcându-se apoi spre May a, a zis: 

- Grupul tău de suflete, Maya, este preocupat de 
sănătate şi de starea de bine, în general. Este un grup ce 
consolidează dimensiunea fizică, menținându-ne celulele 
în stare optimă de funcţionare şi încărcându-le cu 
energie, dar în acelaşi timp îndepărtează blocajele 
emoționale şi ne dă semnale înainte ca boala să se 
instaleze. Grupul lui Curtis are ca scop modificarea 
punctului nostru de vedere cu privirea la folosirea 
tehnologiei. De-a lungul istoriei omenirii, grupul a 


încercat să dea o notă spirituală conceptelor de „bani” şi 
„capitalism”, să găsească o expresie desăvârşită a 
acestor concepte. 

S-a oprit şi am văzut o lumină albă ce pâlpâia în 
spatele ei. 

- Dar grupul tău, Charlene? am întrebat. 

- Noi suntem ziarişti, scormonim, îi ajutăm pe 
oameni să se prețuiască şi să înveţe unii de la alții. 
Jurnaliştii trebuie să vadă viaţa în profunzime, să vadă 
aşteptările şi credințele oamenilor, ale comunităţilor, 
adevărata lor esenţă, expresia lor superioară, exact aşa 
cum ne vedem noi acum. 

Mi-am amintit din nou de conversaţia cu Joel, în 
special de cinismul lui de om istovit. 

- Cu greu mi-i pot imagina astfel pe ziarişti, am 
spus. 

- E drept că încă nu suntem aşa, a răspuns ea. Nu 
încă. Dar spre asta tindem. Ăsta este destinul nostru, pe 
care îl vom împlini în momentul în care ne vom simți în 
siguranță şi ne vom „scutura” de vechiul mod de 
gândire, acela de a câştiga faimă şi energie. Îmi dau 
seama acum de ce m-am născut în acea familie. Cu toții 
erau foarte iscoditori. Eu m-am ales cu „agitația”, cu 
neliniştea lor şi cu nevoia de a mă informa. De aceea am 
fost reporter o bună bucată de timp, apoi m-am alăturat 
unor firme de cercetare. Vroiam să ajut la formarea unei 
etici legate de jurnalism, pentru ca apoi să ne adunăm şi 
să... 

A rămas din nou pe gânduri, uitându-se fix la 
podeaua peşterii, apoi a făcut ochii mari şi a spus: 

- Ştiu cum putem să ajungem la Viziunea Omenirii! 
Amintindu-ne fiecare dintre noi Viziunea Naşterii şi 
reuşind să formăm un grup, vom uni puterile grupurilor 
noastre de suflete din cealaltă dimensiune şi asta ne va 


ajuta să ne aducem aminte mult mai multe lucruri, 
pentru ca în cele din urmă să avem o viziune mai 
cuprinzătoare - Viziunea Omenirii. 

Ne-am holbat cu toţii la ea, nedumeriți. 

- Să privim cu atenţie întregul tablou, a început ea 
să ne explice. Fiecare persoană de pe Pământ aparține 
unui grup şi aceste grupuri reprezintă diverse ocupații: 
medici, economişti, informaticieni, fermieri - toate 
domeniile preocupărilor umane. Va veni vremea când 
oamenii vor face fiecare ceea ce li se potriveşte cu 
adevărat, lucrând astfel cu alți membri ai grupului lor. 
Pe măsură ce ne vom „trezi” şi ne vom aminti Viziunea 
Naşterii - de ce am venit aici - grupurile profesionale vor 
începe să semene tot mai mult cu grupurile din cealaltă 
dimensiune. Când se va întâmpla acest lucru, fiecare 
grup de pe Pământ ce defineşte o ocupaţie va tinde să-şi 
împlinească menirea sa adevărată, aceea de a se afla în 
serviciul omenirii. 

Continuam s-o privim vrăjiți. 

- De exemplu noi, jurnaliştii. De-a lungul timpului 
ne-a interesat ce făceau alții. Apoi, cu câteva secole în 
urmă, am căpătat conştiinţă de sine şi astfel a luat 
naştere această profesie bine definită. De atunci, ne-am 
preocupat să ne lărgim aria de cuprindere, aşa încât 
ştirile noastre să ajungă la cât mai mulți oameni. Însă, 
ca şi ceilalți, şi noi aveam un sentiment de nesiguranţă. 
Am crezut că pentru a capta atenția oamenilor era 
nevoie să creăm tot mai multe istorii senzaţionale, am 
crezut că se vând doar violența şi faptele rele. Însă nu 
ăsta era adevăratul nostru rol, ci acela de a aprofunda şi 
a da o notă de spiritualitate modului în care îi percepem 
pe alții. Noi vedem şi apoi transmitem mai departe ceea 
ce fac şi susțin grupurile de suflete, fiecare membru al 
lor, uşurând astfel înțelegerea şi învățarea adevărului 


dezvăluit de alții. Asta este valabil pentru fiecare grup 
profesional. Cu toţii începem să devenim conştienţi de 
adevăratul nostru scop şi de mesajul pe care îl avem de 
transmis. Când acest lucru se va generaliza pe toată 
planeta, atunci vom putea să ne continuăm drumul. 
Vom putea crea asociaţii - fondate pe baze spirituale - cu 
oameni din afara grupului nostru de suflete, exact aşa 
cum facem noi acum: ne împărtăşim Viziunea Naşterii şi 
ne ridicăm nivelul de vibraţie. Acest lucru va transforma 
nu numai societatea umană, ci şi cultura Vieții de 
Dincolo. Mai întâi se va produce o apropiere a frecvenţei 
de vibrație între noi, pământenii, şi grupurile de suflete, 
cele două dimensiuni deschizându-se una către cealaltă 
şi comunicând între ele. Vom putea vedea sufletele „de 
dincolo” şi vom avea acces mai rapid la învăţăturile şi la 
„memoria” lor. Astfel de întâmplări vor fi din ce în ce mai 
frecvente pe Pământ. 

În timp ce vorbea, mi-am dat seama că grupurile de 
suflete din spatele nostru au început să se extindă, să se 
împrăştie, până când s-au întrepătruns, formând în 
jurul nostru un cerc continuu, ceea ce mi-a crescut 
gradul de conştienţă. 

Se pare că şi Charlene simțea asta. A inspirat 
adânc, apoi a continuat, cu elocinţă: 

- Şi în Viaţa de Dincolo grupurile de suflete se vor 
apropia, rezonând între ele. De aceea Pământul se află în 
centrul atenţiei, pentru că sufletele din Cer nu se pot 
uni prin forțe proprii. Acolo, multe din grupurile de 
suflete rămân fragmentate şi nu pot rezona, pentru că 
trăiesc într-o lume imaginară, o lume a ideilor, care apar 
şi dispar instantaneu, aşa încât realitatea este tot timpul 
arbitrară. Nu există structuri atomice - aşa cum avem 
noi aici - care să constituie o platformă stabilă, un 
element comun tuturor. Pe această platformă ideile se 


manifestă însă cu lentoare şi trebuie să ajungem la nişte 
acorduri, la un consens legat de ceea ce vrem să se 
întâmple în viitor. Tocmai aceste acorduri, această 
unitate de idei din dimensiunea pământeană face ca 
grupurile de suflete să se adune în Viața de Dincolo. lată 
de ce dimensiunea fizică este atât de importantă: pentru 
că aici este locul unde se produce adevărata unire a 
sufletelor! Această unificare este de fapt scopul lungii 
călătorii prin istorie a omenirii. Grupurile de suflete din 
Viața de Dincolo înţeleg Viziunea Omenirii, care explică 
modul cum va evolua lumea fizică şi cum se vor apropia 
cele două dimensiuni, lucru ce poate fi înfăptuit doar de 
către indivizii din planul fizic, prin „mutarea” 
consensului de aici în cealaltă dimensiune. Planul fizic 
constituie scena pe care s-a jucat spectacolul evoluției 
din ambele dimensiuni. Acum, totul culminează cu 
aducerea conştientă la suprafață a amintirilor noastre. 

A arătat spre noi, cu o mişcare a degetelor. 

- Asta este trezirea pe care ne-o amintim acum, 
împreună, şi de care-şi vor aduce aminte şi alte grupuri 
de pe planetă. Fiecare dintre noi deţine o părticică din 
întregul care este Viziunea Omenirii şi în momentul în 
care ne vom împărtăşi unii altora ceea ce ştim, iar 
grupurile noastre de suflete se vor uni, atunci vom 
deveni conştienţi de întregul tablou. 

Charlene a fost întreruptă brusc de o uşoară 
vibrație a pământului de sub peşteră. Fire de praf au 
început să cadă din plafon. În acelaşi timp, s-a auzit din 
nou bâzâitul, însă nu mai era disonant, ci dimpotrivă, 
aproape că suna armonios. 

- O, Doamne! a spus Curtis. Sunt pe cale de a reuşi 
să realizeze calibrarea. Trebuie să ne întoarcem la 
buncăr. 


A vrut să se ridice, însă energia grupului apăsa 
asupra lui. 

- Stai aşa! i-am spus. Ce să facem acolo? Am căzut 
de acord să rămânem până la căderea întunericului şi 
afară mai este încă lumină. Eu zic să rămânem aici. Am 
reuşit să ajungem la un nivel ridicat de energie, însă nu 
am parcurs întregul proces. Se pare că ne-am lămurit în 
legătură cu emoţiile reziduale, că ne-am amplificat 
energia şi ne-am împărtăşit unii altora Viziunea Naşterii, 
însă nu am aflat încă Viziunea Omenirii. Părerea mea e 
că vom putea să obținem mai mult dacă vom rămâne 
aici, unde suntem în siguranţă, şi dacă vom continua 
procesul. 

În timp ce vorbeam am văzut o imagine cu noi toţi, 
în vale, învăluiți de întuneric. 

- E prea târziu să mai facem asta, a spus Curtis. 
Cei de acolo sunt pregătiți să încheie experimentele. 
Trebuie să plecăm şi să încercăm să facem ceva. Şi asta 
cât mai repede. 

I-am aruncat o privire pătrunzătoare. 

- Ziceai mai înainte că ar fi fost în stare s-o omoare 
pe Charlene. La fel ar putea face şi cu noi, dacă ne-ar 
prinde. 

Maya şi-a sprijinit capul în mâini, iar Curtis s-a 
uitat în depărtare, încercând să scape de panică. 

- Am să mă duc totuşi, a spus el. 

Charlene s-a aplecat înspre noi. 

- Eu zic să rămânem cu toții aici. 

Pentru o secundă am văzut-o din nou în secolul al 
nouăsprezecelea, îmbrăcată în haine indiene, însă 
imaginea i s-a estompat rapid. 

Maya s-a ridicat în picioare. 


- Charlene are dreptate, a spus ea. Trebuie să 
rămânem împreună. Probabil că ne va fi de folos dacă 
vom reuşi să vedem ceea ce vor ei să facă. 

M-am uitat spre intrarea peşterii şi am simţit o 
greață profundă, aproape fizică. 

- Ce facem cu gardianul de afară? am întrebat. 

-Îl aducem în peşteră şi îl lăsăm aici, a spus 
Curtis. lar dacă vom putea, vom trimite mâine dimineață 
pe cineva să-l ia. 

Ochii mei şi ai Charlenei s-au întâlnit şi amândoi 
am dat din cap, în semn că eram de acord. 


Cap. 9 - AMINTIRI DESPRE VIITOR 


Când am ajuns pe creasta dealului, ne-am aşezat 
precauți pe genunchi lângă o stâncă uriaşă. Nu se vedea 
nici o mişcare, nici un paznic. Bâzâitul, care ne însoțise 
de-a lungul drumului timp de patruzeci de minute, 
dispăruse complet. 

- Eşti sigur că ăsta e locul? l-am întrebat pe Curtis. 

- Da, mi-a răspuns. Vezi bolovanii ăia mari acolo, 
pe povârniş>? Intrarea se află chiar în spatele lor, 
acoperită de tufişuri. În dreapta se vede vârful antenei 
parabolice. Se pare că funcționează. 

- O văd, a spus Maya. 

- Dar unde sunt paznicii, l-am întrebat. Poate că au 
plecat cu toţii de aici. 

Am ţinut sub observaţie intrarea timp de aproape o 
oră, aşteptând un semn care să indice vreo activitate şi 
neîndrăznind să ne mişcăm sau să vorbim prea mult 
până la căderea întunericului. Deodată s-a auzit o 
mişcare în spatele nostru. Am fost inundațţi de lumina 
lanternelor şi patru bărbați înarmaţi s-au repezit spre 
noi, cerându-ne să ridicăm mâinile. După zece minute 
am ajuns la locul unde aveam echipamentul. Ne-au 
percheziționat, apoi am coborât din nou până la intrarea 
în buncăr. 

Uşa acestuia s-a deschis, iar Feyman a năvălit 
furios afară. 

- Pe ăştia-i căutam? a tipat el. Unde i-aţi găsit? 

Unul dintre paznici i-a explicat tot ce se 
întâmplase, în timp ce Feyman dădea din cap şi ne 
privea printre fasciculele de lumină ale lanternelor. Apoi 
s-a apropiat şi a întrebat: 

- Ce făceaţi aici? 


- Trebuie să pui capăt experimentelor! a ripostat 
Curtis. 

Feyman se străduia să-l identifice. 

-Tu cine eşti? 

Paznicii şi-au fixat lanternele pe el, luminându-i 
fața. 

- Curtis Webber... Să fiu al naibii! a spus Feyman. 
Tu ne-ai aruncat în aer antena, nu-i aşa? Ascultă-mă - a 
spus Curtis - ştii foarte bine că este periculos ca 
generatorul să funcţioneze la aceşti parametri. Ai putea 
distruge toată valea! 

- Întotdeauna ai fost un alarmist, Webber. De asta 
te-am lăsat să pleci de la „Deltech”. Lucrez de prea mult 
timp la proiectul ăsta, aşa că n-o să mă faci să renunt la 
el tocmai acum. Lucrurile vor merge înainte, exact aşa 
cum am plănuit. 

- De ce îți asumi riscul ăsta şi nu te concentrezi pe 
nişte instalații mai mici, pentru locuinţe? De ce vrei să 
obţii o energie atât de mare? 

- Nu te priveşte pe tine, aşa că ai face mai bine să 
îți ţii gura! 

Curtis s-a dus la el. 

- Vrei să centralizezi procesul de generare a 
energiei, pentru ca apoi să controlezi tu totul. Nu este 
corect ceea ce faci! 

Feyman zâmbea. 

- Trebuie să punem la punct acest sistem! Ai 
impresia că este atât de uşor să înlocuieşti peste noapte 
vechea formă de energie folosită în casele oamenilor şi în 
instituții? Că asta nu va avea efecte negative? Veniturile 
neaşteptate, rezultate din diferența de preţ, vor produce 
în toată lumea o hiperinflație, care ar putea să ne 
arunce pe toţi într-o criză economică. 


- Ştii bine că nu este aşa, a replicat Curtis. 
Reducerea costurilor pentru producerea energiei va 
genera o creştere uluitoare a eficienței producției. Vor 
apărea mult mai multe produse, la preţuri scăzute. Nu 
se va produce nici o inflație. Ceea ce faceți aici, faceți 
pentru voi. Vreți să fiți singurii stăpâni ai acestei noi 
energii, pentru a putea controla producţia şi preţurile, 
fără să ţineţi seama de implicații. 

Se uita furios la Curtis. 

- Ce naiv eşti! Crezi că jocul de interese al celor 
care controlează acum preţurile la energie ne va permite 
să facem o înlocuire rapidă şi masivă cu o formă de 
energie ieftină? Desigur că nu! Va trebui s-o centralizăm 
şi s-o facem funcțională. Şi vreau să rămân în istorie 
pentru că am realizat acest lucru. M-am născut pentru a 
face asta! 

- Nu-i adevărat! mi-a scăpat. Te-ai născut pentru a 
ne ajuta pe noi. 

Feyman s-a întors cu fața la mine. 

- Gura! Auziţi? Să tăceţi cu toţii! 

A zărit-o pe Charlene. 

- Ce s-a întâmplat cu omul pe care l-am trimis cu 
tine? 

Charlene s-a uitat în lături, fără să-i răspundă. 

- N-am timp acum pentru asta! 

Apoi a tipat din nou: 

- V-aş sugera să vă temeți pentru siguranța 
voastră! 

S-a oprit, uitându-se la noi, apoi a dat din cap, 
îndreptându-se spre unul dintre bărbații înarmați. 

- Ţine-i sub observaţie până terminăm. Avem 
nevoie de încă o oră. Dacă încearcă să fugă, împuşcaţi-i! 


Bărbatul le-a spus repede ceva altor trei, apoi ne- 
au înconjurat, lăsând între noi şi ei o distanță de vreo 
zece metri. 

- Staţi jos! ne-a spus unul dintre ei. 

Ne-am aşezat cu fața unii la alţii. Energia noastră 
scăzuse aproape de tot. De când părăsisem peştera, nu 
am mai avut nici un semn de la grupurile de suflete. 

- Ce crezi că ar trebui să facem? am întrebat-o pe 
Charlene. 

- Planul nostru rămâne acelaşi, mi-a şoptit ea. Va 
trebui să ne recâştigăm energia. 

Întunericul era acum deplin, fiind brăzdat din când 
în când de lumina lanternelor, care se plimba înainte şi 
înapoi pe deasupra noastră. Chiar dacă stăteam foarte 
aproape unii de alţii - la vreo doi metri - de-abia ne 
puteam distinge fețele. 

- Trebuie să încercăm să scăpăm, fiindcă am 
impresia că vor să ne omoare, a şoptit Curtis. 

Mi-am amintit imaginea pe care o văzusem în 
Viziunea Naşterii lui Feyman. În acea imagine ne aflam 
împreună cu el în întunericul pădurii. Ştiam că trebuia 
să mai fie un reper în acel loc, însă nu-mi aduceam 
aminte ce anume. 

- Nu, am spus eu. Cred că trebuie să mai încercăm. 

În acel moment, aerul a fost străbătut de un sunet 
foarte înalt, asemănător bâzâitului, însă mai armonios, 
aproape plăcut la ureche. Şi de această dată pământul 
de sub noi s-a cutremurat uşor. 

- Trebuie să ne creştem nivelul energetic. Şi asta 
acum, a şoptit Maya. 

- Nu ştiu dacă o să fiu în stare, a răspuns Curtis. 

-Trebuie! i-am spus. 

- Să se concentreze fiecare asupra celorlalți, aşa 
cum am făcut mai înainte, a adăugat Maya. 


Am încercat să fac abstracție de ceea ce se afla 
înjur, întorcându-mă la o stare interioară de iubire. 
Ignorând umbrele şi luminile făcute de lanterne, m-am 
concentrat asupra frumuseții fețelor celor de lângă mine. 
Străduindu-mă să descopăr expresia superioară a 
sinelui lor, am observat că lumina din jur a început să 
se schimbe. Încet-încet am putut vedea foarte limpede 
fiecare față, ca şi când aveam o imagine a lor în 
infraroşu. 

- Ce vom vedea? a întrebat Curtis disperat. 

- Trebuie să ne întoarcem fiecare la Viziunea 
Naşterii, a spus Maya. Să ne aducem aminte pentru ce 
ne aflăm aici. 

Deodată, pământul s-a zgâlțâit violent şi sunetul 
provocat de experimente a devenit din nou discordant. 

Ne-am apropiat mai mult unii de alții şi parcă 
gândurile noastre ne protejau. Ştiam că dacă ne uneam 
forțele am fi putut respinge efectele negative pe care le 
avea acum experimentul asupra noastră. Am văzut chiar 
şi o imagine în care apărea Feyman, împins înapoi de 
suflul unei explozii; echipamentul explodase şi luase foc, 
iar oamenii lui fugeau îngroziți. 

Un nou sunet discordant mi-a întrerupt 
concentrarea: experimentele continuau. La vreo 
cincisprezece metri mai încolo un pin uriaş s-a despicat 
în două, prăbuşindu-se apoi la pământ. Făcând un 
zgomot asurzitor şi provocând un nor de praf, a apărut o 
crăpătură între noi şi gardianul din dreapta. Acesta, 
înspăimântat, a început să se clatine, în timp ce lumina 
lanternei din mâna lui se plimba de colo-colo nebunește 
în noapte. 

- N-o să meargă! a strigat Maya. 


Alt copac s-a prăbuşit în stânga noastră, apoi a 
alunecat vreo doi metri, facându-ne să ne trântim la 
pământ. 

Maya a privit îngrozită scena, după care a sărit în 
picioare. 

- Trebuie să fug de aici! a tipat ea, apoi a dispărut 
în întuneric, fugind spre nord. 

Gardianul din partea aceea, care căzuse din cauza 
mişcării pământului, s-a rostogolit pe genunchi, a prins- 
o în lumina lanternei şi a ridicat arma. 

-Nu! Aşteaptă! am strigat. 

Continuând să fugă, Maya s-a uitat înapoi şi a 
văzut că bărbatul îndreptase arma spre ea, pregătindu- 
se să tragă. Scena părea că se derulează cu încetinitorul 
şi când s-a auzit focul fiecare trăsătură a feței ei arăta că 
era conştientă că va muri. Atunci, un fuior de lumină 
albă s-a interpus în calea gloanțelor, facându-le 
inofensive. Maya a ezitat un moment, apoi a dispărut în 
întuneric. 

În acelaşi timp, profitând de ocazie, Charlene a 
sărit în picioare şi a luat-o la fugă prin norul de praf 
spre nord-est, fără ca paznicii să observe. 

Am început şi eu să fug, însă bărbatul care trăsese 
în Maya s-a întors, îndreptând arma spre mine. Curtis s- 
a repezit, m-a apucat de picioare şi m-a trântit la 
pământ. 

Uşa buncărului s-a deschis în spatele nostru şi a 
apărut Feyman, care s-a dus în fugă la antenă şi, furios, 
încerca s-o potrivească. Zgomotul a început să scadă 
treptat, iar mişcările pământului de-abia se mai 
simțeau. 

- Opreşte toate astea, pentru numele lui 
Dumnezeu! a strigat Curtis la el. 

Faţa lui Feyman era acoperită de praf. 


- Totul se poate remedia, a spus el cu un calm ce-ţi 
dădea fiori. 

Paznicii se  ridicaseră şi ei în picioare, se 
scuturaseră de praf şi veneau spre noi. Feyman băgase 
de seamă că Maya şi Charlene dispăruseră, însă, înainte 
de a putea spune ceva, sunetul a revenit, asurzitor, iar 
pământul de sub noi s-a ridicat cu vreun metru, 
facându-ne să ne rostogolim din nou pe jos. Din crengile 
căzute săreau aşchii şi gardienii au luat-o la goană spre 
buncăr. 

- Acum! a spus Curtis. Să mergem! 

Eu  înlemnisem. M-a smucit, strigându-mi în 
ureche: 

- Trebuie să plecăm! 

În cele din urmă am început să mă mişc şi am 
luat-o la fugă spre nord- est, în direcţia în care 
dispăruse Maya. 

Am mai simțit nişte reverberațţii, apoi mişcările 
pământului şi sunetul au încetat. După ce am parcurs 
câțiva kilometri prin întunericul pădurii, drumul a 
început să ne fie luminat de razele lunii, ce pătrundeau 
printre frunzele copacilor. Ne-am oprit şi ne-am 
adăpostit într-o pădurice de pini. 

- Crezi că o să vină după noi? l-am întrebat pe 
Curtis. 

- Da, a spus el. Nu-şi pot permite să ne lase să ne 
întoarcem în oraş. Cred că au pus oameni peste tot. 

În timp ce vorbea, am văzut o imagine clară a 
cascadelor, imagine ce continua să rămână clară, 
neperturbată. Mi-am dat seama că tocmai acesta era 
reperul pe care nu mi-l adusesem aminte mai devreme: 
cascadele. 

- Trebuie să mergem spre nord-est, la cascade, am 
spus. 


Curtis a aprobat din cap, în cea mai mare linişte, 
apoi am traversat râul şi ne-am croit drum spre canion. 
El se oprea din când în când, pentru a şterge urmele. În 
timpul unui popas, am auzit dinspre sud-est huruitul 
uşor al unor vehicule. 

După încă vreun kilometru şi jumătate au început 
să se vadă, în lumina lunii, pereţii canionului. Când am 
ajuns mai aproape de peretele stâncos, Curtis s-a 
îndreptat spre pârâu. A sărit brusc înapoi, speriat de 
cineva care se mişca lângă un copac, în stânga noastră. 
Persoana a țipat, dându-se şi ea înapoi şi începând să se 
bălăbănească pe malul pârâului. 

- Maya! am strigat eu, recunoscând-o. 

Curtis şi-a revenit şi a prins-o, în timp ce pietrişul 
şi bolovanii de sub ea cădeau în apă. 

Maya l-a îmbrăţțişat cu putere, apoi a întins mâinile 
spre mine. 

- Nu-mi dau seama de ce am fugit. Intrasem în 
panică. Tot ce mai aveam în cap era să mă duc la 
cascadele despre care mi-ai povestit. Mă rugam să mai 
reuşească vreunul dintre voi să evadeze. 

S-a sprijinit de trunchiul gros al unui copac, a 
inspirat adânc, apoi a întrebat: 

- Ce s-a întâmplat când gardianul a tras în mine? 
Cum de nu m-a nimerit? Am văzut fuiorul acela ciudat 
de lumină. 

Curtis şi cu mine ne-am uitat unul la altul. 

- Nu ştiu, am spus eu apoi. 

- Parcă m-a calmat.. .dar într-un fel cum nu mi s-a 
mai întâmplat până acum, a continuat ea. 

Ne-am privit din nou, în tăcere. Apoi, în liniştea 
care se aşternuse, am auzit foarte bine zgomotul unor 
paşi, undeva, în fața noastră. 

- Staţi aşa! le-am spus. E cineva acolo. 


Ne-am ghemuit la pământ, așteptând. Au trecut 
zece minute. Apoi, dinspre copacii din față a apărut 
Charlene. Venea în direcția noastră, mergând aplecată. 

- Slavă Domnului că v-am găsit! a zis ea. Cum ați 
reuşit să scăpaţi? 

- A căzut un copac şi atunci am fugit şi noi, i-am 
spus. 

Charlene s-a uitat în ochii mei. 

- M-am gândit că s-ar putea să te duci la cascade şi 
am pornit-o într- acolo, deşi nu prea eram sigură că o să 
le pot găsi pe întuneric. 

Maya a venit şi ea la noi, apoi ne-am dus într-o 
poieniță, de unde pârâul se îndrepta spre gura 
canionului. Acolo, luna lumina iarba şi pietrele de pe 
ambele părți. 

- Poate că mai avem o şansă, a zis ea, 
îndemnându-ne să ne aşezăm pe jos, în cerc. 

- Ce ai de gând? a întrebat-o Curtis. Nu putem să 
mai rămânem aici prea mult timp. Sunt pe urmele 
noastre. 

M-am uitat la Maya, gândindu-mă că ar trebui să 
mergem la cascade, dar părea atât de plină de energie, 
încât, în loc să mai comentez ceva, am întrebat-o: 

- Ce crezi că n-am făcut bine data trecută? 

- Nu ştiu. Poate că suntem prea puţini. Ziceai că ar 
trebui să fim şapte. Sau poate că ne este prea Frică. 

Charlene s-a aplecat spre noi. 

- Cred că ar trebui să ne aducem aminte câtă 
energie am reuşit să obţinem acolo, în peşteră. Trebuie 
să atingem din nou nivelul acela. 

Timp de câteva minute ne-am străduit să ne 
conectăm. În cele din urmă Maya a spus: 

- Trebuie să ne dăm unul altuia energie, să găsim 
forma cea mai înaltă de exprimare pentru fiecare. 


Am respirat adânc de câteva ori, apoi m-am uitat la 
fețele celorlalți. Încet-încet au devenit mai frumoase, 
lhaminescente, şi am văzut adevărata latură a lor, cea a 
sufletului. Plantele şi pietrele din jur erau parcă mai 
strălucitoare, ca şi când lumina lunii devenise mai 
intensă. M-am simțit străbătut de familiarul val de 
dragoste şi euforie, iar când m-am întors am văzut în 
spate figurile strălucitoare ale grupului meu de suflete. 

Conştiința mea s-a extins parcă şi mai mult şi mi- 
am dat seama că se aflau acolo şi grupurile de suflete 
ale celorlalți, dar încă nu se uniseră. 

Maya mi-a prins privirea. Se uita la mine cu 
onestitate şi complet deschisă, iar în trăsăturile feţei i se 
putea vedea parcă Viziunea Naşterii. Ştia cine este şi 
acest lucru răzbătea afară, pentru oricine vroia să vadă. 
Misiunea ei era clară şi tot ce se întâmplase până acum 
o pregătise pentru asta. 

- Simt cum atomii din corpul tău vibrează pe un 
nivel foarte înalt, mi-a spus ea. 

Am aruncat o privire spre Charlene. Pe fața ei se 
putea citi cu aceeaşi claritate. Ea era cea care 
transmitea informaţia, care identifica şi comunica apoi 
adevărurile exprimate de persoane sau grupuri. 

-Vă dați seama ce se întâmplă? a întrebat 
Charlene. Ne vedem unii pe alții aşa cum suntem de 
fapt, vedem esența ființei noastre, fără a mai interveni 
între noi resentimentele şi teama trecutului. 

- Şi eu văd, a spus Curtis, plin de energie acum. Pe 
fața lui se putea citi certitudinea. 

N-a mai vorbit nimeni timp de câteva minute. 
Energia noastră continua să crească, iar eu am închis 
ochii. 

- Priviţi! a spus deodată Charlene, arătând spre 
grupurile de suflete din jurul nostru. 


Acestea începuseră să se amestece, aşa cum se 
întâmplase şi în peşteră. M-am uitat la Charlene, apoi la 
Curtis şi la Maya. Se vedea acum şi mai limpede pe 
fețele lor cine erau şi care fusese rolul lor în lunga istorie 
a civilizației umane. 

- Asta era! am spus. Suntem pe cale să facem 
următorul pas: să vedem o imagine mai cuprinzătoare a 
istoriei omenirii. 

În fața noastră a apărut o hologramă uriaşă, ce 
înfățişă povestea de la începuturi până la un sfârşit 
îndepărtat. Concentrându-mă, mi-am dat seama că 
imaginea era asemănătoare cu ceea ce văzusem mai 
înainte, când eram în cealaltă dimensiune cu grupul 
meu de suflete, numai că de data asta povestea începea 
mult mai în urmă, chiar cu naşterea Universului. 

Am văzut cum substanța primordială a explodat; s- 
au format stelele, care au trăit şi au murit pe rând, 
împrăştiind o diversitate de elemente din care a apărut 
în cele din urmă Pământul. Aceste elemente, 
combinându-se în mediul existent atunci, au format 
substanțe din ce în ce mai complexe, iar în final s-a 
realizat saltul spre formele de viață organică; aceste 
forme au evoluat la rândul lor - călăuzite parcă de un 
plan atotcuprinzător - apărând organismele 
multicelulare - peştii - apoi animalele amfibii, reptilele, 
păsările şi în cele din urmă mamiferele. 

După aceea ne-a apărut în fața ochilor o imagine 
clară a Vieţii de Dincolo şi am înţeles că fiecare dintre noi 
străbătusem acest proces îndelungat şi lent al evoluției: 
înotaserăm precum peştii, ne târâserăm curajoşi pe 
pământ ca animale amfibii, luptaserăm pentru 
supraviețuire ca reptile, păsări, mamifere, făcând 
eforturi pentru fiecare pas al acestui lung drum, până 


când, în cele din urmă, am devenit oameni - oameni ce 
aveau dorințe, oameni ce intenționau să facă ceva. 

Ştiam că, după generaţii succesive, ne vom lupta - 
indiferent cât timp ne-ar fi luat - să ne trezim, să ne 
unim, să evoluăm şi, în cele din urmă, să aducem şi aici, 
pe Pământ cultura spirituală a Vieţii de Dincolo. Desigur 
că această călătorie urma să fie dificilă, poate chiar plină 
de suplicii. Odată cu prima intuiție ce marca trezirea 
noastră, aveam să simțim Frica de a fi singuri, izolați. 
Totuşi nu ne vom lăsa păgubaşi: ne vom lupta cu Frica, 
bizuindu-ne pe o vagă intuiție că nu suntem singuri, că 
eram nişte ființe spirituale, ce au un scop spiritual pe 
această planetă. 

Urmând cursul evoluţiei, vom forma grupuri sociale 
din ce în ce mai mari, mai complexe, vor apărea tot mai 
multe ocupații şi profesii şi ne vom învinge nevoia de a-i 
cuceri pe alții; va apărea democraţia, care va permite 
împărtăşirea ideilor noi, analizarea lor şi naşterea unor 
adevăruri care se vor perpetua. Cu timpul, ne vom da 
seama că sentimentul de siguranţă vine din interiorul 
nostru şi vom progresa de la credinţa în multitudinea de 
zei din natură la cea în existența unui singur 
Dumnezeu, ce se află în afara noastră - Dumnezeu-Tatăl 
- apoi la exprimarea lui în fiecare dintre noi, prin Duhul 
Sfânt. 

În urma unor revelații, vor apărea textele sacre, ce 
reprezintă o exprimare simbolică, sinceră, a relației 
noastre cu această divinitate unică. Atât vizionarii din 
Orient, cât şi cei din Occident, ne vor spune clar că 
Duhul Sfânt, Spiritul, este întotdeauna cu noi, mereu 
accesibil, că nu trebuie decât să ne căim şi să ne 
deschidem, să înlăturăm blocajele ce ar putea împiedica 
o comunicare deplină. 


De-a lungul vremii, dorința noastră de a ne uni şi 
de a comunica va duce la apariția unor comunități 
speciale, ce împart aceeaşi arie geografică, luând naştere 
astfel statele naţionale - fiecare cu specificul lui. Curând 
după aceasta, va avea loc o dezvoltare explozivă a 
comerțului, vor apărea ştiinţele, iar descoperirile care 
vor urma vor iniția o perioadă de preocupări de ordin 
economic şi va începe cea mai mare expansiune 
petrecută vreodată de-a lungul timpului, cunoscută sub 
numele de Revoluţia Industrială. 

Pe măsură ce relaţiile economice se vor dezvolta pe 
tot globul, vom continua să ne trezim şi să ne amintim 
că suntem ființe spirituale. Viziunile vor penetra treptat 
conştiinţa noastră, iar economia va evolua spre o formă 
compatibilă cu Pământul. În cele din urmă vom depăşi 
polarizarea forțelor produsă din cauza Fricii şi ne vom 
îndrepta spre o abordare spirituală a problemelor. 

M-am uitat din nou la ceilalți şi am citit pe feţele 
lor că văzuseră şi ei această imagine a istoriei 
Pământului. În scurtul timp care trecuse, ne-a fost 
revelat modul cum evoluase conştiinţa oamenilor, de la 
începuturi şi până în prezent. 

Deodată, holograma s-a fixat în amănunt asupra 
polarizării. Oamenii se aflau acum împărțiți în jurul a 
două poziţii diferite, conflictuale: unii se orientaseră spre 
schimbare, iar ceilalți opuneau rezistență, gândind că 
vechile valori s-ar fi putut pierde definitiv. 

Am văzut că în dimensiunea Vieţii de Dincolo era 
cunoscut faptul că acest conflict va fi cea mai mare 
provocare pentru spiritualitatea din dimensiunea fizică, 
mai ales dacă polarizarea va fi dusă până la extrem. În 
acest caz, fiecare parte se va apăra, acuzând-o pe 
cealaltă că reprezintă Răul, sau, mai grav, profeţiile 
despre sfârşitul lumii vor fi luate  ad-litteram, 


considerându-se că nu avem nici o putere asupra 
viitorului şi renunțându-se la luptă. 

Pentru a descoperi Viziunea Omenirii şi a rezolva 
acest conflict generat de polarizare, va trebui să vedem 
că intențiile noastre din Viața de Dincolo erau să 
discernem asupra adevărurilor profunde cuprinse în 
profeții. Toate Scripturile - prin urmare şi Cartea lui 
Daniel şi Apocalipsa - sunt de inspirație divină şi au 
ajuns în planul fizic venind din Viața de Dincolo. Ele 
cuprind nenumărate simboluri - mai multe chiar decât 
visurile - şi pentru a le înțelege va trebui să ne 
concentrăm atenția asupra acestor simboluri. Profeţiile 
prevăd un sfârşit îndepărtat al istoriei noastre pe 
Pământ, însă acest „sfârşit” va fi altfel pentru credincioşi 
decât pentru cei ce nu cred. 

Cei din ultima categorie vor trăi un sfârşit al 
civilizației terestre care se va prefigura prin mari 
catastrofe naturale şi prin prăbuşirea economiei. Apoi, 
din înaltul spaimelor şi al haosului va apărea un nou 
conducător- Antichristul - care va promite reinstalarea 
ordinii doar dacă oamenii vor fi de acord să renunțe la 
libertăţile lor şi să poarte „semnul fiarei”. În cele din 
urmă, acest conducător se va proclama zeu şi va folosi 
forța împotriva țărilor care nu i se vor supune, pornind 
mai întâi un război contra Islamului, apoi a evreilor şi a 
creştinilor, transformând în final întreaga omenire într- 
un Armaghedon în flăcări. 

Pe de altă parte, pentru credincioşi, profeţiile 
scripturilor despre sfârşitul lumii sunt mult mai 
atrăgătoare: acestora li se vor da „învelişuri” spirituale şi 
vor fi înălțați la Cer, într-o altă dimensiune, numită Noul 
Ierusalim, având capacitatea de a călători încoace şi 
încolo în lumea fizică. În cele din urmă, într-un anumit 
moment al războiului, Dumnezeu va apărea pe Pământ 


pentru a pune capăt conflictului şi a restabili ordinea, 
instaurând o perioadă de pace de o mie de ani; nu vor 
mai exista boli şi nici moarte; totul se va transforma, iar 
animalele nu se vor mai mânca unele pe altele. „Lupul 
va trăi dimpreună cu mielul... iar leul va mânca iarbă, 
precum boul”. 

Maya şi Curtis s-au uitat în ochii mei. Charlene 
privea în sus. Înţelesesem cu toţii, în acelaşi timp, 
esența acestor profeţii. Proorocilor li se arătaseră două 
posibilități ale viitorului omenirii. Aveam de ales între a 
sta pasivi, cuprinşi de Frică, crezând că omenirea, 
călăuzită de Marele Frate, se îndreaptă spre 
automatizarea vieţii şi spre decădere socială, şi a avea 
încredere că putem înfrânge nihilismul şi că ne vom 
deschide spre o vibraţie înaltă - cea a iubirii - fiind 
cruțați de apocalipsă prin pătrunderea într-o nouă 
dimensiune, unde prin intermediul nostru, spiritele vor 
crea acea lume ideală prezisă de prooroci. 

Înţelegeam acum de ce în cealaltă dimensiune 
exista convingerea că interpretarea pe care o vom da noi, 
pământenii, acestor profeţii reprezenta cheia rezolvării 
conflictului legat de polarizare. Dacă noi vom crede că 
Scripturile prevăd un sfârşit inevitabil al lumii, care este 
înscris în mod definitiv în planurile divinității, nu vom 
face altceva decât să creăm condiţiile prielnice acestui 
sfârşit. 

Era limpede că trebuia să alegem calea iubirii şi a 
credinței. Aşa cum văzusem şi mai înainte, inițial nu se 
intenționase ca acest conflict, legat de polarizare, să fie 
atât de grav. În Viaţa de Dincolo era cunoscut faptul că 
fiecare din cele două tabere reprezenta o parte a 
adevărului ce ar fi putut fi înglobat în noua viziune 
asupra lumii - cea spirituală. Această înglobare urma să 
ducă la o cunoaştere pe scară largă a Viziunilor - în 


special a celei de A Zecea Viziuni - şi la formarea de 
grupuri speciale în toată lumea. 

Imaginile din hologramă s-au derulat înainte şi am 
simţit o expansiune şi mai mare a conştiinţei. Mi-am dat 
seama că omenirea era pe cale să facă acum următorul 
pas în acest proces, adică să-şi aducă aminte cum 
aveam noi de gând să devenim credincioşi şi să împlinim 
acel viitor ce ne fusese prevăzut. Unna să ne amintim 
deci Viziunea Omenirii! 

Continuând să privim imaginile ce apăreau, am 
văzut cum se vor forma acele grupuri speciale pe toată 
planeta, ajungându-se astfel la o masă critică a energiei. 
Vom învăța apoi să folosim această energie pentru a 
calma cele două părți în conflict şi pentru a birui Frica. 
Acest lucru va avea impact în special asupra celor care 
urmăreau preluarea controlului tehnologiilor, pentru că 
şi ei îşi vor aminti şi vor renunța să mai lupte pentru 
manipularea economiei şi pentru cucerirea puterii. 

Folosirea acelei energii va avea ca rezultat o trezire 
fără precedent a oamenilor, cooperarea între ei şi 
implicarea în probleme, precum şi o explozie a 
numărului de persoane ce se vor simți „inspirate” şi îşi 
vor aminti întru totul Viziunea Naşterii, urmându-şi 
astfel calea şi sincronizându-se perfect, pentru a se afla 
exact acolo unde va fi nevoie de ele la momentul potrivit. 

Scena s-a modificat apoi, apărând oraşe în 
destrămare şi familii rurale lăsate la voia întâmplării. 
Am văzut cum se putea interveni asupra sărăciei: nu 
doar prin programe guvernamentale, sau asigurând un 
loc de muncă şi instruirea oamenilor, ci abordând 
această problemă mult mai profund, din punct de vedere 
spiritual. Până în acel moment lipsise abilitatea de a ne 
elibera de sub imperiul Fricii şi de a birui acele 


diversiuni diabolice care ne împiedicau să îndepărtăm 
neliniştea provocată de sărăcie. 

Fiecare familie şi fiecare copil aflați la nevoie vor fi 
înconjurați de un val de grijă publică. Oamenii vor 
începe să-şi construiască relaţii interpersonale, iar 
primii care vor face acest lucru vor fi cei care au 
contacte zilnice cu semenii lor: comercianții, dascălii, 
ofițerii de poliție, preoţii. Vor apărea apoi voluntarii, care 
vor mări numărul acestor contacte, situându-se în 
postura de „frate sau soră mai mare”, de dascăli, toţi 
aceştia fiind ghidaţi de intuiţiile pe care le au şi anume 
de a-i ajuta pe alții. Ei vor răspândi învățătura 
Viziunilor, dar şi un alt mesaj, crucial: oricât de dificilă 
ar fi situația sau oricât de puternic ar fi înrădăcinate 
instinctele de conservare, fiecare dintre noi se poate trezi 
şi îşi poate aduce aminte misiunea şi scopul pe care şi 
le-a propus. 

Pe măsură ce Viziunile se vor răspândi tot mai 
mult, numărul crimelor şi al violențelor va începe să 
scadă în mod misterios. Aşa cum limpede se putea 
vedea, violențele erau întotdeauna cauzate de frustrare, 
de tulburările sufleteşti şi de frică, toate acestea ducând 
la dezumanizare. Interacțiunea cu cei care se „treziseră" 
avea să înlăture aceste stări mentale. 

Din cele două puncte de vedere - cel tradiționalist 
şi cel care se referă la potenţialul omenirii - va izvori un 
nou consens cu privire la crimă. Punctul de vedere 
tradiționalist, care susține că îngăduința arătată 
făptaşilor şi eliberarea lor timpurie, în scopul de a le mai 
da o şansă, nu face altceva decât să consolideze vechiul 
comportament al infractorilor, este corect. De aceea va fi 
necesară construirea de noi închisori şi îmbunătățirea 
condițiilor de detenţie, odată cu integrarea Viziunilor, 
determinând o implicare din partea celor încarcerați, 


modificând astfel „cultura” crimei şi inițiind singura 
reabilitare posibilă: „contaminarea?  conştiințelor, 
trezirea amintirilor. 

În întreaga societate numărul celor care se vor trezi 
va fi din ce în ce mai mare: milioane de indivizi se vor 
implica în conflict la toate nivelurile, pentru că vor 
înțelege care este miza. Dintotdeauna au existat soți sau 
soții furioase, care îi tratau urât pe cei din familie, a 
existat viciul drogurilor sau nevoia disperată de a fi 
aprobaţi, nevoie care conducea la crimă; au existat 
oameni care aveau senzația că viața le impune numai 
restricţii, încât au delapidat, au înşelat şi au manipulat, 
pentru a avea sentimentul că se află în câştig. În toate 
situațiile a existat cineva care ar fi putut preveni 
violențele, dar care nu a făcut-o. 

În jurul acestor din urmă potenţiali eroi, s-au aflat 
probabil zeci de prieteni sau cunoştinţe care, ca şi ei, au 
dat greş, pentru că nu au transmis mai departe 
informațiile şi ideile ce urmau să constituie suportul 
unor intervenţii viitoare. În trecut, aceste eşecuri au 
constituit poate subiectul unor speculații filozofice. 
Acum însă nu mai este cazul pentru aşa ceva. Acum 
urma să cunoaştem cea de A Zecea Viziune şi să 
înțelegem că oamenii care apar în viața noastră sunt 
suflete cu care poate că am avut legături de-a lungul 
mai multor vieți şi care acum contau pe ajutorul nostru. 
Prin urmare, se impunea să acționăm şi să fim curajoşi. 
Niciunul dintre noi nu ar vrea să dea greş, să fie nevoit 
să îndure chinul Trecerii în Revistă a vieții şi să vadă 
consecințele tragice ale propriei timidități. 

Scenele s-au derulat cu iuțeală şi am văzut 
înmugurind această trezire. Aveam în față imagini ale 
râurilor şi ale oceanelor, conlucrarea dintre vechi şi nou 
şi, în ciuda unui comportament adesea capricios al 


oficialităților, am putut vedea că dorința crescândă a 
oamenilor de a se simți în siguranţă, de a proteja mediul 
şi de a iniția un val de intervenţii publice a trecut pe 
primul plan. 

Oamenii au devenit mai înţelepţi, dându-şi seama 
că nu numai problema sărăciei şi a crimelor fusese 
privită cu uşurinţă, ci şi cea referitoare la poluarea 
mediului. Chiar dacă unii indivizi nu ar fi poluat 
niciodată în mod conştient mediul în care trăiau, totuşi 
ei au lucrat pentru sau îi cunoşteau pe cei ale căror 
practici puneau în pericol biosfera planetei. 

Aceştia erau oamenii care în trecut tăcuseră, fie 
pentru a-şi păstra slujbele, fie pentru că aveau senzația 
că sunt singuri în această luptă. Acum însă, trezindu-se 
şi dându-şi seama că se află iar în situația de a lua 
atitudine, ei se raliază opiniei publice - indiferent că e 
vorba de deversarea de reziduuri în oceane la adăpostul 
nopții, de scurgerea în mare a unor cantități imense de 
țiței de pe tancurile petroliere, de folosirea în secret a 
unor insecticide interzise, de nepunerea în funcțiune a 
instalațiilor pentru noxe ale fabricilor între două 
inspecții, sau de ascunderea pericolelor pe care le 
implică cercetările referitoare la o nouă substanță 
chimică. Oricare ar fi ticăloşia, acum cei ce s-au trezit 
vor fi martori inspirați şi vor simți că sunt sprijiniți de 
organizații ecologiste, care dau recompense celor ce 
oferă astfel de informații şi care vor face cunoscute lumii 
întregi aceste crime. 

În mod similar, vor fi făcute cunoscute şi practicile 
guvernamentale cu privire la mediu, în special cele 
referitoare la terenurile publice. Se va descoperi că de-a 
lungul anilor agenţiile guvernamentale au vândut 
dreptul de exploatare a unor mine sau păduri - aflate pe 
unele dintre cele mai sacre locuri de pe Pământ - la 


prețuri situate sub cota pieței, pentru a face favoruri 
politice sau pentru a-şi plăti datoriile. Păduri 
majestuoase, având măreţia unei catedrale, păduri ce 
aparțineau domeniului public, au fost jefuite într-un 
mod incredibil şi tăiate până n-a mai rămas nimic. Şi 
asta în numele unei administrări corecte, ca şi când 
plantarea câtorva pini în locurile respective ar fi putut să 
înlocuiască diversitatea vieții şi energia care există într-o 
pădure seculară, cu lemn de esenţă tare. 

Trezirea spirituală va pune în cele din urmă capăt 
acestor nenorociri. Aveam acum în fața noastră imagini 
ce înfățişau formarea unei coaliții, cea a vânătorilor de 
modă veche, care vedeau aceste locuri din natură ca pe 
nişte porți sacre. Ei vor fi cei care, în cele din urmă, vor 
trage un semnal de alarmă, salvând astfel ceea ce va mai 
rămâne din pădurile virgine ale Europei şi Americii de 
Nord, precum şi din pădurile tropicale ale lumii. Se va 
înțelege de către toți că salvarea acestor locuri minunate 
se face în beneficiul generaţiilor viitoare. Plantele 
fibroase vor înlocui lemnul în procesul de obţinere a 
cherestelei şi a hârtiei, iar terenurile publice rămase nu 
vor mai fi exploatate, ci vor fi folosite pentru a acoperi 
cererea foarte mare a oamenilor de a vizita astfel de 
locuri rămase intacte. În acelaşi timp, pe măsură ce 
intuițiile, conştiinţa şi amintirile se vor extinde, lumea 
„civilizată” îşi va întoarce capul cu respect spre 
popoarele vechi, ce trăiesc în comuniune cu natura, şi 
va fi doritoare să redefinească lumea vie în termeni 
mistici. 

Imaginile holografice au continuat să se deruleze şi 
am putut vedea cum spiritualitatea va cuprinde fiecare 
aspect al vieții. Aşa cum i se arătase mai înainte 
Charlenei, fiecare grup profesional va începe să-şi 
schimbe în mod conştient vechile practici, ghidându-se 


după intuiții şi tinzând spre un nivel ideal de 
funcționare, încercând să-şi descopere rolul său 
spiritual, modul cum urma să fie de folos semenilor. 

Medicina - în fruntea căreia se vor afla persoane ce 
vor acorda atenție cauzelor de natură spirituală sau 
psihologică ale bolilor - va încerca să prevină mai 
degrabă aceste boli şi în ultimă instanţă să le trateze. 
Cei care vor lucra în domeniul juridic, în loc să-şi 
urmărească interesele personale prin crearea şi 
întreținerea conflictelor şi prin camuflarea adevărului, 
vor afla că adevăratul lor rol este acela de a rezolva 
conflictele într-o manieră în care să nu mai existe 
sintagma „învingător-învins”, ci „învingător- învingător”, 
prin urmare fiecare va avea ceva de câştigat. Toţi cei 
implicați în afaceri, în economie în general - aşa cum 
văzuse şi Curtis - urmau să se îndrepte spre un 
„capitalism luminat”, un capitalism ce nu urmăreşte 
numai profitul, ci unul care are şi menirea de a împlini 
nevoile spirituale ale ființei, făcând aceasta cu cele mai 
mici costuri posibile. Această nouă etică a afacerilor va 
determina o deflație (deflatie - retragere din circulație a 
unei cantități de bancnote în timpul unei inflații, pentru a 
face să crească puterea de cumpărare a banilor; inversul 
inflației (n. ed) de proporţii, care va marca începutul 
unei evoluții sistematice spre automatizarea completă a 
producției de bunuri de bază, eliberând astfel omul şi 
dându-i posibilitatea să se angajeze în acea „economie 
spirituală” despre care se vorbeşte în cea de A Noua 
Viziune. 

Imaginile au început să se deruleze cu repeziciune 
înainte şi am putut vedea că tot mai mulți indivizi îşi vor 
aduce aminte de misiunea lor spirituală încă din timpul 
vârstei tinere şi că în curând se va concretiza abordarea 
spirituală a problemelor vieţii. Oamenii îşi vor aminti 


despre ei că sunt suflete care se nasc şi renasc dintr-o 
dimensiune a existenţei în cealaltă. Deşi este de aşteptat 
ca în perioada tranziției aceste amintiri să se piardă, 
totuşi recâştigarea lor va deveni - încă de timpuriu - una 
dintre țintele importante ale educației. 

În tinerețe, dascălii noştri ne vor învăţa despre 
sincronizare şi ne vor ajuta să studiem anumite teme, să 
vizităm anumite locuri şi să fim mereu în căutarea unor 
răspunsuri elevate la întrebarea „De ce urmăm tocmai 
această cale?”. Pe măsură ce Viziunile vor fi cunoscute, 
vom lua contact cu alte grupuri şi vom lucra împreună 
la proiecte deosebite, având tot timpul în față imaginea a 
ceea ce vroiam inițial să facem. În cele din urmă, ne vom 
regăsi intențiile inițiale, ce se află în spatele vieții 
fiecăruia. Vom şti că venim pe această planetă pentru a-i 
ridica nivelul de vibraţie, pentru a-i descoperi şi a-i 
proteja frumuseţile şi energia naturii şi pentru a ne 
asigura că toți oamenii vor avea acces la ele. În acest fel 
ne vom ridica în permanenţă nivelul energetic, pentru ca 
în final să instituim şi aici, în planul fizic, cultura 
specifică Vieţii de Dincolo. 

Gândind astfel, se va schimba şi felul cum îi privim 
pe cei din jur. Nu vom mai vedea diferenţele rasiale sau 
naționale, specifice unei singure vieţi, ci ne vom privi 
semenii ca pe nişte suflete gemene, care, ca şi noi, sunt 
angrenate în procesul de trezire şi de spiritualizare a 
planetei. Vom şti atunci că naşterea noastră într-un 
anume loc de pe planetă s-a făcut cu un scop bine 
definit. Fiecare naţiune reprezintă de fapt o enclavă de 
informații spirituale, ce aşteaptă să fie învăţate şi 
integrate, prin cetățenii ei. 

Pe măsură ce viitorul se derula în fața noastră, am 
putut vedea că unitatea politică a lumii - imaginată de 
mulți - se va realiza în cele din urmă, dar nu prin forță, 


obligând naţiunile să se supună unei singure puteri 
politice, ci datorită unei cunoaşteri profunde a 
asemănărilor de ordin spiritual, păstrând însă 
autonomia locală şi specificul cultural. Chiar dacă vor 
exista interacțiuni între grupurile de indivizi, fiecare 
membru al acestei familii a națiunilor va fi recunoscut în 
toată lumea, prin cultura sa. Luptele din planul politic - 
adesea atât de violente - se vor transforma în confruntări 
verbale. Pe măsură ce şuvoiul aducerilor aminte va 
cuprinde întreaga planetă, oamenii vor începe să 
înțeleagă că destinul nostru este să discutăm şi să 
facem schimb de păreri asupra perspectivelor pe care le 
oferă religia relativă (din viața curentă - n. trad.) a 
fiecăruia, prețuind cele mai bune doctrine, realizând 
faptul că religiile se completează una pe alta şi în cele 
din urmă integrând o spiritualitate constituită din 
sinteza tuturor acestor religii. 

Dialogurile vor avea drept rezultat reconstruirea 
unui templu măreț la Ierusalim, unde vor coexista toate 
marile religii ale lumii: iudaismul, creştinismul, 
islamismul, religiile Orientului, chiar şi panteismul 
(panteism - concepție filozofică monistă, care identifică 
divinitatea cu întreaga natură. (n. ed)). Se vor discuta şi se 
vor dezbate punctele de vedere religioase. În acest război 
al cuvintelor şi al energiilor, punctul central va fi ocupat 
la început de iudaism, apoi de creştinism şi de religiile 
Orientului, care vor fi integrate pe rând. 

Conştiința umanităţii va atinge un alt nivel, iar 
cultura omenirii va progresa, trecând de la schimbul de 
informații de ordin economic, la schimbul de adevăruri 
spirituale. Atunci când se va întâmpla acest lucru, 
indivizi sau grupuri întregi de persoane vor începe să 
atingă niveluri energetice apropiate de cel al Vieţii de 
Dincolo şi vor dispărea din dimensiunea fizică. Grupurile 


alese vor pleca voit în cealaltă dimensiune şi vor învăța 
să treacă dintr-o dimensiune în alta, aşa cum prezic 
Scripturile şi cea de A Noua Viziune. Când va începe 
această înălțare la Cer cei rămaşi pe Pământ vor înțelege 
ce se întâmplă şi vor accepta să rămână în planul fizic, 
ştiind că în curând le va veni şi lor rândul. 

A sosit acum momentul ca idealiştii să-şi proclame 
adevărurile pe treptele templului. Mai întâi îşi vor face 
apariția cei din Europa, cu viziunea lor veche de secole 
şi conduşi fiind de un lider autoritar, ce va proclama 
importanța spiritualității. Punctul lor de vedere se va 
întâlni cu cel musulman şi apoi creştin. Se va face o 
mediere a acestui conflict al energiilor şi se va ajunge la 
o sinteză, ce va fi în acord cu religiile Orientului, care 
pun accentul pe lumea interioară nouă. Până atunci 
însă, ultimele tentative ale celor ce vroiau să controleze 
lumea şi care conspiraseră pentru instaurarea unei 
societăți tiranice de cipuri şi roboţi - în care oamenii 
trebuiau să fie obediențţi - vor fi înfrânte datorită trezirii 
oamenilor. Sinteza amintită va permite ca fiecare să fie 
deschis insuflării cu Duhul Sfânt. Era foarte limpede că 
acest dialog din Orientul Mijlociu avea să împlinească 
profețiile cuprinse în Scripturi într-o manieră simbolică 
şi pe calea tratativelor, evitându-se apocalipsa unei 
confruntări fizice, imaginată de cei ce luaseră textele 
sacre ad-litteram. 

Deodată, ne-au apărut în față imagini din Viața de 
Dincolo şi am putut vedea foarte clar că intenţiile noastre 
de-a lungul timpului fuseseră nu numai de a crea un 
Nou Pământ, ci şi un Nou Paradis. Amintindu-ne 
Viziunea Omenirii, efectul va consta nu numai în 
transformarea dimensiunii fizice, ci şi a Vieţii de Dincolo. 
Pe lângă „înălțări” ale pământenilor, se vor produce şi 
pătrunderi ale grupurilor de suflete în planul fizic, 


completându-se astfel transferul de energie spre o 
dimensiune fizică extinsă. 

Aici, în Viața de Dincolo, se putea vedea foarte clar 
tot acest proces istoric. Încă de la începutul timpurilor, 
când au apărut primele amintiri, a avut loc un transfer 
sistematic de energie şi de informaţii dinspre Viaţa de 
Dincolo spre dimensiunea fizică. Atunci, întreaga 
responsabilitate legată de menținerea intențţiilor inițiale 
cu privire la viitor a revenit grupurilor de suflete din 
dimensiunea spirituală, care ne-au ajutat să ne aducem 
aminte ceea ce vroiam să facem, dându-ne energie. 

Apoi, odată cu creşterea nivelului de conştiinţă şi a 
numărului de oameni aici, pe Pământ, balanţa energiei 
şi a responsabilității a început să se încline încet spre 
dimensiunea fizică, până ce s-a ajuns la acest punct al 
istoriei, când s-a acumulat suficientă energie pentru a 
ne aminti Viziunea Omenirii şi când întreaga putere şi 
responsabilitate pentru crearea acelui viitor dorit s-a 
mutat dinspre Viața de Dincolo spre oamenii de pe 
Pământ, spre grupurile recent formate, adică spre noi. 

Din acest moment, noi avem misiunea de a fi 
purtătorii acestor intenţii. De aceea, acum rămâne în 
sarcina noastră de a rezolva conflictul legat de polarizare 
şi de a-i face să se răzgândească pe cei aflaţi aici, în vale, 
care încă se mai află sub imperiul Fricii şi care cred că 
sunt îndreptăţțiți să manipuleze economia pentru a-şi 
satisface propriile interese, îndreptățiți să controleze 
viitorul. 

Ne-am uitat unii la alții prin întuneric, în acelaşi 
timp. Eram încă înconjurați de acea hologramă, 
grupurile de suflete continuau să rămână contopite şi să 
strălucească. Apoi, un şoim uriaş a coborât pe o creangă 
ce se afla deasupra noastră, uitându-se la noi. Jos, un 
iepure a apărut ţopăind şi s-a oprit cam la un metru în 


dreapta mea, urmat la numai câteva secunde de un linx, 
care s-a aşezat chiar lângă el. Ce se întâmpla oare? 

Brusc, am simțit în plexul solar o vibraţie 
înăbuşită: experimentele fuseseră reluate! 

- Uitaţi-vă acolo! a strigat Curtis. 

În lumina lunii, la vreo cincizeci de metri depărtare, 
de-abia se putea distinge o crăpătură îngustă, ce înainta 
încet spre noi, făcând tufişurile şi copăceii să freamăte. 

M-am uitat la ceilalți. 

-Totul depinde de noi acum! a strigat May a. Avem 
suficiente informații despre Viziune pentru a-i putea 
opri. 

Înainte de a acţiona în vreun fel, pământul pe care 
stăteam s-a zgâlțâit violent, iar crăpătura a înaintat 
rapid spre noi. În acelaşi timp, mai multe vehicule au 
apărut dinspre pădurice, luminând cu farurile siluetele 
estompate ale copacilor. Fără să mă tem, am reuşit să- 
mi mențin energia şi să mă concentrez din nou asupra 
hologramei. 

- Viziunea îi va opri! a strigat din nou Maya. Să n-o 
lăsăm să dispară! S-o menţinem! 

Îmbrăţişând imaginea acelui viitor pe care îl aveam 
în față, am simţit din nou cum grupul trimitea energie 
către Feyman. Menţinând acea imagine, puteam să 
creăm un zid între noi şi acei intruşi, respingându-i şi 
punându-i pe fugă, cu ajutorul energiei noastre. 

Am aruncat o privire la crăpătura ce venea spre 
noi, convins fiind că în curând se va opri. Nu s-a 
întâmplat însă aşa, crăpătura continuându-şi înaintarea 
cu şi mai mare viteză. Încă un copac a căzut la pământ. 
Apoi încă unul. Văzând că se îndreaptă cu repeziciune în 
direcția noastră, nu m-am mai putut concentra şi m-am 
rostogolit înapoi, sufocat de praf. 


- Nu vom reuşi nici de data asta! l-am auzit pe 
Curtis țipând. 

Aveam senzaţia că trăiesc o scenă care se repeta. 

- Să urcăm pe aici! am strigat, străduindu-mă să 
văd prin întunericul care se lăsase brusc. 

Alergam şi de-abia mai puteam distinge contururile 
vagi ale celorlalți, care o luaseră în altă parte, spre est. 

Am început să mă caţăr pe stânca de pe peretele 
din stânga al canionului şi nu m-am oprit decât după 
vreo sută de metri. M-am aşezat în genunchi pe pietre, 
încercând să disting ceva în întuneric. Nu se vedea nici o 
mişcare, în schimb îi auzeam vorbind pe oamenii lui 
Feyman la intrarea în canion. Am continuat să urc rapid 
panta, îndreptându-mă spre nord-est şi pândind atent 
vreun semn de la ceilalţi. În cele din urmă am reuşit să 
găsesc un loc pe unde am coborât din nou în canion. 
Totul era nemişcat. Am luat-o iarăşi spre nord, când, 
deodată, cineva m-a înşfăcat de braţ. 

-Ce...? am strigat eu. 

- Ssst, a şoptit. Taci din gură! Sunt eu, David. 


Cap. 10 - SĂ PĂSTRĂM ÎN MEMORIE VIZIUNEA 


M-am întors şi i-am văzut în lumina lunii părul 
lung şi fața brăzdată de cicatrice. 

- Unde sunt ceilalți? a întrebat în şoaptă. 

- Ne-am despărțit, i-am răspuns. Ai văzut ce s-a 
întâmplat? 

A venit mai aproape. 

- Da, am văzut totul de pe deal. Încotro crezi că au 
luat-o? 

M-am gândit o clipă. 

- Spre cascade. 

Mi-a făcut semn să-l urmez şi am pornit-o într- 
acolo. După câteva minute, s-a întors spre mine şi mi-a 
spus din mers: 

-Când stăteați la intrarea în canion, energia 
voastră s-a contopit, apoi a cuprins toată valea. Ce 
făceaţi acolo? 

Am încercat să-i explic, făcându-i un rezumat al 
întregii poveşti: i-am spus cum îl întâlnisem pe Wil şi 
cum intrasem în cealaltă dimensiune, unde îl văzusem 
pe Williams; i-am povestit apoi despre întâlnirea cu Joel 
şi cu Maya; în cele din urmă i-am spus cum l-am 
cunoscut pe Curtis şi cum am căutat cu toții Viziunea 
Omenirii pentru a-l înfrânge pe Feyman. 

- A fost şi Curtis aici, cu tine, la gura canionului? a 
întrebat David. 

- Da. Şi au mai fost şi Maya, şi Charlene. Numai că 
ar fi trebuit să ne adunăm un grup de şapte. 

Mi-a aruncat din nou o privire, aproape râzând. 
Tensiunea şi mânia înăbuşită pe care le manifestase în 
oraş parcă dispăruseră cu totul. 

- Aşadar ţi-ai găsit şi tu rădăcinile, nu-i aşa? 

M-am grăbit să-l ajung din urmă. 


- Ai reuşit să pătrunzi în cealaltă dimensiune? l-am 
întrebat. 

Da. Mi-am văzut grupul de suflete şi Viziunea 
Naşterii şi, la fel ca tine, mi-am adus aminte că trebuia 
să ne întoarcem cu toţii aici pentru a regăsi Viziunea 
Omenirii. Apoi - nu ştiu cum - stând şi privindu-vă pe 
voi acolo, în lumina lunii, am simţit că şi eu fac parte 
din acest grup. Am văzut acea imagine holografică ce m- 
a înconjurat.S-a oprit lângă un copac uriaş, care 
acoperea luna. Faţa îi devenise imobilă şi părea adâncit 
în gânduri. 

M-am întors către el. 

- Spune-mi David, când ne-am aflat cu toţii acolo, 
urmărind Viziunea Omenirii, de ce nu l-am putut opri pe 
Feyman? 

A păşit în lumină şi în aceeaşi clipă a devenit şeful 
de trib furios, care-i aducea acuzaţii Mayei. Apoi 
trăsăturile aspre i-au dispărut de pe faţă şi era cât pe ce 
să izbucnească în râs. 

- Secretul constă în aceea că nu e suficient doar să 
trăieşti această Viziune - cu toate că şi asta e foarte 
greu. Trebuie şi să o proiectezi asupra viitorului, să o 
păstrezi în memorie pentru restul omenirii. Asta vrea să 
spună de fapt A Zecea Viziune. Voi nu ați reuşit să 
menţineţi Viziunea pentru Feyman şi oamenii lui, pentru 
a-i ajuta să se trezească. 

S-a uitat lung la mine, apoi a spus: 

- Vino, trebuie să ne grăbim! 

După vreun kilometru am auzit în dreapta noastră 
țipătul unei păsări, iar David s-a oprit brusc. 

- Ce-a fost asta? am întrebat. 

Când țipătul s-a auzit din nou în noapte, a ciulit 
urechile. 


- E o bufniță şi îi avertizează pe ceilalți că suntem 
aici. 

M-am uitat nedumerit la el, aducând-mi totuşi 
aminte cât de ciudat s-au comportat animalele aici, în 
vale. 

- Cunoaşte cineva din grup semnele date de 
animale? 

- Habar n-am. Poate Curtis? 

- Nu, e om de ştiinţă, e prea raţional. 

Mi-am amintit ce spusese May a atunci când ne 
găsise la peşteră: că se luase după glasul păsărilor. 

- Cred că Maya! 

S-a uitat la mine mirat. 

- Doctoriţa despre care mi-ai povestit? Cea care se 
foloseşte în tratarea bolilor de capacitatea noastră de 
vizualizare? 

-Da. 

- Perfect. Foarte bine. Hai să ne comportăm ca 
atunci când ne rugăm. 

M-am întors şi m-am uitat la el, în timp ce bufnița 
a țipat din nou. 

- Haide... să ne imaginăm... că Maya îşi aminteşte 
de înzestrarea pe care o au animalele. 

- Despre ce înzestrare vorbeşti? 

O urmă de mânie i-a străbătut din nou fața, după 
care s-a oprit un moment şi a închis ochii, încercând în 
mod evident să se debaraseze de acea emoție. 

-Nu ţi-ai dat seama că apariţia unui animal în viața 
noastră reprezintă o coincidenţă de cel mai înalt nivel? 

I-am povestit despre iepure, stolul de ciori şi despre 
şoim, animale pe care le întâlnisem după ce am intrat în 
vale, apoi despre puiul de linx, vulturul şi lupul cel 
tânăr, care şi-au făcut apariția mai târziu. 


- Într-adevăr, atunci când aveam în față Viziunea 
Omenirii, lângă noi au apărut şi nişte animale. 

A dat din cap, așteptând. 

- Ştiam că ceea ce se întâmpla era important - am 
spus eu - însă nu am ştiut ce ar fi trebuit să fac; pur şi 
simplu m-am luat după ele. Tu vrei să spui că toate 
acele animale aveau un mesaj pentru mine? 

- Exact asta vreau să spun. 

- Şi cum putem şti care este mesajul? 

- Simplu. Pentru că în fiecare situație suntem 
atraşi de un anumit animal, care apare în calea noastră 
şi care ne „spune” ce calități trebuie să ne mobilizăm 
pentru a depăşi cu bine acea situație. 

- În ciuda celor întâmplate, îmi e greu să cred toate 
astea. Biologii susțin că animalele sunt ca nişte roboți şi 
că acționează din instinct. 

- Asta doar pentru că animalele reflectă nivelul 
nostru de conştiinţă şi de aşteptare. Dacă nivelul de 
vibrație este scăzut, animalele doar vor coexista cu noi, 
îndeplinindu-şi funcţiile lor în ecosistem. Atunci când 
un biolog sceptic reduce comportamentul animalelor 
numai la instincte, nu face decât să limiteze de la bun 
început acest comportament. Când vibrația devine mai 
înaltă, animalele apar în calea noastră la momentul 
oportun, sincronizându-se într-un mod misterios cu o 
anumită situaţie şi atrăgându- ne atenţia asupra unor 
învățăminte. 

Am rămas holbându-mă la el. 

Mi-a aruncat o privire, după care a continuat. 

- Iepurele pe care l-ai văzut ţi-a arătat calea pe care 
o aveai de urmat. Nu numai cea fizică, dar şi cea 
emoțională. Când am discutat cu tine acolo, în oraş, erai 
deprimat şi cuprins de teamă; îți pierduseşi parcă 
încrederea în Viziuni. Dacă observi un iepure sălbatic, îți 


dai seama că el reprezintă un exemplu despre cum 
putem face față fricii, pentru a o transforma apoi în 
creativitate şi belşug. lepurii trăiesc în imediata 
apropiere a animalelor care îi mănâncă. Cu toate astea, 
reuşesc să-şi depăşească frica, continuând să trăiască 
acolo, fiind chiar foarte fertili şi veseli. Prin urmare, dacă 
ne iese în cale un iepure, acesta este un semn că trebuie 
să adoptăm aceeaşi atitudine ca şi el. Ăsta era mesajul 
pe care-l avea pentru tine. Prezenţa lui însemna un fel 
de remediu, îndemnându-te să-ți analizezi teama şi să 
mergi mai departe. Şi pentru că asta s-a întâmplat la 
începutul călătoriei, el a dat tonul întregii aventuri. În 
tot acest timp nu ai simţit teamă, dar şi împlinire? 

I-am confirmat, dând din cap. 

Apoi a adăugat: 

- Uneori această împlinire poate fi de natură 
romantică. Ai cunoscut pe cineva? 

Am ridicat din umeri, amintindu-mi de energia 
aceea ciudată pe care o simţisem cu Charlene. 

- S-ar putea, într-un anume fel. Ce poţi să-mi spui 
despre ciori şi despre şoimul după care m-am luat 
atunci când l-am regăsit pe Wil? 

- Ciorile sunt păstrătoarele spiritualității. Dacă 
petrecem un timp alături de ele, vor face lucruri 
uimitoare, care ne vor ajuta să ne extindem percepția 
asupra realității spirituale. Mesajul lor pentru tine a fost 
acela de a-ţi deschide sufletul, de a-ți aminti legile 
spirituale care există în această vale. Faptul că le-ai 
văzut, te-a pregătit pentru ceea ce urma să se întâmple. 

-Dar şoimul? 

- Şoimii sunt ageri, precauţi şi buni observatori. 
Apariţia lor într-un anumit moment înseamnă că trebuie 
să fim cu atenția mărită. Ei semnalează adesea prezența 
unui mesager. 


- Vrei să spui că m-a avertizat de prezenţa lui Wil? 

-Da. ' 

David a continuat să-mi explice de ce toate 
animalele pe care le văzusem îmi conturaseră calea. Mi- 
a spus că felinele ne imploră să ne aducem aminte 
despre capacitatea noastră de autovindecare şi de a 
intui lucrurile. Prezența puiului de linx, tocmai înainte 
să apară Maya, îmi indica faptul că posibilitatea de 
vindecare se afla prin apropiere. În mod similar, zborul 
avântat al unui vultur reprezenta ocazia de a mă 
aventura în înaltul împărăției spiritelor. Când am văzut 
vulturul pe creastă - mi-a spus David - a însemnat că 
trebuia să mă pregătesc să-mi văd grupul de suflete şi 
să-mi înțeleg destinul. 

- Şi ca să închei - a mai spus el - lupul cel tânăra 
avut rolul de a-ţi transmite energie şi de a te ajuta să-ţi 
trezeşti instinctul latent al curajului şi abilitatea de a-i 
învăța pe alții. Aşa ţi-ai găsit cuvintele prin care ai reuşit 
să-i strângi laolaltă pe ceilalți membri ai grupului. 

- Aşadar animalele simbolizează de fapt nişte 
aptitudini ale noastre, pe care trebuie să le regăsim. 

- Da, anumite trăsături pe care le-am dobândit de 
pe vremea când, în cursul evoluției, noi înşine am fost 
animale, trăsături pe care acum le-am pierdut. 

Mi-am amintit de acea imagine ce arăta evoluția 
omenirii, la care fusesem martor cu întregul grup acolo, 
la gura canionului. 

- Te referi la evoluţia vieții pe Pământ, la apariția 
atâtor specii? 

-Am fost şi noi acolo, în timpul acestui proces, a 
continuat David. 

Conştiința noastră făcea de fiecare dată un salt 
înainte, de la animalul pe care îl reprezenta şi care, în 
acel moment părea să fie ultimul pe scara evoluției. Am 


văzut cu toții lumea prin ochii fiecărei specii şi asta a 
fost foarte important pentru întregirea conştiinţei 
noastre. Când un animal se află prin preajmă, înseamnă 
că suntem gata să integrăm - încă o dată - conştiinţa lui 
în a noastră. Şi să ştii că există specii pe care suntem 
departe de a le egala. De aceea este foarte important să 
conservăm fiecare formă de viață care există pe pământ. 
Ele trebuie să dăinuiască nu numai pentru că mențin 
echilibrul ecologic, ci şi pentru că reprezintă trăsături 
ale noastre, de care încă ne mai străduim să ne aducem 
aminte. 

S-a oprit o clipă, privind întunericul nopții. 

-Aşa se explică şi bogăţia gândirii umane, 
reprezentată de numeroasele culturi existente pe 
planetă. Nimeni nu poate şti cine anume deţine adevărul 
cu privire la felul cum va decurge evoluția omenirii. 
Fiecare cultură reprezintă concepţii sensibil diferite, 
oferă o anumită modalitate de a ne trezi, dar punând 
laolaltă tot ce au ele mai bun, vom obţine întregul ideal. 

O undă de tristeţe a apărut pe faţa lui. 

- E păcat că au trebuit să treacă patru sute de ani, 
până când cele două culturi - amerindiană şi europeană 
- au început să se contopească. Să ne amintim ce s-a 
întâmplat în tot acest timp: Occidentul a pierdut 
noțiunea de „mister” şi din magia pădurilor dese nu au 
mai rămas decât bugştenii transformați în cherestea, iar 
din tainele vieţii în sălbăticie au rămas doar nişte 
animale jalnice. Urbanizarea a avut drept efect izolarea 
unei mari părți a populaţiei, iar la ora actuală o ieşire în 
natură este privită ca o plimbare pe un teren de golf. Iți 
dai seama cât de puţini oameni mai trăiesc acum 
misterele vieții în sălbăticie? Acest Parc Naţional este tot 
ce a mai rămas din pădurile majestuoase, din câmpiile 
bogate şi din zonele aride ale continentului. Mulţi se 


luptă acum pentru a conserva aceste teritorii sălbatice 
care au mai rămas. Există unele rezervaţii unde 
inventarierea faunei şi a florei durează mai mult de un 
an de zile. Cu toate astea, politicienii înclină să vândă 
aceste terenuri publice. Cei mai mulți dintre noi suntem 
nevoiți să ne folosim de cărți de joc cu figuri de animale 
pentru a vedea ce semne ne dau acestea, în loc să 
căutăm semnele în natură, să le experimentăm cu 
adevărat. 

Brusc, țipătul bufniței s-a auzit atât de aproape, 
încât am tresărit fără să vreau. 

Privirile lui David au devenit neliniştite. 

- Acum putem să ne rugăm? 

- Stai puţin - am spus - nu ştiu ce vrei să zici. Vrei 
să ne rugăm, sau să vizualizăm? 

A început să-mi explice, calm: 

- Da, ai dreptate. Te rog să mă scuzi. Se pare că 
nerăbdarea er>te o emoție reziduală pe care o am față de 
tine. 

A tras aer în piept. 

- Tot ceea ce ne învață A Zecea Viziune - să ne 
încredem în intuițiile noastre, să ne amintim de 
intențiile inițiale, să păstrăm în memorie Viziunea 
Omenirii - totul reprezintă de fapt esența adevăratei 
rugăciuni. De ce pretinde fiecare religie un anumit ritual 
al rugăciunii? Dacă Dumnezeu este unul, atotştiutor, 
atotputernic, de ce este nevoie să-l implorăm ajutorul 
sau să-L îmboldim atunci când vrem să facem ceva? De 
ce nu e suficientă stabilirea unor porunci şi a unor 
legăminte - după care să fim judecaţi - iar El să 
intervină doar la Propria voință, nu atunci când dorim 
noi? De ce e nevoie să cerem aceste intervenții speciale? 
Răspunsul este următorul: rugăciunea e făcută aşa cum 
trebuie atunci când nu li cerem lui Dumnezeu să facă 


ceva anume. El ne va da inspiraţia necesară pentru a 
acționa în locul Lui şi pentru a institui voința Lui aici, 
pe Pământ. Noi suntem emisarii divinității pe această 
planetă. Adevărata rugăciune este doar o metodă de 
vizualizare, pe care Dumnezeu vrea s-o folosim pentru a- 
I afla voința şi pentru a îndeplini această voinţă a lui în 
dimensiunea fizică. Astfel, va veni împărăţia Lui şi se va 
face voia Lui, „precum în Cer, aşa şi pre Pământ”. În 
acest sens vorbind, fiecare gând, fiecare dorință - tot ce 
aşteptăm să se întâmple în viitor - reprezintă o 
rugăciune, menită să plăsmuiască viitorul. Insă nici un 
gând, fie el cât de evlavios, şi nici o dorință nu au forța pe 
care o are o imagine ce este în acord cu voința divină 
(subl. n.). De aceea este atât de important să regăsim 
Viziunea Omenirii şi să o păstrăm în memorie: vom şti în 
acest fel pentru ce să ne rugăm şi care este viitorul pe 
care trebuie să-l imaginăm. 

- Înţeleg, am spus. Şi cum o vom ajuta pe Maya să 
fie atentă la bufniță? 

- Cum ţi-a spus că trebuie să acționezi atunci când 
ţi-a vorbit despre vindecare? 

-Zicea că trebuie să ni-i imaginăm pe pacienți 
aducându-şi aminte ceea ce vroiau să facă în viaţă şi nu 
apucaseră încă să facă. Mai spunea că adevărata 
vindecare începe în momentul în care ne gândim ce am 
vrea să facem atunci când ne vom recâştiga sănătatea. 
Dacă ne aducem aminte, atunci ni se vor alătura şi alții 
pentru a duce la îndeplinire acest plan. 

- Haide să facem şi noi la fel, a spus David. Să 
nădăjduim că intenţia ei inițială a fost aceea de a urma 
strigătul păsărilor. 

David a închis ochii, iar eu m-am lăsat condus de 
el, încercând să vizualizez o imagine a Mayei, în care 
devenea conştientă de ceea ce ar fi trebuit să facă. După 


câteva minute am deschis ochii şi l-am văzut pe David 
uitându-se foarte atent la mine. Bufnița a tipat din nou, 
chiar deasupra capetelor noastre. 

- Hai să plecăm de aici, a spus David. 

După douăzeci de minute ne aflam pe un deal, 
deasupra cascadelor. Bufnița venise după noi, dând 
semnale periodic şi oprindu-se apoi la vreo cinci metri în 
dreapta noastră. În față lacul scânteia în lumina lunii şi 
fuioare de ceață se ridicau deasupra lui. Am rămas 
tăcuți încă zece sau cincisprezece minute. 

- Priveşte! Acolo! a spus David, arătând cu mâna. 

Printre stâncile din dreapta lacului se puteau 
distinge câteva siluete. Una dintre ele s-a uitat în sus şi 
ne-a văzut. Era Charlene. l-am făcut semn cu mâna şi 
m-a recunoscut. Apoi am coborât împreună cu David 
povârnişul pietros şi ne-am dus la ei. 

Curtis a fost de-a dreptul extaziat când l-a văzut pe 
David şi l-a apucat de braţ. 

- Acum vom reuşi să-i oprim! a spus el. 

S-au privit în tăcere, apoi Curtis i-a făcut 
cunoştinţă cu Maya şi cu Charlene. 

Ochii mei şi ai Mayei s-au întâlnit. 

- Ați întâmpinat necazuri venind încoace? am 
întrebat-o. 

- La început am fost derutaţi, văzându-ne pierduţi 
în întuneric, apoi am auzit bufnița şi am ştiut. 

- Prezența unei bufniţe - a spus David - ne dă 
posibilitatea de a vedea o eventuală înşelătorie din 
partea cuiva şi dacă îndepărtăm tendința de a o 
considera prevestitoare de rău, vom vedea că - întocmai 
ca ea - ne vom putea croi drumul prin întuneric pentru a 
afla un adevăr înalt. 

Maya s-a uitat mai atentă la David. 

- Îmi pari cunoscut, a spus ea. Cine eşti? 


A privit-o nedumerit. 

- Tocmai ţi-am fost prezentat. Sunt David. 

L-a prins uşor de braț. 

- Ştiu asta. Vreau să ştiu care e legătura ta cu 
mine, cu noi? 

- Am fost şi eu acolo, în timpul războaielor, însă îi 
uram atât de mult pe albi, încât nu am vrut să te sprijin. 
Nici măcar nu am stat să ascult ce aveai de spus. 

- Acum însă procedăm altfel, am spus. 

David mi-a aruncat, instinctiv, o privire cruntă, 
apoi şi-a dat seama şi s-a calmat, devenind cel dinainte. 

- Atunci, în timpul războiului, ție ţi-am arătat cea 
mai mare lipsă de respect, pentru că nu ai vrut să adopti 
o poziţie, ai fugit. 

- Mi-a fost frică, am replicat. 

- Ştiu. 

Timp de câteva minute i-am povestit cu toţii despre 
emoțiile pe care le trăisem, încercând să ne amintim cât 
mai multe amănunte despre tragicul război împotriva 
indienilor. Apoi David ne-a spus că grupul său de suflete 
era un grup al mediatorilor, că acum venise în planul 
fizic cu scopul de a scăpa de resentimentele împotriva 
europenilor şi de a lupta pentru recunoaşterea 
spiritualității tuturor indigenilor, precum şi pentru 
acceptarea lor în comunitate. 

Charlene mi-a aruncat o privire, apoi s-a întors 
spre David. 

- Înseamnă că tu eşti al cincilea membru al 
grupului, nu-i aşa? 

Până să-i mai răspundă la întrebare, am simțit 
pământul tremurând sub picioarele noastre. Tremurul a 
fost însoțit de un vuiet misterios, dar în acelaşi timp 
melodios. Cu coada ochiului am văzut lumini de 
lanterne mişcându-se deasupra noastră. 


- Sunt aici! a şoptit Curtis. 

M-am întors şi l-am văzut pe Feyman stând pe 
marginea unei proeminențe, chiar deasupra noastră. 
Potrivea o antenă la ceea ce părea a fi un computer 
portabil. 

- Au de gând să se centreze pe noi şi în felul ăsta să 
facă o reglare fină a generatorului, a spus Curtis. 
Trebuie să plecăm de aici. 

May a întins mâna şi a pus-o pe brațul lui. 

- Nu, Curtis. Te rog. Poate că de data asta o să 
meargă. 

David s-a dus şi el mai aproape de Curtis şi i-a 
spus, încet: 

- Da, s-ar putea să meargă. 

Curtis s-a uitat o clipă la noi, apoi a încuviințat din 
cap şi am început să ne ridicăm energia. Ca şi în 
celelalte dăți, am putut vedea şinele superior al 
fiecăruia. Au apărut apoi grupurile noastre de suflete, 
contopindu-se şi formând un cerc în jurul nostru, de 
această dată fiind inclus şi grupul lui David. Când am 
reuşit să aducem înapoi Viziunea Omenirii, am simțit 
din nou că intenția inițială a noastră, a oamenilor, 
fusese aceea de a transfera energie şi cunoaştere în 
planul fizic. 

Am văzut iarăşi procesul de polarizare - rezultat al 
fricii - şi o imagine panoramică a unui viitor pozitiv ce 
avea să vină de îndată ce grupurile speciale care se vor 
forma vor învăța cum să conlucreze pentru a păstra în 
memorie Viziunea. 

Brusc, pământul s-a cutremurat din nou, violent. 

- Păstraţi Viziunea! a strigat Maya. Reţineţi această 
imagine a unui posibil viitor. 

În dreapta mea, pământul a început să se crape, 
însă am reuşit să rămân concentrat. Am văzut cu ochii 


minții cum energia ce emana din Viziunea Omenirii se 
extindea dinspre grupul nostru în toate direcțiile, 
respingându-l pe Feyman şi biruind energia viziunii lui, 
bazată pe Frică. În stânga mea, un copac uriaş a fost 
smuls din rădăcină şi s-a prăbuşit la pământ. 

- Tot nu merge! a strigat Curtis, sărind în picioare. 

-Nu, aşteaptă! i-a spus David 

Acesta era profund concentrat. A întins mâna, l-a 
înşfăcat pe Curtis şi l-a tras lângă el. 

- Nu înţelegi unde greşim? îi tratăm pe Feyman şi 
pe ceilalți ca pe nişte duşmani, încercând să-i 
respingem. Procedând aşa nu facem altceva decât să le 
dăm putere, pentru că au un motiv de a lupta. Decât să 
ne folosim de Viziune pentru a lupta împotriva lor, mai 
bine am încerca să-i atragem şi pe ei „inăuntrul” 
Viziunii. De fapt, ei nu sunt duşmanii noştri. Noi toţi 
suntem suflete care evoluează, care se trezesc. Trebuie 
să proiectăm Viziunea Omenirii asupra lor, ca şi când ar 
fi exact ca noi. 

Brusc, mi-am amintit Viziunea Naşterii lui Feyman 
şi mi-am dat seama că ceea ce spusese David era logic. 
Am revăzut imaginea ladului, am înţeles acele transe, 
acele încercări obsesive ale oamenilor de a se apăra 
împotriva fricii; am văzut grupul de suflete care încerca 
parcă să intervină şi în cele din urmă am revăzut 
intențiile inițiale ale lui Feyman. 

- Feyman este unul dintre noi! am strigat. Ştiu ce 
intenţiona să facă! A venit aici pentru a-şi înfrânge setea 
de putere; vroia să prevină distrugerile pe care le-ar 
putea provoca generatorul şi alte tehnologii noi. Când şi- 
a privit Viziunea Naşterii, a văzut că se va întâlni cu noi, 
undeva, în întuneric. Feyman este al şaselea membru al 
grupului. 

May a s-a aplecat spre noi. 


- Trebuie să procedăm exact ca în procesul de 
vindecare. Să ni-l imaginăm cum îşi aduce aminte ce 
vroia să facă de fapt aici, pe Pământ. 

S-a uitat la mine. 

- Procedând aşa, vom „sparge” blocajul provocat de 
frică, oricât de puternic ar fi acesta. 

Când am început să ne concentrăm, pentru a-l 
include pe Feyman şi pe oamenii lui, energia noastră s-a 
mărit. Totul s-a luminat înjur, iar pe deal i-am putut 
vedea foarte clar pe Feyman cu încă doi bărbaţi. Din 
stânga veneau să se alăture şi alte grupuri de suflete. 

-E grupul lui Feyman! a spus Charlene. Şi 
grupurile de suflete ale celor doi! 

Pe măsură ce energia creştea, am fost înconjurați 
din nou de holograma uriaşă a Viziunii Omenirii. 

- Să ne concentrăm asupra lui Feyman şi a 
celorlalți, aşa cum am făcut şi cu noi! a strigat Maya. 
Imaginaţi-vă că îşi amintesc. 

M-am întors uşor, pentru a privi spre cei trei. 
Feyman continua să lucreze furios la computer, asistat 
de ceilalți doi. Holograma i-a cuprins şi pe ei. Pădurea 
era învăluită de fuioare de energie de culoarea 
chihlimbarului, care parcă au „trecut” prin Feyman şi 
prin cei doi. În acelaşi timp am văzut şi lumina aceea 
albă - care ne protejase pe Curtis, pe Maya şi pe mine - 
plutind deasupra celor doi; razele de lumină s-au 
amplificat, împrăştiindu-se în toate direcţiile, apoi au 
dispărut în depărtare. După câteva minute, vibraţiile 
pământului au încetat; la fel şi sunetul acela ciudat. O 
adiere de vânt a luat praful, ducându-l spre sud. 

Unul dintre bărbați s-a îndepărtat de Feyman, 
pierzându-se printre copaci. Feyman a mai lucrat câteva 
secunde la tastatură, apoi, învins, a renunțat. S-a uitat 
în jos, spre noi şi a luat computerul, balansându-l uşor 


în mâna stângă. Cu dreapta a apucat un pistol, apoi a 
pornit în direcția noastră. Celălalt bărbat l-a urmat, 
având în mâini o armă automată. 

- Păstrați imaginea, ne-a avertizat Maya. 

Când au ajuns la vreo cinci metri de noi, Feyman a 
lăsat computerul jos, începând să apese cu putere pe 
taste şi stând cu pistolul pregătit în cealaltă mână. 
Bucăți mari de stâncă, care se fisuraseră mai înainte, se 
desprindeau acum, căzând în lac. 

-Nu pentru aşa ceva ai venit aici, i-a spus 
Charlene cu blândețe. 

Ceilalți ne-am concentrat asupra lui. 

Bărbatul, continuând să ţină arma îndreptată spre 
noi, s-a apropiat de Feyman şi i-a spus: 

-Nu mai e nimic de făcut aici. Să mergem. 

Feyman i-a făcut semn cu mâna să îl lase în pace, 
continuând să apese furios pe taste. 

- Nimic nu-mi iese! a țipat la noi. Ce faceți? 

S-a uitat la bărbat. 

- Împuşcă-i! a urlat. Împuşcă-i! 

Individul ne-a privit o clipă cu răceală. Apoi, 
dându-se înapoi, a început să clatine din cap şi a fugit, 
dispărând printre stânci. 

- Te-ai născut pentru a preveni aceste distrugeri, i- 
am spus. 

A aruncat arma, holbându-se la mine. Pentru o 
clipă fața i s-a luminat - exact ca atunci când îşi privise 
Viziunea Naşterii - ca şi când îşi amintise ceva. Însă 
după câteva secunde i-am văzut din nou teama, care 
apoi s-a transformat în furie. A început să se strâmbe şi 
să se ţină de burtă, după care s-a întors şi a vomitat pe 
pietrele de alături. 

În timp ce se ştergea la gură, a ridicat din nou 
pistolul. 


-Nu ştiu ce vreți să-mi faceţi, dar n-o să vă meargă! 

A înaintat câţiva paşi, apoi şi-a pierdut energia. 
Pistolul i-a căzut pe jos. 

- Să ştiţi că nu contează. Mai există şi alte păduri. 
Nu puteţi să fiți peste tot. Am de gând să fac acest 
generator să funcționeze. Auziți? Şi n-o să mă 
împiedicaţi voi! 

A făcut câţiva paşi înapoi, împleticindu-se, apoi s-a 
întors şi a luat-o la fugă, dispărând în întuneric. 

Când am ajuns pe dealul de deasupra buncărului, 
am răsuflat uşuraţi. După plecarea lui Feyman am 
străbătut cu precauţie drumul până la locul 
experimentului, neştiind peste ce am putea să dăm. Aici 
însă, zona din jurul buncărului era scăldată într-o 
lumină roşie, din cauza zecilor de copaci în flăcări. 
Majoritatea vehiculelor care se aflau acolo purtau 
însemnele serviciului de pază; erau însă şi maşini ale 
FBI-ului, însoţite de cele de la biroul şerifului. 

M-am târât câțiva metri spre creasta dealului, 
pentru a vedea mai bine dacă era cineva interogat sau 
reținut într-una din maşini. Acestea erau însă goale. Uşa 
buncărului s-a deschis, iar ofițerii intrau şi ieşeau, ca de 
la locul unei infracţiuni. 

- Au plecat cu toţii, a spus Curtis, care stătea 
ghemuit şi se uita pe lângă trunchiul gros al unui copac. 
Am reuşit să-i oprim. 

Maya s-a aşezat pe jos. 

- Aici cel puţin am reuşit să-i oprim. E clar că în 
această vale nu vor mai relua experimentele. 

- Da, însă Feyman avea dreptate, a spus David, 
uitându-se la noi. Vor merge în altă parte, fără ca cineva 
să afle. 

S-a ridicat în picioare. 

- Trebuie să mă duc la ei şi să le povestesc totul. 


- Ai înnebunit? i-a spus Curtis, urcând la el. Dacă 
guvernul este implicat în toată povestea asta? 

- Guvernul este format din oameni, i-a răspuns 
David. Doar n-or fi toți implicați! 

Curtis s-a dus mai aproape de el. 

- Trebuie să mai existe o cale! Nu te las să te duci 
acolo! 

- Sunt sigur că în toate instituţiile astea o exista 
cineva care să ne asculte, a spus David. 

Curtis tăcea. 

Charlene, care se rezemase de o stâncă, la câțiva 
metri mai încolo, a spus: 

- Are dreptate. Trebuie să existe cineva care să ne 
poată ajuta! 

Curtis căzuse pe gânduri, clătinând din cap. 

- S-ar putea să fie cum ziceți voi, însă aveți nevoie 
de cineva care să le facă o descriere exactă a acestei 
tehnologii... 

- Asta înseamnă că trebuie să vii şi tu, a spus 
David. 

Curtis a zâmbit. 

- Bine. Am să vin cu tine, dar numai pentru că 
avem un as în mânecă. 

- Ce as? a întrebat David. 

- Un individ pe care l-am capturat şi l-am lăsat 
legat în peşteră. 

David a pus o mână pe umărul lui. 

- Hai să mergem. O să-mi povesteşti pe drum. 
Acum să vedem ce se întâmplă. 

După ce şi-au luat „la revedere” de la noi au pornit- 
o spre dreapta, pentru a ajunge la buncăr dintr-o altă 
direcție. 

Brusc, Maya le-a strigat în şoaptă să aştepte. 


- Vin şi eu, a spus. Sunt medic şi cei de aici mă 
cunosc. S-ar putea să mai aveți nevoie de un martor. 

Toţi trei s-au uitat la mine şi la Charlene, evident 
întrebându-se dacă nu vroiam şi noi să ne alăturăm 
grupului. 

- Eu nu, a spus Charlene. Cred că e nevoie de mine 
în altă parte. 

Şi eu am refuzat, cerându-le să nu pomenească de 
noi. Au fost de acord, apoi şi-au continuat drumul spre 
zona luminată. 

Rămaşi singuri, ochii noştri s-au întâlnit. Mi-am 
amintit sentimentul acela intens, pe care-l 
experimentasem în cealaltă dimensiune, împreună cu 
Charlene. A făcut un pas spre mine, gata să-mi spună 
ceva, însă amândoi am văzut fasciculul unei lanterne, la 
vreo cincisprezece metri în dreapta noastră. 

Am pornit cu atenţie înspre copaci. Lumina şi-a 
schimbat poziția, îndreptându-se exact în direcția 
noastră. Am rămas nemişcați, una cu pământul. Când 
lumina s-a apropiat, am auzit vocea cuiva care părea că 
vorbeşte singur. Era Joel. 

M-am uitat la Charlene. 

- Ştiu cine e, i-am şoptit. Cred că ar trebui să stăm 
de vorbă cu el. 

A dat din cap, aprobându-mă. 

Când s-a apropiat la vreo cinci metri, l-am strigat. 

S-a oprit, îndreptând lumina înspre locul unde ne 
aflam. M-a recunoscut imediat, apoi a venit la noi, 
ghemuindu-se alături. 

- Ce faci aici? l-am întrebat. 

-Nu a mai rămas mare lucru acolo, a zis el, 
arătând spre buncăr. Era un laborator subteran, însă au 
şters toate urmele. Aveam de gând să mă duc la 


cascade, dar când m-am pomenit în întuneric, m-am 
răzgândit. 

- Am crezut că nu mai eşti prin zonă, i-am zis. Nu 
prea ai avut încredere în ce-ţi spusesem atunci. 

- Ştiu. Vroiam să plec, dar am... ei bine, am avut 
un vis care m-a tulburat. Mi-am zis că mai bine rămân 
şi încerc să ajut. Cei de la serviciul de pază au socotit că 
nu sunt în toate minţile. Pe urmă m-am dus la biroul 
şerifului, unde primiseră un mesaj de la cineva, aşa că 
am venit împreună aici şi am găsit laboratorul. 

Charlene şi cu mine ne-am uitat unul la altul, apoi 
i-am povestit pe scurt lui Joel despre confruntarea cu 
Feyman şi despre urmările ei. 

- Aşa de multe pagube au provocat? a întrebat Joel. 
A fost rănit cineva? 

- Nu cred, i-am răspuns. Am avut noroc. 

- Când au plecat prietenii voştri? 

- Acum câteva minute. 

S-a uitat la noi. 

- Şi nu v-aţi dus şi voi cu ei? 

Am clătinat din cap. 

- Am considerat că e mai bine să rămânem şi să 
vedem care este reacția autorităţilor, însă lor nu le-am 
spus nimic despre asta. 

Expresia de pe fața Charlenei mi-a confirmat că şi 
ea simţise la fel. 

- Bine gândit, a spus Joel, uitându-se spre buncăr. 
Cred că ar fi mai bine să mă întorc acolo, jos, ca să se 
ştie că presa are cunoştinţă de existenţa celor trei 
martori. Cum o să dau de voi? 

- O să te găsim noi, a spus Charlene. 

Joel mi-a întins apoi o carte de vizită, a salutat-o 
pe Charlene dând din cap şi s-a îndreptat spre buncăr. 

Charlene s-a uitat în ochii mei. 


- El era a şaptea persoană din grup, nu-i aşa? 

- Da, aşa cred. 

Am rămas fiecare cu gândurile noastre pentru o 
clipă, apoi Charlene a spus: 

- Vino, hai să încercăm să ne întoarcem în oraş. 

După vreo oră de mers, am auzit deodată undeva, 
în dreapta noastră, cântecul unor păsărele. Erau cu 
zecile. Se crăpa de ziuă şi o pâclă rece se înălța 
deasupra pădurii. 

- Ce facem mai departe? a întrebat Charlene. 

- Priveşte acolo, i-am spus. 

Printre copaci, spre nord, se vedea un plop uriaş, al 
cărui trunchi avea diametrul de vreo doi metri şi 
jumătate. În lumina difuză a zorilor, zona din jurul 
copacului parcă strălucea, ca şi când soarele - care nu 
se ridicase încă deasupra orizontului - şi-ar fi putut 
trimite razele doar în acel loc. 

Am avut din nou senzaţia aceea de căldură, care- 
mi era de-acum familiară. 

- Ce este? a întrebat Charlene. 

- E Wil, am spus. Să mergem acolo. 

Când am ajuns la trei metri distanţă, l-am văzut pe 
Wil, care arunca priviri furişe înjur şi ne zâmbea larg. 
Era schimbat, dar nu-mi dădeam seama în ce fel. 
Continuând să-l privesc, am văzut că radia la fel ca 
înainte, dar trăsăturile îi erau mult mai bine conturate. 

Ne-a îmbrățişat pe amândoi. 

- Ai văzut ce s-a întâmplat? l-am întrebat. 

- Da, a spus el. Am fost acolo, cu grupurile de 
suflete şi am văzut totul. 

- Parcă te vezi mai clar acum. Ce ai făcut? 

- Nu eu am făcut, ci tu şi întregul grup, îndeosebi 
Charlene, a spus el. 

- Ce vrei să spui? l-a întrebat ea. 


- Când voi, cei cinci, v-aţi ridicat nivelul energetic şi 
v-aţi amintit în mod conştient Viziunea Omenirii, ați 
înălțat întreaga vale pe un nivel superior de vibraţie, 
apropiat de cel al Vieţii de Dincolo, şi dacă acum mă 
vedeți mai clar, acelaşi lucru pot să spun şi eu despre 
voi. Chiar şi grupurile de suflete pot fi văzute mult mai 
uşor aici, în vale. 

I-am aruncat o privire pătrunzătoare. 

- Tot ce am văzut şi am trăit aici face parte din cea 
de A Zecea Viziune, nu-i aşa? 

A dat din cap, confirmând. 

- Pe întreaga planetă există oameni care trăiesc 
astfel de experiențe. După ce am perceput primele nouă 
Viziuni, cu toţii am ajuns pe un nivel de unde, zi de zi, 
încercăm să înfruntăm pesimismul crescând şi divizarea 
oamenilor. În acelaşi timp însă, perspectiva şi claritatea 
cu care vedem situația noastră spirituală - cine suntem 
de fapt - devin tot mai înalte. Ştim acum că am început 
să devenim conştienţi de existența unui proiect mai 
cuprinzător, cel pentru planeta Pământ. A Zecea Viziune 
ne învață că trebuie să ne păstrăm optimismul şi să 
rămânem treji; ne învață cum să ne descoperim intuițiile 
şi să credem în ele, ştiind că aceste imagini mentale 
fugare sunt aduceri aminte despre intenţiile noastre 
inițiale, despre modul în care am fi vrut să se desfăşoare 
viața noastră. Vom afla astfel că am vrut să urmăm o 
anumită cale, care să ne aducă aminte în cele din urmă 
un adevăr: experiențele prin care trecem în viață ne 
pregătesc pentru a împărtăşi cu ceilalți această 
cunoaştere şi pentru a o implanta în dimensiunea fizică. 
Acum ne vedem vieţile din perspectiva superioară a 
Lumii de Dincolo şi ştim că ele fac parte dintr-un proces 
istoric îndelungat, cel al „trezirii” omeni lor. Viaţa 
fiecăruia dintre noi are la bază acest scop, este în 


strânsă legătură cu el. Putem vedea acum lungul proces 
de spiritualizare a dimensiunii fizice, dar şi ceea ce ne-a 
mai rămas de făcut. 

A făcut o pauză, apropiindu-se de noi. 

- Dacă un număr suficient de mare de oameni va 
percepe cea de A Zecea Viziune, atunci vor exista multe 
grupuri ca al vostru, care se vor aduna şi îşi vor aminti 
şi, aşa cum am văzut, responsabilitatea de a păstra 
aceste intenţii şi de a asigura viitorul ne aparţine acum 
nouă. Fenomenul de polarizare generat de Frică este în 
continuă creştere şi dacă vrem să rezolvăm această 
problemă, s-o îndepărtăm, va trebui ca fiecare dintre noi 
să se implice. Trebuie să ne supraveghem cu mare 
atenţie gândurile şi dorinţele şi să ne corectăm de fiecare 
dată când ne surprindem că vedem într-un semen de-al 
nostru un duşman. Avem dreptul să ne apărăm şi să-i 
ținem în frâu pe unii dintre ei, dar nu avem voie să-i 
dezumanizăm, pentru că îi vom trimite astfel spre polul 
Fricii. Cu toții suntem suflete care evoluează; intențiile 
noastre inițiale sunt toate bune şi fiecare dintre noi îşi 
poate aminti asta. Avem răspunderea acum de a 
împărtăşi această idee tuturor celor pe care îi întâlnim, 
pentru ca ea să continue să trăiască, să se propage. 
Aceasta e adevărata Etică Interpersonală; acesta este 
modul în care ne înălțăm şi aceasta este contaminarea 
cu o nouă conştiinţă, care va face înconjurul planetei. 
Fie alegem să ne temem că civilizația şi cultura umană 
vor dispărea, fie vom păstra în memorie Viziunea, aceea 
care ne spune că am început să ne trezim. În ambele 
cazuri, dorințele, aşteptările noastre sunt o rugăciune ce 
se transformă într-o forță care poate crea viitorul 
imaginat de noi. Prin urmare, va trebui să alegem în 
mod conştient între aceste două posibile variante ale 
viitorului. 


Wil părea că a căzut pe gânduri şi în fundal, pe 
partea opusă crestei îndepărtate dinspre sud, am văzut 
din nou dungile acelea de lumină albă. 

-S-au întâmplat atâtea - i-am spus - încât am uitat 
să te întreb despre lumina aceea albă. Ştii ce reprezintă? 

Wil a zâmbit, apoi şi-a pus mâinile pe umerii 
noştri. 

- Sunt îngeri, ne-a spus. Răspund încrederii şi 
viziunilor noastre şi fac miracole. Sunt un mister chiar şi 
pentru cei din Viața de Dincolo. 

În acel moment am văzut imaginea unei comunități 
dintr-o vale asemănătoare cu aceasta. Erau acolo şi 
Charlene şi mulți alți oameni, îndeosebi copii. 

- Presupun că următorul pas pe care îl avem de 
făcut este să înțelegem ce sunt îngerii, a continuat Wil, 
uitându-se insistent spre nord, ca şi când văzuse o 
imagine a lui însuşi. 

- Da, sunt sigur de asta, a continuat. Veniţi şi voi? 

M-am uitat lung la Charlene şi am avut 
confirmarea că şi ea văzuse acelaşi lucru. 

- Nu cred, a spus apoi. 

- Nu acum, am adăugat eu. 

Ne-a îmbrățişat pe amândoi, fără să scoată o vorbă, 
apoi s-a întors şi s-a îndepărtat. Primul impuls a fost să- 
l opresc, dar am tăcut. Ceva îmi spunea că această 
călătorie era departe de a se fi încheiat. Eram sigur că 
ne vom revedea curând. 

